
1. 


La şase minute după miezul nopții, marți dimineața, în drum 
spre casă de la o repetiție târzie pentru noul ei spectacol, Tina 
Evans și-a văzut fiul, pe Danny, în mașina unui străin. Dar 
Danny era mort de mai bine de un an. 

La două străzi de casă, Tina oprise la un non-stop, să ia o 
cutie cu lapte și niște pâine integrală. Parcase în lumina clară, 
galbenă, cernută de un bec stradal cu vapori de sodiu, lângă o 
berlină lucioasă, un Chevrolet de culoare crem. Băiatul era 
așezat pe scaunul de lângă șofer și aștepta pe cineva aflat în 
magazin. Tina nu-l vedea decât din profil, dar icni stupefiată 
când îl recunoscu. 

„Danny”. 

Băiatul avea cam doisprezece ani, vârsta lui Danny. Avea 
părul des și negru, ca al lui Danny, un nas care aducea cu al lui 
Danny și o linie mai degrabă delicată a bărbiei, ca a lui Danny. 

Rosti șoptit numele fiului ei, parcă de teamă să nu alunge 
îndrăgita apariţie dacă ar fi vorbit mai tare. 

Fără să știe că era privit, băiatul duse o mână la gură și prinse 
ușor între dinţi încheietura degetului mare îndoit, obicei pe care 
și Danny îl căpătase, cu un an și ceva înainte să moară. Tina 
încercase zadarnic să-l dezvețe de năravul acela neplăcut. 

Privind copilul, asemănarea cu Danny i se păru mai mult 
decât o simplă coincidenţă. Brusc, își simţi gura amară și uscată, 
iar inima începu să îi bubuie în piept. Incă nu se obișnuise cu 
pierderea singurului ei copil, pentru că niciodată nu dorise - și 
nici nu încercase - să o facă. Agăţțându-se de asemănarea 
băiatului cu Danny al ei, era foarte ușor să-și imagineze că 
pierderea nici nu avusese loc. 

Poate... poate că acest copil chiar era Danny. De ce nu? Cu 
cât se gândea mai mult la asta, cu atât mai puţin smintit îi părea 
gândul. La urma urmei, nu-i văzuse cadavrul. Poliţia și cei de la 
pompele funebre îi comunicaseră că trupul lui Danny fusese 


VP-3 


complet desfigurat, atât de mutilat încât era mai bine dacă nu-l 
vedea. Îngrozită, copleșită de durere, le ascultase sfatul, și 
înmormântarea lui Danny se desfășurase cu sicriul închis. Dar 
poate că se înșelaseră când identificaseră cadavrul. Poate că 
Danny nu pierise în acel accident. Poate că suferise doar o 
lovitură la cap, una ușoară, dar suficient de puternică încât să-i 
provoace... amnezie. Exact! Amnezie. Poate că se îndepărtase 
apoi de autobuzul făcut praf, fiind găsit la kilometri depărtare de 
locul accidentului, fără acte de identitate asupra lui, incapabil să 
spună cuiva cine era și de unde venea. Așa ceva se putea 
întâmpla, nu? Văzuse în filme astfel de povești. Sigur. Amnezie. 
Și dacă așa stătuseră lucrurile, atunci poate că Danny ajunsese 
la vreo casă de copii, începuse o nouă viață. lar acum, era acolo, 
în berlina Chevrolet de culoare crem, adus înapoi la ea de soartă 
și de... 

Copilul își dădu seama că era privit și se întoarse către ea. 
Tina își ţinu respiraţia, în timp ce chipul băiatului i se dezvăluia 
treptat. Fixându-se unul pe altul prin două rânduri de geamuri și 
prin lumina stranie, sulfuroasă, ea avea senzaţia că se priveau 
peste un abis nesfârșit, dincolo de spaţiu, de timp și de soartă. 
Apoi însă, în mod fatal, fantezia se destrămă, întrucât băiatul nu 
era Danny. 

Luându-și ochii de la el, Tina își îndreptă privirea spre mâinile 
încleștate pe volan, atât de strâns că o dureau. 

— La naiba! 

Era furioasă pe ea însăși. Se considera o femeie competentă, 
puternică, echilibrată, o femeie capabilă să facă faţă oricărei 
încercări pe care viața i-o scotea în cale, iar această 
imposibilitate necontenită a ei de a accepta moartea lui Danny o 
tulbura peste măsură. 

După șocul iniţial și după înmormântare, începuse, într- 
adevăr, să facă față traumei. Treptat, zi după zi, săptămână 
după săptămână, îl lăsase pe Danny în urmă, cu tristeţe, cu 
vină, cu lacrimi și cu foarte multă amărăciune, dar cu hotărâre și 
cu perseverenţă totodată. Pe parcursul ultimului an, urmase 
câţiva pași importanţi de dezvoltare în carieră, recurgând la 
munca susţinută ca la un fel de morfină, folosindu-se de ea ca 
să amorţească durerea, până când rana avea să se vindece 
complet. 

Apoi însă, cu câteva săptămâni în urmă, începuse să alunece 
iar în starea aceea teribilă în care căzuse imediat după ce 
primise vestea accidentului. Refuzul ei de-a accepta situaţia era 
pe cât de ferm, pe atât de irațional. Era din nou stăpânită de 
sentimentul tulburător că fiul ei trăia. Timpul ar fi trebuit să 
mărească distanţa dintre ea și suferinţă, dar, în schimb, fiecare 
zi care trecea o aducea mai aproape de durere. Băiatul din 
berlină nu era primul despre care crezuse că era Danny; în 
ultimele săptămâni, își văzuse fiul dispărut în alte mașini, în 
curțile școlilor pe lângă care trecuse, pe străzi, într-o sală de 
cinematograf. 

În plus, în ultima vreme, era bântuită de vise în care fiul ei 
trăia. De fiecare dată, timp de câteva ore bune după ce se 
trezea, era incapabilă să gestioneze realitatea. Se convinsese pe 
jumătate că visele erau o premoniţie a unei eventuale regăsiri, 
că Danny supraviețuise cumva și că într-o zi, curând, avea să 
revină în braţele ei. 

Era o fantezie plăcută și frumoasă, dar pe care nu o putea 
susține pe termen lung. Deși refuzase întotdeauna să accepte 
cruntul adevăr, în cele din urmă acesta se impunea de fiecare 
dată, iar ea se prăbușea sub povara lui, nevoită fiind să accepte 
că visul nu era o premoniţie. Și totuși, știa că, atunci când visul 
se va repeta, va găsi în el o speranţă reînnoită, așa cum făcuse 
de nenumărate ori înainte. 

Și asta nu era bine. 

„Ești bolnavă”, se mustră singură. 

Aruncă o privire către berlină și observă că băiatul continua 
să o fixeze cu privirea. Apoi se uită la mâinile ce strângeau în 
continuare volanul și găsi puterea să le desprindă. 

Durerea te poate face să-ţi pierzi minţile. Auzise oameni 
spunând asta și o credea. Dar nu avea să lase să i se întâmple 
ei. Va fi suficient de severă cu sine însăși încât să nu piardă 
simţul realităţii - oricât de dureroasă era aceasta. Nu-și putea 
permite să spere. 

ÎI iubise pe Danny din tot sufletul, dar el nu mai era. Fusese 
strivit și sfârtecat într-un accident de autobuz, împreună cu alţi 
paisprezece băieţei, o victimă în cadrul unei tragedii mai mari. 
Desfigurat încât nu mai putuse fi recunoscut. Mort. 

Rece. 

In descompunere. 

Într-un sicriu. 

Sub pământ. 

Pentru totdeauna. 

Buza de jos începu să-i tremure. Voia să plângă, îi venea să 
plângă, dar n-o făcu. 

Băiatul din Chevrolet își pierduse interesul și acum privea din 
nou către magazin, așteptând, ca mai înainte. 

Tina cobori din Honda ei. Era o noapte răcoroasă, plăcută și 
foarte uscată. Inspiră adânc și intră în magazin, unde aerul era 
atât de rece, încât o pătrunse până în oase, iar lumina 
fluorescentă era mult prea puternică și prea deprimantă pentru 
a încuraja vreo fantezie. 

Cumpără o cutie cu lapte degresat și o pâine de grâu integral, 
feliată subţire, pentru cei preocupaţi de dietă, astfel că o felie 
avea doar jumătate din caloriile unei felii obișnuite. Nu mai era 
dansatoare. Acum lucra în spatele scenei, era implicată în 
producţia spectacolelor, dar se simțea cel mai bine, atât fizic, 
cât și psihic, dacă își menținea greutatea pe care o avusese 
când urca pe scenă. 

Cinci minute mai târziu era acasă. Deţinea o fermă modestă, 
într-o zonă liniștită. Măslinii și arborii de ceai cu frunzișul lor 
dantelat foșneau lent în adierea blândă a deșertului Mojave. 

În bucătărie, prăji două felii de pâine, le acoperi cu un strat 
subţire de unt de arahide, își turnă un pahar cu lapte degresat și 
se așeză la masă. 

Pâinea prăjită cu unt de arahide fusese una dintre preferatele 
lui Danny încă de când era mic și foarte mofturos. Când abia 
învăţa să vorbească, îi spunea „unt de alahide". 

Închizând ochii, în timp ce mesteca o bucăţică de pâine, Tina 
îl revăzu - la trei ani, cu obrajii și buzele murdare de unt de 
arahide - cum zâmbea cerând: „Mai vleau unt de alahide, te 
log”. 

Deschise ochii tresărind, pentru că imaginea fusese atât de 
intensă, încât păruse mai mult o viziune decât o amintire. lar 
acum nu voia să-și amintească atât de clar. 

Dar era prea târziu. Inima i se strânse în piept și buza 
inferioară începu să-i tremure din nou. și lăsă capul pe masă. 

Plânse. 

În noaptea aceea, Tina visă din nou că Danny trăia. Cumva. 
Undeva. Trăia. Și avea nevoie de ea. 

În vis, Danny stătea pe marginea unui abis fără fund, iar ea 
era de cealaltă parte, în faţa lui, privindu-l peste prăpastia 
imensă. Danny o striga. Era singur și speriat. Ea se simţea 
îngrozitor, pentru că nu vedea nicio cale să ajungă la el. Între 
timp, cerul se întuneca; nori grei de furtună, precum pumnii 
strânși ai unor uriași celești, striveau și ultima picătură de 
lumină a zilei. Strigătele lui Danny și răspunsurile ei deveneau 
din ce în ce mai ascuţite și mai disperate, pentru că știau că, 
dacă nu se reuneau înainte de lăsarea nopţii, rămâneau pierduţi 
pentru totdeauna; în noaptea care stătea să vină, ceva pândea 
așteptându-l pe Danny, ceva teribil care avea să-l înhațe dacă-l 
găsea singur. Dintr-odată, cerul fusese spintecat de un fulger, 
urmat de bubuitul unui tunet, apoi noaptea făcuse implozie, 
devenind și mai neagră, un întuneric deplin și fără sfârșit. 

Tina Evans se ridică în capul oaselor, convinsă că auzise un 
zgomot în casă. Nu putea fi tunetul din vis. Zgomotul pe care-l 
auzise răsunase când ea se deștepta și fusese cât se poate de 
real, nu imaginar. 

Ascultă cu auzul încordat, pregătită să se dezvelească și să 
coboare din pat. Imprejur domnea tăcerea. 

Încet-încet, o cuprinse îndoiala. Fusese cam sperioasă în 
ultimul timp. Nu era acum prima noapte în care era convinsă - și 
se înșela - că un intrus dădea târcoale în casă. De patru sau 
cinci ori în ultimele două săptămâni scosese pistolul din sertarul 
noptierei și căutase cameră cu cameră, fără să fi găsit pe 
cineva. Fusese foarte stresată în ultima vreme, atât în plan 
personal, cât și profesional. Poate că zgomotul pe care-l auzise 
în noaptea asta fusese totuși tunetul din vis. 

Mai așteptă câteva minute, dar noaptea era atât de liniștită, 
încât fu nevoită să accepte că era singură. Pe măsură ce bătăile 
inimii îi reveneau la normal, se lăsă înapoi pe pernă. 

În momente ca acesta, își dorea ca ea și Michael să fi fost încă 
împreună. Închise ochii și își imagină că stătea pe pat lângă el, 
că întinde mâna să-l cuprindă, în întuneric, îl atinge, se apropie 
de el, se cuibărește în siguranţa oferită de braţele lui. El o alintă 
și o liniștește și, astfel, ajunge să poată dormi din nou. 

Desigur, dacă ea și Michael ar fi împreună în pat, lucrurile nu 
s-ar petrece deloc așa cum își imagina ea. N-ar face dragoste. S- 

ar certa. El ar rezista gesturilor ei drăgăstoase, ar respinge-o 
căutând motiv de ceartă. S-ar lega de ceva neînsemnat și ar 
întărâta-o până când gâlceava ar ajunge un război în toată 
regula. Așa fuseseră ultimele luni petrecute împreună. El 
clocotea de furie, căutând mereu un motiv să-și verse nervii 
asupra ei. 

Dar pentru că Tina îl iubise tot timpul, destrămarea relaţiei 
fusese dureroasă și foarte tristă pentru ea. Dar când totul luase 
sfârșit, se simţise deopotrivă și ușurată. 

Işi pierduse și soţul, și copilul în același an. Bărbatul mai întăi, 
apoi copilul - fiul, luat de moarte, iar soţul, de vânturile 
schimbării. Pe parcursul celor doisprezece ani de căsnicie, 
personalitatea Tinei se schimbase faţă de cea care fusese în 
ziua nunţii lor, devenise mai complexă, dar Michael nu se 
schimbase deloc - și nici nu-i plăcea femeia care devenise ea. 
Incepuseră ca iubiți, împărtășind fiecare detaliu al vieţii lor - 
realizări și eșecuri, bucurii și neîmpliniri -, dar la momentul în 
care se pronunţase divorțul, erau doi străini. Deși Michael locuia 
în același oraș, la mai puţin de un kilometru distanţă, era, în 
multe feluri, tot atât de departe și de inaccesibil precum Danny. 

Oftă resemnată și deschise ochii. 

Acum nu-i era somn, dar știa că trebuia să se odihnească mai 
mult. De dimineaţă, era necesar să fie în formă și plină de 
energie. 

Ziua care venea era una dintre cele mai importante din viața 
ei: 30 decembrie. In ceilalţi ani, data aceea nu avusese nimic 
special. Dar acum, cu bune și cu rele, 30 decembrie avea să 
devină temelia pe care se va ridica întreg viitorul ei. 

Timp de cincisprezece ani, după ce împlinise optsprezece ani 
și cu doi ani înainte să se mărite cu Michael, Tina Evans locuise 
și lucrase în Las Vegas. Işi începuse cariera ca dansatoare - nu 
animatoare, ci dansatoare veritabilă - în Lido de Paris, un 
spectacol impresionant, în cadrul hotelului Stardust. Lido era 
genul acela de producţie somptuoasă pe care nu o poţi vedea 
nicăieri altundeva în lume, decât în Vegas, pentru că numai în 
Vegas se putea monta un spectacol de milioane de dolari, ani la 
rând, fără cea mai mică preocupare privind profiturile; sume 
colosale erau cheltuite pentru decorurile și costumele 
sofisticate, pentru distribuţie și echipa de producţie, iar 
reprezentanţii hotelului erau, de obicei, fericiţi dacă aceste 

cheltuieli erau acoperite de costul biletelor și al băuturilor. La 
urma urmei, oricât de incredibil ar fi fost, spectacolul era doar 
de reclamă, o atracţie menită să aducă mii de clienţi în hotel, 
noapte de noapte. In drumul spre și dinspre scenă, mulţimea 
trecea pe lângă mesele de joc, pe lângă ruletă și pe lângă 
șirurile lungi, strălucitoare, de aparate de jocuri mecanice, și 
acolo se făcea adevăratul profit. Tinei îi plăcuse să danseze în 
Lido și rămăsese acolo doi ani și jumătate, până când aflase că 
era însărcinată. Își luase concediu cât ţinuse sarcina și apoi 
după nașterea lui Danny, petrecându-și tot timpul cu el, în 
primele lui luni de viaţă. Când Danny împlinea șase luni, Tina 
începea antrenamentele ca să-și reintre în formă și, după trei 
luni de efort intens, obținea un loc în trupa unui nou spectacol în 
Vegas. Reușea să fie atât o excelentă dansatoare, cât și o mamă 
bună, deși nu era întotdeauna ușor. Îl iubea pe Danny, îi plăcea 
meseria ei și îi pria activitatea pe ambele fronturi. 

Dar cu cinci ani în urmă, când împlinea douăzeci și opt de ani, 
începuse să-și dea seama că mai avea, cu puţin noroc, zece ani 
ca dansatoare și luase hotărârea să-și croiască și un alt drum în 
lumea spectacolului, pentru a evita să fie eliminată la treizeci și 
opt. Obţinuse un post de coregrafă la un spectacol de revistă de 
doi bani, o imitație ieftină, atroce, a producţiei de multe 
milioane care era Lido, și, în cele din urmă, pusese mâna și pe 
postul de costumieră. De-acolo crescuse încet, ocupând diverse 
posturi similare prin saloane mai mari, apoi prin săli de 
spectacol mai mici, cu o capacitate de patru-cinci sute de locuri, 
în hoteluri de mâna a doua cu bugete limitate. Cu timpul, 
ajunsese să regizeze un spectacol de revistă, apoi regizase și 
produsese încă unul. Devenise ușor-ușor un nume respectat în 
lumea restrânsă a divertismentului din Vegas și credea că mai 
avea puţin până să dea lovitura. 

Cu aproape un an în urmă, la scurtă vreme după moartea lui 
Danny, i se oferise ocazia să regizeze și să coproducă un 
spectacol uriaș, de zece milioane de dolari, care avea să fie pus 
în scenă în sala principală, de două mii de locuri, a Golden 
Pyramid, unul dintre cele mai mari și mai luxoase hoteluri de pe 
bulevardul Strip. La început, i se păruse complet nepotrivit ca o 
asemenea ocazie să apară în calea ei când nici nu avusese 
destul timp să-și plângă copilul, ca și cum destinul ar fi fost atât 
de superficial și de insensibil, încât să creadă că putea echilibra 

balanţa și compensa moartea lui Danny, oferindu-i o șansă 
nemaipomenită la un loc de muncă de vis. Deși era înverșunată 
și deprimată, deși - sau poate tocmai pentru că - se simţea 
complet lipsită de direcţie și de rost, acceptase oferta. 

Numele noului spectacol era Magyck!, pentru că momentele 
artistice dintre numerele spectacolului de dans erau executate 
de magicieni și pentru că numerele de dans includeau, la rândul 
lor, efecte speciale elaborate și erau construite în jurul unor 
teme supranaturale. Ortografia deosebită a numelui 
spectacolului nu fusese ideea Tinei, dar, în rest, programul era 
aproape în totalitate creaţia ei și era foarte mulțumită de 
rezultat. Era, totodată, epuizată. Anul trecuse pe nesimţite, într- 
o goană ameţitoare, cu zile de lucru a câte douăsprezece - 
paisprezece ore, niciun concediu și, foarte rar, câte un weekend 
liber. 

Chiar și așa, deși fusese extrem de ocupată cu spectacolul, se 
adaptase foarte greu la dispariţia lui Danny. Cu o lună în urmă, 
crezuse pentru prima dată că începuse, cel puţin, să depășească 
durerea. Putea acum să se gândească la el fără să plângă și să-i 
viziteze mormântul fără să mai fie copleșită de tristeţe. Ținând 
cont de circumstanţe, se simțea destul de bine, aproape veselă 
într-o anumită măsură. Nu-l va uita niciodată pe acel copil 
adorabil, care fusese o parte atât de importantă din ea, dar nici 
nu mai trebuia să trăiască mereu cu atenţia îndreptată asupra 
acelui gol imens pe care el îl lăsase în viața ei. Rana era încă 
dureros de sensibilă, dar era vindecată. 

Așa crezuse cu o lună în urmă. Timp de o săptămână sau 
două făcuse progrese în direcția acceptării. Apoi începuse să 
aibă visele acelea, mult mai rele decât cele pe care le avusese 
imediat după moartea lui Danny. 

Poate că temerile ei legate de reacţia publicului faţă de 
reprezentațiile cu Magyck! îi readuceau în minte angoasa pe 
care o trăise în legătură cu Danny. În mai puţin de 
șaptesprezece ore - la ora opt seara pe 30 decembrie -, hotelul 
Golden Pyramid avea să prezinte premiera specială VIP, pe bază 
de invitaţie, a spectacolului Magyck!, pentru ca în noaptea 
următoare, în ajunul Anului Nou, să înceapă reprezentațiile 
pentru publicul larg. Dacă reacţia publicului avea să fie pe cât 
de puternică și de pozitivă se aștepta Tina să fie, viitorul ei 
financiar era asigurat, întrucât, prin contract, îi revenea un 

procent de 2,5% din încasările brute, fără veniturile din 
vânzarea băuturilor alcoolice, după încasarea primelor cinci 
milioane. Dacă Magyck! avea succes și reușea să facă săli pline 
timp de patru-cinci ani, cum se întâmpla uneori în Vegas cu 
spectacolele reușite, atunci Tina avea să fie multimilionară. 
Dacă, în schimb, producţia era un eșec, avea să ajungă să 
lucreze iar pentru sălile mici, pe drumul decăderii profesionale. 
Industria divertismentului, oricum ai fi privit-o, era un domeniu 
necruţător. 

Atacurile ei de panică erau pe deplin justificate. Teama ei 
obsedantă de intruși, visele tulburătoare cu Danny, durerea 
reînnoită - toate acestea își puteau avea rădăcinile în 
îngrijorările ei legate de Magyck! Dacă așa stăteau lucrurile, 
atunci ele aveau să dispară odată ce soarta spectacolului va 
deveni clară. Tot ce trebuia să facă era să mai reziste câteva 
zile și, în calmul relativ ce se va așterne după aceea, s-ar putea 
ocupa și de procesul de autovindecare. 

Între timp, era absolut necesar să reușească să doarmă puţin. 
La ora zece dimineaţa avea programată o întâlnire cu 
reprezentanţii a două agenţii de impresariat, care preconizau să 
rezerve opt mii de bilete la spectacol, pentru primele trei luni de 
reprezentații. Apoi, la ora unu, întreaga distribuţie și echipa de 
producţie aveau să se reunească pentru repetiţia finală. 

Își înfoie perna, aranjă păturile și trase de cămașa de noapte 
scurtă în care dormea. Încercă să se relaxeze, închizând ochii și 
imaginându-și valuri domoale mângâind o plajă argintie. 

Buf 

Se ridică imediat în capul oaselor. 

Ceva căzuse, într-o altă parte a casei. Trebuie să fi fost un 
obiect destul de mare, pentru că zgomotul, deși atenuat de 
pereții despărțitori, fusese destul de puternic încât să o 
trezească. 

Indiferent despre ce era vorba... nu căzuse, pur și simplu. 
Fusese răsturnat. Obiectele nu cădeau de capul lor în încăperile 
nelocuite. 

Tina își înălță capul, ascultând cu atenţie. Auzi un alt zgomot, 
mai slab. Nu durase atât de mult încât să poată identifica sursa, 
dar era clar că se petrecea ceva dubios. De data asta nu mai era 
imaginaţia ei. Cineva intrase în casă. 

Încă în pat, aprinse lampa. Deschise sertarul noptierei. Pistolul 
era încărcat. Ridică ambele piedici. 

Apoi continuă să asculte. 

In tăcerea fragilă a nopţii deșertice, i se păru că intrusul 
asculta la rândul lui, o asculta pe ea. 

Se dădu jos din pat și-și puse papucii de casă. Cu pistolul în 
mâna dreaptă, se îndreptă în liniște spre ușa dormitorului. 

Se gândise să cheme poliţia, dar se temea să nu se facă de 
râs. Dacă veneau, cu sirenele sunând și luminile semnalizând, și 
nu găseau pe nimeni? Dacă ar fi anunţat poliţia de fiecare dată 
când i se păruse că aude ceva, în ultimele două săptămâni, 
oamenii legii ar fi considerat-o de mult scrântită. Avea mândria 
ei, nu suporta gândul că ar fi putut apărea drept isterică în faţa 
a doi polițiști macho, care ar rânji la ea și, mai târziu, lângă 
cafeaua cu gogoși, s-ar fi amuzat pe seama ei. Avea să verifice 
casa de una singură. 

Indreptând pistolul către tavan, încărcă un glonț. 

Trase adânc aer în piept, deschise ușa și se strecură în hol. 


2. 


Tina căută peste tot, exceptând camera lui Danny, dar nu găsi 
niciun intrus. Aproape că-și dorea să fi dat peste cineva pândind 
în bucătărie sau pitit într-un dulap decât să fie nevoită să 
cerceteze, în cele din urmă, și acea ultimă încăpere unde 
tristețea părea să fi devenit un chiriaș permanent. Acum, nu mai 
avea de ales. 

Cu puţin peste un an înainte să moară, Danny începuse să 
doarmă în camera aceea, aflată în partea opusă a casei față de 
dormitorul principal; cu ceva timp în urmă, fusese folosită ca o 
cameră de zi. La scurtă vreme după ce împlinise zece ani, 
copilul spusese că avea nevoie de mai mult spațiu și intimitate 
decât avusese până atunci, în camerele micuţe pe care le 
ocupase. Michael și Tina îl ajutaseră să-și aducă lucrurile în fosta 
cameră de zi, scoțând de acolo canapeaua, fotoliul, măsuţa de 
cafea și televizorul și ducându-le în încăperile eliberate de 
Danny. 

La momentul respectiv, Tina fusese sigură că Danny auzise 
certurile nocturne pe care ea și Michael le purtau în dormitorul 
lor, învecinat cu camera lui Danny, și că el voise să se mute 
tocmai pentru a nu-i mai auzi. Ea și Michael nu începuseră încă 
să ridice vocea; neînțelegerile dintre ei se desfășurau pe un ton 
normal, uneori chiar în șoaptă, și, cu toate acestea, Danny 
probabil auzise suficient încât să știe că aveau probleme. 

Deși îi părea rău că aflase, Tina nu-i spusese o vorbă; nu-i 
dăduse nicio explicație și nicio asigurare. Pe de o parte, nu știa 
ce iar fi putut spune. În niciun caz nu-i putea împărtăși propria ei 
părere despre situaţie: „Danny, dragul meu, nu îţi face griji în 
legătură cu ceea ce e posibil să fi auzit, prin pereţi. Tatăl tău 
trece doar printr-o criză de identitate. S-a purtat ca un bou, în 
ultima vreme, dar o să-i treacă”. Și mai exista un motiv pentru 
care nu încercase să-i explice lui Danny problemele pe care ea 
și Michael le aveau - credea că distanţa ce intervenise între ei 
era temporară. Işi iubea soțul și era convinsă că forța iubirii ei 
era suficientă pentru a readuce gloria relaţiei lor. Șase luni mai 
târziu însă, deja se separau și la nici cinci luni de la separare 
erau divorțați. 

Acum, nerăbdătoare să încheie căutarea intrusului - care 
începea să fie la fel de imaginar ca toţi ceilalţi, dinaintea lui 
deschise ușa dormitorului lui Danny. 

Aprinse lumina și intră în încăpere. 

Nimeni. 

Cu pistolul îndreptat înainte, se apropie de dulapul de haine, 
ezită, apoi trase ușa glisantă într-o parte. Nici acolo nu se 
ascundea nimeni. In ciuda zgomotelor pe care le auzise, era 
singură în casă. 

Cum stătea cu privirea fixată asupra conţinutului dulapului 
stătut - pantofii copilului, blugii lui, nădragii, cămășile, 
puloverele, șapca lui albastră cu logoul Dodgers, costumul 
albastru pe care-l purta la ocazii speciale simţi cum i se ridică un 
nod în gât. Trase ușa la loc, închizând dulapul, și se sprijini cu 
spatele de ea. 

Deși trecuse mai bine de un an de la înmormântare, nu fusese 
în stare să se ocupe de lucrurile lui. Într-un fel, să renunţe la 
hainele lui ar fi fost pentru ea mai trist și mai definitiv decât să-i 
vadă sicriul coborând în groapă. 

Nu-i păstrase doar hainele; camera lui era în întregime așa 
cum o lăsase el. Patul era făcut și câteva figurine reprezentând 
actori din filmele știinţifico-fantastice erau așezate pe căpătâi. 
Pe cele cinci rafturi ale bibliotecii, în ordine alfabetică, erau 
aliniate peste o sută de volume broșate. Biroul era într-un colț. 
Tuburi de lipici, sticluțe cu vopsea în toate culorile, o gamă 
variată de instrumente de modelaj stăteau așezate pe rânduri, 
ca niște soldaţi, pe jumătate din suprafața biroului, cealaltă 
jumătate, curată, așteptându-l să se apuce de lucru. Nouă 
machete de avioane umpleau spațiul unei vitrine, alte trei 
atârnând suspendate de tavan. Pereţii erau decoraţi cu postere, 
distribuite uniform - trei vedete de baseball, cinci monștri hidoși 
din filme de groază -, pe care Danny însuși le aranjase cu grijă. 

Spre deosebire de cei mai mulţi băieți de vârsta lui, Danny 
fusese preocupat de ordine și curățenie. Din respect pentru 
această înclinaţie a lui, Tina o instruise pe doamna Neddler, care 
făcea curăţenie de două ori pe săptămână, să dea cu aspiratorul 
și să șteargă praful în dormitorul nefolosit al copilului, ca și cum 
nimic nu se schimbase. Camera lui era imaculată, ca 
întotdeauna. 

Trecând cu privirea peste lucrurile și micile comori ale 
copilului ei mort, Tina își dădea seama că nu era deloc sănătos 
să-i păstreze camera ca pe un muzeu. Sau ca pe un altar. Atât 
timp cât îi păstra lucrurile neatinse, întreținea speranţa că el nu 
era mort, că era plecat undeva pentru un timp și că se va 
întoarce să-și reia viața de unde o lăsase. Neputinţa ei de a-i 
elibera camera o sperie; i se păru, pentru prima dată, că era mai 
mult decât o slăbiciune a voinței și mai mult un semn de 
instabilitate mintală. Trebuia să-i lase pe cei morţi să se 
odihnească în pace. Dacă voia să înceteze să-l mai viseze, dacă 
voia să aibă control asupra suferinţei, aici trebuia să înceapă 
recuperarea, în această încăpere, învingându-și nevoia 
iraţională de a păstra bunurile lui încremenite în timp și spaţiu. 

Luă hotărârea să elibereze camera joi, în ziua de Anul Nou. 
Până atunci, se vor fi încheiat atât premiera pentru VIP-uri, cât și 
cea pentru publicul larg. Va putea să se relaxeze și să-și ia 
câteva zile libere. Va începe prin a-și petrece ziua de joi în 
camera copilului, împachetându-i hainele, jucăriile, posterele. 

Imediat ce luă această hotărâre, simţi cum toată tensiunea 
acumulată dispare. Se înmuie, slăbită și obosită, gata să se 
întoarcă în pat. 

In timp ce se îndrepta spre ușă, văzu șevaletul, se opri și se 
întoarse. Lui Danny îi plăcea să deseneze, iar șevaletul, cu un 
set complet de creioane și culori, îl primise cadou când împlinise 
nouă ani. Era șevalet pe o parte, tablă de scris pe partea 
cealaltă. Danny îl lăsase în celălalt capăt al camerei, dincolo de 
pat, sprijinit de perete, și acolo fusese ultima oară când intrase 
Tina în cameră. Dar acum era înclinat, cu partea de jos lângă 
perete, cu faţa care era tablă de scris în jos, peste o masă de 
jocuri. Electronic Battleship fusese așezat pe masă, pregătit de 
joc, așa cum îl lăsase Danny, dar șevaletul în cădere îl 
răsturnase pe podea. 

După toate aparențele, acesta fusese zgomotul pe care-l 
auzise. Dar nu-și dădea seama cum se răsturnase șevaletul. N- 
avea cum să se fi prăbușit pur și simplu. 

Lăsă pistolul și ocoli patul, apoi ridică șevaletul și-l așeză la 
loc, în picioare. Se aplecă, adună piesele jocului Electronic 
Battleship și le puse din nou pe masă. 

După ce culese și bucăţile de cretă ce se împrăștiaseră, 
împreună cu buretele de fetru, întorcându-se către tabla de 
scris, văzu pe suprafaţa neagră a acesteia două cuvinte, scrise 
neîngrijit: 


ÎN VIAȚĂ 


Se încruntă, privindu-le. 

Era sigură că nu fusese nimic scris pe tablă în ziua în care 
Danny plecase în excursia aceea de cercetași. Și nu scria nimic 
nici data trecută când fusese ea în cameră. 

Cu întârziere, în timp ce-și așeza degetele pe tablă, peste cele 
două cuvinte, posibila lor semnificaţie o izbi cu intensitate. Ca 
un burete scufundat în apă, fu străbătută de un fior rece, venind 
dinspre suprafaţa tablei. În viață. Era o negare a morții lui 
Danny. Un refuz îndârjit de a accepta crudul adevăr. O 
provocare a realităţii. 

Intrase ea oare, într-un moment de criză, de neagră 
disperare, în camera lui și scrisese, fără să-și dea seama, 
cuvintele acelea pe tablă? 

Nu-și amintea s-o fi făcut. Dar dacă ea fusese cea care lăsase 
mesajul, însemna că avea momente de inconștiență, de 
amnezie temporară, de care nu avea habar. Sau umbla în somn. 
Amândouă posibilităţile erau cu totul inacceptabile. 

Sfinte Dumnezeule, de neimaginat! 

Așadar, cuvintele trebuie să fi fost acolo. Danny trebuie să le 
fi scris, înainte să moară. Scrisul lui Danny era foarte ordonat, 
ca tot ce făcea, nu neglijent ca mesajul scrijelit pe tablă. Cu 
toate acestea, el trebuia să fi fost. Trebuia. 

Și trimiterea clară pe care cele două cuvinte o făceau la 
accidentul de autobuz în care pierise? 

Coincidenţă. Cu siguranţă, Danny scrisese despre altceva și 
sensul macabru pe care aceste două cuvinte îl căpătau acum, 
după moartea lui, nu era nimic altceva decât o coincidenţă. 

Tina refuză să ia în calcul alte posibilităţi, pentru că ar fi fost 
mult prea înfricoșătoare. 

Se cuprinse cu braţele. Avea mâinile înghețate; atingerea lor 
o cutremură, chiar și prin cămaşa de noapte. 

Tremurând, șterse cu grijă cuvintele de pe tablă, își luă 
pistolul și părăsi camera, trântind ușa în urma ei. 

Era cât se poate de trează, dar trebuia să doarmă puţin. Avea 
foarte multe de făcut. O aștepta o zi importantă. 

In bucătărie, scoase o sticlă de Wild Turkey din dulapul de 
lângă chiuvetă. Era whisky-ul preferat al lui Michael. Își turnă 
două degete într-un pahar pentru apă. Deși nu era cine știe ce 
băutoare, delectându-se doar ocazional cu câte un pahar de vin 
și nefăcând faţă, în niciun fel, băuturilor tari, goli paharul din 
două înghiţituri. Strâmbându-se din cauza gustului amar al 
băuturii și întrebându-se de ce oare Michael îi preamărise 
fineţea, ezită, apoi își mai turnă un deget. Îl bău repede, ca un 
copil care dă pe gât un sirop amar, apoi puse sticla la loc. 

Intoarsă înapoi în pat, se cuibări sub pături și închise ochii 
încercând să nu se mai gândească la tabla de scris. Dar în 
spatele pleoapelor, continua să o vadă. Când înţelese că nu 
putea alunga imaginea aceea, încercă să o schimbe, 
imaginându-se pe sine ștergând cuvintele. Dar în mintea ei, cele 
șapte litere reapăreau pe tablă: ÎN VIAȚA. Deși le ștergea iar și 
iar, ele reapăreau cu încăpățânare. Incepu să se simtă ameţită 
de băutură și, în cele din urmă, alunecă în uitarea mult dorită. 

Marţi după-amiaza, Tina urmări repetiţia finală a spectacolului 
Magyck! de pe un scaun din mijlocul sălii de spectacole a 
hotelului Golden Pyramid. 

Sala avea forma unui evantai imens, desfăcut sub un tavan 
înalt, boltit. Incăperea largă cobora către scenă, alternând 
tribunele largi cu unele înguste. Pe nivelurile mai ample, mese 
lungi, acoperite cu pânză albă de in erau așezate în poziţie 
ideală, cu vedere spre scenă. Tribunele înguste erau alcătuite 
dintr-un culoar de aproape un metru, mărginit pe o parte deo 
balustradă joasă și pe cealaltă de un rând ondulat de separeuri 
elegante, capitonate. Toate priveau către scena imensă, o 
minune pentru dimensiunile necesare unui spectacol de 
excepție în Las Vegas, depășind cu mai mult de jumătate cea 
mai mare scenă de pe Broadway. Era atât de mare, încât un 
avion comercial DC-9 putea fi adus pe suprafaţa ei și n-ar fi 
ocupat nici jumătate din spațiu - performanţă care făcuse parte 
dintr-o producție, pe o scenă similară, în Reno, cu câţiva ani în 
urmă. Folosirea inspirată de catifea albastră, piele neagră, 
candelabre din cristal și covoare groase, albastre, plus 
manipularea expertă a _ iluminării dramatice dădeau sălii 
monumentale un aer intim de cabaret, în ciuda dimensiunilor ei. 

Tina se așezase într-un separeu la nivelul al treilea, sorbind 
agitată dintr-un pahar cu apă cu gheaţă, în timp ce-și urmărea 
spectacolul. 

Repetiția finală s-a desfășurat fără probleme. Alcătuit din 
șapte numere principale, cinci spectacole de varietăţi, patruzeci 
și două de dansatoare, patruzeci și doi de dansatori, 
cincisprezece animatoare, doi soliști, două soliste (dintre care 
una foarte temperamentală), patruzeci și șapte de membri în 
echipa de producție și tehnicieni, o orchestră din douazeci de 
instrumente, un elefant, un leu, două pantere negre, șase 
golden retrieveri și douăsprezece porumbiţe albe, spectacolul 
presupunea o logistică extrem de complicată, dar întregul an de 
muncă asiduă era reflectat în execuţia elegantă și fără cusur a 
programului. 

La final, distribuţia și echipa se adunară pe scenă, 
aplaudându-se unii pe alţii, îmbrăţișându-se și sărutându-se. 

Aerul era încărcat de electricitate, de sentimentul victoriei și de 
anticiparea tensionată a succesului. 

Joel  Bandiri,  coproducător alături de Tina, urmărise 
spectacolul de la primul nivel, din rândul VIP, acolo unde 
jucătorii importanţi și alţi prieteni ai hotelului aveau să fie 
așezați, seară de seară. Cum s-a încheiat repetiţia, Joel a ţâșnit 
de la locul lui, a alergat pe culoar, pe treptele celui de-al treilea 
nivel, grăbindu-se să ajungă lângă Tina. 

— Am reușit! strigă el, apropiindu-se. Am scos-o la capăt! 

Tina se strecură afară din separeul ei, ca să-l întâmpine. 

— Avem un spectacol de succes, puștoaico! spuse Joel, 
îmbrățișând-o cu ardoare și depunând un sărut umed pe obrazul 
ei. 

Tina îl îmbrăţișă la rândul ei, cu entuziasm. 

— Așa crezi? Serios? 

— Cred? Știu sigur! Un spectacol monumental. Asta avem. Un 
uriaș. Un gargantua! 

— Mulţumesc, Joel. Mulţumesc, mulțumesc, mulţumesc. 

— Mie? Pentru ce-mi mulțumești mie? 

— Pentru că mi-ai dat ocazia să-ţi demonstrez ce pot face. 

— Hei, nu ţi-am făcut nicio favoare, puștoaico. Ai muncit pe 
rupte. Ti-ai câștigat până la ultimul bănuţ pe care-o să-l scoatem 
de pe urma puișorului ăstuia, așa cum am știut că vei face! 
Suntem o echipă pe cinste. Oricine altcineva ar fi încercat să 
facă ce-am făcut noi aici și-ar fi dat foc la valiză. Dar tu și cu 
mine, noi doi am dat lovitura. 

Joel era un omuleț ciudat: un metru șaizeci și doi, rotofei fără 
să fie gras, cu păr castaniu ondulat, zburlit și sălbăticit ca 
raspuns la un șoc electric. Chipul lui, lătăreţ și hazliu ca al unui 
clovn, părea să dispună de posibilităţi de exprimare 
inepuizabile. Purta blugi, o cămașă albastră ieftină și inele în 
valoare totală de aproape două sute de mii de dolari. Câte șase 
inele îi împodobeau fiecare mână, câteva cu diamante, altele cu 
smaralde, unul cu un rubin imens și altul cu un opal și mai mare. 
Ca de obicei, părea să fi luat ceva, căci dădea pe dinafară de 
energie. Când, în sfârșit, o eliberă pe Tina din îmbrăţișare, nu 
putea sta locului. Se legăna de pe un picior pe altul, vorbind 
despre Magyck!, se răsucea în toate părțile, gesticulând amplu 
cu mâinile sale nervoase, sclipind de nestemate, ca într-un 
dans. 

La cei patruzeci și șase de ani ai săi, era cel mai de succes 
producător din Las Vegas, cu douăzeci de ani de spectacole 
remarcabile la activ. Cuvintele „Joel Bandiri Prezintă”, pe un afiș, 
erau garanţia divertismentului de calitate. Reinvestise parte din 
câștigurile sale substanţiale în domeniul imobiliar din Las Vegas, 
în două hoteluri, o reprezentanţă auto și o sală de jocuri în 
centrul orașului. Era atât de bogat, încât s-ar fi putut pensiona și 
trăi pentru restul vieţii în lux și bogăţie, către care avea 
aplecare. Dar Joel nu s-ar fi oprit niciodată de bunăvoie. lubea 
ceea ce făcea. Cel mai probabil, avea să-și dea duhul pe scenă, 
în toiul rezolvării unei situaţii complicate de producţie. 

Văzuse rezultatele muncii Tinei în alte săli din oraș și o 
surprinsese cu propunerea de a lucra împreună la producția 
Magyck! La început, Tina nu știuse dacă să accepte sau nu. li 
cunoștea reputația de perfecţionist, care cerea eforturi 
supraomenești din partea celor cu care lucra. O îngrijora, 
totodată, responsabilitatea unui buget de zece milioane de 
dolari. Să lucreze cu o asemenea sumă, pentru ea nu era doar 
un pas înainte, era un salt uriaș. 

Joel o convinsese că nu va avea probleme în a ţine pasul cu 
ritmul lui de lucru sau în a se ridica la nivelul așteptărilor lui și 
că abilităţile ei erau pe măsura provocării. A ajutat-o să-și 
descopere noi rezerve de energie și noi domenii de competență. 
A devenit, pentru ea, nu doar un partener de afaceri apreciat, ci 
și un bun prieten, un frate mai mare. 

lar acum se părea că dăduseră naștere împreună unui 
spectacol de succes. Stând acolo, în sala aceea minunată, 
urmărind mulţimea colorată ce mișuna pe scenă, apoi privind 
chipul expresiv al lui Joel, ascultându-l cum vorbea cu admiraţie 
nestăvilită despre opera lor desăvârșită, era mai fericită decât 
fusese în multă vreme. Dacă publicul exclusivist din seara aceea 
avea să fie la fel de entuziast, probabil că va fi nevoită să-și lege 
greutăți de picioare, pentru a o împiedica să plutească. 

Douăzeci de minute mai târziu, la 15:45, păși pe strada 
elegant pietruită din faţa intrării principale a hotelului și-i întinse 
valetului tichetul de parcare. În timp ce acesta plecă să-i aducă 
Honda, ea rămase pe loc, scăldată în lumina caldă a soarelui 
după-amiezii, incapabilă să-și alunge zâmbetul de pe chip. 

Se întoarse și privi către hotelul-cazinou Golden Pyramid. 
Viitorul ei era strâns legat de grămada aceea impresionantă de 

ciment și oţel. Ușile grele, turnante, din sticlă și aramă, 
străluceau în mișcare, acţionate de fluxul constant de oameni. 
Metereze din piatră roz pal se întindeau pe câteva zeci de metri, 
de o parte și de alta a intrării; zidurile acelea erau lipsite de 
ferestre și strident decorate cu monede uriașe din piatră, un 
torent de alte monede din piatră revărsându-se dintr-un corn al 
abundenței supradimensionat. Deasupra, acoperișul porticului 
imens era tapetat cu sute de lumini; acum nu era aprins niciun 
bec, dar odată cu lăsarea întunericului, acestea aveau să scalde 
pietrele șlefuite ale pavajului într-o lumină strălucitoare, 
ameţitoare. Construcția hotelului Golden Pyramid costase 
undeva la peste patru sute de milioane de dolari, iar proprietarii 
se asiguraseră că fiecare bănuţ își arăta valoarea. Tina știa că 
mulţi considerau această construcție monumentală ca fiind 
ostentativă, de prost gust, urâtă - dar ea o iubea, pentru că 
acolo i se oferise șansa vieţii ei. 

Până aici, 30 decembrie se dovedise o zi aglomerată, 
gălăgioasă, interesantă la Pyramid. După săptămâna destul de 
liniștită a Crăciunului, un șir neîntrerupt de oaspeţi se revărsa 
pe ușile hotelului. Rezervările făcute în avans indicau o 
prezență-record pentru petrecerea Anului Nou în Las Vegas. 
Hotelul Pyramid, cu o capacitate de aproape trei mii de camere, 
era complet ocupat, la fel ca toate celelalte hoteluri din oraș. La 
ora unsprezece și câteva minute, o secretară din San Diego 
introdusese cinci dolari într-un aparat de joc și dăduse o lovitură 
în valoare de 495 000 de dolari; i se duse vorba până în spatele 
scenei. Cu puţin înainte de prânz, doi jucători importanţi se 
așezaseră la o masă de blackjack și, în trei ore, pierduseră un 
sfert de milion; părăsind masa de joc pentru o alta, râdeau și 
glumeau. Carol Hirson, o chelneriţă, prietenă cu Tina, îi 
povestise despre cei doi texani ghinioniști, cu doar câteva 
minute în urmă. Lui Carol îi străluceau ochii și abia mai putea 
respira, pentru că aceștia îi lăsaseră, drept bacșiș, câteva 
jetoane verzi, ca și cum câștigaseră, nu pierduseră; pentru cele 
șase băuturi pe care le servise acestora, adunase o mie două 
sute de dolari. 

Sinatra era în oraș, la Caesar's Palace, probabil pentru ultima 
oară și, chiar și la vârsta de optzeci de ani, stârnea mai multă 
vâlvă în Vegas decât oricare alt artist renumit. De-a lungul 

întregului bulevard Strip, dar și în cazinourile mai puţin luxoase, 
dar la fel de ticsite, activitatea era efervescentă, electrizantă. 

Și peste numai patru ore avea să aibă loc premiera 
spectacolului Magyck! 

Valetul îi aduse mașina și Tina îi lăsă un bacșiș. 

— Mult succes, diseară, Tina! 

— O, Doamne, așa să fie! 

La 16:15 era acasă. Avea două ore și jumătate până când 
trebuia să plece iar spre hotel. 

Nu avea nevoie de atât de mult timp ca să facă duș, să se 
îmbrace și să se machieze, așa că se hotărî să împacheteze din 
lucrurile lui Danny. Era un moment potrivit să înceapă neplăcuta 
sarcină. Era într-o dispoziţie atât de bună, încât credea că nici 
măcar vederea camerei copilului nu ar putea-o demoraliza, cum 
se întâmpla de obicei. Nu avea sens să mai amâne până joi, așa 
cum plănuise. Avea timp destul să înceapă, să pună deoparte 
într-o cutie măcar hainele, dacă nu mai mult. 

Când intră în cameră, văzu că șevaletul-tablă de scris fusese 
din nou răsturnat. Îl ridică. 

Pe tablă erau scrise două cuvinte: 


ÎN VIAȚĂ 


O trecu un fior rece pe șira spinării. 

Noaptea trecută, după ce băuse whisky-ul, venise cumva 
înapoi în cameră, într-un soi de episod psihotic și...? 

Nu. 

Nu-și pierduse cunoștința. Nu scrisese ea cuvintele acelea. 
Nu-și pierdea minţile. Nu era genul de persoană care să cedeze 
atât de ușor. Nici măcar într-o situaţie ca aceea. Era puternică. 
Se mândrise dintotdeauna cu duritatea și rezistenţa de care era 
capabilă. 

Apucă buretele de fetru și șterse cu o mișcare hotărâtă 
cuvintele. 

Cineva îi juca o festă urâtă, mârșavă. Cineva intrase în casă, 
când ea era plecată, și scrisese din nou cuvintele acelea pe 
tablă. Indiferent cine fusese, voia să-i facă în ciudă, 
reamintindu-i de tragedia pe care încerca din toate puterile să o 
lase în urmă. 

O singură persoană mai avea acces în casă, și aceea era 
Vivienne Neddler, menajera. Vivienne ar fi trebuit să vină la 
lucru în după-amiaza aceea, dar anulase. Avea să vină, în 
schimb, pentru câteva ore în cursul serii, când Tina era la 
premieră. 

Chiar dacă Vivienne ar fi venit conform programului iniţial, ea 
n-ar fi scris niciodată cuvintele acelea pe tablă. Era o doamnă 
simpatică, în vârstă, cu personalitate și voinţă proprie, dar nu 
era genul care să facă astfel de farse crude. 

Tina continuă să-și muncească creierii preț de încă un minut, 
căutând pe cine să dea vina, și un nume îi răsări în minte. 
Singurul posibil suspect. Michael. Fostul ei soț. Nu exista niciun 
semn că cineva fusese în casă, niciun indiciu de intrare forțată, 
iar Michael era singurul care avea, la rândul lui, o cheie. Tina nu 
schimbase încuietorile după divorț. 

Distrus de pierderea fiului său, Michael se purtase extrem de 
urât cu Tina, luni întregi după înmormântare, făcând-o 
responsabilă de moartea lui Danny. Ea-i dăduse voie să meargă 
în excursia aceea și, pentru Michael, asta era ca și cum ea 
fusese la volan și răsturnase autobuzul în prăpastie. Dar Danny 
își dorise să meargă la munte mai mult decât orice pe lume. Pe 
lângă asta, domnul Jaborski, instructorul cercetașilor, avea 
șaisprezece ani de când mergea în excursii de supraviețuire 
montană pe timp de iarnă, cu grupuri de cercetași, și nimeni nu 
fusese vreodată rănit, nici măcar ușor. Nu se aventurau 
niciodată în adevărata sălbăticie, doar se abăteau puţin de la 
drumurile bătătorite și aveau întotdeauna un plan pentru situații 
de urgență. Experienţa ar fi trebuit să fie una necesară unui 
băiat. Sigură. Organizată cu grijă. Primise toate asigurările că nu 
aveau să fie probleme. Cum era să știe că cea de-a 
șaptesprezecea excursie a lui Jaborski avea să sfârșească 
tragic? Cu toate acestea, Michael o învinovăţise pe ea. Tina 
crezuse că, în ultimele luni, poate Michael își schimbase 
părerea, dar se părea că nu o făcuse. 

Privea fix tabla, se gândea la cele două cuvinte care fuseseră 
scrise acolo și simţi cum furia pune stăpânire pe ea. Michael se 
purta ca un copil răutăcios. El chiar nu-și dădea seama că și 
durerea ei era la fel de insuportabilă ca a lui? Ce încerca să 
demonstreze? 

Furioasă, merse în bucătărie, ridică telefonul și formă numărul 
lui Michael. Îl lăsă să sune de cinci ori, apoi își dădu seama că el 
era la serviciu și închise. 

Cele două cuvinte, alb pe negru, îi ardeau creierii: ÎN VIAȚĂ. 

Avea să-l sune pe Michael din nou la noapte, când se întorcea 
de la premieră și de la petrecerea de după eveniment. Era 
sigură că avea să fie destul de târziu, dar nu avea de gând să-și 
facă griji că-l trezea din somn. 

Rămase nehotărâtă în mijlocul bucătăriei, căutând să-și adune 
puterile ca să se întoarcă în camera lui Danny și să-i 
împacheteze hainele, așa cum își propusese. Dar își pierduse 
curajul. Nu putea intra din nou acolo. Nu azi. Probabil, nici în 
următoarele câteva zile. 

Naiba să-l ia pe Michael! 

În frigider mai avea o jumătate de sticlă de vin alb. Își turnă 
un pahar pe care îl luă cu ea în sala principală de baie. 

Incepuse să bea cam mult. Whisky, noaptea trecută. Acum, 
vin. Până de curând, foarte rar apela la băutură ca să-și 
liniștească nervii - dar acum devenise prima soluţie la care 
recurgea. Imediat ce trecea de premiera spectacolului, trebuia 
să înceapă să reducă din băutură. Acum însă, avea nevoie 
disperată de un pahar. 

Stătu mult în duș. Lăsă apa fierbinte să-i curgă pe ceafă, timp 
de câteva minute bune, până când tensiunea din mușchii ei se 
disipă și dispăru. 

După duș, vinul rece îi relaxă și mai mult trupul, deși nu făcu 
mare lucru ca să-i liniștească mintea sau să-i alunge neliniștea. 
Nu putea înceta să se gândească la tabla de scris. 


ÎN VIAȚĂ. 


4. 


La 18:50, Tina era înapoi în culise. Locul era destul de liniștit, 
cu excepţia freamătului înfundat, ca de ocean, al invitaţilor care 
așteptau în sală, dincolo de cortinele de catifea. 

Fuseseră invitate o mie opt sute de persoane - personalităţile 
orașului Las Vegas, plus marii jucători din afara orașului. Mai 
mult de o mie cinci sute confirmaseră participarea. 

Un pluton de ospătari în ţinute albe, ospătăriţe în uniforme 
albastre  apretate și nenumărați chelneri începuseră să 
servească cina. Meniul propunea filet mignon cu sos bearnaise 
sau homar în sos de unt, pentru că Las Vegas era singurul loc 
din Statele Unite unde oamenii lăsau deoparte, cel puţin 
temporar, grijile privind colesterolul. În ultimul deceniu al 
secolului, obsedat de sănătate, consumul alimentelor grase era 
considerat un păcat mai delicios - și mai reprobabil - decât 
invidia, lenea, hoţia și adulterul. 

In jurul orei 19:30, zona de culise clocotea. Tehnicienii 
verificau încă o dată echipamentele motorizate, conexiunile 
electrice și mecanismele hidraulice care controlau platformele 
mobile ale scenei. Asistenţii numărau și aranjau recuzita. 
Costumierele cârpeau rupturile și tiveau marginile desfăcute ale 
costumelor, descoperiri de ultim moment. Coafezele și 
tehnicienii de lumini se grăbeau să pună la punct diverse detalii 
urgente. Dansatori îmbrăcaţi în fracuri elegante, pentru numărul 
din deschiderea spectacolului, așteptau încordaţi - un ansamblu 
de bărbaţi supli, arătoși, plăcut vederii. 

Zeci de dansatoare și animatoare frumoase așteptau, de 
asemenea, în culise. Unele purtau dantelă și satin. Altele, 
catifea și strasuri - sau pene, paiete, blănuri, iar unele erau cu 
bustul gol. Multe erau încă în cabinele comune, în vreme ce 
altele, gata costumate, așteptau pe holuri sau la marginea 
scenei, vorbind între ele despre copii, soți, rețete, ca și cum ar fi 
fost niște secretare în pauza de cafea, nu unele dintre cele mai 
frumoase femei din lume. 

Tina ar fi vrut să rămână în spatele scenei pe întreaga durată 
a spectacolului, dar nu mai avea nimic de făcut în culise. 
Magyck! era de acum în mâinile artiștilor și ale tehnicienilor. 

Cu douăzeci și cinci de minute înainte de începerea 
spectacolului, Tina părăsi scena, venind în sala gălăgioasă. Se 
îndreptă către separeul central, de la nivelul VIP, unde o aștepta 
Charles Mainway, director general și acţionar majoritar al 
hotelului Golden Pyramid. 

Se opri întâi lângă separeul vecin cu al lui Mainway. Joel 
Bandiri era acolo împreună cu soţia lui, Eva, cu care era 

căsătorit de opt ani, și cu alţi doi prieteni. Eva avea douăzeci și 
nouă de ani, fiind cu șaptesprezece ani mai tânără decât Joel, și, 
la cei un metru șaptezeci și doi ai ei, era cu zece centimetri mai 
înaltă decât el. Era o fostă animatoare, suplă, de o frumusețe 
delicată. Îi strânse ușor mâna Tinei. 

— Nu îţi face griji. Ești prea bună ca să nu iasă bine. 

— Avem un spectacol de succes, puștoaico, o asigură Joel din 
nou. 

În următorul separeu semicircular, Charles Mainway o 
întâmpină cu un zâmbet călduros. Mainway avea o ţinută și 
maniere aristocrate, iar coama argintie de păr bogat, alături de 
privirea limpede a ochilor albaștri, contribuia cu succes la 
imaginea pe care voia s-o transmită. Cu toate acestea, avea 
trăsături masive, aspre, lipsite de orice rafinament nobiliar, și în 
ciuda influențelor evidente, imprimate de lucrul cu profesori de 
dicţie, vocea lui naturală joasă, guturală, îi trăda originile - o 
zonă rău famată din Brooklyn. 

În timp ce Tina se strecura în separeu, lângă Mainway, un șef 
de sală în smoching își făcu apariţia și-i umplu un pahar cu 
șampanie Dom Perignon. 

Helen Mainway, soția lui Charles, era așezată în stânga lui. 
Helen era în mod natural așa cum bietul ei soț făcea eforturi să 
pară: impecabil manierată, sofisticată, graţioasă, relaxată și 
încrezătoare în orice situaţie. Era înaltă, suplă, izbitor de 
frumoasă, avea cincizeci și cinci de ani, dar trecea cu ușurință 
drept o femeie bine întreținută, de patruzeci. 

— Tina, draga mea, vreau să cunoști un prieten, spuse Helen, 
prezentând cea de-a patra persoană aflată în separeu. Elliot 
Stryker. Elliot, această tânără minunată este Christina Evans, 
mâna călăuzitoare din spatele Magyck! 

— Una din cele două mâini călăuzitoare, spuse Tina. Joel 
Bandiri poartă răspunderea cea mai mare - mai ales dacă se va 
dovedi un eșec. 

Stryker râse. 

— Încântat de cunoștință, doamnă Evans. 

— Tina, te rog, spuse ea. 

— lar eu sunt Elliot. 

Era un bărbat cu o înfățișare dură, prezentabil, nici mare, nici 
mic, cam la patruzeci de ani. Avea ochi aproape negri, jucăuși, 
caracterizați de inteligenţă și amuzament. 

— Elliot este avocatul meu, spuse Charlie Mainway. 

— Oh, exclamă Tina. Am crezut că Harry Simpson... 

— Harry este avocatul hotelului. Elliot se ocupă de afacerile 
mele personale. 

— Și se ocupă foarte bine, spuse Helen. Tina, dacă ai 
vreodată nevoie de un avocat, el este cel mai bun din Las 
Vegas. 

Stryker vorbi, adresându-i-se Tinei: 

— Și dacă ai nevoie de complimente - deși sunt convins că 
primeşti din belșug, fiind atât de frumoasă -, nimeni în Las 
Vegas nu flatează cu mai mult farmec și stil decât Helen. 

— Ai văzut ce-a făcut? exclamă Helen, lovindu-și palmele una 
de alta cu încântare. Într-o singură frază a reușit să te flateze pe 
tine, să mă flateze pe mine și să ne impresioneze pe toţi cu 
modestia de care a dat dovadă. Vezi ce avocat minunat este? 

— Imaginează-ţi-l pledând în tribunal, spuse Charlie. 

— Fără îndoială, foarte abil, declară Helen. 

Stryker îi făcu Tinei cu ochiul. 

— Oricât aș fi de abil, nu mă pot pune cu niciunul din ei. 

În următoarele cincisprezece minute, au făcut conversaţie 
plăcută, fără nicio legătură cu Magyck! Tina își dădu seama că 
încercau s-o facă să nu se gândească la spectacol și le fu 
recunoscătoare pentru efort. 

Desigur, nicio discuţie, oricât de amuzantă, și nicio cantitate 
de Dom Perignon nu puteau să-i distragă atenţia de la rumoarea 
crescândă din jurul ei, pe măsură ce se apropia ora ridicării 
cortinei. Cu fiecare minut, norul de fum de ţigară de deasupra 
devenea tot mai gros. Personalul de servire se grăbea să ajungă 
la fiecare invitat, asigurându-se că paharele tuturor sunt pline, 
înainte de începerea spectacolului. Zgomotul conversațţiilor 
creștea cu fiecare secundă, acestea devenind din ce în ce mai 
înfierbântate, mai vesele, punctate frecvent de câte un hohot de 
râs. 

Într-un fel, deși atenţia ei era receptivă atât la dispoziţia sălii, 
cât și la Helen și Charlie Mainway, Tina era, în același timp, cât 
se poate de conștientă de reacţia lui Elliot Stryker la prezenţa ei. 
El nu dădu niciun semn de interes, dincolo de nivelul obișnuit, 
dar atracţia i se citea în ochi. Dincolo de comportamentul 
cordial, inteligent și ușor distant, reacţia interioară era cea a 
unui animal mascul tânăr, iar Tina își dădea seama de asta mai 

mult din instinct decât în mod raţional; era ca răspunsul unei 
iepe față de primele semne de tulburare erotică ale unui 
armăsar. 

Trecuse mai mult de un an și jumătate, poate chiar doi, de 
când fusese privită astfel de vreun bărbat. Sau poate acum era 
pentru prima dată, în tot acest timp, când își dădea seama că 
făcea obiectul unui astfel de interes. Certurile cu Michael, 
adaptarea la șocul separării și al divorțului, doliul după Danny și 
lucrul cu Joel Bandiri o ţinuseră ocupată zi și noapte, așa încât n- 
avusese ocazia să se gândească la iubire. 

Reacţionând la nevoia tăcută din privirea lui Elliot cu propria 
ei nevoie, Tina simţi un val de căldură. 

Gândi: „Dumnezeule, m-am uscat de tot. Cum am putut 
ignora așa ceva!?” 

Acum, că-și petrecuse mai bine de un an deplângând căsnicia 
eșuată și moartea copilului ei, acum că Magyck! era aproape în 
urma ei, va avea timp să fie din nou femeie. Işi va face timp. 

Timp pentru Elliot Stryker? Nu era sigură. Nu avea rost să se 
grăbească să recupereze plăceri trecute. Nu era cazul să profite 
de prima ocazie care-i ieșea în cale. Cu siguranţă, nu așa ar fi 
fost înțelept să procedeze. Pe de altă parte, era bărbat bine și 
chipul lui exprima o blândeţe seducătoare. Fu nevoită să admită 
că-i insuflase aceleași emoţii pe care și ea se părea că le 
stârnise în el. 

Seara promitea să fie mult mai interesantă decât se 
așteptase. 


5, 


Vivienne Neddler parcă mașina, un Nash Rambler 1955 
vintage, lângă trotuar, în fața casei Evans, având grijă să nu 
zgârie marginea albă a anvelopelor. Mașina era imaculată, într-o 
stare mai bună decât erau multe mașini noi-nouţe în vremurile 
acelea. Într-o lume a uzurii planificate, Vivienne găsea plăcere în 
folosinţa temeinică, îndelungată, a tot ceea ce cumpăra, de la 
prăjitorul de pâine până la automobil. Îi plăcea să aibă grijă de 
lucruri. 

Se întreținea corespunzător și pe sine. La șaptezeci de ani, cu 
o sănătate de fier, era o femeie micuță și voinică, cu un chip 
dulce ca o Madonă de Botticelli și cu mersul hotărât al unui 
sergent de armată. 

Cobori din mașină și porni spre casă, cărând o geantă de 
dimensiunile unei valize mici. Ocoli intrarea principală, apoi 
trecu pe lângă garaj. 

Lumina galbenă, sulfuroasă, a becului stradal nu bătea până 
în capătul peluzei. Aleea și laturile casei erau iluminate de lămpi 
de grădină de joasă tensiune. 

Tufele de oleandru foșneau în adierea brizei. Deasupra, 
frunzele de palmier se atingeau unele de altele. 

Când Vivienne ajunse în spatele casei, luna nouă își făcu 
brusc apariţia din spatele unui nor subţire, ca un iatagan scos 
din teacă, și umbrele șterse ale palmierilor și arborilor de ceai 
tremurară pe pavajul curţii interioare, în lumina ei argintie. 

Vivienne intră în casă pe ușa bucătăriei. Făcea curățenie la 
Tina Evans de doi ani și i se încredinţaseră cheile casei aproape 
de la început. 

Casa era cufundată în tăcere, cu excepţia zumzăitului 
frigiderului. Vivienne își începu treaba în bucătărie. Șterse 
suprafețele și aparatele electrocasnice, dădu cu buretele pe 
lamelele jaluzelelor Levolor și spălă cu mopul podelele acoperite 
cu gresie mexicană. Făcu treabă bună. Credea cu tărie în 
valoarea morală a lucrului bine făcut și întotdeauna își merita 
banii. 

De obicei, lucra în timpul zilei, nu noaptea. În după-amiaza 
aceasta însă, în fața unor aparate de joc care-i purtaseră noroc, 
la hotel Mirage, nu-i venise să plece când lucrurile mergeau așa 
de bine. Unii dintre cei pentru care lucra insistau ca ea să 
respecte programul stabilit și nu priveau cu ochi buni nici câteva 
minute de întârziere. Dar Tina Evans înţelegea; știa cât de 
importante erau jocurile mecanice pentru Vivienne și nu se 
supăra dacă, uneori, schimba ora. 

Vivienne era o „regină a păcănelelor”. Așa se refereau 
angajaţii sălilor de jocuri la doamnele în vârstă, din oraș, a căror 
viaţă socială gravita în jurul aparatelor mecanice de joc, deși 
acestea erau de mult depășite. Reginele păcănelelor alegeau 
mereu cele mai ieftine aparate - cele care funcţionaseră în 
trecut cu monede de cinci și de zece cenți, iar acum, cu cele de 

douăzeci și cinci de cenți -, niciodată pe cele care funcționau cu 
un dolar sau cu cinci. Trăgeau de maneta aparatului ore întregi, 
reușind uneori să petreacă o după-amiază întreagă în faţa unui 
aparat, cu doar douăzeci de dolari. Filosofia lor de joc era 
simplă: „Nu contează dacă pierzi sau câștigi, contează să rămâi 
în joc cât mai mult”. Cu această atitudine și cu ceva abilităţi de 
administrare financiară, reușeau să reziste mai mult decât alţi 
amatori de jocuri mecanice, care se orientau către aparatele ce 
funcționau cu bancnote, după ce-și pierduseră răbdarea la cele 
pe bază de monede; datorită răbdării și perseverenţei, aceste 
regine ale păcănelelor ajungeau să câștige mai mult decât 
valurile de turiști care migrau în jurul lor. Chiar și în prezent, 
când multe automate funcționau pe bază de carduri valorice, 
reginele păcănelelor purtau mănuși negre, care să le protejeze 
mâinile de murdărie, în orele lungi de manipulat monede și tras 
de manetă; jucau întotdeauna așezate pe scăunel și aveau grijă 
să alterneze brațele, ca să evite solicitarea excesivă a unuia 
singur - pentru orice eventualitate, aveau mereu la ele o sticluţă 
cu alifie pentru dureri musculare. 

Reginele, care erau, cele mai multe, văduve și fete bătrâne, 
luau adesea prânzul și cina împreună. Se bucurau împreună 
când una dintre ele dădea lovitura; și când una dintre ele 
murea, celelalte erau prezente, în grup, la înmormântare. 
Împreună, alcătuiau o comunitate ciudată, dar de nădejde, 
cultivând un sentiment plăcut de apartenenţă. Într-o ţară care 
venera tineretul, cei mai mulţi vârstnici ai Americii tânjeau după 
un loc unde să se simtă acceptaţi, dar, spre deosebire de regine, 
cei mai mulți nu-l găseau niciodată. 

Vivienne avea o fiică, un ginere și trei nepoți în Sacramento. 
În ultimii cinci ani, după ce împlinise șaizeci și cinci, aceștia o 
băteau la cap neîncetat să meargă să stea cu ei. li iubea ca pe 
ochii din cap și știa că erau sinceri când spuneau că vor ca ea să 
locuiască împreună cu ei; nu o invitau din obligaţie sau pentru 
că se simțeau vinovaţi. Și totuși, nu voia să locuiască în 
Sacramento. După câteva vizite acolo, ajunsese la concluzia că 
era unul dintre cele mai plictisitoare orașe din lume. Vivienne 
iubea agitația, luminile, zgomotul și entuziasmul din Las Vegas. 
In plus, dacă s-ar fi mutat în Sacramento, nu ar mai fi fosto 
regină a păcănelelor; n-ar mai fi fost nimic special; ar fi fost doar 

o bătrână care locuiește cu familia fiicei ei, făcând pe bunica, 
înregistrând trecerea timpului, în așteptarea sfârșitului. 

O astfel de viață ar fi fost insuportabilă. 

Vivienne preţuia independenţa mai presus de orice. Se ruga 
să rămână sănătoasă, astfel încât să poată lucra și trăi în 
continuare pe cont propriu, până când, într-un sfârșit, va veni 
timpul să plece și atunci, la aparatul de joc al vieţii, toate 
ferestruicile aveau să afișeze lămăi. 

In timp ce dădea cu mopul în ultimul colț al bucătăriei, 
gândindu-se ce plictisitoare ar fi fost viaţa fără prietenele ei și 
fără jocurile mecanice, auzi un zgomot. În partea din faţă a 
casei. În sufragerie. 

Încremeni, ascultând. 

Motorul frigiderului se opri. Se auzea ticăitul delicat al 
ceasului. După o pauză lungă, un zdrăngănit scurt, venind dintr- 
o altă încăpere, o făcu să tresară. Apoi se lăsă din nou liniște. 

Merse și deschise sertarul de lângă chiuvetă și alese un cuţit 
din grămadă. 

Nici nu se gândi să sune la poliţie. Dacă i-ar fi chemat și ar fi 
fugit apoi din casă, era posibil ca aceștia, când ajungeau, să nu 
mai găsească pe nimeni. Ar fi gândit despre ea că era o biată 
bătrână nesăbuită. lar Vivienne Neddler nu voia să dea nimănui 
ocazia s-o considere nesăbuită. 

Pe lângă asta, în ultimii douăzeci și unu de ani, după ce Harry 
al ei murise, își purtase singură de grijă. Şi se descurcase de 
minune. 

Păși afară din bucătărie și căută cu mâna întrerupătorul, în 
dreapta ușii. Sufrageria era goală. 

In camera de zi, aprinse lampa Stiffel. Nici acolo nu era 
nimeni. 

Se pregătea să se-ndrepte spre birou, când observă ceva 
ciudat la cele patru fotografii de 20x25 cm, înrămate și agăţate 
pe perete deasupra canapelei. Aranjamentul fusese întotdeauna 
alcătuit din șase fotografii, nu patru. Dar nu faptul că două 
dintre acestea lipseau îi atrase atenţia lui Vivienne. Cele patru 
aflate încă pe perete se legănau la stânga și la dreapta, pe 
cuiele care le susțineau. Nu era nimeni lângă ele și, cu toate 
acestea, dintr-odată, două fotografii începură să se scuture 
violent, apoi zburară, pur și simplu, de la locul lor, prăbușindu-se 
pe podea, în spatele canapelei bej de velur. 

Acesta fusese zgomotul pe care-l auzise din bucătărie - 
zornăitul acela. 

— Ce naiba? 

Cele două fotografii rămase pe perete se desprinseră și ele, 
subit, de la locul lor. Una căzu în spatele canapelei, cealaltă se 
rostogoli pe canapea. 

Vivienne clipi nedumerită, incapabilă să înțeleagă ce se 
întâmplase. Fusese un cutremur? Nu simţise casa mișcându-se; 
ferestrele nu se zgâlțâiseră. Orice trepidaţie, atât de slabă încât 
să nu se facă simțită, ar fi fost prea ușoară pentru a smulge 
fotografiile de pe perete. 

Merse lângă canapea și ridică fotografia care căzuse pe 
perne. O știa bine. O ștersese de praf, de nenumărate ori. Era 
un portret al lui Danny Evans, așa cum erau și celelalte cinci. In 
fotografia din mâinile ei, Danny avea nouă sau zece ani, era un 
băiat dulce cu părul castaniu, ochii negri și un zâmbet adorabil. 

Vivienne se întrebă dacă nu cumva fusese un test nuclear; 
poate că asta provocase zgâlţâiala. Poligonul de Teste Nucleare 
din Nevada, unde se desfășurau detonări de câteva ori pe an, 
era la mai puţin de 160 de kilometri distanţă, la nord de Las 
Vegas. De fiecare dată când armata încerca o armă de mare 
performanţă, hotelurile înalte din Las Vegas se legănau și toate 
casele se zguduiau un pic. 

Dar nu, asta se întâmplase în trecut: Războiul Rece se 
încheiase și trecuse multă vreme de când nu mai avuseseră loc 
teste nucleare în deșert. În plus, cu câteva minute mai devreme, 
casa nu se scuturase deloc, doar fotografiile fuseseră afectate. 

Nedumerită, încruntându-se gânditoare, Vivienne lăsă cuțitul, 
trase de un colț al canapelei și recuperă toate fotografiile din 
spatele acesteia. Incă cinci, pe lângă cea care căzuse pe 
canapea; două dintre acestea erau responsabile pentru 
zgomotul care o atrăsese în sufragerie, celelalte trei se 
desprinseseră din cuie sub ochii ei. Le așeză la locul lor, apoi 
împinse canapeaua înapoi la perete. 

Un sunet ascuţit, electronic, traversă casa: ai/jj-eee... aiii- 
eee... aiij-eee... 

Vivienne icni și se întoarse. Era tot singură. 

Primul ei gând fu: alarma. 

Însă casa familiei Evans nu avea instalat un sistem de alarmă. 

Vivienne se strâmbă, în vreme ce sunetul creștea în 
intensitate, ţiuind pătrunzător. Ferestrele de lângă ea și tăblia 
groasă, de sticlă, a măsuţei de cafea vibrau. Rezonanţa i se 
transmise în dinţi și în oase. 

Nu reușea să identifice sursa sunetului. Părea să vină de 
peste tot. 

— Pentru numele lui Dumnezeu, ce se petrece aici? 

Nu se deranjă să ridice cuțitul, pentru că era convinsă că 
problema n-avea de-a face cu vreun intrus. Era cu totul altceva, 
ceva foarte straniu. 

Traversă încăperea până în holul dintre dormitoare, băi și 
birou. Aprinse lumina. În hol, zgomotul era și mai intens. Sunetul 
pătrunzător se izbea de pereţi în spaţiul îngust, generând ecou 
după ecou. 

Vivienne privi la stânga și la dreapta, apoi se îndreptă spre 
ușa închisă din capătul holului. Fostul dormitor al lui Danny. 

În hol, aerul era mai rece decât în restul casei. La început, 
Vivienne crezuse că diferenţa de temperatură era doar o părere 
a ei. Însă cu cât se apropia de capătul holului, cu atât se lucea 
mai frig. Când ajunse în dreptul ușii închise, avea pielea zburlită 
și dinţii îi clănțăneau. 

Treptat, curiozitatea făcu loc fricii. Ceva nu era în regulă. O 
prezență amenințătoare părea să comprime aerul din jurul ei. 

Aiii-eee... aiii-eee... 

Cel mai inteligent lucru ar fi fost să se întoarcă, să se 
depărteze de ușă și să iasă din casă. Dar nu mai era total 
stăpână pe ea însăși; parcă mergea în somn. În ciuda temerilor, 
o forță pe care o simţea, fără s-o poată însă defini, o atrăgea 
inexorabil spre camera lui Danny. 

Aiii-eee... aiii-eee... aiii-eee... 

Întinse mâna să apuce mânerul ușii, dar se opri, nevenindu-i 
să-și creadă ochilor. Clipi de câteva ori, cu repeziciune, închise 
ochii, îi redeschise, dar mânerul era în continuare acoperit de un 
strat subțire, neregulat, de gheaţă. 

În cele din urmă, îl atinse. Gheată. Aproape că i se lipi pielea 
de el. Își trase mâna și privi către degetele umede. Umezeala se 
adunase pe mânerul din metal, apoi îngheţase. 

Dar cum era posibil? Cum să se formeze gheaţă într-o casă 
care era bine încălzită, într-o noapte în care temperatura afară 
era cu zece grade peste punctul de îngheț? 

Țipătul electronic începu să ţiuie din ce în ce mai rapid, dar la 
fel de intens ca până atunci, pătrunzând-o până în oase. 

„Stop, își spuse Vivienne. Pleacă de aici. leși cât poţi de 
repede”. 

Dar își ignoră sfatul. Își scoase bluza din pantaloni și acoperi 
cu capătul ei mânerul îngheţat, ca să își protejeze mâna. Răsuci, 
dar ușa nu se deschise. Frigul extrem făcuse lemnul să se 
contracte și să se deformeze. Puse umărul pe tăblia ușii, 
împinse ușor, apoi mai tare și, în cele din urmă, ușa se deschise 
spre interior. 


6. 


Magyck! era cel mai plăcut spectacol de divertisment din 
Vegas pe care Elliot Stryker îl văzuse vreodată. 

începuse cu o interpretare magnifică a cântecului That Old 
Black Magic. Soliștii și dansatorii, în ţinute splendide, evoluaseră 
într-un decor ameţitor, alcătuit din panouri și trepte acoperite cu 
oglinzi. Din când în când, luminile scenei erau micșorate și 
atunci douăzeci de candelabre mobile, din cristal, aruncau o 
ploaie  învolburată de săgeți colorate, ce păreau să se 
împreuneze, luând forme supranaturale care se rostogoleau sub 
bolțile avanscenei. Coregrafia era complexă, iar cei doi soliști 
aveau voci clare, puternice. 

Numărul din deschidere a fost urmat de unul de magie, de 
primă clasă, executat în faţa cortinei lăsate. La mai puţin de un 
minut după aceea, când cortina s-a ridicat din nou, oglinzile 
dispăruseră și scena devenise un imens patinoar; cel de-al 
doilea număr al spectacolului se desfășurase pe patine, într-un 
decor de iarnă atât de realist, încât pe Elliot îl trecuseră fiorii. 

Deși Magyck! înflăcăra imaginaţia și capta privirile, Elliot nu îi 
acorda atenţie deplină. Se tot uita la Christina Evans, care era la 
fel de răpitoare ca spectacolul pe care-l crease. 

Ea urmărea activitatea de pe scenă cu atenţie, fără să 
observe privirea lui. Pe chipul ei, emoţiile se schimbau odată cu 
reacţia publicului - acum o încruntare nervoasă, acum un 
zâmbet, când sala aplauda, râdea sau exclama uimită. 

Tina era o frumuseţe aparte. Părul ei lung până la umeri - 
castaniu-închis, aproape negru, lucios pieptănat într-o parte și 
filat în părți, îi încadra chipul ca o cadră. Avea o structură a feţei 
delicată, bine definită, foarte feminină. Ten închis, măsliniu. 
Buze pline, senzuale. lar ochii... Ar fi fost oricum foarte 
frumoasă chiar dacă ar fi avut ochii închiși la culoare, în ton cu 
tenul și cu părul, dar ochii ei erau de un albastru cristalin. 
Contrastul dintre frumuseţea ei tipic italienească și ochii 
specifici nordicilor era devastator. 

Elliot presupunea că unii i-ar fi găsit defecte. Pentru gusturile 
unora, sprâncenele ei erau prea depărtate. Nasul era atât de 
drept, încât putea fi considerat sobru. Alţii ar fi putut spune că 
avea gura foarte mare și bărbia prea ascuţită. Elliot însă găsea 
chipul ei perfect. 

Cu toate acestea, nu aspectul ei fizic îl incita cel mai mult. 
Voia să descopere mai mult despre mintea din spatele unui 
spectacol precum Magyck! Văzuse doar un sfert din program, 
dar știa deja că era un succes - cu mult deasupra altora 
similare. Nu era deloc greu ca o extravaganţă scenică în Vegas 
să eșueze spectaculos. Dacă decorurile colosale, costumele 
opulente și coregrafia complexă erau exagerate, sau dacă un 
singur detaliu era executat incorect, întreaga producţie ar fi 
trecut rapid din zona fascinantă a divertismentului de calitate în 
vulgaritate. O plăsmuire artistică strălucitoare, în mâinile 
persoanei nepotrivite, se putea transforma într-o plictiseală 
ridicolă și lipsită de gust. Elliot voia să o cunoască mai bine pe 
Christina Evans - și, la un nivel mai profund, o voia pe ea. 

De la moartea soției sale, Nancy, cu trei ani în urmă, nicio altă 
femeie nu mai făcuse o asemenea impresie asupra lui. 

Zâmbi în întunericul sălii, nu ca reacţie la glumele 
magicianului de pe scenă, care juca în faţa cortinei trase, ci la 
exuberanţa subită, tinerească, pe care o simţea. 


7. 


Ușa deformată gemu și scârţâi în timp ce Vivienne Neddler o 
împingea ca s-o deschidă. 
Aiii-eee... aiii-eee... 

Un val de aer îngheţat năvăli afară din încăpere, pe hol. 

Vivienne pipăi, căutând întrerupătorul, îl găsi și intră cu 
teamă. Camera era goală. 

Aiii-eee... aiii-eee... 

Staruri ale baseballului și monștri din filme de groază se 
holbau la ea din afișele de pe pereţi. Trei aeromodele 
alambicate atârnau din tavan. Toate aceste lucruri erau așa cum 
fuseseră dintotdeauna, așa cum le găsise prima oară când 
venise să lucreze acolo, înainte de moartea lui Danny. 

Aiii-eee... aiii-eee... aiii-eee... 

Țipătul acela exasperant, electronic, venea dintr-o pereche 
mică de boxe agăţate pe peretele de la capătul patului. Aparatul 
de radio cu CD-player încorporat era așezat pe una din noptiere. 

Deși identificase sursa zgomotului, Vivienne nu-și dădea 
seama de unde venea frigul acela cumplit. Nu era deschisă nicio 
fereastră și, chiar să fi fost, noaptea nu era atât de rece încât să 
justifice îngheţul acela. 

Imediat ce întinse mâna spre aparatul de radio, ţipătul ca de 
strigoi conteni. Tăcerea neașteptată era apăsătoare. 

Treptat, pe măsură ce ţiuitul din urechi i se estompa, Vivienne 
recunoscu șuieratul moale, în gol, al boxelor pornite. Apoi își 
auzi propria inimă bubuind în piept. 

Carcasa metalică a aparatului de radio sclipea acoperită de 
un strat casant de gheaţă. Îl atinse, mirată. O frântură se 
desprinse și căzu pe noptieră. Nu se topi; încăperea era rece. 

Fereastra era îngheţată. La fel și oglinda șifonierului, în care 
imaginea ei se reflecta neclară și distorsionată, stranie. 

Afară, noaptea era răcoroasă, dar nu geroasă. Zece grade. 
Poate douăsprezece. 

Afișajul electronic al radioului se aprinse și cifrele portocalii 
începură să se schimbe, parcurgând cu repeziciune banda de 
frecvență, trecând de la un post la altul. Câteva note muzicale, 
câteva secunde dintr-o discuţie moderată, câte un cuvânt rostit 
de vocea gravă a unui prezentator de știri sau a altuia și 
fragmente din diverse reclame radiofonice se succedau într-o 
cacofonie sonoră. Odată ajuns la finalul lăţimii de bandă, 
indicatorul își începu drumul înapoi. 

Tremurând, Vivienne opri radioul. 

Cum ridică degetul de pe buton, aparatul porni din nou, 
singur. 

Vivienne se holbă la el, speriată și nedumerită. 

Afișajul electronic reluă cursa de-a lungul bandei de frecvenţă 
și fragmente de cântece răsunau puternic în boxe. 

Apăsă încă o dată butonul PORNIT/OPRIT. 

După o secundă de tăcere, radioul porni din nou. 

— Asta e curată nebunie, spuse Vivienne, tremurând. 

Când închise pentru a treia oară radioul, ţinu degetul apăsat 
pe buton. Timp de câteva secunde, fu convinsă că-l simțea 
opunând rezistenţă sub vârful degetului ei, încercând să se 
deschidă. 

Deasupra, cele trei aeromodele începură să se miște. Fiecare 
dintre ele era agăţat de un fir subţire de gută, legat de câte un 
cârlig bine fixat în tavan. Avioanele se legănau, se smuceau, se 
răsuceau și tremurau. 

„E doar un curent de aer”. 

Dar nu simţea nicio adiere. 

Aeromodelele începură să salte violent, în sus și în jos, 
agăţate de firele lor subțiri. 

— Dumnezeu să-mi ajute! rosti Vivienne. 

Unul dintre avioane începu să se rotească în cercuri strânse, 
din ce în ce mai repede, apoi în cercuri mai largi, micșorând 
treptat unghiul dintre firul de care era susținut și tavanul 
dormitorului. După câteva secunde, și celelalte două 
aeromodele își încetară dansul haotic și începură să se învârtă 
precum primul avion; păreau că zboară și sub nicio formă nu 
putea pune această mișcare controlată pe seama unui curent de 
aer întâmplător. 

Fantome? Un strigoi? 

Dar ea nu credea în fantome. Nu exista așa ceva. Vivienne 
credea în moarte și în taxe, în iminența câștigurilor la aparatele 
de joc, în bufetele de la cazinouri de tip „mănânci-cât-vrei” cu 
5,99 dolari de persoană, în Dumnezeu cel Atotputernic, în 
răpirile extraterestre și în existenţa lui Bigfoot, dar nu credea în 
fantome. 

Ușile glisante ale șifonierului începură să alunece pe șinele lor 
și Vivienne Neddler avu sentimentul că ceva îngrozitor avea să 
iasă din adâncul întunecat al acestuia, o creatură cu ochii roșii 
ca sângele, scrâșnind din dinţii ascuţiţi. Simţi o prezență, 
prezenţa cuiva care voia s-o înhate, și ţipă, în timp ce ușa 
dulapului se deschise complet. 

Dar în șifonier nu era niciun monstru. Erau doar haine. Doar 
haine. 

Și totuși, făra să le atingă cineva, ușile alunecară la loc, 
închizându-se... apoi se deschiseră din nou... 

Avioanele continuau să se rotească. 

Aerul deveni și mai rece. 

Patul începu să se miște. Capătul dinspre picioare se ridică în 
aer, la opt sau zece centimetri de podea, apoi se prăbuși cu 
zgomot pe rotilele ce-i fuseseră montate pentru a proteja 
covorul. Se ridică din nou. Plutea deasupra podelei. Arcurile 
saltelei începură să cânte, atinse parcă de niște degete 
metalice. 

Vivienne se retrase cu spatele spre perete, cu ochii măriţi și 
cu pumnii strânși pe lângă corp. 

Patul se opri, la fel de spontan cum începuse să salte. Ușile 
dulapului de haine se închiseră cu un zgomot strident - și 
rămaseră închise. Aeromodelele încetiniră, rotindu-se din ce în 
ce mai lent, în cercuri din ce în ce mai înguste, până când se 
opriră și rămaseră nemișcate. 

În încăpere era liniște. 

Nimic nu mișca. 

Aerul începea să se încălzească. 

Inima lui Vivienne începu să bată mai liniștit, revenindu-și din 
goana nebunească în care o ţinuse în ultimele minute. Se 
cuprinse cu braţele, scuturată de un fior. 

O explicaţie logică. Trebuia să existe o explicaţie logică. 

Dar nu-și putea imagina care ar fi fost aceea. 

Pe măsură ce aerul din cameră se încălzea, mânerul ușii, 
carcasa radioului și alte obiecte metalice își lepădară învelișul 
de gheaţă, lăsând mici băltoace pe mobile și urme umede pe 
covor. Ferestrele brumate se limpeziră și, pe măsură ce oglinda 
înghețată își recapătă claritatea, imaginea distorsionată a lui 
Vivienne reveni la aceea firească. 

Acesta era dormitorul unui băieţel, o încăpere ca atâtea 
altele. 

Cu excepția, desigur, a faptului că băieţelul care o ocupase 
era mort de un an. Și poate că revenise, ca să bântuie locul 
unde trăise. 

Vivienne fu nevoită să-și reamintească singură că nu credea 
în fantome. 

Totuși, probabil era o idee bună ca Tina Evans să scape de 
lucrurile lui, o dată pentru totdeauna. 

Vivienne nu avea nicio explicaţie logică pentru ceea ce tocmai 
trăise, dar un lucru știa cu certitudine: n-avea să spună nimănui 
ce văzuse acolo, în noaptea aceea. Indiferent cât de convingător 
și cu câtă precizie ar fi descris cele întâmplate, nimeni n-ar fi 
crezut-o. Ar fi dat din cap, zâmbind prefăcut, și ar fi declarat că 
trebuie să fi fost, cu adevărat, o experienţă bizară și terifiantă, 
dar în tot acest timp și-ar fi zis că biata Vivienne începea, în 
sfârșit, să se senilizeze. Mai devreme sau mai târziu, aiurelile 
astea despre fantome ar fi putut ajunge la urechile fiicei ei, în 
Sacramento, și atunci presiunile ca ea să se mute acolo ar fi 
devenit insuportabile. Vivienne nu avea nici cea mai mică 
intenţie să-și pericliteze preţioasa independenţă. 

Părăsi dormitorul și se întoarse în bucătărie, unde-și turnă 
două păharele din cel mai bun whisky al Tinei Evans și le bău. 
Apoi, cu stoicismul caracteristic, reveni în dormitor și șterse 
urmele de apă lăsate de gheaţa topită, după care își continuă 
treaba. 

Refuza să lase un strigoi s-o sperie. 

Poate însă era o idee bună să treacă pe la biserică, duminică. 
Nu mai fusese la biserică de ceva timp. Poate că asta avea să-i 
facă bine. Nu în fiecare săptămână, firește. O slujbă sau două pe 
lună. Și o spovedanie, din când în când. Nici nu mai știa cât 
trecuse de la ultima spovedanie. Paza bună trece primejdia rea. 


8. 


Toată lumea din industria divertismentului știa că cel mai 
greu de mulţumit era publicul care nu plătea bilete la spectacol. 
Intrarea gratuită nu garanta o opinie favorabilă, nici măcar una 
îngăduitoare. Un om care plătește un preţ rezonabil pentru un 
lucru sau un serviciu este mai înclinat să-l preţuiască decât cel 
care-l primește gratis. Acest adevăr era cât se poate de valabil 
în lumea spectacolelor și a publicului pe datorie. 

Însă nu și în seara asta. Publicul acesta nu putea sta locului și 
nu-și putea reține entuziasmul. 

Cortina finală căzu cu opt minute înainte de ora zece, iar 
ovaţiile continuară și după ce ceasul Tinei marcase ora fixă. 
Distribuţia Magyck! se aplecă de câteva ori în fața sălii, apoi 
echipa tehnică, apoi orchestra, cu toţii îmbujoraţi de entuziasm 
că făceau parte dintr-un spectacol de excepţie. La insistențele 
publicului încântat și gălăgios, atât Tina, cât și Joel Bandiri fură 
puși sub lumina reflectoarelor, în scaunele lor, fiind apoi 
răsplătiți cu propria lor rundă explozivă de aplauze. 

Tina era plină de adrenalină, zâmbea larg, cu respiraţia tăiată, 
cu greu putând să absoarbă reacţia copleșitoare faţă de 
rezultatul muncii ei. Helen Mainway vorbea cu înflăcărare 
despre efectele speciale spectaculoase, iar Elliot Stryker avea o 
rezervă inepuizabilă de complimente, precum și câteva 
observații competente cu privire la câteva aspecte tehnice ale 
producţiei. Charlie Mainway deschise cea de-a treia sticlă de 
Dom Perignon, apoi luminile se aprinseră în sală și publicul 
începu, fără tragere de inimă, să se retragă, iar Tina abia dacă 
apucă să soarbă din șampanie, pentru că toată lumea se oprea 
la masa ei ca s-o felicite. 

Până la zece și jumătate, plecase aproape toată lumea și cei 
care încă erau acolo se pregăteau s-o facă, aliniaţi la cozile ce 
avansau spre ieșirile din spatele scenei. Deși în seara aceasta 
nu avea să mai fie o reprezentaţie, așa cum urma să aibă loc în 
nopţile viitoare, ospătarii și debarasatorii se agitau să elibereze 
mesele, acoperindu-le cu fețe de masă și cu tacâmuri 
proaspete, să lase totul pregătit pentru reprezentaţia de-a doua 
zi, la ora opt seara. 

Când, în sfârșit, culoarul din fața separeului ei se eliberă de 
toţi invitaţii binevoitori, Tina se ridică și se îndreptă spre Joel, 
care venea la rândul lui către ea. îl cuprinse în braţe și, spre 
surprinderea ei, începu să plângă de fericire. II strânse tare în 
brațe, iar Joel spuse despre spectacolul lor că era un „gargantua 
cum nu s-a mai văzut”. 

Când au ajuns în culise, petrecerea de după premieră era deja 
în toi. Decorurile și recuzita de pe scena principală fuseseră 
înlăturate și se întinseseră opt mese pliante. Mesele erau 
acoperite cu pânză albă și încărcate până la refuz cu mâncăruri: 
cinci feluri de apetitive calde, salată de homar, salată de crab, 
salată de paste, filet mignon, piept de pui în sos de tarhon, 
cartofi copţi, prăjituri, plăcinte, tarte, fructe proaspete, fructe de 

pădure, brânzeturi. Personalul din conducerea hotelului, 
animatoarele, dansatorii, magicienii, echipa de producţie și 
muzicienii se înghesuiau în jurul meselor, în timp ce Philippe 
Chevalier, bucătarul-șef al hotelului, supraveghea personal buna 
desfășurare a evenimentului. Știind ce festin avea să fie pregătit 
la finalul spectacolului, puţini dintre cei prezenţi mâncaseră de 
cină, iar majoritatea dansatorilor nu mâncaseră nimic de la 
prânzul ușor din timpul zilei. Își exprimau entuziasmul în faţa 
meselor încărcate și se adunau ciorchine în jurul barului 
improvizat. Cu aplauzele răsunând încă în auzul tuturor, curând 
petrecerea s-a însuflețit. 

Tina se amestecă în mulţime, deplasându-se de colo-colo, în 
sus și-n jos pe scenă, multumind tuturor pentru contribuţia la 
succesul spectacolului, felicitând fiecare membru al distribuţiei 
și al echipei de producție pentru profesionalism și dăruire. Il 
întâlni de câteva ori pe Elliot Stryker, iar acesta se arătă sincer 
interesat să afle cum fuseseră realizate efectele acelea speciale 
de excepţie. De fiecare dată când Tina trebuia să-l lase pe Elliot 
pentru a interacţiona cu altcineva, o făcea cu tristete și, de 
fiecare dată când îl regăsea, petrecea cu el mai mult timp decât 
înainte. După cea de-a patra astfel de întâlnire, pierdu noţiunea 
timpului. În cele din urmă, uită cu totul să mai circule. 

Așezaţi lângă stâlpul din partea stângă al avanscenei, feriţi de 
fluxul principal al petrecăreţilor, ciuguleau din câte o felie de 
tort, vorbind despre Magyck! apoi despre legi, despre Helen și 
Charlie Mainway, despre domeniul imobiliar din Las Vegas - 
ajungând, pe o rută ocolitoare, să vorbească și despre filmele cu 
supereroi. 

— Cum poate Batman să poarte un costum etanș de cauciuc 
și să nu sufere în permanenţă de iritaţii severe? întrebă el. 

— Da, dar costumul de cauciuc etanș are și avantaje. 

— Cum ar fi? 

— Poţi să mergi de la birou direct la scufundări și nu trebuie 
să te schimbi. 

— Să mănânci din mers, în Batmobile, cu 320 de kilometri la 
oră și, indiferent cât de rău te murdărești, doar să dai cu 
furtunul mai târziu. 

— Exact. După o zi grea de lupte împotriva criminalilor, te poţi 
îmbăta criță și vomita pe tine, că nu contează. Fără facturi la 
curățătorie. 

— Îmbrăcat în negru, ești pregătit pentru orice ocazie... 

— ... de la o întâlnire cu papa la o petrecere dansantă cu 
marchizul de Sade. 

Elliot zâmbi. Își termină felia de tort. 

— Presupun că vei fi aici, noapte de noapte, multă vreme de 
acum înainte. 

— Nu. Nu este necesar să fiu. 

— Am crezut că un regizor... 

— Cea mai mare parte a muncii regizorului s-a încheiat. 
Trebuie doar să verific, o dată la două săptămâni, să mă asigur 
că tonul spectacolului nu se îndepărtează de la mesajul original. 

— Dar ești și coproducător. 

— Ei bine, acum, că spectacolul s-a lansat cu succes, 
responsabilitățile mele ca producător ţin, în mare parte, de 
promovare și de relaţia cu publicul. Și ceva logistică, să 
menţinem producţia în desfășurare fără probleme. Dar aproape 
toate astea pot să le fac de la birou. Nu va fi necesară prezenţa 
mea lângă scenă. De fapt, Joel spune că nici nu este 
recomandat ca producătorul să fie în culise seară de seară... nici 
măcar frecvent. Spune că i-aș stresa pe artiști și i-aș face pe 
tehnicieni să privească peste umăr, preocupaţi că-i urmărește 
șeful, în loc să fie atenţi la ce au ei de făcut. 

— Dar vei putea să stai deoparte? 

— N-o să fie ușor. Dar ceea ce spune Joel are sens, așa încât 
voi face tot posibilul. 

— Totuși, presupun că măcar în prima săptămână vei fi aici 
noapte de noapte. 

— Nu, spuse ea. Dacă Joel are dreptate - și sunt sigură că are 
-, atunci e mai bine să mă obișnuiesc cu asta de la bun început. 

— Mâine-seară? 

— Oh, probabil îmi voi face apariţia, de câteva ori. 

— Presupun că mergi la vreo petrecere de Anul Nou. 

— Urăsc petrecerile de Anul Nou. Toată lumea e beată și 
plictisitoare. 

— Ei bine, în cazul ăsta... printre apariţiile la Magyck! crezi că 
ai timp și de cină? 

— Îmi ceri cumva să ieșim împreună? 

— O să încerc să nu sorb supa zgomotos. 

— Chiar îmi ceri să ieşim împreună, spuse ea, plăcut 
surprinsă. 

— Da, și a trecut foarte mult timp de când m-am mai simţit 
atât de stânjenit. 

— Cum așa? 

— Din cauza ta, presupun. 

— Eu te fac să te simţi stânjenit? 

— Mă faci să mă simt tânăr. Şi când eram tânăr, eram foarte 
stânjenit. 

— Ce drăguţ! 

— Încerc să te cuceresc. 

— Și reușești, spuse ea. 

Elliot avea un zâmbet tare plăcut. 

— Dintr-odată, parcă nu mai sunt atât de stânjenit. 

— Vrei să mai încerci o dată? sugeră ea. 

— Vrei să luăm cina împreună, mâine-seară? 

— Sigur. La șapte și jumătate? 

— Da. Preferi locurile elegante sau nu prea? 

— Blugi. 

El își atinse gulerul scrobit al cămășii și reverul de satin al 
sacoului. 

— Mă bucur că spui asta. 

— Îţi dau adresa mea, adăugă ea și căuta în geantă, ca să 
găsească un pix. 

— Putem să ne oprim aici, să vedem primele numere din 
spectacol, apoi mergem la restaurant. 

— De ce să nu mergem direct la restaurant? 

— Nu vrei să treci pe-aici? 

— Am hotărât să nu mai trec. 

— Joel o să fie mândru de tine. 

— Dacă reușesc s-o fac, eu voi fi mândră de mine. 

— Poţi s-o faci. Ai o voinţă puternică. 

— Este posibil ca, în mijlocul cinei, să mă cuprindă o nevoie 
disperată să dau fuga aici și s-o fac pe producătorul. 

— O să parchez în fața restaurantului și o să las motorul 
pornit, pentru orice eventualitate. 

Tina îi dădu adresa, apoi ajunseră să vorbească despre jazz și 
despre Benny Goodman, despre calitatea slabă a serviciilor 
companiei de telefonie din Las Vegas, discutând ca niște vechi 
prieteni. El avea pasiuni diverse; între altele, era schior și pilot și 
știa o mulţime de anecdote despre cum să înveţi să schiezi și să 
pilotezi avioane. Tina se simţea în largul ei în preajma lui, fiind, 

în egală măsură, intrigată. Elliot oferea o imagine interesantă: 
un amestec de putere și delicateţe, de sexualitate agresivă și 
blândețe. 

Un spectacol de succes... redevenţțe pe care le avea de 
încasat... numeroase noi oportunităţi ce deveneau disponibile 
datorită acestui prim succes răsunător... și acum, posibilitatea 
unui iubit nou și interesant... 

In timp ce-și număra binecuvântările, Tina constata cu uimire 
ce diferență putea face un an în viaţa unui om. De la 
amărăciune, durere, tragedie și tristețe neîndurătoare, ajunsese 
în faţa unui orizont încărcat de promisiuni. În sfârșit, viitorul 
părea să merite trăit. Cu adevărat, nu vedea ce rău s-ar fi putut 
întâmpla. 


9. 


Faldurile nopţii învăluiau casa Evans ca o draperie foșnind în 
adierea vântului uscat al deșertului. 

O pisică albă, din vecini, se furișă pe peluză, pe urmele unei 
bucăţi de hârtie purtate de vânt. Pisica făcu un salt, își rată 
prada, se împiedică, se sperie singură și se repezi în mare viteză 
într-o altă curte. 

In casă domnea mai mult liniștea. Din când în când, frigiderul 
pornea, torcând pentru sine. Un geam de la sufragerie, care nu 
fusese bine închis, zornăia ușor la o rafală mai puternică. 
Sistemul de încălzire se trezea la viață cu un huruit și, din timp 
în timp, preţ de câteva minute suflanta șuiera, eliberând aerul 
cald. 

Cu puţin înainte de miezul nopţii, camera lui Danny începuse 
să se răcească. Pe mânerul ușii, pe carcasa radioului, ca și pe 
celelalte obiecte metalice din încăpere începuse să se formeze 
condens. Temperatura scădea cu rapiditate și picăturile de apă 
îngheţară. Pe fereastră se așeză bruma. 

Radioul porni. 

Pentru câteva secunde, liniștea fu spintecată de un țipăt 
electronic, ascuţit ca o secure. Apoi sunetul strident încetă brusc 
și afișajul electronic se aprinse, schimbând cu rapiditate 
numerele. Fragmente muzicale și frânturi de voci pârâiră într-o 

succesiune sonoră stranie, care se izbea cu ecou de pereţii 
camerei îngheţate. 

În casă nu era nimeni ca să audă. 

Ușa dulapului de haine se deschise, se închise, se deschise... 

In interiorul dulapului, hainele începură să se legene sălbatic 
pe umerașele lor și câteva căzură pe podea. 

Patul se cutremura. 

Vitrina în care erau expuse nouă aeromodele se legăna în față 
și în spate, lovind în mod repetat peretele. Un avion fu azvâriit 
din raftul său, apoi alte două, apoi încă trei, apoi încă unul, până 
când toate nouă zăceau grămadă pe dușumea. 

Pe perete, la stânga patului, afișul cu monstrul din seria A/ien 
se sfâșie pe din două. 

Radioul se opri din căutare, pe o frecvenţă liberă care șuiera 
și trosnea încărcată de zgomotul distant al paraziţilor audio. 
Apoi în difuzoare răsună o voce. Era o voce de copil. Vocea unui 
băiat. Nu rostea cuvinte. Doar un țipăt sfâșietor, agonizant. 

Vocea se stinse după un minut, dar apoi patul începu să salte 
pe loc. 

Ușa dulapului de haine se închidea și se deschidea mult mai 
violent decât o făcuse la început. 

Începură să se miște și alte lucruri. Timp de aproximativ cinci 
minute, camera părea că prinsese viață. 

Apoi totul încremeni în nemișcare. 

Se așternu liniștea. 

Aerul se încălzi. 

Bruma se ridică de pe fereastră și, afară, pisica albă alerga 
încă pe urmele hârtiei. 

MIERCURI, 31 DECEMRRIE 


10. 


Tina a ajuns acasă, de la petrecerea cu ocazia premierei, abia 
spre două dimineața, a doua zi. Epuizată, ușor ameţită de 
băutură, s-a dus direct în pat, unde a căzut într-un somn adânc. 

Mai târziu, după doar două ore de somn fără vise, a avut un 
alt coșmar cu Danny. Copilul se afla pe fundul unei gropi adânci. 
Tina îi auzea strigătele disperate și se aplecase peste marginea 
gropii, dar el era atât de departe, încât chipul abia i se vedea, ca 
o pată mică, ștearsă. Danny căuta cu disperare să iasă la 
suprafață, iar ea încerca înnebunită să-l salveze, numai că el era 
prins în lanţuri, incapabil să se caţere, iar pereţii gropii erau 
netezi și alunecoși, așa încât ea n-avea cum să ajungă la el. Apoi 
un bărbat îmbrăcat în negru din cap până-n picioare, cu chipul 
acoperit de umbre, a apărut pe marginea cealaltă a gropii și a 
început să arunce pământ înăuntru, cu o lopată. Strigătele lui 
Danny au devenit un urlet îngrozit; era îngropat de viu. Tina 
striga la bărbatul în negru, dar acesta nu o lua în seamă și 
continua să arunce pământ peste Danny. Tina pornise în jurul 
gropii spre el, hotărâtă să-l oprească pe nemernic, dar pentru 
fiecare pas pe care-l făcea ea către el, făcea și el unul în direcția 
opusă, păstrând astfel distanţa dintre ei. Nu putea ajunge la el, 
nu putea ajunge la Danny, iar acum pământul îi venea copilului 
până la genunchi, apoi până la nivelul coapselor, apoi îi trecea 
de umeri. Danny se tânguia și ţipa, iar acum pământul îi 
ajunsese la bărbie și bărbatul în negru continua să arunce 
pământ în groapă. Tinei îi venea să-l omoare, să-l lovească cu 
propria lui lopată până-l lăsa fără suflare. Când se gândi cum l- 
ar omori în bătaie, bărbatul o privi și ea îi văzu chipul: un craniu 
descărnat, cu pielea roasă de putreziciune întinsă peste oase, 
ochii roșii ca niște tăciuni aprinși și un rânjet îngălbenit. În 
mijlocul obrazului stâng și în colțul ochiului îi mișuna un 
mănunchi dezgustător de viermi, hrănindu-se din trupul lui. 
Groaza Tinei la gândul iminentei îngropări de viu a lui Danny se 

amestecase, dintr-odată, cu teama pentru propria ei viaţă. Deși 
strigătele lui Danny erau din ce în ce mai înăbușite, erau, 
totodată, și mai disperate, pentru că pământul începea să-i 
acopere faţa, intrându-i în gură. Trebuia să ajungă numaidecât 
la el, să-i înlăture pământul de pe față, până nu se sufoca, și, 
orbită de panică, Tina se aruncase peste marginea gropii și-și 
începuse căderea în abisul infernal, și tot cădea, și cădea... 

Tremurând, căutând să tragă aer în piept, Tina se smulse din 
somn. 

Era convinsă că bărbatul în negru era în camera ei, aștepta 
rânjind tăcut în întuneric. Cu inima bubuind în piept, bâjbâi pe 
noptieră în căutarea lămpii. Clipi orbită de lumină, apoi văzu că 
era singură. 

— Iisuse, murmură cu o voce pierită. 

Își trecu o mână peste faţă, constatând că e acoperită de un 
strat subţire de transpiraţie. Își șterse mâna pe cearșafuri. 

Respiră adânc de câteva ori, ca să se liniștească. 

Nu se putea opri din tremurat. 

Merse în baie și se spălă pe faţă. Oglinda îi înfăţișă un chip pe 
care cu greu îl recunoscu: o arătare trasă la faţă, lividă, cu ochii 
înfundațţi în cap. 

Gura îi era uscată și amară. Bău un pahar cu apă rece. 

Întoarsă în pat, nu voia să stingă lumina. Frica o scoase din 
sărite și, în cele din urmă, o stinse. 

Întunericul reveni ameninţător. 

Nu credea că se va mai putea odihni, dar trebuia să încerce. 
Nu era nici măcar cinci dimineaţa. Dormise mai puţin de trei ore. 

Cum venea dimineaţa, avea să elibereze camera lui Danny. 
Apoi visele vor înceta. Era cât se poate de convinsă. 

Își aminti de cele două cuvinte pe care le văzuse pe tabla lui 
Danny - ÎN VIAȚĂ - și-și dădu seama că uitase să-l sune pe 
Michael. Trebuia să-și verifice bănuielile în privinţa lui. Trebuia 
să afle dacă el intrase în casă, în camera lui Danny, fără 
cunoștința și fără voia ei. 

Michael trebuie să fi fost. 

Ar fi putut aprinde lumina, să-l sune acum. Probabil că el 
dormea, dar ea nu s-ar simţi vinovată că-l trezește, nu după 
toate nopţile nedormite pe care și el i le provocase. Totuși, nu se 
simţea în stare de o confruntare. Era cu minţile ușor adormite 
de vin și de oboseală. lar dacă Michael se strecurase cu 

adevărat în casă, ca un copil care face o farsă nemiloasă, dacă 
el scrisese acele cuvinte pe tablă, atunci ura pe care i-o nutrea 
era mult mai mare decât își închipuise ea. Poate că era un om 
bolnav, fără speranţă. Era mai bine să fie cu mintea limpede, în 
caz că el devenea violent și abuziv în limbaj. Il va suna 
dimineaţă, după ce se mai întrema. 

Căscă, se întoarse într-o parte și alunecă ușor în somn. Nu 
mai visă nimic și când se trezi, la ora zece, era odihnită și 
reînsuflețită de succesul serii trecute. 

Îl sună pe Michael, dar el nu era acasă. Dacă nu cumva făcuse 
schimb de tură în ultimele șase luni, nu trebuia să meargă la 
lucru până după-amiază. Avea să încerce din nou într-o jumătate 
de oră. 

După ce luă ziarul din faţa ușii, citi recenzia favorabilă a 
spectacolului, scrisă de criticul de artă al publicaţiei Review 
Journal. Nu avea decât vorbe de laudă la adresa Magyck! 
Cuvintele lui elogioase erau atât de înflăcărate, încât chiar și 
citindu-le singură, în bucătăria ei, Tina se simţi ușor stânjenită 
de efuziunea lor. 

Luă un mic dejun ușor, constând în suc de grepfrut și o brioșă 
englezească, apoi merse spre camera lui Danny să-i 
împacheteze lucrurile. Când deschise ușa, rămase înmărmurită 
în prag. 

În cameră era dezastru. Aeroplanele nu mai erau în vitrină; 
erau împrăștiate pe podea și unele se stricaseră. Cărțile 
fuseseră scoase din raft și zăceau grămadă în fiecare colț. 
Tuburile de lipici, sticluţele cu vopsea și instrumentele de 
modelaj care stătuseră pe birou erau acum pe podea, alături de 
toate celelalte lucruri. Un afiș cu un monstru dintr-un film fusese 
rupt; acum atârna în bucăţi. Statuetele de la capul patului 
fuseseră răsturnate. Ușile șifonierului erau deschise și, după 
toate aparențele, toate hainele fuseseră aruncate pe podea. 
Masa de jocuri fusese răsturnată. Șevaletul era pe covor, cu 
tabla de scris în jos. 

Tremurând de nervi, Tina traversă cu pas rar încăperea, 
călcând cu grijă printre resturi. Se opri lângă șevalet, îl așeză în 
poziţia corespunzătoare și apoi, ezitând, întoarse tabla către ea. 


ÎN VIAȚĂ 

— La naiba! exclamă furioasă. 

Vivienne Neddler fusese în casă cu o seară în urmă, făcuse 
curăţenie, dar Vivienne nu ar fi făcut așa ceva. Dacă mizeria 
aceea ar fi fost acolo când venise ea, femeia ar fi aranjat 
lucrurile și i-ar fi lăsat un bilet în care i-ar fi spus cum găsise 
camera. Era clar că oricine intrase în casă o făcuse după 
plecarea doamnei Neddler. 

Furioasă, Tina parcurse întreaga casă, verificând cu grijă 
fiecare fereastră și fiecare ușă. Nu găsi niciun semn de intrare 
forţată. 

Ajunsă iar în bucătărie, îl sună pe Michael. Nici de această 
dată el nu răspunse. Tina trânti receptorul. 

Scoase cartea de telefoane dintr-un sertar și o răsfoi până 
când ajunse la anunţurile pentru lăcătuși. Alese compania cu cel 
mai mare anunț. 

— Încuietori și sisteme de securitate Anderlingen. 

— Anunţul dumneavoastră din Pagini Aurii spune că puteţi 
trimite pe cineva să-mi schimbe încuietorile într-o oră. 

— Acela este serviciul pentru intervenţii de urgenţă. Costă 
mai mult. 

— Nu contează cât costă, spuse Tina. 

— Dar dacă îmi lăsaţi numele dumneavoastră pentru lista de 
programări, ar putea veni cineva după-amiază pe la ora patru, 
cel târziu mâine-dimineaţă. Intervenţiile în regim normal sunt cu 
patruzeci la sută mai ieftine decât cele de urgenţă. 

— Cineva mi-a vandalizat casa azi-noapte, spuse Tina. 

— În ce lume trăim! exclamă femeia de la Anderlingen. 

— Au distrus o grămadă de lucruri... 

— Oh, îmi pare rău să aud asta. 

— ... aşa că vreau ca încuietorile să fie schimbate imediat. 

— Desigur. 

— Și vreau încuietori rezistente. Cele mai bune pe care le 
aveţi. 

— Daţi-mi numele și adresa dumneavoastră și trimit chiar 
acum pe cineva. 

Câteva minute mai târziu, după ce încheiase convorbirea 
telefonică, Tina se întoarse în camera lui Danny, să mai 
evalueze o dată pagubele. Contemplând dezastrul, rosti: 

— Ce naiba vrei de la mine, Mike? 


VP - 48 


Se îndoia că el ar fi știut ce să-i răspundă, chiar dacă ar fi fost 
lângă ea. Ce motiv ar fi putut avea? Ce logică sucită ar fi putut 
justifica un asemenea comportament bolnav? Era nebunie 
curată, încărcată de ură. 

Tina se cutremură. 


11. 


Tina ajunse la hotel Bally's la două fără zece minute, miercuri 
după-amiaza, după ce lăsase mașina pe mâna valetului de 
parcare. 

Bally's, fostul MGM Grand, era printre cele mai vechi clădiri de 
pe bulevardul Strip aflat într-un proces constant de revitalizare, 
dar continua să fie unul dintre cele mai populare hoteluri din 
oraș, iar acum, în ultima zi a anului, era peste măsură de 
aglomerat. In cazinoul hotelului, care avea dimensiunile unui 
stadion de fotbal, erau peste două sau trei mii de oameni. Sute 
de jucători - femei tinere și frumoase, bunicuțe simpatice, 
bărbaţi îmbrăcaţi în blugi și cămăși brodate cu modele 
decorative, pensionari în ţinute lejere scumpe, dar de prost 
gust, câţiva indivizi la costum, vânzători, doctori, mecanici, 
secretare, americani de pe întreaga Coastă de Vest, pierde-vară 
de pe Coasta de Est, turiști japonezi, câţiva arabi - puteau fi 
văzuţi în jurul meselor semieliptice de blackjack, împingând bani 
și jetoane, uneori câștigând, înhăţând nerăbdători cărțile 
distribuite de dispozitivele automate, fiecare dintre «ei 
reacţionând într-un fel previzibil sau altul: unii strigau cu 
încântare; alții bombăneau; alţii zâmbeau trist, clătinând din 
cap; unii îl șicanau pe crupier, cerând pe jumătate serioşi cărți 
mai bune; iar alţii erau tăcuţi, politicoși, atenţi și pragmatici, de 
parcă erau implicaţi într-un demers absolut rezonabil de 
planificare a investiţiilor. Alte sute de oameni stăteau în jurul 
jucătorilor, urmărindu-i cu nerăbdare, așteptând să se elibereze 
un loc. La mesele de barbut, mulţimea, în majoritate bărbaţi, era 
mult mai gălăgioasă decât pasionaţii jocului de cărţi; aceștia 
strigau, urlau, aclamau, gemeau, încurajau jucătorul și implorau 
zarurile, în gura mare. In stânga, cât era cazinoul de lung, se 
întindeau șiruri lângă șiruri de jocuri mecanice zornăitoare, cu 

luminiţele lor colorate și strălucitoare, ocupate de jucători mai 
gălăgioși decât cei de la mesele de blackjack, dar nu chiar ca 
aceia care dădeau cu zarul. Pe partea dreaptă lângă mesele de 
barbut, pe jumătate din suprafaţa sălii, pe o platformă supra- 
înălțată, zona din marmură albă și bronz a meselor de bacara se 
adresa unui alt segment de jucători, mai înstăriți și mai 
cumpătaţi. La bacara, supervizorul, responsabilii de sală și 
crupierul purtau smochinguri. Și peste tot în cazinoul vast, 
vedeai ospătărițe în costume minuscule, expunând picioare 
lungi și decolteuri; erau în continuă mișcare, în toate direcţiile, 
ca firele pe care se țesea această tapiserie animată. 

Tina își croi drum prin mulțimea de spectatori care mișuna de- 
a lungul vastului culoar central și îl zări pe Michael aproape 
imediat. Era crupier la una dintre primele mese de blackjack. 
Miza minimă era de cinci dolari și toate cele șapte locuri la masă 
erau ocupate. Michael zâmbea și făcea conversație cu jucătorii. 
Unii crupieri erau distanţi și necomunicativi, dar Michael simţea 
că timpul trecea mai repede dacă interacţiona cu oamenii. Nu 
era de mirare că primea mai multe bacșișuri decât cei mai mulţi 
crupieri. 

Michael era blond, suplu, cu ochi aproape la fel de albaștri că 
ai Tinei. Semăna cu Robert Redford, era aproape prea frumos. 
Nu era deci surprinzător că femeile jucătoare îi lăsau bacșișuri 
mai generoase și mai des decât o făceau bărbații. 

Când Tina, strecurându-se prin spaţiul îngust dintre mese, îi 
atrase atenția, reacţia lui fu cu totul diferită de cea pe care o 
anticipase. Crezuse că vederea ei o să-i șteargă zâmbetul de pe 
faţă. În schimb, el surâse și mai larg, privind-o cu o încântare ce 
părea sinceră. 

Făcea cărţile când a zărit-o și a continuat să le amestece, 
salutând-o. 

— Hei, salutare! Arăţi grozav, Tina, e o plăcere să te vadă 
omul. 

Ea nu se așteptase la o reacție amabilă și fu surprinsă de 
primirea călduroasă. 

— Ce pulover drăguţ, spuse el. Îmi place, întotdeauna ţi-a stat 
bine în albastru. 

Tina zâmbi stânjenită, încercând să nu piardă din vedere că 
venise acolo ca să-l acuze că o hărţuia cu cruzime. 

— Michael, trebuie să vorbim. 

El aruncă o privire la ceas. 

— Am o pauză peste cinci minute. 

— Unde să te aștept? 

— De ce nu rămâi unde ești? Îi poţi urmări pe acești oameni 
drăguţi cum mă usucă de bani. 

Toţi jucătorii protestară, făcând diverse comentarii cu privire 
la posibilitatea, foarte redusă, ca vreunul dintre ei să câștige în 
faţa acestui crupier. 

Michael zâmbi și-i făcu Tinei cu ochiul. 

Ea zâmbi reținut. 

Așteptă cu nerăbdare să treacă cele cinci minute; nu se 
simţise niciodată în largul ei în cazinourile aglomerate. Agitaţia 
și entuziasmul neobosit, vecin uneori cu isteria, îi iritau nervii. 

Era atâta gălăgie în sala vastă, încât sunetele păreau să se 
amestece, alcătuind o substanţă aproape vizibilă - ca o ceaţă 
umedă, gălbuie, care plutea în aer. Jocurile mecanice zbârnâiau, 
fluierau, sunau și bâzâiau. Bilele se învârteau cu zgomot pe 
mesele de ruletă. O formaţie alcătuită din cinci muzicanți sporea 
vacarmul, cântând niște piese de muzică pop pe o scenă mică 
amplasată în mijlocul barului, dincolo de zona aparatelor de joc 
și ușor deasupra acesteia. În difuzoare erau strigate diverse 
nume. Cuburile de gheață zornăiau în paharele jucătorilor. Și 
toată lumea părea să vorbească în același timp. 

Când veni timpul pauzei lui Michael, un coleg îi luă locul la 
masa de joc și el ieși din zona meselor de blackjack, pe culoarul 
central. 

— Vrei să vorbim? 

— Nu aici, spuse ea, aproape strigând. Nu-mi aud nici 
gândurile. 

— Să mergem în galeria comercială. 

— OK. 

Ca să ajungă la lifturile care-i duceau în galeria comercială, la 
nivelul inferior, erau nevoiţi să traverseze întreg cazinoul. 
Michael deschidea drumul, făcându-și loc prin mulţime, iar Tina 
îl urma grăbită, înainte ca poteca făcută de el să se închidă. 

Pe la jumătatea sălii, fură nevoiţi să oprească; în dreptul unei 
mese de blackjack, zăcea leșinat un domn între două vârste. Era 
îmbrăcat într-un costum bej, cu o cămașă maro-închis și o 
cravată bej cu model. Un scaun era răsturnat în apropierea lui și 
jetoane în valoare de aproximativ cinci sute de dolari erau 

împrăștiate pe covor. Doi agenţi de pază în uniforme executau 
manevre de resuscitare asupra omului inconștient, slăbindu-i 
cravata și gulerul, verificându-i pulsul, în timp ce un al treilea 
ținea mulţimea la distanţă. 

— Atac de cord, Pete? întrebă Michael. 

Cel de-al treilea agent de pază răspunse: 

— Bună, Mike. Nu, nu cred să fie inima. Cel mai probabil o 
combinaţie de leșin de blackjack cu vezică bingo. Juca de opt 
ore, neîntrerupt. 

Pe podea, omul în costum bej gemu. Pleoapele i se zbătură. 

Clătinând din cap, vizibil amuzat, Michael ocoli zona, 
încadrându-se înapoi în mulţime. 

Când, în sfârșit, ajunseră la capătul cazinoului și intrară în lift, 
coborând spre galeria comercială, Tina întrebă: 

— Ce înseamnă leșin de blackjack? 

— inseamnă să fii idiot, asta înseamnă, răspunse Michael, în 
continuare amuzat. Tipul se așază să joace cărți și se ambalează 
atât de tare, încât pierde noţiunea timpului, ceea ce, firește, 
este exact intenţia conducerii cazinoului. De aceea nu sunt 
niciodată ferestre sau ceasuri în sălile de joc. Dar, din când în 
când, câte unul chiar pierde noţiunea timpului, nu se ridică de 
pe scaun ore la rând, prins în joc, ca un zombi. Și, în timpul ăsta, 
bea mai mult decât trebuie. Când, în cele din urmă, se ridică, se 
mișcă prea repede. li fuge sângele din cap și - bang! - se 
prăbușește. Leșin de blackjack. 

— Ah! 

— Vedem asta tot timpul. 

— Vezica bingo? 

— Câteodată, un jucător este atât de prins de joc, încât e 
practic hipnotizat. Bea, dar e atât de cufundat în transă, încât 
ignoră chemarea naturii, până când - bingo! - un spasm al 
vezicii urinare. Dacă este unul cu adevărat serios, descoperă că 
i s-au blocat căile urinare. Nu se mai poate ușura singur și 
trebuie dus la spital să i se monteze cateter. 

— Sfinte Dumnezeule, vorbești serios? 

— Da. 

Coborâră din lift, în zona magazinelor, și ea aglomerată. 
Grupuri de oameni treceau pe lângă magazine de suvenire, 
galerii de artă, magazine de bijuterii, de haine și de orice 

altceva, dar nu erau atât de mulţi sau de grăbiţi ca gloata de 
deasupra, din cazinou. 

— Tot nu văd unde am putea sta de vorbă liniștiți, spuse Tina. 

— Hai să mergem până la gelaterie, să luăm câte un cornet 
cu îngheţată de fistic. Ce zici? Întotdeauna ţi-a plăcut aroma de 
fistic. 

— Nu vreau nicio înghețată, Michael. 

Își pierduse avântul provocat de furie, iar acum se temea că 
pierdea și scopul venirii până aici. El încerca din răsputeri să fie 
drăguţ, ceea ce nu-i stătea în fire. Cel puţin, nu-i stătuse lui 
Michael Evans cel din ultimii câţiva ani. Când se căsătoriseră, 
Michael era fermecător, vesel, degajat, dar nu mai fusese așa de 
ani buni. 

— Fără îngheţată, repetă ea. Doar să vorbim. 

— Ei bine, dacă tu nu vrei o îngheţată cu fistic, eu vreau. lau 
un cornet, apoi putem ieși, ne plimbăm prin parcare. E destul de 
frumos afară. 

— Cât durează pauza ta? 

— Douăzeci de minute. Dar mă am bine cu supraveghetorul. 
Mă acoperă dacă întârzii. i 

Gelateria era în celălalt capăt al galeriei comerciale. În drum 
spre ea, Michael continuă să încerce s-o bine dispună, 
povestindu-i despre alte maladii specifice jucătorilor. 

— Mai este ceea ce noi numim „atacul marelui premiu”, îi 
explică. De ani buni, oamenii se întorc acasă și se laudă că au 
câștigat. Mint de-ngheaţă apele. Toţi pretind că sunt câștigători. 
Și când, dintr-odată, unul dintre ei câștigă, mai ales la jocurile 
mecanice, unde câștigul vine într-o secundă, sunt atât de 
surprinși, încât leșină. Atacurile de cord sunt mai frecvente în 
zona jocurilor mecanice decât în oricare altă parte a 
cazinourilor, și cele mai multe victime sunt oameni cărora 
tocmai li s-au aliniat trei simboluri și au dat lovitura. Apoi mai 
este și „sindromul Vegas”, când cineva ajunge să fie atât de 
prins în vâltoarea jocurilor și în graba să ajungă de la un 
spectacol la altul, încât uită să mănânce o zi întreagă sau mai 
mult. Femeile sunt afectate aproape în aceeași măsură ca 
bărbaţii. În orice caz, când respectivului i se face foame și își dă 
seama de cât timp n-a mâncat, înfulecă o masă copioasă, 
sângele îi fuge din cap la stomac și leșină în restaurant. De 
obicei, nu e periculos, dacă nu i se face rău în timp ce bea vin, 

pentru că atunci există riscul să se înece și să moară. Însă 
preferatul meu este „sindromul buclei temporale”. Oamenii vin 
aici din tot felul de locuri plictisitoare, pentru ei Vegas este ca 
un Disneyland pentru adulţi. Este un oraș foarte activ, sunt 
atâtea de văzut și de făcut, o atmosferă de un entuziasm 
permanent, iar oamenii ies din ritmul lor obișnuit. Se culcă în 
zori, se trezesc după-amiaza, uită ce zi este. Când entuziasmul 
se mai potolește și se pregătesc de plecare, descoperă că 
weekendul de trei zile s-a transformat într-unul de cinci. Nu le 
vine să creadă. Se gândesc că sunt încărcaţi la plată și se ceartă 
cu recepţionerii. Când li se arată calendarul sau ziarul din ziua 
respectivă, sunt de-a dreptul șocați. Au fost prinși într-o buclă 
temporală și au pierdut câteva zile. Nu-i așa că e ciudat? 

Michael a continuat să vorbească în timp ce și-a luat 
îngheţata. Apoi, când ieșiră pe ușa din spate a hotelului și 
începură să se plimbe la marginea parcării, în temperatura de 
douăzeci de grade a soarelui de iarnă, întrebă: 

— Așadar, despre ce vrei să vorbim? 

Tina nu știa cum să înceapă. Intenţia ei fusese să-l facă cu ou 
și cu oțet pentru că distrusese camera lui Danny; venise 
pregătită să intre puternic în el, astfel încât, chiar dacă n-ar fi 
vrut să recunoască, să-l agaseze suficient încât să-l facă să-și 
admită vinovăția. Dar acum, dacă începea cu astfel de acuzaţii 
grave după ce el se purtase atât de frumos, ar fi părut o scorpie 
isterică și ar fi pierdut și ultimul avantaj pe care l-ar mai fi avut. 

În cele din urmă, spuse: 

— Se întâmplă lucruri ciudate acasă. 

— Ciudate? În ce fel? 

— Cred că a intrat cineva. 

— Crezi? 

— Ei bine... sunt convinsă. 

— Când? 

Amintindu-și de cuvintele de pe tablă, spuse: 

— De trei ori în ultima săptămână. 

El se opri din mers și o privi. 

— De trei ori? 

— Da, noaptea trecută a fost a treia oară. 

— Poliţia ce-a spus? 

— N-am alertat poliţia. 

— De ce? se încruntă el. 

— Pe de o parte, pentru că n-a dispărut nimic. 

— Cineva a intrat în casă de trei ori și n-a luat nimic? 

Dacă se prefăcea, atunci era un actor mai bun decât crezuse 
Tina, iar ea era de părere că-l cunoștea destul de bine. Doar 
trăise cu el multă vreme, ani fericiţi și ani încărcaţi de nefericire, 
și ajunsese să-i cunoască limitele talentului, când venea vorba 
de minciună și înșelătorie. Întotdeauna își dăduse seama când o 
minţea. lar acum, nu credea că minte. Era ceva în privirea lui, o 
expresie gânditoare, dar nu era viclenie. Părea să nu aibă habar 
de ceea ce se întâmplase în casă. Poate chiar nu avusese nimic 
de-a face cu asta. 

Dar dacă nu fusese Michael cel care răscolise camera lui 
Danny, dacă nu el scrisese cuvintele acelea pe tablă, atunci cine 
făcuse toate astea? 

— De ce ar intra cineva în casă și ar pleca fără să fure nimic? 
întrebă el. 

— Cred că au vrut doar să mă sperie, să mă necâăjească. 

— De ce ar vrea cineva să te sperie? 

Părea sincer preocupat. 

Tina nu știu ce să-i spună. 

— N-ai fost niciodată genul care-și face dușmani. Eşti o 
femeie greu de detestat. 

— Tu ai reușit, spuse ea, asta fiind singura acuzaţie pe care 
putea s-o formuleze la adresa lui. 

El clipi surprins. 

— Oh, nu! Nu, nu, Tina. Nu te-am urât niciodată. Am fost doar 
dezamăgit de felul în care te-ai schimbat. Am fost supărat pe 
tine. Supărat și rănit. Recunosc, m-am purtat destul de urât. 
Categoric. Dar n-am ajuns niciodată la ură. 

Tina oftă. 

Nu Michael devastase camera lui Danny. Era convinsă acum. 

— Tina? 

— Îmi pare rău, nu trebuia să te fi deranjat cu toate astea. 
Nici nu știu de ce am făcut-o. Trebuia să fi anunţat imediat 
poliția. 

El linse îngheţata, o privi atent, apoi zâmbi. 

— Înţeleg. Nu ţi-e ușor să deschizi subiectul. Nu știai de unde 
să începi, așa că ai venit cu povestea asta. 

— Poveste? 

— E în regulă. 

— Michael, nu este o poveste. 

— Nu fi stânjenită. 

— Nu sunt stânjenită. De ce aș fi stânjenită? 

— Relaxează-te, Tina. E în regulă, spuse el cu blândeţe. 

— Cineva îmi tot intră în casă. 

— înțeleg cum te simţi, continuă el și zâmbetul lui se 
schimbă, devenind încrezut. 

— Michael... 

— Crede-mă, chiar înțeleg, Tina. Vocea lui era liniștitoare, dar 
tonul era superior. N-ai nevoie de niciun pretext ca să vii să-mi 
ceri ceea ce vrei să-mi ceri. lubito, nu trebuie să inventezi 
povești despre intruși. Înţeleg și sunt de partea ta. Chiar sunt. 
Așa că spune. Nu trebuie să te simţi ciudat. Vorbește direct. 
Haide, spune-o! 

Tina era nedumerită. 

— Ce să spun? 

— Am lăsat căsnicia noastră să se ducă de râpă. Dar la 
început, vreme de câţiva ani, am avut o relație foarte frumoasă. 
Poate fi din nou așa dacă ne dorim cu adevărat să încercăm. 

Tina rămase înmărmurită. 

— Vorbești serios? 

— M-am tot gândit la asta, în ultimele zile. Apoi, când te-am 
văzut intrând în cazinou, am știut că aveam dreptate. Imediat ce 
te-am văzut, am știut că totul se va întâmpla exact așa cum mi- 
am imaginat. 

— Chiar vorbești serios. 

— Sigur, replică el luându-i uimirea drept plăcută surprindere. 
Acum, că ţi-ai făcut mendrele cu ambițiile de producător, ești 
pregătită să te așezi la casa ta. Este perfect logic, Tina. 

„Mendrele!”, gândi Tina, furioasă. 

Continua să creadă că era o femeie capricioasă pentru care 
ideea de a deveni producător de spectacole în Vegas fusese 
doar o toană. Nemernicul nesuferit! 

Clocotea de furie, dar nu rosti o vorbă; nu voia să vorbească, 
de teamă că ar fi început să zbiere la el de cum deschidea gura. 

— Viaţa înseamnă mai mult decât o carieră strălucitoare, 
continuă Michael cu autoritate. Viaţa de familie este importantă. 
Casa și familia. Trebuie să facă parte din viață. Asta e, poate, 
partea cea mai importantă. Familia. În zilele astea din urmă, pe 
măsură ce se apropia lansarea spectacolului tău, am avut 

sentimentul că ai ajuns să înţelegi, în sfârșit, că ai nevoie de mai 
mult în viaţă, de ceva care-ţi oferă o mai mare împlinire 
emoțională decât producţia de spectacole. 

Ambiţiile Tinei fuseseră, parţial, cele care duseseră la 
destrămarea mariajului lor. Ei bine, poate nu atât ambițiile ei, 
cât reacţia lui copilărească faţă de ele. Michael era fericit să fie 
crupier de blackjack; salariul și bacșișurile frumoase erau 
suficiente pentru el și era bucuros să treacă așa prin viață. 
Pentru Tina însă nu era suficient să se lase purtată de val. In 
timp ce ea se luptase să avanseze de la dansatoare la 
costumieră, apoi coregrafă, apoi coordonatoare de varieteu, 
apoi producătoare, Michael își exprimase nemulţumirea cu 
privire la dedicaţia ei profesională. Nu-l neglijase niciodată, și 
nici pe Danny. Făcuse tot posibilul ca niciunul din ei să nu se 
simtă mai puţin important în viaţa ei. Danny fusese grozav; 
Danny înţelesese. Michael nu putuse sau nu voise să înțeleagă. 
Treptat, nemulţumirea lui faţă de ambițiile ei profesionale 
ajunsese să fie contaminată de un sentiment mult mai neplăcut: 
începuse să fie invidios pe realizările ei. Ea încercase să-l 
încurajeze să avanseze în propriul lui domeniu de activitate - de 
la crupier la responsabil de sală, apoi la supraveghetor, până 
când ar fi ajuns în rândurile conducerii cazinoului -, dar pe 
Michael nu-l interesa să avanseze. Devenise irascibil și certăreț. 
În cele din urmă, începuse să se vadă cu alte femei. Tina fusese 
șocată de comportamentul lui, apoi confuză și, în cele din urmă, 
profund mâhnită. Singurul fel în care și-ar fi putut păstra soţul ar 
fi fost să renunte la carieră, iar ea refuzase să facă asta. 

În timp, Michael o făcuse să înţeleagă că n-o iubise niciodată 
pentru ceea ce era ea. Nu i-o spusese direct, dar 
comportamentul lui o dovedise din plin. El adorase doar 
animatoarea, dansatoarea, femeia nostimă pe care alţi bărbaţi o 
doreau, femeia frumoasă a cărei prezență lângă el îi măgulea 
orgoliul. Atât timp cât ar fi rămas dansatoare, atât timp cât și-ar 
fi devotat lui întreaga viaţă, atât timp cât ar fi atârnat, 
delicioasă, la braţul lui, el ar fi fost mulțumit de ea. Dar din clipa 
în care și-a dorit să fie mai mult decât o soţie-trofeu, Michael s-a 
răzvrătit. 

Rănită grav de această descoperire, Tina îi redase libertatea 
dorită. 

lar acum Michael credea, chiar credea, că se-ntorcea în 
genunchi la el. De aceea zâmbise când o văzuse apropiindu-se 
de masa de joc. De aceea se purtase atât de frumos. Tina era 
uluită de dimensiunile orgoliului lui. 

Stând în faţa ei, în lumina soarelui, cu cămașa lui albă 
strălucind în razele soarelui răsfrânte de mașinile parcate, 
Michael îi oferea zâmbetul acela superior, mulțumit de sine, care 
o făcea să se simtă atât de rece pe cât ar fi trebuit să fie ziua 
aceea de iarnă. 

Cândva, demult, îl iubise enorm. Acum, nu-și putea imagina 
cum sau de ce-i păsase vreodată. 

— Michael, în caz că n-ai aflat, Magyck! a avut un succes 
grozav. Răsunător. Uriaș. 

— Sigur, spuse el. Știu asta, iubito. Și mă bucur pentru tine. 
Mă bucur pentru tine și pentru mine. Acum, că ţi-ai dovedit ce 
voiai să-ţi dovedești, te poţi relaxa. 

— Michael,  intenţionez să lucrez în continuare ca 
producătoare. Nu am de gând să... 

— Oh, nu mă aştept să renunţi, spuse el cu mărinimie. 

— Așa deci, nu te aștepți? , 

— Nu, nu. E bine să ai ceva cu care să-ți umpli timpul. Ințeleg 
asta acum. Am priceput mesajul. Dar acum, că Magyck! rulează 
cu succes, nu vei mai avea așa mult de lucru. Nu ca înainte. 

— Michael..., începu ea, încercând să-i spună că avea să 
monteze un nou spectacol în anul următor, că nu voia să o 
reprezinte un singur spectacol și că se gândea chiar ca, în viitor, 
să ajungă la New York și pe Broadway, unde revenirea 
musicalurilor în stil Busby Berkeley ar fi putut fi primită cu 
ovaţii. 

Dar el era atât de pierdut în fantezia lui, încât nu putea 
înțelege că Tina nu avea nicio dorință să facă parte din ea. O 
întrerupse înainte ca ea să-i termine de rostit numele. 

— Putem s-o facem, Tina. Ne-a fost bine atunci, cu ani în 
urmă. Ne poate fi bine din nou. Suntem încă tineri. Avem timp 
să întemeiem o nouă familie. Să avem chiar doi băieţi și două 
fete. Așa cum mi-am dorit dintotdeauna. 

Când el făcu o pauză ca să-și lingă îngheţata, Tina spuse: 

— Michael, lucrurile nu vor sta așa. 

— Da, poate că ai dreptate. O familie numeroasă, în vremurile 
acestea tulburi și cu economia precară, poate nu e cea mai 

bună idee. Dar putem avea grijă de doi, cu ușurință, și poate 
avem noroc de un băiat și o fată. Bineînţeles, o să mai așteptăm 
cam un an. Sunt sigur că mai sunt multe de făcut pentru un 
spectacol ca Magyck! și după lansare. Aşteptăm până când va 
merge ca pe roate și n-o să mai fie așa mare nevoie de tine. 
Apoi putem... 

— Michael, oprește-te! se răsti ea. 

El tresări de parcă l-ar fi pălmuit. 

— Nu mă simt deloc neîmplinită, continuă ea. Nu tânjesc după 
viața de familie. Nu mă înţelegi cu nimic mai mult decât atunci 
când am divorţat. 

Expresia de surpriză de pe chipul lui Michael se fixă, în cele 
din urmă, într-o încruntare. 

Tina continuă: 

— Cineva chiar a intrat în casă, n-a fost o născocire ca să poți 
tu juca rolul masculului puternic, de nădejde, care vine în 
apărarea mea, femeie slabă și speriată. Cineva a intrat în casă. 
lar eu am venit la tine fiindcă m-am gândit că... am crezut... ei 
bine, nu mai contează. 

Se răsuci și porni spre ușa din spate a hotelului, pe unde 
ieșiseră cu câteva minute în urmă. 

— Aşteaptă! strigă Michael. Tina, așteaptă! 

Tina se opri și-l privi cu dispreţ și tristeţe. 

El se grăbi s-o ajungă. 

— lartă-mă, Tina, e vina mea. Am stricat totul. lisuse, am 
bălmăjit ca un idiot, nu-i așa? Nu te-am lăsat să procedezi cum 
voiai tu. Știam ce vrei să spui și trebuia să te las să o spui în 
ritmul tău. Am greșit. Doar că eram entuziasmat, Tina. Atâta tot. 
Trebuia să tac și să te las pe tine să o spui. Imi pare rău, iubito. 
li revenise zâmbetul mieros, copilăros. Nu te supăra pe mine, te 
rog. Amândoi vrem același lucru - o viaţă de familie, o viață 
frumoasă de familie. Hai să nu dam cu piciorul șansei. 

Tina îl privi încruntată. 

— Da, ai dreptate. Vreau o viaţă de familie, o viață de familie 
satisfăcătoare. In privinţa asta ai dreptate. Dar în toate celelalte 
privinţe te înșeli. Nu vreau să fiu producătoare doar pentru că 
am nevoie de ceva cu care să-mi umplu timpul. Să-mi umplu 
timpul! Michael, asta e o prostie. Un spectacol de o asemenea 
anvergură, precum Magyck!, nu-l faci în timpul liber. Nu-mi vine 
să cred că ai spus așa ceva! Nu a fost un moft. A fost o 

experienţă epuizantă, fizic și psihic - a fost greu - și m-am 
bucurat de fiecare minut. Cu ajutorul lui Dumnezeu, o voi face 
din nou. Și din nou, și din nou. Voi produce spectacole pe lângă 
care Magyck! va părea mic copil. Intr-o bună zi, poate voi fi din 
nou mamă. Și voi fi o mamă de toată isprava. O mamă grozavă 
și o producătoare grozavă. Am inteligenţa și talentul necesare 
să fiu mai mult de un singur lucru. Și cu siguranță pot să fiu mai 
mult decât jucăria și menajera ta. 

— Hei, ia stai așa, spuse el, începând să-și piardă răbdarea. 
Așteaptă naibii un minut. Doar nu... 

Tina nu-l lăsă să vorbească. Ani la rând se umpluse de 
amărăciune și durere. Nu-și vărsase niciodată nervii asupra lui, 
la început pentru că nu dorise ca Danny să știe; nu dorise să-l 
întoarcă pe copil împotriva tatălui său. Apoi, după moartea lui 
Danny, își reprimase sentimentele pentru că știa că Michael 
suferise cumplit la moartea copilului și nu voise să-l necăjească 
și mai mult. Acum însă, lăsă o parte din nefericirea care-o 
măcinase atât timp să răbufnească, întrerupându-l la jumătatea 
frazei. 

— Te-ai înșelat închipuindu-ţi că m-aș întoarce, în genunchi, la 
tine. De ce aș face așa ceva? Ce ai tu să-mi oferi și nu găsesc în 
altă parte? N-ai fost niciodată cine știe ce generos, Michael. Tu 
oferi doar atunci când știi sigur că primești înapoi îndoit. Ceea 
ce te face, de fapt, un profitor. Și înainte să-mi mai torni povești 
siropoase despre cât de familist ești, dă-mi voie să-ţi amintesc 
că nu eu am distrus familia noastră. Nu eu am sărit din pat în 
pat. 

— Hei, stai... 

— Tu ai fost cel care a început să umble în stânga și-n 
dreapta, apoi te afișai cu fiecare nouă cucerire, să-mi faci în 
ciudă. Tu ai fost cel care lipsea nopţile de-acasă. Tu, cel care 
pleca peste weekend cu prietenele lui. Și să știi că toate acele 
weekenduri destrăbălate ale tale mi-au rupt inima, Michael, mi- 
au rupt inima - după cum ţi-a și fost intenţia, așa că nu te-a 
deranjat câtuși de puţin. Dar te-ai gândit vreo clipă ce au 
însemnat absenţele tale pentru Danny? Dacă iubeai viața de 
familie atât de mult, de ce nu ţi-ai petrecut weekendurile acelea 
cu fiul tău? 

Michael se făcuse roșu la faţă și privirea lui avea acum sclipiri 
de răutate. 

— Așadar, nu sunt generos? Dar cine ţi-a dat casa în care 
stai? la spune? Cine s-a mutat într-un apartament, când ne-am 
despărțit, și cine a rămas în casă? 

Făcea încercări disperate s-o distragă, să schimbe direcţia 
discuţiei. Ea-și dădu seama ce voia să facă și nu avea de gând 
să-i permită s-o abată de la intenţia ei. Îi spuse: 

— Nu fi penibil, Michael. Știi foarte bine că avansul pentru 
casă a fost achitat din banii mei. Tu ţi-ai cheltuit mereu banii pe 
haine scumpe și pe mașini de viteză. Eu am plătit fiecare rată la 
casă. Și nu ţi-am cerut nici pensie alimentară. În orice caz, asta 
n-are nicio legătură. Vorbeam despre viața de familie, despre 
Danny. 

— Ascultă-mă... 

— Nu, acum e rândul tău să asculți. După toţi acești ani, acum 
a venit, în sfârșit, rândul tău să asculţi. Dacă ești în stare. Ai fi 
putut să-l iei pe Danny și să vă petreceţi weekendurile împreună 
dacă nu voiai să mai fi în preajma mea. Aţi fi putut merge în 
excursii. L-ai fi putut duce, câteva zile, la Disneyland. Sau la 
pescuit, în Colorado. Dar tu erai ocupat să te folosești de toate 
femeile acelea ca să mă rânești pe mine și să-ţi demonstrezi ție 
ce armăsar erai. Ai fi putut să te bucuri de timpul acela 
împreună cu fiul tău. l-ai lipsit. Ai fi putut profita de timpul acela 
preţios ca să-l petreci împreună cu el. Dar nu te-a interesat. Și 
după cum s-a dovedit, n-a mai avut mult timp de trăit. 

Michael era alb ca varul și tremura. Ochii îi erau negri de 
furie. 

— Eşti aceeași căţea afurisită care-ai fost dintotdeauna! 

Tina oftă și-i căzură umerii. Era epuizată. Acum, că terminase 
de spus ce-i stătuse pe suflet, se simţi stoarsă de puteri într-un 
mod plăcut, ca și cum toată energia negativă se scursese din 
ea. 

— Ai rămas aceeași cățea nemiloasă, repetă el. 

— Nu vreau să mă cert cu tine, Michael. Îmi pare rău dacă 
unele dintre lucrurile pe care ţi le-am spus despre Danny te fac 
să suferi, deși, Dumnezeu știe, meritai să le auzi. Nu vreau să te 
fac să suferi. Deși poate sună ciudat, nu te mai urăsc. Nu mai 
simt nimic pentru tine. Absolut nimic. 

Se întoarse și plecă, lăsându-l în soare, cu îngheţata topită 
scurgându-se pe cornet și pe mâna lui. 

Traversă galeria comercială, luă liftul înapoi și străbătu din 
nou cazinoul, prin mulţimea gălăgioasă, până la ușile de la 
intrare. Unul dintre valeții de parcare îi aduse mașina și părăsi 
hotelul, conducând pe aleea abruptă din faţa acestuia. 

Se îndreptă spre Golden Pyramid, unde avea biroul și unde 
avea de lucru. 

Nu merse mult și fu nevoită să tragă pe dreapta. Nu vedea 
nimic în față, pentru că ochii îi erau plini de lacrimi fierbinţi. Opri 
motorul. Spre surprinderea ei, începu să plângă în hohote. 

La început, nici nu înţelese de ce plângea. Dar se lăsă pradă 
durerii insuportabile care pusese stăpânire pe ea, fără să 
încerce să înțeleagă. 

După o vreme, ajunse la concluzia că-l plângea pe Danny. 
Bietul, dragul de Danny. Nici nu apucase să trăiască. Nu era 
corect. Plângea și pentru ea, și pentru Michael. Plângea pentru 
tot ce-ar fi putut să fie și pentru ce nu avea să mai fie vreodată. 

După câteva minute, își recăpătă controlul. Işi șterse ochii și- 
și suflă nasul. 

Trebuia să înceteze să mai fie așa de mohorâtă. Avusese 
parte de destulă tristețe pentru o viaţă de om. Mult prea multă. 

— Gândeşte pozitiv, își spuse cu voce tare. Poate că trecutul 
n-a fost prea grozav, dar viitorul arată al naibii de bine. 

Se privi în oglinda retrovizoare, să vadă ce pagube făcuse 
plânsul pe chipul ei. Arăta mai bine decât se așteptase. Ochii îi 
erau roșii, dar n-avea s-o confunde nimeni cu Dracula. Deschise 
geanta, își scoase fardul și acoperi cât putu de bine urmele 
lăsate de lacrimi. 

Încadră mașina înapoi în trafic și-și reluă drumul către Golden 
Pyramid. 

O stradă mai departe, în timp ce aștepta la semafor, își dădu 
seama că misterul rămăsese în continuare neelucidat. Era 
convinsă că nu Michael devastase camera lui Danny. Dar cine o 
făcuse, totuși? Nu mai avea nimeni cheia. Doar un tâlhar de 
primă clasă ar fi putut intra fără să lase urme. Dar de ce ar fi 
plecat un tâlhar de primă clasă fără să fure nimic? De ce ar fi 
intrat în casă doar ca să scrie acele cuvinte pe tablă și să strice 
lucrurile unui copil mort? 

Ciudat. 

Când îl bănuise pe Michael de o asemenea nelegiuire, fusese 
tulburată și necăjită, dar nu speriată. Dacă însă un străin voia ca 

ea să sufere încă și mai mult în urma morții copilului ei, ei bine, 
asta era cu adevărat cutremurător. O îngrozea, pentru că nu 
avea niciun sens. Un străin? Asta trebuia să fie. Michael fusese 
singurul care o învinovăţise de moartea lui Danny. Nimeni 
altcineva, nici rude, nici prieteni, nu insinuase că ea ar fi fost 
responsabilă în vreun fel de moartea copilului. Cu toate acestea, 
cuvintele tulburătoare de pe tablă și dezastrul din dormitor 
păreau să fie lucrătura cuiva care era de părere că ea trebuia să 
dea socoteală pentru acel accident. Ceea ce însemna că trebuie 
să fi fost o persoană pe care n-o cunoștea. De ce ar nutri un 
străin sentimente atât de intense în legătură cu moartea lui 
Danny? 

Lumina semaforului se schimbă. 

O mașină din spate claxonă. 

Traversând intersecţia, apoi intrând pe aleea care ducea la 
hotelul Golden Pyramid, Tina nu putea scăpa de sentimentul 
terifiant că era pândită de cineva care îi dorea răul. Se uită în 
oglinda retrovizoare, să vadă dacă o urmărea cineva. După cât 
reuși să vadă, nu era nimeni în spatele ei. 


12. 


Etajul al treilea al hotelului Golden Pyramid era ocupat de 
conducerea acestuia și de personalul administrativ. Aici nu 
regaseai nimic din strălucirea, din extravaganţa orașului Las 
Vegas. Aici era locul unde se muncea. Etajul al treilea era locul 
unde se construia iluzia dincolo de care fremătau turiștii. 

Biroul Tinei era încăpător, decorat cu lambriuri de pin vopsite 
în alb și tapiţerii moderne, confortabile. Un perete era acoperit 
de draperii grele, care ţineau la distanţă arșița soarelui 
deșertului. Ferestrele de după draperii dădeau spre bulevardul 
Strip. 

Pe timp de noapte, renumitul bulevard oferea o priveliște 
ameţitoare, ca un râu învolburat de culori: roșu, albastru, verde, 
galben, purpuriu, roz, turcoaz - toate culorile pe care ochiul 
uman le putea percepe; culori incandescente și culori neon, 
jocuri de lumini, intermitente și în valuri. Panouri de zeci de 
metri - de o sută cincizeci de metri! - se ridicau la cinci, ba chiar 

la zece etaje deasupra străzii, strălucind, clipind, zeci de mii de 
kilometri de tuburi de sticlă umplute cu gaz strălucitor, licărind, 
rotindu-se, sute de mii de becuri alcătuind numele hotelurilor 
sau imagini luminoase. Modelele controlate de calculator se 
schimbau constant, cu un consum de energie electrică în exces, 
extravagant și smintit - dar surprinzător de frumos. 

În timpul zilei însă, soarele aprig era neîndurător cu 
bulevardul. Sub lumina lui necruțătoare, structurile arhitectonice 
monumentale nu erau întotdeauna atractive; uneori, în ciuda 
valorii sale de ordinul miliardelor de dolari, bulevardul Strip 
arăta abject. 

Priveliștea legendarului bulevard trecea neapreciată de Tina; 
rareori se bucura de ea. Pentru că foarte rar își petrecea nopţile 
la birou, draperiile erau mai tot timpul trase. După-amiaza 
aceasta nu era o excepţie. Încăperea era umbrită, iar ea se 
așeză la birou, într-un cerc de lumină difuză. 

În timp ce studia factura finală din partea tâmplarului, pentru 
niște lucrări la unul dintre decorurile Magyck!, Angela, secretara 
ei, veni din biroul alăturat. 

— Mai ai nevoie de ceva, înainte să plec? 

Tina se uită la ceas. 

— E abia patru fără un sfert. 

— Da, dar azi programul se încheie la patru - e Ajunul Anului 
Nou. 

— Oh, așa e! Am uitat cu totul. 

— Dacă ai nevoie, pot să mai rămân. 

— Nu, nu, nu. Mergi acasă, ca toată lumea. 

— Așadar, mai ai nevoie de ceva? 

Lăsându-se pe spătarul scaunului, Tina spuse: 

— Da, ar fi ceva. Mulţi dintre marii jucători și oaspeţii noștri 
obișnuiți n-au reușit să ajungă la premiera spectacolului 
Magyck! Te rog să îmi printezi o listă cu ei, plus o altă listă cu 
aniversările căsătoriilor lor, pentru cei care sunt căsătoriţi. 

— Sigur, spuse Angela. La ce te gândești? 

— Pe parcursul anului, le voi trimite invitaţii speciale celor 
căsătoriți, să-și petreacă aniversarea aici, în regim gratuit, trei 
zile. Vom spune așa, „Petreceţi noaptea magică a aniversării 
dumneavoastră în lumea magică a spectacolului Magyck!”. Ceva 
în genul ăsta. Vom face să sune romantic. Le vom oferi 
șampanie în timpul spectacolului. Va fi o reclamă grozavă, nu 

crezi? Își ridică mâinile ca pentru a înrăma sloganul: „Golden 
Pyramid - un loc Magyck! pentru cei îndrăgostiți!” 

— Reprezentanţii hotelului ar trebui să se bucure, spuse 
Angela. Vom avea parte de multă mediatizare favorabilă. 

— Și patronii de cazinouri se vor bucura, pentru că 
majoritatea jucătorilor importanţi ne vor face astfel o vizită 
suplimentară, în noul an. Jucătorii obișnuiți nu vor anula o 
călătorie deja programată în Vegas. Vor mai adăuga una, cu 
prilejul aniversării căsătoriei. lar eu voi fi fericită, pentru că 
întreaga schemă va face să se vorbească și mai mult despre 
spectacol. 

— E o idee grozavă, spuse Angela. Merg să pregătesc lista. 

Tina se întoarse la factura tâmplarului, iar Angela reveni la 
patru și cinci minute cu treizeci de pagini printate. 

— Mulţumesc, spuse Tina. 

— Pentru puțin. 

— Tremuri? 

— Da, spuse Angela, cuprinzându-se cu braţele. Cred că eo 
problemă cu aerul condiţionat. Biroul meu s-a răcit de câteva 
minute. 

— Aici e destul de cald. 

— Atunci, poate că am eu ceva. Poate am luat vreun virus. 
Sper să nu fie asta. Am planuri mari la noapte. 

— Petrecere? 

— Oh, da. Una mare, la Rancho Circle. 

— Pe Millionaire's Row? 

— Șeful prietenului meu locuiește acolo. În orice caz... Un An 
Nou fericit, Tina! 

— An Nou fericit! 

— Ne vedem luni. 

— Oh? A, da, ai dreptate. Este un weekend prelungit. Ei bine, 
ai grijă cu mahmureala! 

Angela zâmbi larg. 

— O să am parte cel puţin de una. 

Tina termină de verificat factura tâmplarului și o aprobă la 
plată. 

Singură pe tot etajul, rămase la birou, înconjurată de lumina 
galbenă și de umbre, și căscă. Avea să mai lucreze o oră, până 
la cinci, apoi va pleca acasă. Îi trebuiau două ore să se 
pregătească pentru întâlnirea cu Elliot Stryker. 

Zâmbi gândindu-se la el, apoi ridică teancul de foi aduse de 
Angela, nerăbdătoare să termine lucrul. 

Hotelul dispunea de informaţii detaliate despre clienţii săi 
preferaţi. Dacă Tina ar fi avut nevoie să știe câţi bani făceau 
oamenii aceștia într-un an, calculatorul i-ar fi spus. In același fel 
ar fi aflat marca preferată de băuturi spirtoase a fiecăruia, 
parfumul și florile preferate ale soțiilor, ce mașină conduceau, 
numele și vârstele copiilor, bolile sau afecțiunile de care 
sufereau, mâncărurile preferate, culoarea preferată, gusturile 
muzicale, afinităţile politice și nenumărate alte informaţii, atât 
esenţiale, cât și neînsemnate. Aceștia erau clienţi de care 
hotelul era nerăbdător să se ocupe și, cu cât Pyramid știa mai 
multe despre ei, cu atât îi putea servi mai bine. Deși hotelul 
adunase aceste informaţii, în general, cu cele mai bune intenții 
la adresa clienţilor săi, Tina nu se putea împiedica să nu se 
întrebe ce părere ar fi avut aceștia dacă ar fi știut că Golden 
Pyramid avea dosare consistente despre ei. 

Parcurse lista cu numele celor care nu ajunseseră la premieră. 
Folosind un creion roșu, încercui numele celor care erau 
căsătoriţi, încercând să evalueze anvergura publicităţii pe care o 
avea în vedere. Abia numărase douăzeci de nume, când dădu 
peste un mesaj surprinzător pe care calculatorul îl inserase în 
lista ei. 

| se puse o gheară în piept. Nu putea respira. 

Se uita la pagina din faţa ei, în timp ce o cuprindea frica - o 
frică întunecată, rece, alunecoasă. 

Între numele a doi mari jucători erau cinci rânduri de text care 
nu aveau nicio legătură cu informaţia pe care o solicitase: 


ÎN VIAȚĂ 
ÎN VIAȚĂ 
ÎN VIAȚĂ 
ÎN VIAȚĂ 
ÎN VIAȚĂ 


Începură să-i tremure mâinile și, odată cu ele, foile pe care le 
ținea. 

Mai întâi acasă. În dormitorul lui Danny. Apoi aici. Cine-i făcea 
asta? 

Angela? 

Nu, era absurd. 

Angela era o copilă. Nu era în stare de ceva atât de atroce. 
Angela nici nu observase textul inserat, pentru că nu avusese 
timp să verifice printurile. 

În plus, Angela nu avea cum să fi intrat în casa ei. Nu era un 
tâlhar versat, pentru numele lui Dumnezeu! 

Răsfoi paginile, căutând și alte mesaje ale farsorului bolnav. 
Le găsi după alte douăzeci și șase de nume. 


DANNY TRĂIEȘTE 
DANNY TRĂIEȘTE 
AJUTOR 

AJUTOR | 
AJUTĂ-MĂ 


Simţea că inima îi pompează gheață în loc de sânge, 
învăluind-o într-un strat de aer rece. 

Brusc, își dădu seama cât era de singură. Cel mai probabil, 
era complet singură pe întreg etajul. 

Își aminti de bărbatul din vis, bărbatul în negru, cu faţa 
acoperită de viermi, și umbrele din colțurile biroului i se părură, 
dintr-odată, mai întunecate și mai adânci decât cu un minut în 
urmă. 

Mai citi patruzeci de nume și se înfioră când văzu ce altceva 
mai printase calculatorul. 


MI-E FRICĂ 

MI-E FRICĂ, 

SCOATE-MĂ 

SCOATE-MĂ DE-AICI 

TE ROG... TE ROG 
AJUTORAJUTORAJUTORAJUTOR 


Aceasta era ultima inserare tulburătoare. Restul listei era 
ceea ce trebuia să fie. 

Tina aruncă paginile pe podea și trecu în biroul de alături. 
Angela stinsese lumina. Ea o aprinse. 

Se așeză la biroul Angelei și porni calculatorul. Ecranul se 
aprinse cu o lumină slabă, albastră. În sertarul din mijloc al 
biroului, sub cheie, se afla un registru care conţinea codurile 

necesare pentru a accesa informaţiile confidenţiale, salvate în 
memoria centrală a calculatorului, nu pe dischetă. Tina răsfoi 
registrul până când găsi codul care-i permitea să acceseze lista 
clienţilor de top ai hotelului. Codul era 1001012, reprezentând 
„Clienţi speciali”, abreviat „Clisp”, eufemism pentru „marii 
pierzători”, cei care erau cazaţi gratuit și nu plăteau niciodată la 
restaurant, pentru că lăsau, sistematic, mici averi în cazinou. 
Tina tastă apoi codul ei personal de acces - E013331555. Dat 
fiind că aceste informaţii despre marii jucători erau confidenţiale 
și pentru că această lista a hotelului Pyramid era extrem de 
valoroasă pentru competitori, doar o mână de oameni o puteau 
consulta și exista o evidenţă strictă a fiecărei accesări. După o 
secundă, calculatorul îi ceru numele; Tina îl introduse, 
calculatorul făcu verificarea de rutină, apoi pe ecran apăru: 


ACCES APROBAT 


Tina tastă apoi codul pentru lista clienţilor speciali și 
calculatorul răspunse imediat. 


CONTINUAȚI 


Avea degetele transpirate. Le șterse pe pantaloni și tastă 
solicitarea. Ceru calculatorului să-i afișeze lista cu numele și 
adresele clienților VIP care rataseră premiera Magyck!, 
împreună cu datele de aniversare a căsătoriei, pentru cei 
căsătoriţi, așa cum făcuse și Angela mai devreme. Lista apăru 
pe ecran și, în același timp, imprimanta începu să scoată foile. 

Tina ridică fiecare foaie pe măsură ce era printată. Susurul 
imprimantei însoţi apariţia a douăzeci de nume, apoi patruzeci, 
șaizeci, șaptezeci, fără rândurile referitoare la Danny, care 
apăruseră în primul set. Așteptă să fie listate cel puţin o sută de 
nume, până când înțelese că sistemul fusese programat astfel 
încât să printeze acele rânduri despre Danny o singură dată, la 
prima solicitare, lucru care se întâmplase mai devreme. 

Anulă solicitarea și închise fișierul. Imprimanta se opri. 

Cu numai două ore în urmă, ajunsese la concluzia că acela 
care o hărţuia trebuia să fi fost un străin. Dar cum ar fi putut un 
străin să intre cu atâta ușurință atât în casa ei, cât și în 

calculatorul hotelului? N-ar fi trebuit să fie, în acest caz, cineva 
cunoscut? 

Dar cine? 

Și de ce? 

Ce străin o ura cu o asemenea înverșunare? 

Teama, ca un șarpe descolăcindu-se, se strecură în sufletul ei 
făcând-o să tremure. 

Apoi își dădu seama că nu doar frica îi dădea frisoane. Aerul 
din încăpere era rece. 

Işi aminti că Angela se plânsese de asta, mai devreme. Atunci 
nu i se păruse important. 

Dar camera era încălzită când venise să acceseze calculatorul 
Angelei, iar acum era rece. Cum era posibil ca temperatura să fi 
scăzut atât de mult, într-un timp atât de scurt? Ascultă să audă 
murmurul aparatului de aer condiţionat, dar dinspre gurile de 
ventilaţie nu venea niciun sunet. În orice caz, încăperea era 
acum chiar mai rece decât fusese cu doar câteva minute 
înainte. 

Cu un sunet puternic, ascuțit, care o făcu să tresară, 
calculatorul începu să afișeze informaţii, deși Tina nu 
introdusese nicio solicitare. Aruncă o privire spre imprimantă, 
apoi la cuvintele care licăreau pe ecran. 


ÎN VIAȚĂ ÎN VIAȚĂ 

ÎN VIAȚĂ ÎN VIAȚĂ 

NU ÎN PĂMÂNT 

ÎN VIAȚĂ 

SCOATE-MĂ DE AICI | 
SCOATE-MĂ SCOATE-MĂ 


Mesajul mai clipi o dată pe ecran, apoi dispăru. Imprimanta se 
opri. 

În încăpere era din ce în ce mai frig. 

Sau își închipuia toate astea? 

Avea din nou senzaţia terifiantă că nu era singură. Omul în 
negru. Deși el era doar o creatură imaginară dintr-un coșmar și 
cu toate că era imposibil să existe cu adevărat, nu putea scăpa 
de sentimentul abominabil că era acolo, cu ea. Omul în negru. 
Cu ochii lui roșii, ca tăciunii aprinși. Cu dinţii galbeni, rânijiți. Era 
în spatele ei. Intindea braţul s-o apuce cu o mână care sigur era 

jilavă și rece. Se răsuci cu scaunul, să privească, dar nu intrase 
nimeni în cameră. 

Firește, era doar un monstru din vis. Ce prostie din partea ei! 

Cu toate acestea, simțea că nu era singură. 

Nu voia să privească din nou spre ecran, dar o făcu. N-avea 
de ales. 

Cuvintele străluceau pe ecran. 

Apoi dispărură. 

Reuși să se smulgă din ghearele fricii care o paralizase și își 
așeză degetele pe tastatură. Voia să afle dacă acele cuvinte, 
cuvintele despre Danny, fuseseră programate anterior să fie 
printate la imprimanta ei sau fuseseră transmise cu doar câteva 
secunde mai înainte, de cineva aflat la un alt calculator, într-un 
alt birou, din cuprinsul elaboratei reţele de calculatoare a 
hotelului. 

Avea aproape o percepţie extrasenzorială că autorul acestor 
farse teribile se afla în clădire în ace/ moment, poate chiar la 
etajul trei, cu ea. Își imagină că părăsește biroul, merge pe holul 
lung, deschide ușile, privește în birourile tăcute, pustii, până 
când, într-un sfârșit, găsește un bărbat în faţa unui calculator. 
Acesta se întoarce către ea, surprins că a fost descoperit. 

Şi apoi? 

li face rău? O omoară? 

Acesta era un gând nou: și anume că, poate, obiectivul final al 
insului era ceva mult mai rău decât s-o sperie sau s-o 
hărţuiască. 

Ezită cu degetele deasupra tastaturii, nehotărâtă dacă să 
meargă sau nu mai departe. Nu era convinsă că ar fi aflat 
răspunsurile de care avea nevoie și, probabil, n-ar fi făcut 
altceva decât să își dezvăluie prezența oricărei alte persoane 
care mai era la birou, în fața unui calculator. Apoi își dădu 
seama că, oricine ar fi fost în apropiere, trebuia să fi realizat 
deja că ea era acolo, singură. Nu avea nimic de pierdut dacă 
urmărea firul informaţiei. Dar când dădu să tasteze comanda, 
constată că tastatura era blocată; tastele nu puteau fi apăsate. 

Imprimanta zumzăi. 

În cameră, temperatura era de-a dreptul polară. 

Pe ecran începu să apară: 


MI-E FRIG ȘI SUNT RĂNIT 

MAMA? MĂ AUZI? 

MI-E FOARTE FRIG 

MĂ DOARE RĂU 
SCOATE-MĂ DE AICI 

TE ROG TE ROG TE ROG 
ÎN VIAȚĂ ÎN VIAȚĂ 


Cuvintele străluciră pe ecran, apoi dispărură. 

Incercă din nou să introducă solicitarea. Dar tastatura rămase 
blocată. 

Avea în continuare senzaţia că mai era cineva în cameră. 
Sentimentul acelei prezenţe nevăzute și periculoase creștea pe 
măsură ce temperatura scădea. 

Dar cum putea face camera să se răcească, fără să umble la 
aerul condiţionat? Işi dădea seama că, oricine ar fi fost, putea să 
acceseze calculatorul ei de la distanță. Asta înțelegea. Dar cum 
putea face camera să se răcească atât de rapid? 

Pe neașteptate, când pe ecran începură să curgă iar cuvintele 
de mai devreme, Tina își pierdu răbdarea. Inchise calculatorul și 
lumina albastră a ecranului dispăru. 

Dădu să se ridice de pe scaun, când calculatorul se aprinse 
singur. 


MI-E FRIG ŞI SUNT RĂNIT 
SCOATE-MĂ DE AICI 
TE ROG TE ROG TE ROG 


— De unde să te scot? întrebă ea. Din mormânt? 
SCOATE-MĂ SCOATE-MĂ SCOATE-MĂ 


Trebuia să-și revină. Tocmai i se adresase calculatorului, ca și 
cum ar fi vorbit cu Danny. Dar nu Danny scria cuvintele acelea. 
Pentru numele lui Dumnezeu, Danny era mort! 

Apăsă iar butonul calculatorului, să-l închidă. 

Acesta porni din nou. 

Un șuvoi de lacrimi fierbinţi îi tulbură vederea și încercă din 
răsputeri să le oprească. Pesemne că-și pierdea mințile. 
Afurisitul de calculator, nu avea cum să pornească singur! 

Dădu să ocolească grăbită biroul și se lovi cu șoldul într-un 
colț. Se îndreptă spre priza din perete, când imprimanta își reluă 
zumzăitul, producând noi cuvinte odioase: 


SCOATE-MĂ DE AICI 
SCOATE-MĂ 
SCOATE-MĂ 
SCOATE-MĂ 


Tina se aplecă lângă priza la care era conectat calculatorul. 
Prinse cu mâna cele două cabluri - unul mai gros și unul 
obișnuit, subţire -, iar acestea părură să prindă viață în mâinile 
ei, zbătându-se ca niște șerpi, să se elibereze din strânsoare. 
Tina trase și le smulse din priză. 

Monitorul se întunecă. 

Rămase stins. 

Imediat, cu repeziciune, temperatura în cameră începu să 
crească. 

— Slavă Domnului! spuse ea, tremurând. 

Dădu să ocolească iar biroul, încercând să ajungă la scaun 
pentru că nu-și dorea nimic mai mult decât să se așeze, și ușa 
dinspre hol se deschise brusc; Tina ţipă alarmată. 

„Omul în negru?” 

Elliot Stryker rămase în prag surprins de ţipătul ei și, pentru o 
clipă, Tina răsuflă ușurată, văzându-l. 

— Tina? Ce s-a întâmplat? Ești bine? 

Făcu un pas spre el, apoi se gândi că poate Elliot venea direct 
din faţa unui calculator, dintr-un birou de la etajul al treilea. El 
să fie cel care o hărțuia? 

— Tina? Dumnezeule, ești albă ca o stafie! 

Se apropie de ea. 

— Stai! Așteaptă! exclamă ea. 

El se opri, descumpănit. 

Cu vocea tremurând, Tina îl întrebă: 

— Ce cauţi aici? 

El clipi nedumerit. 

— Eram în hotel, cu treabă. M-am întrebat dacă ești cumva la 
birou și am trecut să văd. Voiam doar să te salut. 

— Te jucai la vreun calculator? 

— Poftim? întrebă el, în mod evident surprins de întrebare. 

— Ce făceai la etajul trei? Cu cine te-ai văzut? Toată lumea a 
plecat acasă. Doar eu am mai rămas. 

Încă derutat și începând să-și piardă răbdarea, Elliot 
răspunse: 

— N-am avut treabă la etajul trei. M-am întâlnit cu Charlie 
Mainway în restaurant, la o cafea. Când am terminat, cu câteva 
minute în urmă, am urcat să văd dacă ești aici. Ce e cu tine? 

Ea îl privea fix. 

— Tina? Ce se întâmplă? 

Îl scrută cu privirea, încercând să-și dea seama dacă mintea, 
dar uimirea lui părea sinceră. lar dacă ar fi fost să mintă, nu s-ar 
fi folosit de Charlie și de întâlnirea la cafea, pentru că acestea 
erau informaţii ușor verificabile; ar fi venit cu un alibi mai bun, 
dacă ar fi avut nevoie de unul. Deci spunea adevărul. 

— Îmi pare rău, replică ea. Am... tocmai... am avut parte deo 
experienţă... ciudată... aici... 

El se apropie. 

— Ce s-a întâmplat? 

Venind lângă ea, își desfăcu braţele ca și cum ar fi fost cel 
mai firesc lucru din lume s-o alinte, ca și cum făcuse asta de 
nenumărate ori, iar ea se sprijini de pieptul lui cu aceeași 
familiaritate. Nu mai era singură. 


13. 


Într-un colţ al biroului, Tina avea un bar bine aprovizionat, 
pentru acele situaţii, rare, în care un partener de afaceri simțea 
nevoia să bea un pahar după o zi lungă. Acum era prima dată 
când apela la acele rezerve pentru ea însăși. 

La cererea ei, Elliot turnă două pahare de Remy Martin și-i 
întinse unul. Ea n-ar fi putut, pentru că mâinile îi tremurau 
îngrozitor. 

Se așezară pe canapeaua bej, mai mult în umbră decât în 
lumina lămpilor aprinse. Tina trebuia să-și ţină paharul cu 
ambele mâini, ca să nu-l verse. 

— Nici nu știu de unde să încep. Presupun că ar trebui să 
încep cu Danny. Ştii despre Danny? 

— Fiul tău? întrebă el. 

— Da. 

— Helen Mainway mi-a spus că a murit cu mai bine de un an 
în urmă. 

— Ţi-a spus și cum s-a întâmplat? 

— A fost unul dintre copiii din grupul lui Jaborski. S-a scris în 
presă. 

Bill jJaborski fusese un expert în tehnici de supravieţuire în 
natură și instructor de cercetași. In fiecare iarnă, de șaisprezece 
ani, mergea cu un grup de cercetași într-o excursie de 
supraviețuire în sălbăticie timp de șapte zile, în nordul statului 
Nevada, în munţii High Sierra. 

— Se spunea că ajuta la formarea caracterului, explică Tina. 
lar băieţii concurau din greu, tot anul, pentru a fi selectați să 
meargă în această excursie. Era considerată complet lipsită de 
riscuri. Bill Jaborski era unul dintre cei mai buni experți în tehnici 
de supraviețuire în sălbăticie din ţară, printre primii zece. Asta 
spunea toată lumea. Celălalt adult care-l însoțea pe Jaborski, 
Tom Lincoln, era aproape la fel de bun ca el. Așa s-a presupus, 
adăugă ea și vocea îi deveni tremurată și tristă. l-am crezut, am 
crezut că erau în siguranţă. 

— Nu te poţi învinovăţi pentru asta. În toţi ceilalţi ani, de când 
mergeau în acele excursii, nimeni n-a fost rănit, niciodată. 

Tina luă o gură de coniac. li simţi arsura pe gât, dar nu încălzi 
gheața din sufletul ei. 

Cu un an în urmă, în excursia lui Jaborski merseseră 
paisprezece copii cu vârste cuprinse între doisprezece și 
optsprezece ani. Toţi fuseseră cercetași de frunte și toți 
pieriseră, alături de Jaborski și de Tom Lincoln. 

— Autorităţile au reușit să stabilească ce anume a provocat 
accidentul? întrebă Elliot. 

— Nu. Și n-o vor face niciodată. Tot ce au putut stabili a fost 
cum s-a întâmplat. Grupul călătorea cu un microbuz cu tracţiune 
integrală, special conceput pentru drumuri de munte pe timp de 
iarnă. Avea roți uriașe. Lanţuri. Chiar și un plug în față. Și nu 
urmau să pătrundă în ţinuturile cu adevărat sălbatice. Doar la 
margine. Nimeni întreg la minte nu s-ar fi aventurat cu copii de 
doisprezece ani în creierii munţilor, indiferent cât de bine 
pregătiţi, echipați și antrenați erau, indiferent cât de puternici 
erau sau câţi colegi mai mari aveau cu ei, ca să-i supravegheze. 

Jaborski intenţionase să conducă microbuzul pe un drum 
forestier derivat din drumul principal, dacă erau condiţii 
favorabile. De acolo, aveau să pornească pe jos, timp de trei 
zile, încălțaţi cu rachete de zăpadă și cu rucsacurile în spate, să 
facă un circuit larg în jurul microbuzului, urmând să revină la 
acesta la sfârșitul săptămânii. 

— Aveau cele mai bune echipamente pentru iarnă și cei mai 
buni saci de dormit, cele mai bune corturi, destul cărbune și 
suficiente surse de căldură, mâncare cât cuprinde și doi experţi 
ai traiului în sălbăticie, gata să-i îndrume. Niciun risc, așa 
spunea toată lumea. Absolut niciun risc, siguranţă totală. Așa că 
ce mama naibii a mers prost? 

Tina nu mai avea stare. Se ridică și începu să măsoare biroul 
cu pasul, sorbind din pahar. 

Elliot nu spuse nimic. Părea să-și fi dat seama că ea avea 
nevoie să depene toată povestea, ca să se elibereze. 

— Ceva e clar că a mers prost, continuă ea. Cumva, din cine 
știe ce motiv, s-au abătut cu mai mult de șase kilometri de la 
drumul principal, șase kilometri, și la o altitudine mult mai mare, 
până în afurisiţii de nori! Au urcat pe un drum forestier abrupt, 
abandonat, un drum dezafectat, noroios, înșelător, acoperit cu 
gheață și cu zăpadă, un drum pe care numai un neghiob s-ar fi 
încumetat să-l abordeze altfel decât pe jos. 

Autobuzul a ieșit de pe drum. În sălbăticie nu sunt parapete, 
nu sunt contraforți cu povârnișuri line în spatele lor. Vehiculul a 
derapat și s-a prăbușit treizeci de metri, drept pe stânci. 
Rezervorul de combustibil a explodat. Autobuzul s-a 
dezmembrat ca o cutie de conservă și s-a mai rostogolit alți 
treizeci de metri printre copaci. 

— Copiii... până la ultimul... au murit, continuă ea și 
înverșunarea din propria-i voce o îngrozi, pentru că-i arăta cât 
de puţin se vindecase. De ce? De ce a făcut un om ca Bill 
Jaborski un lucru atât de stupid? 

Așezat în continuare pe canapea, Elliot clătină din cap, 
privindu-și paharul. 

Tina nu aștepta un răspuns. Nu lui îi adresase întrebarea; 
dacă o adresase cuiva, acela era Dumnezeu. 

— De ce? Jaborski era cel mai bun. Cel mai bun dintre cei 
buni. Atât de bun, încât ducea de șaisprezece ani copii în munţii 
Sierra, în siguranţă - o încercare la care mulţi alți experți în 

supraviețuirea în sălbăticie nu s-ar fi încumetat. Bill Jaborski era 
inteligent, dur, isteţ și cu respect pentru pericolul la care se 
expunea. Nu era nechibzuit. De ce ar fi făcut ceva atât de 
stupid, atât de periculos, încât să avanseze așa de mult pe un 
asemenea drum, în condițiile acelea? 

Elliot ridică ochii spre ea. Privirea lui era plină de bunătate, de 
înțelegere. _ 

— Probabil nu vei afla niciodată. Imi dau seama cât de greu 
trebuie să-ţi fie să nu știi de ce. 

— Greu, spuse ea. Foarte greu. 

Se așeză pe canapea. 

El îi luă paharul din mână. Era gol. Nu-și amintea când îl 
golise. Elliot se ridică și se duse la bar. 

— Mie nu-mi mai pune, spuse ea. Nu vreau să mă îmbăt. 

— Prostii, replică el. În starea în care ești, cu toată energia 
asta negativă pe care o eliberezi, două pahare mici de coniac nu 
vor avea niciun efect. 

Se întoarse cu paharele pline. De data asta, Tina izbuti să ţină 
paharul cu o singură mână. 

— Mulţumesc, Elliot. 

— Numai să nu-mi ceri să-ţi pregătesc un cocktail. Sunt cel 
mai nevolnic barman din lume. Pot să torn orice într-un pahar 
gol sau cu gheaţă, dar nu sunt în stare să amestec nici măcar o 
votcă cu suc de portocale. 

— Nu-ţi mulţumeam pentru băutură. Îţi mulţumeam pentru 
că... știi sa asculţi. 

— Majoritatea avocaţilor vorbesc prea mult. 

Stătură un timp în liniște, sorbind din coniac. 

Tina era tot încordată, dar măcar nu-i mai era frig. 

Elliot spuse: 

— Să-ţi pierzi copilul în felul ăsta... e cumplit. Dar nu gândul la 
copilul tău te tulburase atât de rău când am venit. 

— Ba da, într-un fel. 

— Dar a fost ceva mai mult de-atât. 

Tina îi povesti despre lucrurile ciudate care i se întâmplaseră 
în ultima vreme: mesajele de pe tabla lui Danny; dezastrul pe 
care-l găsise în camera băiatului; cuvintele grele, dureroase, 
care apăruseră pe calculator și pe imprimantă. 

Elliot studie paginile printate și, împreună, se uitară la 
calculatorul din biroul Angelei. ÎI băgară înapoi în priză și 

încercară să-l facă să repete isprava de mai devreme, dar fără 
succes; dispozitivul se comportă exact așa cum era de așteptat. 

— Cineva l-ar fi putut programa să printeze cuvintele acelea 
despre Danny, spuse Elliot. Dar nu văd cum l-ar fi putut face să 
pornească singur. 

— Dar așa a făcut. 

— Nu mă îndoiesc. Doar că nu-mi dau seama cum e posibil. 

— Și aerul... atât de rece... 

— E posibil ca schimbarea de temperatură să fi fost 
subiectivă? 

Tina se încruntă. 

— Mă întrebi dacă mi s-a părut? 

— Erai îngrozită... 

— Dar ştiu sigur că nu mi s-a părut. Angela a observat mai 
întâi, când mi-a adus primul set de pagini cu acele cuvinte 
despre Danny. E greu de crezut că ne-am imaginat amândouă, 
și eu, și Angela. 

— Adevărat. Privi gânditor către calculator. Vino! 

— Unde? 

— Înapoi în biroul tău. Mi-am lăsat paharul acolo. Trebuie să- 
mi ung rotițele minții. 

Tina îl urmă în sanctuarul lambrisat. 

EI își ridică paharul cu coniac de pe măsuţa joasă, din faţa 
canapelei, și se sprijini de marginea biroului ei. 

— Cine? Cine ar putea să-ţi facă așa ceva? 

— N-am nici cea mai vagă idee. 

— Trebuie să ai pe cineva în vedere. 

— AŞ vrea să am. 

— Este, în mod evident, cineva care nu te are la inimă, dacă 
nu cumva te urăște de-a dreptul. Cineva care vrea să te vadă 
suferind. Te învinovățește de moartea lui Danny... și pare să fie 
pentru el o pierdere personală, așa că nu poate fi un străin. 

Pe Tina analiza lui o tulbură, fiindcă se potrivea cu a ei și 
ducea pe același drum înfundat pe care fusese deja. Incepu să 
se plimbe cu pași mari între birou și ferestrele acoperite de 
draperii. 

— În după-amiaza asta, am ajuns la concluzia că trebuie să fie 
vorba de un străin. Nu îmi vine în minte nimeni cunoscut care să 
fie în stare de așa ceva, chiar dacă m-ar uri destul încât să se 
gândească la o asemenea idee. Și nu știu pe nimeni, în afară de 

Michael, care m-ar putea învinovăţi în vreun fel de moartea lui 
Danny. 

Elliot ridică din sprâncene. 

— Michael este fostul tău soț? 

— Da. 

— Și te învinovăţește de moartea lui Danny? 

— Spune că n-ar fi trebuit să-l las să meargă în excursie cu 
Jaborski. Dar nu el îmi face toate astea. 

— Totuși, îmi pare un candidat perfect. 

— Nu. 

— Eşti sigură? 

— Categoric. Este altcineva. 

Elliot sorbi din coniac. 

— Vei avea nevoie de ajutor de specialitate dacă vrei să-l 
prinzi în fapt. 

— La poliție te referi? 

— Nu cred că poliția te-ar putea ajuta prea mult. Probabil nu 
vor considera chestiunea suficient de serioasă ca să-și piardă 
timpul cu ea. La urma urmei, n-ai fost în pericol. 

— Există un pericol implicit. 

— Oh, da, sunt de acord. Este înspăimântător. Dar polițiștii 
privesc lucrurile la propriu, nu sunt impresionați de amenințările 
implicite. În plus, pentru o supraveghere adecvată a casei... 
numai asta necesită mai mulţi oameni decât poate mobiliza 
poliţia pentru o situaţie care nu este o crimă, o răpire sau, cel 
puţin, o investigaţie antidrog. 

Tina se opri din cursele ei înainte și înapoi. 

— Atunci, la ce te referi când spui că aș avea nevoie de 
servicii de specialitate? 

— Detectivi particulari. 

— Nu e prea melodramatic? 

Elliot zâmbi amar. 

— Ei bine, cel care te hărțuiește pare să o facă într-un stil 
destul de melodramatic. 

Tina oftă, sorbi din pahar, apoi se așeză pe marginea 
canapelei. 

— Nu știu ce să zic... poate angajez niște detectivi, iar ei mă 
vor prinde doar pe mine. 

— Mai spune asta o dată. 

Tina trebui să mai ia o înghiţitură, înainte să-și facă curaj să-i 
spună la ce se gândea, și-și dădu seama că el avusese dreptate, 
mai devreme, cu ce-i spusese despre băutură, că nu o va afecta. 
Se simțea mai relaxată decât cu zece minute în urmă, dar nu 
era deloc ameţită. 

— Mi-a trecut prin cap... poate că eu am scris cuvintele acelea 
pe tablă. Poate că eu am devastat camera lui Danny. 

— M-ai pierdut. 

— Poate am făcut asta în somn. 

— E ridicol ce spui, Tina. 

— Oare? Credeam că am reușit să depășesc moartea lui 
Danny cu ceva timp în urmă, în septembrie. Începusem deja să 
dorm mai bine. Nu mă mai gândeam doar la asta când 
rămâneam singură, așa cum făcusem timp îndelungat. Credeam 
că am lăsat în urmă ce fusese mai rău. Dar acum o lună am 
început să-l visez din nou. În prima săptămână, de două ori. 
Patru nopţi, în cea de-a doua. lar în ultimele două săptămâni, în 
fiecare noapte, fără excepţie. lar visele au devenit din ce în ce 
mai rele. Acum, sunt coșmaruri în toată regula. 

Elliot reveni pe canapea și se așeză lângă ea. 

— Cum sunt? 

— Visez că Danny trăiește și e prins undeva, de obicei într-o 
groapă adâncă, sau o prăpastie, ori vreun puț, undeva sub 
pământ. Mă strigă, mă imploră să-l salvez. Dar nu pot. Nu 
reușesc niciodată să ajung la el. Apoi pământul începe să-l 
acopere și eu mă trezesc țipând, transpirată toată. ȘI... și am 
mereu sentimentul ăsta, foarte puternic, că Danny nu e mort de 
fapt. Nu persistă mult, dar imediat ce mă trezesc, sunt convinsă 
că e viu, undeva. Vezi tu, mi-am convins mintea conștientă că 
fiul meu a murit, dar în somn, mintea mea subconștientă preia 
controlul; iar mintea mea subconștientă nu este convinsă că 
Danny e mort. 

— Așadar crezi că ești... cum, somnambulă? Scrii pe tablă, în 
somn, că respingi moartea lui Danny? 

— Nu crezi că e posibil? 

— Nu. Ei bine... poate că da. Mă gândesc că e posibil, spuse 
Elliot. Nu sunt psiholog. Dar îmi vine greu să cred. Adevărat, nu 
te știu prea bine, dar cred că te cunosc suficient încât să cred că 
nu te-ai purta așa. Ești genul de om care se confruntă direct cu 
problemele. Dacă imposibilitatea de-a accepta că Danny e mort 

ar fi o problemă serioasă, nu ai fi îngropat-o în subconștient. Ai fi 
învăţat s-o gestionezi. 

Tina zâmbi. 

— Ai o părere prea bună despre mine. 

— Da, spuse el. Am. În plus, dacă tu ai fost cea care a scris 
cuvintele pe tablă și a distrus lucrurile din camera lui Danny, 
atunci tot tu ai venit aici, în toiul nopţii, și ai programat 
calculatorul să printeze cuvintele acelea. Chiar crezi că ești atât 
de dusă încât să fi făcut toate acestea și să nu-ţi amintești? 
Crezi că ai personalități multiple și nu știe una ce fac celelalte? 

Tina se lăsă pe spătarul canapelei, ostenită. 

— Nu. 

— Bun. 

— Aşadar, care e concluzia? 

— Nu dispera. Facem progrese. 

— Facem? 

— Sigur, spuse el. Eliminăm posibilităţi. Tocmai te-am tăiat de 
pe lista suspecţilor. Și pe Michael. Și sunt sigur că vinovatul nu e 
un străin, ceea ce elimină aproape întreaga lume. 

— lar eu sunt la fel de sigură că nu este un prieten sau un 
membru al familiei. Așa că știi unde mă conduce asta? 

— Unde? 

Tina se aplecă înainte, lăsă paharul pe măsuţă, apoi rămase o 
clipă cu faţa în palme. 

— Tina? 

Ea-și înălță capul. 

— Încerc să-mi găsesc cuvintele potrivite. Este o idee de-a 
dreptul extravagantă. Ridicolă. Poate chiar ușor bolnavă. 

— N-o să cred că ești nebună, o asigură Elliot. Ce este? 
Spune-mi. 

Tina ezită, încercând să-și dea seama cum avea să sune 
înainte s-o spună, întrebându-se dacă ea însăși o credea 
suficient încât să-i dea glas. Posibilitatea ca lucrul pe care avea 
să-l spună să fie adevărat era extrem de mică. 

În cele din urmă, își luă inima-n dinţi: 

— Mă gândesc că, poate... Danny trăiește. 

Elliot înclină capul, privind-o cu ochii lui negri, iscoditori. 

— Trăiește? 

— Nu i-am văzut trupul. 

— Nu l-ai văzut? Cum așa? 

— Cei de la pompe funebre au spus că era într-o stare 
îngrozitoare, cumplit de desfigurat. S-au gândit că nu era o idee 
bună să-l vedem. Adevărul este că nu ardeam de dorinţă să-i 
vedem trupul, nici dacă ar fi fost perfect, așa că am acceptat 
recomandarea lor. A fost o înmormântare cu sicriul închis. 

— Autorităţile cum au procedat ca să identifice cadavrul? 

— Ne-au cerut fotografii, dar cred că l-au identificat după 
fișele dentare. 

— Fișele dentare sunt aproape la fel de sigure ca amprentele. 

— Aproape. Dar poate că Danny n-a pierit în accident. Poate 
că a supraviețuit. Poate că cineva știe unde se află. Poate că 
acel cineva încearcă să-mi spună că Danny trăiește. Poate că nu 
este nicio ameninţare în spatele acestor lucruri care mi se 
întâmplă. Poate că cineva îmi lasă tot felul de indicii, ca să 
înțeleg că Danny trăiește. 

— Prea mulţi de poate, spuse el. 

— Poate că nu. 

Elliot își așeză mâna pe umărul ei și strânse ușor. 

— Tina, știi că teoria asta n-are niciun sens, Danny a murit. 

— Vezi? Mă crezi nebună. 

— Nu. Cred că ești răvășită de durere. Ceea ce este de 
înțeles. 

— Nu vrei să iei deloc în calcul posibilitatea că s-ar putea să 
trăiască? 

— Cum ar fi posibil? 

— Nu ştiu. 

— Cum ar fi putut supraviețui unui accident ca acela pe care l- 
ai descris? 

— Nu ştiu. 

— Și unde să fi fost atât timp... dacă nu în mormânt? 

— Nici asta nu știu. 

— Dacă ar trăi, continuă Elliot cu blândeţe, cineva ar fi venit 
la tine și ţi-ar fi spus. N-ar fi fost așa misterios, nu crezi? 

— Poate. 

Dându-și seama că răspunsul ei l-a dezamăgit, Tina își privi 
mâinile pe care le ţinea împreunate atât de strâns, că i se 
albiseră încheieturile. 

Elliot îi atinse obrazul, întorcând-o încet cu faţa spre el. 

Ochii lui frumoși, expresivi, păreau încărcaţi de preocupare. 


VP - 81 


— Tina, știi că nu e nicio îndoială. Știi bine. Dacă Danny ar trăi 
și dacă cineva ar vrea să-ţi transmită că el trăiește, nu ar face-o 
în felul ăsta, plantând indicii dramatice. Am dreptate? 

— Probabil. 

— Danny nu mai este. 

Ea nu spuse nimic. 

— Dacă te convingi că el trăiește, te pregătești singură pentru 
un nou dezastru. 

Tina îl privi adânc în ochi. În cele din urmă oftă și încuviinţă. 

— Ai dreptate. 

— Danny nu mai este. 

— Da, spuse ea cu glasul pierit. 

— Eşti sigură de asta? 

— Da. 

— Bun. 

Tina se ridică de pe canapea, merse la fereastră și trase 
draperiile într-o parte. Simţise nevoia stringentă să privească 
bulevardul. După atâtea discuţii despre moarte, simţise nevoia 
să vadă mișcare, activitate, viaţă; și chiar dacă, uneori, în 
lumina neîndurătoare a soarelui bulevardul era urât, adevărul e 
că fremaăta de viaţă zi și noapte. 

Înserarea timpurie a zilei de iarnă se lăsase deja peste oraș. 
Milioane de lumini multicolore străluceau în valuri, revărsându- 
se din casete uriașe. Sute de mașini avansau cu încetineală pe 
strada aglomerată, cu taxiurile strecurându-se în viteză printre 
ele, în mod nesăbuit, căutând să exploateze orice avantaj. Pe 
trotuare, în același ritm, se deplasau râurile de oameni, de la un 
cazinou la altul, de la un bar la altul, de la un spectacol la altul. 

Tina se întoarse din nou spre Elliot. 

— Ştii ce vreau să fac? 

— Ce? 

— Să-i deschid mormântul. 

— Vrei să-i exhumezi trupul? 

— Da. Nu l-am văzut. De aceea mi-e greu să accept că el nu 
mai este. De aceea am coşmaruri. Dacă i-aș fi văzut trupul, aș fi 
știut cu certitudine. N-aș mai fi întreținut iluzia că trăiește. 

— Dar starea cadavrului... 

— Nu-mi pasă, spuse ea. 

Elliot se încruntă, departe de a fi convins că ideea exhumării 
era una bună. 

— Deși a fost îngropat într-un sicriu etanș, cu siguranţă trupul 
este într-o stare mult mai avansată de degradare decât era anul 
trecut, când ţi-au recomandat să nu-l privești. 

— Trebuie să-l văd. 

— Vei avea parte de un... 

— Asta e ideea, spuse ea repede. Şoc. Un șoc puternic, care- 
mi va alunga toate îndoielile. Dacă văd... rămășițele lui Danny, 
nu voi mai avea îndoieli. Coșmarurile vor înceta. 

— Poate. Sau poate vei ajunge să ai unele și mai teribile. 

Ea clătină din cap. 

— Nimic nu poate fi mai îngrozitor decât cele pe care le am 
acum. 

— Desigur, continuă el, exhumarea cadavrului nu va răspunde 
însă întrebării principale. Nu te va ajuta să descoperi cine te 
hărțuiește acum. 

— Ba ar putea, spuse Tina. Indiferent cine este ticălosul care 
face asta, indiferent de motivele lui, e clar că este dezechilibrat. 
E anormal, într-un fel sau altul. Corect? Cine știe ce l-ar face pe 
un om ca ăsta să se dea de gol? Poate că, auzind că va fi o 
exhumare, va reacționa violent, se va trăda cumva. Orice e 
posibil. 

— Presupun că da. 

— În orice caz, continuă ea, chiar dacă redeschiderea 
mormântului nu mă ajută să aflu cine este în spatele acestor 
farse sinistre - sau ce naiba sunt -, cel puţin mă voi linişti în 
privinţa lui Danny. Cu siguranță, mă va ajuta să mă echilibrez 
psihic și voi putea să gestionez mai ușor ceea ce se-ntâmplă. În 
felul ăsta, am numai de câștigat. Reveni de lângă fereastră și se 
așeză iar pe canapea, lângă Elliot. O să am nevoie de un avocat 
pentru treaba asta, nu-i așa? 

— Pentru exhumare? Da. 

— Vrei să mă reprezinți? 

El răspunse fără ezitare. 

— Sigur. 

— O să fie foarte dificil? 

— Ei bine, nu există temei legal pentru o exhumare de 
urgență. Vreau să spun, nu există suspiciuni cu privire la cauza 
morţii, nici vreun proces în desfășurare, care să necesite un nou 
raport al medicului legist. În oricare dintre aceste situaţii, am fi 
obţinut aprobarea foarte repede. Chiar și așa însă, nu poate fi 

foarte dificil. Voi miza pe suferința mamei îndurerate, pentru a 
obţine îngăduinţța instanţei. 

— Ai mai făcut așa ceva până acum? 

— De fapt, da, spuse Elliot. Cu cinci ani în urmă. O fetiță de 
opt ani a murit subit, din cauza unei boli congenitale de rinichi. 
Ambii rinichi i-au cedat, practic, peste noapte. Acum era un copil 
normal, fericit, a doua zi s-a simţit rău, ca și cum ar fi avut o 
răceală ușoară și a treia zi era moartă. Mama fetei a fost 
devastată, n-a suportat să vadă trupul copilei, deși nu suferise 
traume fizice, cum a fost cazul lui Danny. De fapt, nici n-a fost 
capabilă să asiste la funeralii. La vreo două săptămâni după 
înmormântare, a început să se simtă vinovată că nu și-a luat 
rămas-bun. 

Amintindu-și propriul calvar, Tina spuse: 

— Știu. Oh, știu prea bine cum este. 

— În cele din urmă, sentimentul de vină a degenerat în 
probleme emoţionale severe. Pentru că nu-i văzuse trupul la 
capelă, îi era greu să accepte că fiica ei nu mai era. 
Imposibilitatea de-a accepta realitatea s-a manifestat mult mai 
rău decât în cazul tău. Ajunsese să fie deprimată mai tot timpul, 
supusă unei lente degradări nervoase. M-am ocupat să obţin 
exhumarea. Pe parcursul procedurilor, am descoperit că reacţia 
clientei mele era una tipică. După câte se pare, când moare un 
copil, una dintre cele mai mari greșeli pe care o poate face un 
părinte este să refuze să-i vadă cadavrul în sicriu. Este foarte 
important să petreacă destul timp lângă cel plecat, până când 
reușește să accepte că trupul mort nu va mai fi însufleţit 
niciodată. 

— l-a folosit clientei tale exhumarea? 

— Oh, da. Foarte mult. 

— Vezi? 

— Da, dar nu uita, spuse Elliot. Trupul fiicei ei nu fusese 
mutilat. 

Tina dădu din cap cu tristețe. 

— Și mormântul a fost deschis la două luni de la 
înmormântare, nu la mai bine de un an. Cadavrul era încă într-o 
stare destul de bună. Cu Danny... nu va fi deloc așa. 

— Îmi dau seama. Dumnezeu știe că nu mă bucur să fac asta, 
dar sunt sigură că trebuie s-o fac. 

— In regulă. Mă voi ocupa. 

— De cât timp crezi că ai nevoie? întrebă ea. 

— Soţul tău va contesta cererea? 

Tina își aminti expresia de ură de pe chipul lui Michael, cu 
câteva ore în urmă, când plecase de lângă el. 

— Da. Probabil că o va face. 

Elliot duse paharele goale pe barul din colţul camerei și 
aprinse lumina de deasupra chiuvetei. 

— Dacă există posibilitatea ca soțul tău să ne facă probleme, 
atunci trebuie să ne mișcăm repede și cât mai discret. Dacă 
suntem isteți, o să afle abia după ce totul e un fapt împlinit. 
Mâine e sărbătoare, așa că oficial nu putem întreprinde nimic 
până vineri. 

— Poate nici atunci, din cauza weekendului prelungit. 

Elliot găsi detergentul de vase și buretele, depozitaţi sub 
chiuvetă. 

— În mod normal, aș spune că trebuie să așteptăm până luni. 
Însă întâmplarea face să cunosc un judecător rezonabil. Harold 
Kennebeck. Am fost împreună în Serviciile Secrete ale Armatei. 
El era superiorul meu. Dacă îi... 

— Serviciile Secrete ale Armatei? Ai fost spion? 

— Nimic de genul ăsta. Fără parpalac. Fără furișat prin alei 
întunecate. 

— Karate, pastile cu cianură, genul ăsta? întrebă ea. 

— Ei bine, am avut parte de multe antrenamente în artele 
marţiale. Mai practic și acum, de vreo două ori pe săptămână, 
pentru că este o modalitate bună de a te menţine în formă. 
Serios însă, nu este așa cum vezi în filme. Nu sunt mașini ca ale 
lui James Bond, cu arme ascunse în spatele farurilor. In cea mai 
mare parte, a fost vorba despre plictisitoarea activitate de 
strângere de informații. 

— Cumva, spuse ea, am sentimentul că a fost mult mai... 
interesant decât faci să pară. 

— Nici vorbă. Analiză de documente, muncă anostă de 
interpretare a imaginilor din satelit, genul ăsta de lucruri. 
Extrem de plictisitoare, în cea mai mare parte a timpului. În 
orice caz, eu și judecătorul Kennebeck ne știm de mult. Ne 
respectăm unul pe celălalt și sunt convins că va dori să m-ajute, 
dacă poate. Îl întâlnesc mâine după-amiază, la o petrecere de 
Anul Nou. Voi discuta situaţia cu el. Poate va fi de acord să dea 
o fugă la tribunal, vineri, cât să-mi studieze cererea de 

exhumare și să ia o decizie. Nu-i ia mai mult de câteva minute. 
In felul ăsta, sâmbătă dimineaţa ar putea avea loc exhumarea. 

Tina merse lângă bar și se așeză pe unul dintre cele trei 
scaune, în fața lui Elliot. 

— Cu cât mai repede, cu atât mai bine. Acum, că m-am 
hotărât să fac asta, sunt nerăbdătoare să se termine odată. 

— Este de înțeles. Și mai avem un avantaj, dacă o facem 
weekendul ăsta. Dacă ne mișcăm repede, este foarte posibil ca 
Michael să nu aibă timp să afle. Și dacă aude ceva, va trebui să 
găsească un alt judecător dispus să blocheze sau să anuleze 
ordinul de exhumare. 

— Crezi că ar reuși? 

— Nu. Asta e și ideea. Majoritatea judecătorilor sunt plecaţi în 
perioada asta. Cei rămași la datorie vor fi îngropaţi sub o 
avalanșă de audieri pentru punere sub acuzare sau stabiliri de 
cauțiuni pentru șoferi în stare de ebrietate sau pentru cetăţeni 
turmentați implicaţi în diverse altercaţii. Cel mai probabil, 
Michael nu va găsi un judecător disponibil până luni dimineaţa, 
iar atunci va fi prea târziu. 

— Foarte abil. 

— Așa mă cheamă. 

Termină de spălat un pahar, îl limpezi sub apa fierbinte și-l 
așeză în scurgătorul de vase. 

— Elliot Foarte Abil Stryker, rosti ea. 

— La dispoziția dumneavoastră, zâmbi el. 

— Mă bucur că ești avocatul meu. 

— Ei bine, să vedem dacă reușesc s-o scot la capăt. 

— Poţi s-o faci. Eşti genul de persoană care se confruntă 
direct cu problemele. 

— Ai o părere foarte bună despre mine, spuse el, repetând 
cuvintele ei de mai devreme. 

— Adevărat, zâmbi ea. 

Toată discuţia despre moarte, și frică, și nebunie, și durere 
părea să fi avut loc cu mult timp în urmă, nu doar acum câteva 
secunde. Işi doreau să aibă parte de puţină distracţie pentru 
restul serii și începeau să creeze atmosfera necesară pentru 
asta. 

In timp ce Elliot termina de spălat cel de-al doilea pahar, 
așezându-l și pe acesta în scurgătorul de vase, Tina îi spuse: 

— Te pricepi. 

— Dar să știi că nu spăl și ferestre. 

— Îmi place să văd un bărbat de casă. 

— Atunci, trebuie să mă vezi cum gătesc. 

— Gătești? 

— Ceva de vis. 

— Ce gătești cel mai bine? 

— Tot ce fac. 

— E clar că plăcinta modestiei nu se numără printre ele. 

— Toţi marii bucătari sunt orgolioși când vine vorba de 
talentul lor. Trebuie să fie foarte siguri pe ei, ca să meargă totul 
bine în bucătărie. 

— Și dacă gătești ceva pentru mine, iar mie nu-mi place? 

— Atunci mănânc eu și porția ta. 

— Şi eu ce mănânc? 

— Îţi mănânci mândria. 

După atâtea luni de supărare, era foarte plăcut să-și petreacă 
timpul în compania unui bărbat atrăgător și amuzant. 

Elliot puse la loc detergentul de vase și buretele. În timp ce-și 
ștergea mâinile pe prosop, spuse: 

— Ce-ar fi să renunţăm la cina în oraș? Lasă-mă să-ţi gătesc 
eu ceva. 

— Așa, din scurt? 

— Nu-mi trebuie mult ca să planific o masă. Sunt un geniu în 
bucătărie. În plus, mă poţi ajuta cu treburile ingrate, cum ar fi să 
cureți legumele și să toci ceapa. 

— Ar trebui să trec pe-acasă, să mă schimb, spuse ea. 

— Ești foarte bine pentru mine așa cum ești. 

— Mașina mea... 

— Vii cu ea. Te ţii după mine. 

Stinseră luminile și ieșiră din birou, închizând ușa în urma lor. 

Traversând recepţia, în drum spre hol, Tina aruncă o privire 
neliniștită spre calculatorul Angelei. Se temea că va porni din 
nou singur. 

Dar acesta rămase întunecat și nemișcat, în timp ce ea și 
Elliot plecau, stingând luminile pe unde treceau. 

14. 


Elliot Stryker locuia într-o casă mare, frumoasă, modernă, cu 
vedere asupra terenului de golf al Clubului Country al orașului. 
Camerele erau plăcute și primitoare, decorate în tonuri naturale, 
cu mobilă J. Robert Scott, completată de câteva piese antice și 
covoare Edward Fields, bogat texturate. Deţinea, totodată, o 
colecție frumoasă de picturi aparţinând lui Eyvind Earle, Jason 
Williamson, Larry W. Dyke, Charlotte Armstrong, Carl J. Smith și 
altor artiști stabiliți în vestul Statelor Unite, care se inspirau, de 
obicei, atât din temele vechiului Vest Sălbatic, cât și din cel 
actual. 

In timp ce-i arăta casă, Elliot era nerăbdător să-i afle părerea, 
iar Tina nu-l lăsă să aștepte prea mult. 

— Foarte frumos, spuse ea. Superb. Cine s-a ocupat de decor? 

— Stă în fața ta. 

— Serios? 

— Când n-aveam bani, abia așteptam să vină ziua în care voi 
avea o casă frumoasă, amenajată de cei mai buni designeri de 
interior. Apoi, când am avut bani, n-am mai vrut să-mi aranjeze 
casa un străin. Am vrut să am eu bucuria asta. Eu și Nancy, 
răposata mea soţie, am amenajat prima noastră casă. Pentru 
ea, proiectul acela s-a transformat în vocaţie, iar eu i-am dedicat 
tot atât timp cât dedicam și carierei mele de avocat. Amândoi 
am bântuit magazinele de mobilă din Vegas, Los Angeles, San 
Francisco, magazinele de antichităţi, galeriile de artă, târgurile 
de vechituri și magazinele de lux. Ne-am distrat pe cinste. lar 
când a murit... am descoperit că nu puteam face faţă pierderii 
rămânând într-un loc încărcat de amintirea ei. Timp de cinci sau 
șase luni am fost o epavă din punct de vedere emoţional, pentru 
că totul în casă îmi amintea de Nancy. In cele din urmă, am 
păstrat câteva lucruri, câteva piese care-mi vor aminti mereu de 
ea, și am plecat, am vândut casa, am cumpărat-o pe asta și am 
amenajat-o singur. 

— Nu știam că ţi-a murit soţia, spuse Tina. Vreau să zic, am 
crezut că v-aţi despărțit sau așa ceva. 

— A murit acum trei ani. 

— Ce s-a întâmplat? 

— Cancer. 

— Îmi pare rău, Elliot. 

— Cel puţin, a fost rapid. Cancer pancreatic, deosebit de 
agresiv. A murit în două luni de la diagnostic. 

— Eraţi căsătoriţi de mult? 

— Doisprezece ani. 

Tina își așeză o mână pe braţul lui. 

— Doisprezece ani lasă urme adânci în suflet. 

El își dădu seama că aveau chiar mai multe în comun decât 
crezuse. 

— Așa este. Tu l-ai avut pe Danny pentru aproape 
doisprezece ani. 

— Eu sunt singură de un an și ceva. Tu, de trei. Spune-mi, te 
rog... 

— Ce vrei să știi? 

— Încetează vreodată? întrebă ea. 

— Durerea? 

— Da. 

— Până acum, nu. Poate după patru ani. Sau cinci. Sau zece. 
Nu mai doare la fel ca la început. Și suferinţa nu mai e 
constantă. Dar sunt încă momente în care... 

Îi arătă și restul casei. Talentul Tinei de a crea spectacole de 
excepţie nu era pur întâmplător; avea gust și ochi format și 
vedea cu ușurință diferenţa dintre un lucru drăguţ și unul cu 
adevărat frumos, dintre dexteritate și artă. Lui Elliot îi făcea 
plăcere să discute cu ea despre antichităţi și tablouri și, așa, o 
oră trecu pe nesimţite. 

Turul casei se încheie în bucătăria încăpătoare, care se 
mândrea cu tavanul acoperit cu foi de cupru, podeaua cu plăci 
de gresie Santa Fe și echipamente pentru gătit de înaltă 
calitate. Tina admiră cămara frigorifică, inspectă grătarul de 
grădină, grătarul de fontă, cele două aparate de gătit Wolff, 
cuptorul cu microunde și gama vastă de echipamente 
electrocasnice practice. 

— Ai cheltuit o mică avere aici. Înţeleg că biroul tău de 
avocatură nu se ocupă doar de divorțuri. 

Elliot zâmbi larg. 

— Sunt unul dintre partenerii fondatori ai firmei Stryker, West, 
Dwyer, Coffey și Nichols. Suntem una dintre cele mai mari firme 
de avocatură din oraș. Dar nu pot să-mi arog merite prea mari 
pentru asta. Am fost norocoși. Ne-am aflat la locul potrivit, la 

momentul potrivit. Eu și Owen West am deschis primul birou 
modest cu doisprezece ani în urmă, la începutul celei mai mari 
dezvoltări pe care a cunoscut-o orașul Las Vegas. Am 
reprezentat câţiva oameni pe care nimeni altcineva nu-i voia, 
niște antreprenori cu multe idei bune, dar cu bani puţini, care 
nu-și permiteau taxele de înfiinţare. Unii dintre clienţii noștri au 
făcut mișcări inteligente, care i-au dus în vârful industriei 
jocurilor, aflate într-o creștere explozivă, și în domeniul 
afacerilor imobiliare, și ne-au tras practic după ei. 

— Interesant, spuse Tina. 

— Este? 

— Tu ești. 

— Serios? 

— Ești foarte modest când vine vorba de succesul în carieră, 
în schimb ești egocentric cu privire la talentele culinare. 

El râse. 

— Asta, pentru că sunt un bucătar mult mai bun decât sunt ca 
avocat. Ascultă, ce-ar fi să pregătești ceva de băut, până mă 
schimb eu? Revin în cinci minute și vei vedea un geniu culinar în 
acțiune. 

— Dacă nu merge, putem oricând să dăm o fugă la 
McDonald's. 

— Ești limitată! 

— Hamburgerii lor sunt greu de depășit. 

— O să-ţi dau să mănânci o cioară. 

— Cum o gătești? 

— Foarte amuzant. 

— Păi, dacă o gătești foarte amuzant, nu cred că vreau s-o 
mănânc. 

— Dacă ar fi să gătesc eu o cioară, spuse el, ar fi delicioasă. 
Ai mânca până la ultima firimitură, ţi-ai linge degetele și m-ai 
ruga să-ți mai dau. 

Zâmbetul ei era atât de adorabil, că ar fi rămas acolo întreaga 
seară, contemplând linia dulce a buzelor ei. 

e 

Elliot era amuzat de efectul pe care-l avea Tina asupra lui. Nu- 
și amintea să fi fost vreodată nici măcar pe jumătate atât de 
stângaci în bucătărie cum era acum. li scăpă lingura din mână. 
Răsturnă cutiile de conserve și recipientele cu condimente. Uită 
să supravegheze o oală și-i dădu în foc. Greși sosul pentru 

salată, așa că fu nevoit să-l facă din nou. Tina îl intimida, iar el 
era încântat. 

— Elliot, ești sigur că nu te-a ameţit coniacul pe care l-am 
băut la birou? 

— Absolut deloc. 

— Atunci, paharul pe care l-ai băut aici? 

— Nici pe departe, ăsta e stilul meu în bucătărie. 

— Să răstorni lucruri e stilul tău? 

— Dă bucătăriei un stil familiar, arată că e folosită. 

— Ești sigur că nu vrei să mergem la McDonald's? 

— Ei se deranjează să dea un stil familiar bucătăriei lor, să se 
vadă că e folosită? 

— Nu, numai că au hamburgeri grozavi... 

— Hamburgerii lor au un aspect familiar? 

— ... dar cartofii lor prăjiţi sunt delicioși. 

— Rastorn lucruri, și ce-i cu asta? Un bucătar nu trebuie să fie 
grațios ca să fie bun. 

— Dar memorie bună trebuie să aibă? 

— Adică? 

— Muștarul pe care te pregătești să-l adaugi în sosul de 
salată. 

— Ce-i cu el? 

— Ai pus deja, acum un minut. 

— Serios? Mulţumesc. N-aș vrea să fiu nevoit să pregătesc 
sosul ăsta de trei ori. 

Tina avea un râs gutural, care semăna cu al lui Nancy. 

Deși era diferită de Nancy în multe feluri, timpul petrecut 
împreună îi amintea de ea. Comunicau cu ușurință - era isteață, 
amuzantă, sensibilă. 

Poate că era puţin prea devreme pentru o concluzie ca asta, 
dar începea să creadă că soarta, într-un acces atipic de 
generozitate, îi acorda o nouă șansă la fericire. 

e 

Când terminară desertul, Elliot umplu pentru a doua oară 
ceștile de cafea. 

— Tot mai vrei să mergi la McDonald's, pentru un hamburger? 

Salata de ciuperci, pastele Alfredo și desertul zabaglione 
fuseseră delicioase. 

— Chiar te pricepi la gătit. 

— Te-aș minți eu pe tine? 

— Presupun că acum va trebui să mănânc cioara aceea. 

— Cred că tocmai ai făcut-o. 

— Şi nici n-am băgat de seamă penele. 

Incă de când pregătiseră cina, glumind în bucătărie, Tina 
începuse să creadă că aveau să petreacă noaptea împreună. 
Acum, era convinsă de asta. Elliot nu era insistent. De aceea, și 
ea era reținută. Se lăsau amândoi conduși de atracţia naturală. 
Ca apele unui râu. Ca o furtună, crescând în intensitate, până 
când ajunge la fulgere și tunete. Își dăduseră amândoi seama că 
aveau nevoie unul de altul, fizic, mental, emoțional și că, 
indiferent ce avea să se întâmple între ei, era bine. 

Se întâmpla repede, dar bine și era inevitabil. 

La începutul serii, tensiunea sexuală o făcuse ușor agitată. În 
ultimii paisprezece ani, de când se căsătorise, la nouăsprezece 
ani, nu fusese decât cu un bărbat, cu Michael. Nu fusese cu 
niciun bărbat de aproape doi ani. Dintr-odată, i se păru că 
făcuse o prostie uriașă, incredibilă, trăind ca o călugăriţă 
aproape doi ani. Firește, primele luni din acei doi ani, când încă 
era căsătorită cu Michael, simţise nevoia să-i rămână 
credincioasă pe durata separării și chiar a divorţului, deși el nu 
considerase necesar să se ghideze după aceleași valori morale. 
Ulterior, prinsă de lucrul la spectacol și cu durerea morţii lui 
Danny, atât de apăsătoare, nu avusese o dispoziţie înclinată 
spre romantism. Acum se simţea ca o copilă neexperimentată. 
Se întreba dacă mai știa ce să facă. Se temea că o să fie 
stângace, ridicolă, nechibzuită. Işi spuse că sexul era ca mersul 
pe bicicletă, odată ce-ai învățat, nu mai uiţi cum se face, dar 
frivolitatea analogiei nu-i spori încrederea. 

Treptat însă, pe măsură ce ea și Elliot parcurgeau etapele 
firești ale flirtului, pașii naturali ai dansului atracției sexuale, 
chiar dacă totul părea să se întâmple într-un ritm accelerat, 
familiaritatea jocului o liniști. Era uimitor. Poate chiar semăna cu 
mersul pe bicicletă. 

După cină se retraseră în camera de zi, unde Elliot aprinse 
focul în șemineul de granit negru. Deși zilele de iarnă în deșert 
erau, cel mai adesea, calde precum zilele de primăvară în alte 
părți, nopţile erau întotdeauna reci, uneori friguroase de-a 
dreptul. Cu vântul care sufla zgomotos, văitându-se neîncetat pe 
sub streșini, focul întețit în cămin făcea o atmosferă deosebit de 
plăcută. 

Tina își scoase pantofii. 

Stăteau unul lângă altul pe canapea, în fața șemineului, 
contemplând flăcările şi  scânteile portocalii, sporadice, 
ascultând muzică și vorbind, vorbind, vorbind. Tina se simţea ca 
și cum vorbiseră fără întrerupere, întreaga seară, ca mânaţi de o 
grabă nespusă, ca și cum aveau foarte multe lucruri importante 
de transmis unul altuia, înainte de a fi despărțiți. Cu cât vorbeau 
mai mult, cu atât descopereau că aveau mai multe în comun. Cu 
fiecare oră care trecea astfel, în faţa focului, și cu fiecare lucru 
nou pe care-l afla, Tina descoperea că îl plăcea pe Elliot din ce în 
ce mai mult. 

Nu-și mai amintea care dintre ei iniţiase primul sărut. Poate 
că el se aplecase spre ea, ori poate că ea fusese aceea. Dar 
înainte să apuce să-și dea seama ce se petrecea, buzele lor se 
atinseseră scurt, rapid. Apoi iar. Și pentru a treia oară. Pe urmă, 
el începu s-o acopere cu sărutări scurte pe frunte, pe ochi, pe 
obraji, pe nas, pe colțurile gurii, pe bărbie. li sărută urechile, din 
nou ochii, apoi lăsă un șir de sărutări de-a lungul gâtului ei și 
când, în cele din urmă, reveni asupra gurii, o sărută mai pătimaș 
decât înainte, iar ea-i răspunse imediat, deschizând gura să-i 
primească sărutul. 

Mâinile i se plimbară pe trupul ei, testându-i supleţea și 
fermitatea. Și ea-l atinse, strângându-i delicat umerii, apoi 
brațele, mușchii puternici ai spatelui. Nimic nu-i dăduse 
vreodată o senzaţie mai plăcută decât îi dădea acum trupul lui. 

Ca prin vis, părăsiră camera de zi, retrăgându-se în dormitor. 
El aprinse o lampă mică, așezată pe măsuţa de toaletă, și trase 
cearșafurile. 

In minutul în care nu se afla lângă ea, Tina se temu că vraja s- 
ar putea rupe. Dar când el reveni, îl sărută și descoperi că nu se 
schimbase nimic, așa că se lipi și mai strâns de el. 

Se simţea ca și cum mai fuseseră împreună așa, cuprinși într- 
o îmbrăţișare, de nenumărate ori. 

— Abia dacă ne cunoaștem, spuse ea. 

— Așa simţi? 

— Nu. 

— Nici eu. 

— Te cunosc foarte bine. 

— De o veșnicie. 

— Sunt doar două zile. 

— Prea repede? întrebă el. 

— Tu ce crezi? 

— Pentru mine, nu. 

— Nu e prea repede, conveni ea. 

— Eşti sigură? 

— Da. 

— Eşti adorabilă. 

— Adoră-mă! 

Elliot nu era neapărat un bărbat solid, dar o ridică în brațe ca 
pe un copil. 

Se agăță de el. Văzu în ochii lui întunecați o expresie de dor și 
de dorință, o nevoie care nu era doar sex și știu că aceeași 
nevoie de a fi iubită și apreciată trebuia s-o vadă și el în privirea 
ei. 

O duse lângă pat, o așeză și-i ceru să se întindă pe spate. 
Fără grabă, cu chipul aprins și cu respiraţia întretăiată de 
nerăbdare, o dezbrăcă. 

Apoi își scoase rapid hainele și se așeză pe pat, lângă ea. O 
cuprinse în braţe. 

Îi exploră trupul încet și meticulos, mai întâi cu privirea, apoi 
cu mâinile și în final cu limba și cu buzele. 

Tina înţelese că greșise crezând că celibatul trebuie să facă 
parte din perioada de doliu. Contrariul era adevărat. Să se fi 
lăsat iubită de un bărbat bun, căruia-i păsa de ea, ar fi ajutat-o 
să-și revină mult mai repede, pentru că sexul era antiteza 
morții, o celebrare vibrantă a vieţii, o negare a mormântului. 

Lumina ca de chihlimbar se modela după trupul lui. 

Își aplecă chipul asupra ei. Se sărutară. 

Tina își strecură o mână între ei și-l atinse, îl mângâie, îl 
strânse. 

Se simţi dornică, nerușinată, insaţiabilă. 

El o pătrunse, în timp ce ea-și plimba mâinile de-a lungul 
trupului lui, peste mușchii supli ai spatelui. 

— Eşti atât de dulce, șopti el. 

Apoi începură să se legene în ritmul, vechi de când lumea, al 
iubirii. Pentru o vreme, pentru multă vreme, uitară de moarte, 
bucurându-se să exploreze suprafeţele delicioase, mătăsoase 
ale iubirii, simțindu-se, în acele ore strălucitoare, nemuritori. 

JOI, 1 IANUARIE 


15. 


Tina își petrecu noaptea cu Elliot, iar el își dădu seama că 
uitase cât era de plăcut să împartă patul cu cineva care-i era 
drag. Mai avusese femei în patul acela în ultimii doi ani, dintre 
care unele rămăseseră peste noapte, dar niciuna nu-l făcuse să 
se simtă mulţumit prin simpla lor prezență, așa cum o făcea 
Tina. Sexul cu ea era o bucurie suplimentară, o surpriză, dar nu 
era motivul principal pentru care era fericit să o aibă lângă el. 
Era o amantă extraordinară - mătăsoasă, delicată și lipsită de 
inhibiţii în căutarea propriei plăceri -, dar era, în același timp, 
vulnerabilă și generoasă. Silueta ei vag definită, ascunsă sub 
cearșafuri, în întuneric, era ca un talisman care ţinea 
singurătatea la distanţă. 

În cele din urmă, Elliot adormi, dar fu trezit la patru dimineaţa 
de strigătele ei speriate. 

Era ridicată în pat, strângând cearșaful în pumni, smulsă 
dintr-un nou coșmar. Tremura și vorbea printre suspine despre 
un om în negru, apariţia înfricoșătoare din visul ei. 

Elliot aprinse veioza de pe noptieră, ca să-i arate că erau 
singuri în cameră. 

Îi povestise despre visele ei, dar până acum nu realizase cât 
erau de cumplite. Exhumarea lui Danny avea să-i fie de ajutor, 
indiferent de oroarea pe care avea s-o trăiască la deschiderea 
sicriului. Dacă vederea rămășițelor lui avea să pună capăt 
acestor coșmaruri tulburătoare, atunci experiența aceea, oricât 
de sumbră, îi va fi benefică. 

Stinse veioza și o convinse să se întindă înapoi pe perne. O 
tinu în braţe până când încetă să mai tremure. 

Spre surprinderea lui, frica ei cedă rapid locul dorinţei. 
Regăsiră cu ușurință ritmul care le adusese plăcere mai înainte. 
Apoi adormiră din nou. 

După micul dejun, Elliot o rugă să-l însoţească la petrecerea la 
care își propusese să-l abordeze pe judecătorul Kennebeck, în 
legătură cu exhumarea. Dar Tina voia să se întoarcă acasă, să 
facă ordine în camera lui Danny. Acum se simţea în stare și voia 
să se ocupe de asta până când nu-și pierdea iar curajul. 

— Ne vedem din nou diseară, nu-i așa? întrebă el. 

— Da. 

— Gătesc din nou pentru tine. 

Ea-i zâmbi senzual. 

— In ce sens? 

Se ridică de pe scaun, se aplecă spre el, peste masă, și-l 
sărută. 

Mirosul ei, culoarea intensă a ochilor, pielea ei suplă sub 
degetele lui, când îi mângâie obrazul - toate acestea stârniră 
valuri de afecțiune și dorinţă în el. 

O conduse la mașină și, după ce ea urcă la volan, se aplecă 
peste geam și o mai reţinu cincisprezece minute, ca să-i 
expună, spre marea ei plăcere, fiecare fel de mâncare pentru 
cina din seara aceea. 

Când, în cele din urmă, plecă, el urmări mașina până când 
dispăru după colț și în momentul acela înţelese de ce nu voise s- 
o lase să plece. Tot încercase să-i amâne plecarea pentru că se 
temea că n-avea s-o mai vadă niciodată. 

Nu avea niciun motiv logic pentru gânduri atât de pesimiste. 
Cu siguranţă, necunoscutul care o hărţuia pe Tina putea avea 
intenţii periculoase. Dar Tina însăși nu credea că se află în vreun 
pericol real și Elliot era înclinat să-i dea dreptate. Hărţuitorul 
voia s-o chinuiască, s-o facă să sufere, dar nu avea de gând s-o 
ucidă, pentru că asta i-ar fi pus capăt distracţiei. 

Teama pe care o trăi Elliot la plecarea Tinei era una pur 
superstițioasă. Era convins că, odată cu apariţia ei în viața lui, i 
se acordase o fericire prea mare, prea repede, prea curând, 
prea ușor. Avea sentimentul îngrozitor că soarta îi pregătea o 
nouă prăbușire. Se temea că Tina Evans avea să fie smulsă de 
lângă el, așa cum fusese Nancy. 

Incapabil să se elibereze de sumbrul presentiment, intră în 
casă. 

Petrecu următoarea oră și jumătate în bibliotecă, citind liste 
de precedente, căutând argumente pentru exhumarea unui 
cadavru care, după cum se exprimase instanţa, „urma să fie 

dezgropat în lipsa unei justificări legale urgente, exclusiv din 
motive umanitare, din considerație pentru anumiți 
supraviețuitori ai decedatului”. Elliot nu credea că Harold 
Kennebeck avea să-i facă probleme, nu se aştepta ca 
judecătorul să-i solicite o listă de precedente pentru o chestiune 
atât de simplă și de nevinovată cum era deschiderea 
mormântului lui Danny, dar voia să fie pregătit. În Serviciile 
Secrete ale Armatei, Kennebeck fusese întotdeauna un superior 
corect, dar pretențios. 

La ora unu, Elliot porni cu maşina, un Mercedes S600 sport, 
argintiu, spre petrecerea de Anul Nou de pe Sunrise Mountain. 
Cerul era albastru și limpede și el își dorea să fi avut timp pentru 
câteva ore în aer, cu avionul lui Cessna. Vremea era perfectă 
pentru zbor, una dintre zilele acelea cristaline, în care faptul că 
plutea deasupra pământului îl făcea să se simtă liber și curat. 

Poate duminică, după ce terminau cu exhumarea, o lua pe 
Tina și zburau pentru o zi în Arizona sau în Los Angeles. 

Pe Sunrise Mountain, multe dintre vilele mari, scumpe, etalau 
o peisagistică naturală - adică stânci, pietre colorate și cactuși 
dispuși artistic, în loc de iarbă, tufișuri și copaci -, ca o 
recunoaștere a faptului că mâna omului, în această zonă 
deșertică, era recentă și, probabil, nesigură. Pe timp de noapte, 
vederea asupra orașului era, categoric, spectaculoasă, dar Elliot 
tot nu înţelegea de ce ar fi ales cineva să locuiască acolo, în 
detrimentul zonelor mai vechi ale orașului, dar și mult mai verzi. 
In zilele fierbinţi de vară, versanții aceștia nisipoși păreau uitaţi 
de Dumnezeu și nu aveau cum să poată fi acoperiţi cu verdeață 
mai devreme de zece ani, pe puţin. Pe colinele pământii, vilele 
uriașe se înălţau ca niște monumente triste ale unor religii 
străvechi, apuse. Locuitorii de pe Sunrise Mountain se puteau 
aștepta să-și împartă verandele, terasele și marginile piscinelor 
cu scorpioni, tarantule și șerpi cu clopoței, sosiți în vizite 
neanunţate. În zilele cu vânt, praful era des precum ceața și 
ajungea peste tot: pe sub uși, pe lângă ferestre și prin orificiile 
de aerisire din mansarde. 

Petrecerea avea loc într-o vilă imensă în stil toscan, situată la 
jumătatea colinei. In curtea din spate, lângă piscina de 
optsprezece metri, fusese ridicat un cort cu trei laturi, în formă 
de evantai; deschiderea cortului dădea spre casă. În spatele 
structurii de pânză pictată cu dungi vesele, se dezlănţuise o 

orchestră alcătuită din optsprezece muzicanți. Aproape două 
sute de musafiri mișunau sau dansau în curte, alți o sută 
petrecând în cele douăzeci de încăperi ale casei. 

Elliot îi cunoștea pe mulți dintre cei prezenţi. Jumătate dintre 
invitaţi erau avocaţi cu soțiile lor. Deși un puritan ar fi 
dezaprobat, avocaţi ai acuzării și avocaţi din oficiu, avocați 
fiscali și avocaţi de drept penal, laolaltă cu juriști socializau și 
beau împreună cu judecătorii în faţa cărora pledau în cea mai 
mare parte a timpului. Las Vegas avea un stil și standarde 
judiciare proprii. 

După vreo douăzeci de minute de socializare sârguincioasă, 
Elliot l-a găsit pe Harold Kennebeck. Judecătorul era un individ 
înalt, cu o expresie dură și păr alb, ondulat. Il salută călduros pe 
Elliot, apoi discutară despre interesele lor comune: gătit, zborul 
cu avionul și plimbări cu pluta pe râu. 

Elliot nu voia să-i ceară judecătorului o favoare într-un spaţiu 
în care putea fi auzit de cel puţin alţi douăzeci de avocaţi, și în 
ziua aceea se părea că nu exista un singur loc în casă unde s-ar 
fi bucurat de o oarecare intimitate. Au ieșit și au început să se 
plimbe pe stradă, pe lângă mașinile invitaţilor, care acopereau 
toată gama, de la Rolls-Royce la Range Rover. 

Kennebeck a ascultat cu interes propunerea neoficială a lui 
Elliot cu privire la posibilităţile de dezgropare a lui Danny. Elliot 
nu-i spuse nimic despre farsorul sinistru, întrucât i se păru o 
complicaţie inutilă; continua să creadă cu tărie că, imediat ce 
avea să fie stabilit cu certitudine faptul că Danny era mort, în 
urma exhumării, cea mai bună soluţie în privința hărțuitorului 
era angajarea unei companii bune de detectivi, ca să-i dea de 
urmă. În situaţia de faţă, pentru beneficiul judecătorului și 
pentru a explica de ce exhumarea lui Danny devenise de o 
importanţă vitală, Elliot a exagerat neliniștea și confuzia prin 
care trecea Tina, drept consecinţă a faptului că nu văzuse trupul 
copilului. 

Harry Kennebeck afișa o expresie impenetrabilă - dură, 
sumbră și sobră - și era greu de spus dacă fusese impresionat 
de necazul Tinei. În timp ce se plimbau pe strada însorită, 
judecătorul reflectă în tăcere asupra problemei, vreme de 
aproape un minut, în cele din urmă, întrebă: 

— Și tatăl? 

— Speram că nu vei întreba. 

— Ah! exclamă Kennebeck. 

— Tatăl se va opune. 

— Ești convins? 

— Da. 

— Din motive religioase? 

— Nu. Din cauza unui divorț urât, intervenit cu puţin înainte 
de moartea copilului. Michael Evans își urăște fosta soţie. 

— Ah. Și ar contesta exhumarea doar ca s-o necăjească și mai 
mult, fără un alt motiv? 

— Exact, spuse Elliot. Fără niciun alt motiv. Niciun motiv 
întemeiat. 

— Totuși, trebuie să ţin cont de dorinţa tatălui. 

— Atât timp cât nu sunt invocate motive religioase, legea 
prevede că este suficientă permisiunea unui singur părinte în 
astfel de situații. 

— Chiar și așa, datoria mea este să protejez interesele tuturor 
părţilor. 

— Dacă i se dă ocazia să conteste cererea, replică Elliot, ne 
vom trezi, probabil, implicaţi într-o bătălie aprinsă și de lungă 
durată. Va solicita mult timp din partea instanţei. 

— N-aș vrea să se întâmple asta, spuse Kennebeck gânditor. 
Calendarul instanţei este și așa supra-încărcat. Pur și simplu nu 
avem destui judecători și nici destui bani. Sistemul geme și 
pârâie. 

— Și când circul va lua sfârșit, clienta mea va obţine oricum 
dreptul la exhumare. 

— Probabil. 

— Cu siguranţă, spuse Elliot. Soțul ei n-ar face decât să se 
implice într-o obstrucţionare josnică a procesului. Din dorinţa de 
a-i face rău fostei soţii, va pierde câteva zile din timpul instanţei, 
iar rezultatul ar fi același cu cel obţinut dacă nu i s-ar oferi 
ocazia să conteste cererea de exhumare. 

— Inţeleg, spuse judecătorul, cu o încruntare ușoară. 

Se opriră în capătul străzii. Kennebeck rămase pe loc, 
expunându-și faţa, cu ochii închiși, mângâierii plăcute a soarelui 
de iarnă. 

În cele din urmă, vorbi. 

— Imi ceri să o iau pe scurtătură. 

— Nu neapărat. Doar emiterea unui ordin de exhumare, la 
cererea mamei. Legea o permite. 

— Și dorești acest ordin imediat, presupun. 

— Mâine-dimineaţă, dacă se poate. 

— Și exhumarea se va face mâine după-amiază. 

— Sâmbătă, cel târziu. 

— Înainte ca tatăl să apuce să solicite altui judecător un ordin 
de restricție, spuse Kennebeck. 

— Dacă nu apar probleme, este posibil ca tatăl să nici nu afle 
vreodată că a avut loc o exhumare. 

— Ah. 

— Este spre binele tuturor. Instanţa salvează timp și efort. 
Clienta mea este scutită de neplăceri inutile. lar soţul ei 
salvează o grămadă de bani cu onorariul avocaţilor, pe care i-ar 
azvârli practic pe geam, într-o tentativă zadarnică de a ne opri. 

— Ah, rosti Kennebeck. 

Se întoarseră în tăcere, înapoi spre casă, unde petrecerea 
devenea din ce în ce mai însuflețită. 

La mijlocul străzii, Kennebeck reluă: 

— Va trebui să mă gândesc puţin la asta, Elliot. 

— Cât timp? 

— Ah. Vei mai fi aici și după-amiază? 

— Mă îndoiesc. Cu atâţia avocaţi, este ca o zi obișnuită de 
lucru, nu ţi se pare? 

— De aici, te duci acasă? întrebă Kennebeck. 

— Da. E 

— Ah. Își îndepărtă o șuviţă ondulată de pe frunte. În cazul 
acesta, te sun diseară, acasă. 

— Îmi poţi spune, cel puţin, în ce direcţie înclini să decizi? 

— În favoarea ta, presupun. 

— Ştii bine că am dreptate, Harry. 

Kennebeck zâmbi. 

— Ți-am ascultat argumentele, domnule avocat. Hai s-o lăsăm 
așa, deocamdată. Te sun diseară, după ce mă gândesc puţin. 

Cel puţin, Kennebeck nu refuzase solicitarea; chiar și așa, 
Elliot se așteptase la un răspuns mai rapid și mai satisfăcător. 
Nu ceruse cine știe ce favoare. Pe lângă asta, ei doi se știau, cu 
adevărat, de mult. Îl cunoștea pe Kennebeck, știa că e precaut, 
dar nu în mod excesiv. Șovăiala lui în această chestiune destul 
de simplă i se păru ciudată, dar nu mai spuse nimic. Nu avea 
altă soluţie decât să aștepte telefonul de diseară. 

Apropiindu-se de casă, vorbiră despre deliciul pastelor gătite 

cu un sos lejer din ulei de măsline, usturoi și busuioc. 
e 

Elliot mai rămase la petrecere două ore. Erau prea mulți 
avocați și prea puțini civili ca să fie o petrecere interesantă. 
Peste tot, nu auzea vorbindu-se decât despre fapte ilicite, ordine 
judecătoreşti, dosare, procese, contraprocese, cereri de 
prelungire, apeluri, învoieli și cele mai recente portițe fiscale. 
Discuţiile erau ca acelea în care era angajat opt sau zece ore pe 
zi, cinci zile pe săptămână, și n-avea de gând să petreacă o zi 
de sărbătoare vorbind despre aceleași lucruri. 

La ora patru era înapoi acasă, făcându-și de lucru în 
bucătărie. Tina trebuia să apară pe la șase. Voia să mai facă 
niște treburi înainte de sosirea ei, astfel încât să nu mai piardă 
vremea cu ele împreună, cum făcuseră seara trecută. Stând 
lângă chiuvetă, curăţase și tocase o ceapă mică, spălase șase 
tije de ţelină și curățase câţiva morcovi subţiri. Tocmai 
desfăcuse o sticlă de oţet balsamic și turnase puţin într-o cupă 
de măsurat, când auzi o mișcare în spatele lui. 

Se întoarse și văzu un necunoscut care intra în bucătărie, 
venind dinspre sufragerie. Individul părea să aibă un metru 
șaptezeci, o faţă îngustă și o barbă blondă, îngrijită. Purta un 
costum albastru-închis, cu cămașă albă și o cravată albastră și 
ducea în mână o trusă medicală. Era agitat. 

— Ce naiba? exclamă Elliot. 

Un al doilea bărbat își făcu apariţia în spatele primului. Acesta 
era mai impresionant decât tovarășul lui: înalt, dur, avea mâini 
uriașe, cu pielea tăbăcită și încheieturi proeminente, părea că 
scăpase dintr-un laborator unde se făceau experimente de 
încrucișare a ADN-ului uman cu cel al urșilor. Imbrăcat cu 
pantaloni proaspăt călcaţi, cămașă albastră apretată, cravată cu 
model și o geacă sport de culoare gri, părea mai degrabă un 
ucigaș plătit, invitat pe nepusă masă la botezul nepotului unei 
căpetenii mafiote. Dar nu părea să fie câtuși de puţin agitat. 

— Ce înseamnă asta? întrebă Elliot. 

Cei doi intruși se opriră în dreptul frigiderului, la trei-patru 
metri de Elliot. Bărbatul mai scund se foia neliniștit, cel mare 
zâmbea. 

— Cum aţi intrat aici? 

— Șperaclu automat, spuse cel înalt, zâmbind amabil și dând 
din cap. Bob - indică spre tipul mai mic - are cel mai grozav set 
de scule. Foarte practic. 

— Ce naiba vreţi de la mine? 

— Calmează-te, vorbi individul înalt. 

— Nu ţin bani mulţi în casă. 

— Nu, nu. Nu e vorba de bani. 

Bob încuviinţă la rândul lui cu o mișcare a capului, consternat 
că ar fi putut fi luat drept un hoţ ordinar. 

— Calmează-te, repetă tipul înalt. 

— Nu pe mine mă căutaţi, îi asigură Elliot. 

— Ba ești fix cel pe care-l căutăm. 

— Da, spuse Bob. Tu ești acela. Nu e nicio greșeală. 

Conversaţia avea aerul năucitor al discuţiei dintre Alice și 
locuitorii duși cu pluta din Țara Minunilor. 

Lăsând din mână sticla cu oțet balsamic, Elliot înhăţă un cuţit. 

— leșiți naibii din casa mea! 

— Calmează-te, domnule Stryker, spuse cel înalt. 

— Da, întări Bob. Calmează-te, te rugăm. 

Elliot făcu un pas spre ei. 

Cel solid scoase un pistol echipat cu amortizor, dintr-un toc de 
umăr ascuns sub geaca sport. 

— Ușurel. Nu face vreo prostie. 

Elliot se retrase cu spatele spre chiuvetă. 

— Așa e mai bine, rosti cel solid. 

— Da, mult mai bine, confirmă Bob. 

— Lasă cuțitul și totul o să fie bine. 

— Să facem în așa fel încât să fie bine, adăugă Bob. 

— Da, bine și frumos. 

Pălărierul Nebun avea să-și facă apariţia din clipă-n clipă, fără 
îndoială. 

— Lasă cuțitul, repetă cel înalt. Haide, haide! 

În cele din urmă, Elliot îl puse pe masă. 

— Împinge-l, să n-ajungi la el. 

Elliot făcu ce i se spusese. 

— Cine sunteți? 

— Cooperează și nu vei păţi nimic, îi ceru individul înalt. 

— Hai să trecem la treabă, Vince, îl îndemnă Bob. 

Vince, tipul înalt, spuse: 

— Ne vom folosi de spaţiul ăla din colţ, pentru micul dejun. 
Bob ocoli masa din lemn de arțar. Așeză trusa medicală pe 
masă, o deschise și scoase un reportofon compact. Mai scoase 
și alte lucruri: o bandă de cauciuc, un sfigmomanometru pentru 
măsurarea tensiunii, două sticluțe care conţineau un lichid de 
culoarea ambrei și o cutie cu seringi de unică folosință. 

Mintea lui Elliot trecea frenetic prin toate cazurile de care 
firma lui se ocupa, căutând să stabilească o legătură cu cei doi 
intruși, dar nu găsi nimic. 

Individul înalt îi făcu semn cu arma. 

— Treci la masă și așază-te. 

— Nu, până nu-mi spui despre ce e vorba. 

— Eu dau ordinele aici. 

— lar eu nu urmez ordinele tale. 

— Mișcă-te, sau te ciuruiesc. 

— Nu, spuse Elliot, dorindu-și să se fi simțit atât de încrezător 
pe cât îi era vocea. Ai alte planuri și, dacă mă împuști, nu le mai 
poți duce la îndeplinire. 

— Mișcă-te la masă! 

— Nu, până când nu-mi explici. 

Vince îi aruncă o privire încruntată. 

Elliot i-o susținu. 

În cele din urmă, Vince insistă: 

— Fii rezonabil. Nu vrem decât să-ți punem niște întrebări. 

Hotărât să nu-i lase să vadă că era speriat, conștient că cel 
mai mic semn de teamă avea să fie luat drept slăbiciune, Elliot 
continuă: 

— Ei bine, pentru cineva care realizează un sondaj de opinie, 
aveți o abordare al naibii de interesantă. 

— Mișcă! 

— Pentru ce sunt seringile? 

— Mișcă! 

— Pentru ce sunt? 

Vince oftă. 

— Trebuie să ne asigurăm că spui adevărul. 

— Tot adevărul, completă Bob. 

— Droguri? întrebă Elliot. 

— Eficiente și de încredere. 

— Și, când terminaţi, creierul meu o să fie gelatină, spuse 
Elliot. 

— Nu, nu, îl contrazise Bob. Medicamentele astea nu te vor 
afecta fizic sau mintal pe termen lung. 

— Ce întrebări vreți să-mi puneţi? 

— Mă faci să-mi pierd răbdarea cu tine, se răsti Vince. 

— Sentimentul e reciproc, îl asigură Elliot. 

— Mișcă! 

Elliot nu se clinti din loc. Refuză să privească ţeava pistolului. 
Voia să-i lase să creadă că armele nu-l impresionau. In interior 
însă, tremura ca un diapazon. 

— Mișcă, ticălosule! 

— Ce fel de întrebări vreți să-mi puneţi? 

Individul masiv se încruntă, iar Bob exclamă: 

— Pentru numele lui Dumnezeu, Vince, spune-i. Oricum o să 
audă întrebările când o să se așeze. Hai să terminăm odată și să 
plecăm de-aici. 

Vince își scărpină bărbia lată cu mâna ca o lopată, apoi căută 
într-un buzunar interior al gecii. Scoase un teanc de foi 
împăturite. 

Arma se mișcă, dar nu suficient încât să-i dea lui Elliot ocazia 
să-ncerce ceva. 

— Trebuie să-ţi adresez toate întrebările de pe lista asta, 
spuse Vince, scuturând foile în fața lui Elliot. Sunt destul de 
multe, treizeci sau patruzeci de întrebări, dar terminăm repede 
dacă te-așezi odată și cooperezi. 

— Întrebări în legătură cu ce? insistă Elliot. 

— Christina Evans. 

Ăsta era ultimul lucru la care se așteptase. 

— Tina Evans? Ce-i cu ea? 

— Trebuie să știm de ce vrea să dezgroape copilul. 

Elliot se holbă la el, surprins. 

— De unde știți despre asta? 

— N-are importanţă, răspunse Vince. 

— Da, adăugă Bob. Nu contează de unde știm. Ceea ce 
contează este că știm. 

— Voi sunteţi netrebnicii care o hărțuiesc pe Tina? 

— Poftim? 

— Voi sunteţi cei care-i trimiteţi mesaje? 

— Ce mesaje? întrebă Bob. 

— Voi aţi distrus camera copilului? 

— Ce vorbești acolo? se miră Vince. Nu știm nimic despre așa 
ceva. 

— Îi trimite cineva mesaje despre copil? întrebă Bob. 

Păreau sincer surprinși de aceste informaţii, iar Elliot era 
destul de sigur că nu ei erau cei care încercaseră să o sperie pe 
Tina. În plus, deși erau, categoric, ușor săriţi de pe fix, nu 
păreau genul de farsori sau psihopati care se distrează băgând 
groaza în femei fără apărare. Arătau și se purtau ca membri ai 
unei organizaţii, chiar dacă cel mare era destul de dur încât 
putea trece drept un golan ordinar. Pistolul cu amortizor, 
șperaclul automat, serul adevărului - echipamentele lor indicau 
că făceau parte dintr-o organizaţie sofisticată, care dispunea de 
resurse substanţiale. 

— Care e treaba cu mesajele despre care vorbești? întrebă 
Vince, continuând să-l supravegheze îndeaproape. 

— lată încă o întrebare la care nu vei primi răspuns, replică 
Elliot. 

— Ba vom primi răspuns, spuse Vince cu răceală. 

— Vom primi toate răspunsurile, sublinie Bob. 

— Așadar, domnule avocat, ai de gând să mergi să te așezi la 
masa aia, sau e nevoie să te motivez cu asta? continuă Vince 
fluturând pistolul în fața lui. 

— Kennebeck, spuse Elliot, surprins de revelația subită. 
Singurul mod în care puteaţi afla atât de repede despre cererea 
de exhumare e să vă fi spus Kennebeck. 

Cei doi se priviră unul pe altul. Păreau nemulţumiţi să audă 
numele judecătorului. 

— Cine? întrebă Vince, dar era prea târziu ca să mascheze 
privirea pe care o schimbaseră. 

— De aceea a amânat să-mi dea un răspuns, continuă Elliot. 
Ca să vă dea vouă timp s-ajungeţi la mine. De ce naiba i-ar păsa 
lui Kennebeck dacă trupul lui Danny este exhumat sau nu? De 
ce vă pasă voua? Cine naiba sunteţi, oameni buni? 

Evadatul mătăhălos de pe insula Doctorului Moreau nu mai 
era doar agitat; devenise de-a dreptul furios. 

— Ascultă, idiotul naibii, nu-ţi merge cu mine. Nu-ţi mai 
răspund la nicio întrebare și, dacă nu mergi acum să te așezi la 
masa aia, pun un glonţ în tine. 

Elliot se făcu că n-auzise ameninţarea. Pistolul îl speria, cu 
siguranţă, dar acum se gândea la ceva care băga groaza în el 

mult mai mult decât o făcea pistolul. Simţi un fior rece cum 
începe să-i urce de la baza spinării în sus, pe spate, pe măsură 
ce își dădea seama ce sugera prezenţa celor doi cu privire la 
accidentul în care pierise Danny. 

— Este ceva în legătură cu moartea lui Danny... ceva ciudat 
legat de felul în care au murit acei cercetași. Adevărul n-are 
nicio legătură cu varianta oficială. Accidentul ăla... e o minciună, 
nu-i așa? 

Nimeni nu-i răspunse. 

— Adevărul e ceva mult mai grav, continuă Elliot. Ceva atât 
de îngrozitor, încât oameni sus-puși nu vor să se afle. 
Kennebeck... o dată agent, toată viața agent. Pentru cine 
lucraţi, băieți? Nu poate fi vorba de FBI. Acolo primesc acum 
doar băieţi cu facultate, manierați, cu educație. La fel și CIA. Voi 
sunteți prea primitivi. Nu sunteţi nici de la CID}, cu siguranţă. N- 
aveți nimic din disciplina specifică armatei. Lăsaţi-mă să 
ghicesc. Lucraţi pentru un acronim de care publicul larg n-a 
auzit. Ceva secret și corupt. 

Chipul lui Vince se întunecă precum o felie de șuncă pe un 
grătar încins. 

— La naiba, am spus că tu ești cel care răspunde la întrebări 
de aici înainte. 

— Relaxaţi-vă, replică Elliot. Și eu am jucat jocul vostru. Când 
eram în Serviciile Secrete ale Armatei. Nu sunt chiar un străin. 
Știu cum merge treaba - care sunt regulile, manevrele. Nu 
trebuie să fiți atât de duri cu mine. Relaxaţi-vă. Mai scutiţi-mă și 
vă las și eu mai ușor. 

Simţindu-l pe Vince pe cale să explodeze și dându-și seama 
că le putea compromite misiunea, Bob interveni împăciuitor: 

— Ascultă, Stryker, nu putem să-ţi răspundem la cele mai 
multe întrebări, pentru că nu știm. Da, lucrăm pentru o agenţie 
guvernamentală. Da, este una de care n-ai auzit și, probabil, nu 
vei auzi vreodată. Dar nu știm de ce copilul acela, Danny Evans, 
e atât de important. Nu ni s-au dat detalii, nici măcar pe 
jumătate. Și, pe de altă parte, nici nu vrem să știm totul. Ințelegi 
ce spun - cu cât știm mai puţine, cu atât mai bine, pe termen 
lung. lisuse, noi nu suntem mahări în organizaţia asta. Suntem 
slugi. Ni se spune doar cât trebuie să știm. Așa că vrei să te 

astâmperi? Vino încoace, ia loc, lasă-mă să-ţi fac injecția, ne dai 
răspunsurile și pe urmă cu toţii ne vedem de viețile noastre. 
Doar n-o să stăm așa la nesfârșit! 

— Dacă lucraţi pentru o agenţie guvernamentală, atunci 
plecaţi și reveniţi cu documente legale, spuse Elliot. Arătaţi-mi 
citaţii și mandate de percheziţie. 

— Ştii bine că nu se poate, se răsti Vince. 

— Agenţia pentru care lucrăm nu există în mod oficial, explică 
Bob. Cum poate o instituţie inexistentă să meargă în instanţă și 
să solicite un mandat? Fii serios, domnule Stryker. 

— Dacă sunt de acord să mă drogaţi, ce se întâmplă cu mine 
după ce vă obţineţi răspunsurile? 

— Nimic, răspunse Vince. 

— Absolut nimic, repetă Bob. 

— Cum pot fi sigur? 

La acest semn de capitulare iminentă, bărbatul masiv se mai 
relaxă, deși furia nu-i dispăru cu totul de pe chipul umflat. 

— Ti-am spus deja. După ce ne răspunzi la întrebări, plecăm. 
Trebuie doar să aflăm exact motivele pentru care această 
femeie dorește să deschidă mormântul. Trebuie să aflăm dacă i- 
a spus cineva ceva. Dacă a făcut-o, atunci trebuie să aflăm cine 
este și să-l pedepsim. N-avem nimic cu tine. Nimic personal, 
înţelegi. Imediat ce aflăm ce dorim să știm, am plecat. 

— Și mă lăsaţi să merg la poliţie? întrebă Elliot. 

— Nu ne sperie pe noi poliţia, spuse Vince, cu aroganță. La 
naiba, n-o să ai ce să le spui, nu știi cine suntem sau unde să 
înceapă să ne caute. Nu vor ajunge nicăieri. Zero. Şi chiar dacă 
ne dau de urmă, putem face presiuni asupra lor și vor renunţa. 
Este vorba de siguranța naţională aici, prietene, cea mai tare. 
Guvernul poate să încalce regulile dacă vrea. La urma urmei, el 
face regulile. 

— Nu așa ne-au explicat că funcţionează sistemul, la 
Facultatea de Drept, ripostă Elliot. 

— Da, ei bine, așa e treaba cu turnul de fildeș, spuse Bob, 
îndreptându-și cravata, nervos. 

— Exact, confirmă Vince. Și cu totul altfel stau lucrurile în 
viaţa reală. Acum, fii băiat de treabă și ia loc. 

— Te rugăm, domnule Stryker, adăugă Bob. 

— Nu. 

După ce aveau să-și obțină răspunsurile, îl vor ucide. Dacă ar 
fi avut intenţia să-l lase în viaţă, nu și-ar fi folosit numele reale 
în faţa lui. Și nici nu ar fi depus atâtea eforturi încercând să-l 
convingă să coopereze; n-ar fi ezitat să se folosească de forță. 
Voiau să-l facă să coopereze de bunăvoie, ca să nu-i lase urme, 
astfel încât moartea lui să treacă drept un accident sau 
sinucidere. Scenariul era cât se poate de transparent. Probabil 
sinucidere. Cât încă s-ar fi aflat sub influenţa drogurilor, probabil 
ar fi încercat să-l facă să scrie un bilet de adio, în așa fel încât 
scrisul să-i poată fi identificat cu ușurință. Apoi l-ar fi târât în 
garaj, l-ar fi băgat în Mercedesul lui, i-ar fi prins bine centura de 
siguranţă și ar fi pornit motorul fără să deschidă ușa garajului. El 
ar fi prea drogat ca să se poată mișca și monoxidul de carbon ar 
termina treaba. Peste o zi, două, ar fi descoperit de cineva, cu 
chipul vânăt, cu limba înnegrită, atârnând, cu ochii ieşiţi din 
orbite, ca și cum privise îngrozit cum parcurge drumul spre iad. 
Dacă nu găseau pe trupul lui urme de lovituri, semne 
incompatibile cu verdictul de sinucidere, poliţia avea să fie 
mulțumită. 

— Nu, spuse el, de data asta ridicând vocea. Dacă voi, 
nenorociţilor, vreţi să stau la masa aia, va trebui să mă obligaţi. 


16. 


Tina nu se lăsase până când nu terminase de strâns și 
împachetat lucrurile din camera lui Danny. Intenţiona să doneze 
totul. 

De câteva ori, la vederea unui obiect sau a altuia, fusese gata 
să plângă, copleșită de amintiri. Dar strânsese din dinţi, 
rezistând tentaţiei de a părăsi încăperea înainte să-și fi terminat 
treaba. 

Nu mai avea multe de făcut: mai rămăsese doar de sortat 
conţinutul a trei cutii aflate în adâncurile dulapului. Încercă să 
ridice una dintre ele, dar era foarte grea. Trase de ea, până 
când o aduse în mijlocul camerei, pe covor, în lumina auriu- 
roșcată a soarelui după-amiezii, filtrată printre crengile copacilor 
și prin fereastra acoperită de praf. 

Când deschise cutia, văzu că aceasta conţinea o parte din 
colecția de reviste și cărți de benzi desenate a lui Danny. 
Majoritatea, cu povești de groază. 

Tina nu putuse să înţeleagă niciodată înclinația lui către 
morbid. Filmele cu monștri. Benzile desenate horror. Romanele 
cu vampiri. Poveștile de groază de tot felul și în orice 
prezentare. La început, această fascinaţie pentru macabru i se 
păruse nesănătoasă, dar nu făcuse nimic ca să-l descurajeze. 
Majoritatea prietenilor lui împărtășeau acest interes faţă de 
fantome și vampiri; în plus, nu era singurul lui interes, așa încât 
Tina hotărâse să nu-și facă prea multe griji. 

Erau două teancuri de reviste în cutie și exemplarele de 
deasupra aveau coperte colorate, înspăimântătoare. Pe una 
dintre ele se vedea o trăsură neagră, trasă de patru cai cu priviri 
fixe, malefice, gonind prin noapte de-a lungul unui drum sub 
lumina unei luni uriașe, cu un vizitiu fără cap ţinând hăţurile și 
îndemnând caii turbaţi. Din gâtul retezat al vizitiului ţâșneau 
valuri de sânge proaspăt, în timp ce pete roșii îi împodobeau 
cămașa albă, cu volane înfoiate. Pe banchetă, alături de el, era 
așezată căpăţâna sinistră, rânjind ameninţător, animată de 
răutate chiar și după ce-i fusese desprinsă de trup cu 
brutalitate. 

Tina se strâmbă. Dacă asta citea Danny înainte de culcare, 
oare cum de putuse să doarmă așa de bine? Întotdeauna 
avusese un somn profund, liniștit, netulburat de vise. 

Trase încă o cutie din dulap. Era la fel de grea ca și cealaltă, 
așa că se gândi că trebuia să conţină alte reviste și cărți, dar o 
deschise, ca să se asigure. 

Icni șocată. 

El se uita la ea din cutie. De pe coperta unei reviste de benzi 
desenate. £/. Omul în negru. Același chip. Craniul expus aproape 
în întregime, cu bucăţi de carne putrezită. Cavităţi osoase 
proeminente și ochii aceia răi, sclipind ca tăciunii aprinși. 
Ghemul de viermi colcăindu-i pe obraz, în colțul ochiului. Dinţii 
galbeni, putreziţi, rânjind. Era, până în cel mai mic detaliu 
dezgustător, creatura odioasă care-i bântuia visele. 

Cum era posibil așa ceva? Cum era posibil să fi visat creatura 
aceea hidoasă cu o noapte în urmă, iar acum să o găsească 
acolo? 

Se îndepărtă de cutie. 

Ochii roșii, arzători, ai creaturii păreau s-o urmeze. 

Trebuie să fi văzut ilustraţia aceea sinistră pe coperta revistei, 
atunci când Danny o adusese prima dată în casă. Amintirea ei îi 
rămăsese în subconștient, mustind, până când prinsese viaţă în 
coșmarurile ei. Asta părea să fie singura explicaţie care avea 
vreun sens. 

Dar Tina știa că nu era așa. 

Nu mai văzuse coperta aceea niciodată. Când Danny începuse 
să colecţioneze revistele, cumpărându-le din banii lui de 
buzunar, ea verificase primele numere, pentru a se asigura că 
erau potrivite pentru vârsta lui. Însă după ce luase hotărârea cât 
va permite să citească așa ceva, nu mai aruncase niciodată o 
privire asupra numerelor următoare. 

Și totuși, îl visase pe omul în negru. 

lar el era aici. Rânjind către ea. 

Curioasă să afle povestea pe care o ilustra, se apropie din nou 
de cutie și ridică revista. Era mai groasă decât celelalte, printată 
pe hârtie de calitate. 

Când degetele ei atinseră coperta lucioasă, se auzi soneria de 
la intrare. 

Tina tresări, icnind. 

Se auzi din nou soneria și-și dădu seama că era cineva la ușă. 

Cu inima bubuind în piept, ieși în hol. 

Privi pe vizor și văzu un tânăr bărbierit, care purta o șapcă 
albastră cu o emblemă neidentificată. Zâmbea, așteptând să fie 
băgat în seamă. 

Tina nu deschise. 

— Ce doriți? 

— Echipa de intervenţie de la compania de gaze. Trebuie să 
verificăm conductele, la punctul de intrare în casa 
dumneavoastră. 

Ea se încruntă. 

— În ziua de Anul Nou? 

— Intervenţie de urgenţă, spuse omul de dincolo de ușă. 
Verificăm o posibilă scurgere de gaze. i 

Tina ezită, dar apoi deschise, păstrând lanțul de siguranță. Il 
studie prin crăpătura uşii. 

— Scurgere de gaze? 

Bărbatul zâmbi, ca s-o liniștească. 

— Probabil că nu e niciun pericol. S-a pierdut presiunea în 
anumite conducte și încercăm să identificăm cauza. Nu sunt 
motive de panică sau de evacuare. Dar trebuie să verificăm 
toate casele. Aveţi cuptor pe gaze în bucătărie? 

— Nu, electric. 

— Dar sistemul de încălzire? 

— Da. Există o centrală pe gaz. 

— Mda. Cred că toate locuințele în zona asta au centrale pe 
gaz. Ar fi bine să arunc o privire, să verific racordurile, 
alimentarea și toate celelalte. 

Tina îl măsură din cap până-n picioare. Purta uniforma 
companiei și avea o trusă mare cu scule, cu sigla companiei pe 
ea. 

— Pot să văd o legitimaţie? 

— Sigur. 

Tânărul scoase din buzunarul cămășii un card laminat, cu 
sigla companiei, fotografia și numele lui, plus elemente de 
descriere fizică. 

Ușor stânjenită, pentru că se purta ca o bătrânică sperioasă, 
spuse: 

— Îmi pare rău, nu e că pari periculos sau așa ceva. Doar că... 

— Hei, e în regulă. Nu-ţi cere scuze. Ai procedat corect, să 
ceri o legitimaţie. În ziua de azi, trebuie să fii nebun să deschizi 
ușa fără să știi exact cine e de partea cealaltă. 

Tina închise ușa, ca să tragă lanţul. Apoi o deschise larg și se 
dădu în spate. 

— Intraţi. Ș 

— Unde este centrala? In garaj? 

Puţine case în Vegas aveau subsoluri. 

— Da, în garaj. 

— Dacă doriţi, pot intra pe ușa garajului. 

— Nu. Este în regulă. Poftiţi. 

El trecu pragul. 

Tina închise ușa și o încuie. 

— Aveţi o casă frumoasă. 

— Mulţumesc. 

— Primitoare. Cu simţul culorii. Tonurile acestea naturale, îmi 
plac. Seamănă puţin cu casa noastră. Și soţia mea are simţul 
culorilor. 

— Este relaxant, spuse Tina. 

— Nu-i așa? Plăcut și natural. 

— Garajul este pe aici, zise ea. 

El o urmă din bucătărie în holul mic, apoi în spălătorie și de 
acolo în garaj. 

Tina aprinse lumina. Întunericul dispăru, dar în colţuri și de-a 
lungul pereţilor persistau umbre. 

Garajul avea un miros ușor mucegăit, dar Tina nu simţea nici 
urmă de gaz. 

— Nu pare să fie vreo problemă aici, spuse ea. 

— Probabil aveţi dreptate. Dar e greu de stabilit. Poate fi o 
conductă spartă sub proprietatea dumneavoastră. Gazul se 
strecoară pe sub podeaua de ciment, se adună, iar într-o 
situaţie ca asta, nu-ţi dai seama imediat, dar de fapt stai pe o 
bombă. 

— Ce gând plăcut! 

— Face viaţa mai interesantă. 

— E bine că nu lucraţi în departamentul de relaţii cu publicul 
al companiei. 

El râse. 

— Nu vă faceți griji. Dacă aș crede cu adevărat că există cea 
mai mică posibilitate ca asta să fie situația, credeți că aș mai fi 
așa de vesel? 

— Presupun că nu. 

— Puteți fi sigură. Serios. Nu vă faceţi griji. Este doar o 
verificare de rutină. 

El merse lângă centrală, lăsă trusa grea cu scule pe podea și 
se aplecă. Desprinse carcasa metalică, expunând interiorul 
centralei. Se vedea un ochi cu flacără deschisă, intensă, care îi 
scăldă chipul într-o lumină ciudată, albastră. 

— Ei bine? întrebă ea. 

El își ridică privirea. 

— O să dureze cincisprezece, poate douăzeci de minute. 

— Oh. Am crezut că e ceva simplu. 

— Este mai bine să fim meticuloși în astfel de situaţii. 

— Chiar vă rog, fiţi meticulos. 

— Hei, dacă aveţi ceva de făcut, vă rog să vă vedeţi de 
treabă. Eu nu am nevoie de nimic. 

Tina se gândi la revista de benzi desenate, cu omul în negru 
pe copertă. Era curioasă să afle povestea care zămislise 
creatura aceea; avea un sentiment ciudat că, într-un fel, avea să 

se asemene cu povestea morţii lui Danny. Era o idee cu 
adevărat stranie și nu știa de unde-i venise, dar n-o putea 
alunga. 

— Ei bine, spuse ea, aveam ceva de lucru într-o cameră. Dacă 
sunteti sigur... 

— Oh, categoric, răspunse el. Mergeţi liniștită. Nu vreau să vă 
ţin din treabă. 

Tina îl lăsă acolo, în garajul plin de umbre, cu chipul luminat 
de focul albăstrui și cu ochii reflectând jocul geamăn al 
flăcărilor. 


17. 


Când Elliot refuză să se miște de lângă chiuvetă și să meargă 
la masa din colţ, Bob, individul mai scund, ezită, apoi făcu un 
pas spre el, fără tragere de inimă. 

— Așteaptă, spuse Vince. 

Bob rămase pe loc, vizibil ușurat de faptul că mult mai solidul 
lui partener avea să se ocupe de Elliot. 

— Să nu-mi stai în cale, îl sfătui Vince. Îndesă paginile cu 
întrebări înapoi în buzunar. Lasă-mă să mă ocup eu de 
netrebnicul ăsta. 

Bob se întoarse la masă, iar Elliot își îndreptă atenţia asupra 
intrusului mai solid. 

Vince ţinea pistolul în mâna dreaptă, iar pe stânga o 
strânsese, făcând-o pumn. 

— Chiar vrei să te pui cu mine, micuţule? La naiba, pumnul 
meu e cât capul tău. Ai idee cum se simte ăsta, când o să te 
lovesc, micuţule? 

Elliot avea o idee și transpirase la subrat și pe ceafă, dar nu 
se mișcă din loc și nici nu răspunse ironiilor. 

— O să ai impresia că te-a lovit trenul, continuă Vince. Nu mai 
fi așa încăpățânat! 

Făceau eforturi considerabile să nu folosească forța, lucru 
care-i confirmă lui Elliot suspiciunea că nu voiau să lase urme, 
astfel încât, mai târziu, să nu aibă vânătăi sau tăieturi 
incompatibile cu ideea sinuciderii. 

Ursul cu pretenţii de om venea încet către el. 

— Vrei să te răzgândești și să cooperezi? 

Elliot rămase pe loc. 

— Un pumn bine plasat în stomac, spuse Vince, și o să-ţi verși 
matele peste pantofi. 

Mai făcu un pas. 

— Și când o să-ți termini de scuipat maţele, o să te apuc de 
păr și te o să târăsc până la masă. 

Incă un pas. 

Apoi uriașul se opri. 

Erau la un braţ distanţă. 

Elliot aruncă o privire către Bob, care era în continuare lângă 
masă, cu pachetul de seringi în mână. 

— Ultima ocazie să facem asta cu binișorul. 

Dintr-o singură mișcare, iute ca fulgerul, Elliot luă cupa de 
măsurat în care turnase oțet balsamic și i-o aruncă lui Vince în 
faţă. Uriașul urlă, de surpriză și durere, orbit temporar. Elliot 
lăsă cupa, se repezi și apucă pistolul, dar Vince apăsă, din 
reflex, pe trăgaci și slobozi un glonţ care trecu foarte aproape 
de fața lui Elliot, apoi făcu ţăndări fereastra din spatele 
chiuvetei. Elliot reuși să evite o lovitură aruncată la nimereală și 
se apropie și mai mult, încă ţinând de pistolul pe care celălalt 
bărbat refuza să-l elibereze. Își luă avânt și-i aplică lui Vince un 
cot în gât. Capul uriașului se dădu pe spate, expunându-i mărul 
lui Adam, și Elliot îi aplică o lovitură scurtă cu latul palmei. Işi 
înfipse genunchiul în vintrele acestuia și-i smulse arma din 
mâna ca o labă de urs, căci degetele i se înmuiaseră. Vince se 
aplecă în faţă, înecându-se, și Elliot îl lovi cu patul armei într-o 
parte a capului, cu un sunet care se auzi ca și cum izbise două 
pietre. 

Elliot făcu un pas înapoi. 

Vince se prăbuși în genunchi, apoi căzu lat. Rămase acolo, cu 
faţa lipită de podea. 

Toată lupta nu durase mai mult de zece secunde. 

Uriașul fusese mult prea încrezător, convins că avantajul 
înălțimii și al kilogramelor îl făcea invincibil. Se înșelase. 

Elliot se întoarse către celălalt intrus, cu arma proaspăt 
confiscată îndreptată spre el. 

Bob era deja afară din bucătărie, în sufragerie, alergând spre 
ușă. Era clar că el nu avea armă și fusese impresionat de viteza 
și dexteritatea cu care partenerul lui fusese scos din luptă. 

Elliot se repezi după el, dar fu încetinit de scaunele pe care 
acesta le răsturnase în urma lui. In sufragerie erau răsturnate 
alte piese de mobilier și pe podea erau împrăștiate cărți. Drumul 
spre holul de la intrare era o adevărată cursă cu obstacole. 

Cât îi luă lui Elliot să ajungă la ușa de la intrare și să iasă din 
casă, Bob traversase aleea și era deja pe cealaltă parte a străzii. 
Urca într-un Chevrolet de culoare verde-închis, fără însemne. 
Elliot ajunse în stradă la timp să-l vadă demarând în trombă, în 
scâșnet de pneuri. 

Nu putu să-i ia numărul de înmatriculare. Plăcuţele fuseseră 
acoperite cu noroi. 

Se repezi înapoi în casă. 

Omul de pe podeaua bucătăriei era tot inconștient și avea 
probabil să rămână așa pentru încă zece sau cincisprezece 
minute. Elliot îi verifică pulsul și-i ridică o pleoapă. Vince va 
supraviețui, dar trebuia spitalizat și avea să înghită cu dificultate 
în următoarele zile. 

Elliot îi verifică buzunarele. Găsi niște mărunțţiș, un pieptăn, 
un portofel și paginile cu întrebări la care se așteptaseră să le 
răspundă. 

Le împături și le băgă în buzunarul lui. 

Portofelul lui Vince conţinea nouăzeci și doi de dolari, niciun 
card, niciun act de identitate, nici măcar permis de conducere. 
Era clar că nu lucrau pentru FBI; oamenii Biroului aveau asupra 
lor acreditările corespunzătoare. Dar nu erau nici de la CIA. 
Agenţii CIA aveau nenumarate acte de identitate, chiar dacă 
erau false. Pentru Elliot, absenţa oricărui act de identitate era 
mai sinistră decât un teanc de documente false, pentru că 
anonimitatea aceasta absolută era un semn clar al unei 
organizații de poliţie secretă. 

Poliție secretă. O asemenea posibilitate i se părea 
înfricoșătoare la culme. Nu în Statele Unite ale Americii! Nu se 
putea așa ceva. În China, în Rusia, în Iran sau lrak, da. Într-o 
republică bananieră din America de Sud, da. In jumătate dintre 
ţările lumii existau poliţii secrete, Gestapouri moderne, unde 
oamenii trăiau cu frica în sân, temându-se că vor auzi bătăi în 
ușă, în toiul nopţii. Dar nu în State, la naiba! 

Și chiar dacă guvernul ar fi înfiinţat o poliţie secretă, de ce era 
ea atât de nerăbdătoare să acopere adevărul cu privire la 

moartea lui Danny? Ce căutau să ascundă cu privire la tragedia 
din Sierra? Ce se întâmplase cu adevărat în munţii aceia? 

„Tina!” 

Își dădu brusc seama că și ea se afla în același pericol ca el. 
Dacă oamenii ăștia fuseseră gata să-l ucidă pe el doar ca să 
împiedice exhumarea, pe Tina era musai s-o ucidă. De fapt, ea 
trebuie să fi fost ţinta lor principală. 

Se repezi la telefonul din bucătărie, ridică receptorul și-și 
dădu seama că nu avea numărul ei. Răsfoi în grabă cartea de 
telefoane, dar nu găsi nicio Christina Evans. 

Știa că n-avea nicio șansă să păcălească un operator să-i 
dezvăluie un număr nelistat. Până când ar fi luat legătura cu 
poliţia, să le explice situaţia, ar fi putut fi prea târziu pentru 
Tina. 

Pentru câteva secunde, rămase locului, sfâșiat de indecizie, 
imobilizat la gândul că o putea pierde. Se gândi la zâmbetul ei 
ușor strâmb, la ochii ei albaștri, adânci și limpezi ca o apă de 
munte. Își simţi pieptul atât de apăsat, încât abia putea respira. 

Apoi își aminti că avea adresa ei. l-o dăduse cu două seri în 
urmă, după premiera spectacolului Magyck! Nu locuia departe 
de el. Putea ajunge acolo în cinci minute. 

Avea încă în mână pistolul cu amortizor și se hotărî să-l 
păstreze. 

Se repezi la mașina care aștepta pe alee. 


18. 


Tina îl lăsă pe reprezentantul companiei de gaze în garaj și se 
întoarse în camera lui Danny. Luă revista din cutie și se așeză 
pe marginea patului, scăldată în lumina roșiatică a soarelui, ce 
părea o cascadă de monede de aramă revărsată pe fereastră. 

Revista conţinea șase povestiri de groază. Cea căreia-i 
aparţinea imaginea de pe copertă avea șaisprezece pagini. Cu 
litere ce păreau formate din bucăţi smulse dintr-un giulgiu 
putrezit, titlul era scris deasupra unei imagini sinistre, detaliate, 
a unui cimitir potopit de ploaie. Tina rămase cu ochii pironiţi 
asupra cuvintelor, nevenindu-i să creadă. 

BĂIATUL CARE N-A MURIT 


Își aminti de cuvintele de pe tabla de scris și de cele scoase la 
imprimantă: în viață, în viață, în viață... 

Îi tremurau mâinile. Cu greu putea ţine revista nemișcată, în 
așa fel încât să poată citi. 

Acţiunea avea loc la mijlocul secolului al nouăsprezecelea, 
când percepţia doctorilor cu privire la linia fragilă dintre viaţă și 
moarte era, adesea, precară. Era povestea unui băiat pe nume 
Kevin, care cade de pe acoperiș și suferă o lovitură la cap, 
lovitură care-l aruncă într-o comă profundă. Semnele vitale ale 
copilului scapă tehnologiei medicale a vremii. Doctorul îl declară 
mort și părinţii îndurerați îl îngroapă. Pe atunci, cadavrele nu se 
îmbălsămau, așa încât Kevin este îngropat de viu. Imediat după 
înmormântare, părinţii lui pleacă din oraș pentru o lună, la casa 
lor de vacanţă din zona rurală, unde, eliberaţi de presiunea 
îndatoririlor de serviciu și sociale, era mai ușor să jelească 
pierderea copilului. Însă în prima noapte petrecută acolo, mama 
a avut un vis în care Kevin fusese îngropat de viu și o chema în 
ajutor. Visul a fost atât de intens, atât de tulburător, încât 
femeia și soţul ei au dat fuga înapoi în oraș, în aceeași noapte, și 
au cerut deschiderea mormântului. Dar Moartea hotărâse că 
băiatul îi aparţinea, dat fiind că fusese deja îngropat. Moartea 
era neclintită în hotărârea ei de a-i împiedica pe părinţi să 
ajungă la cimitir în timp util ca să-și salveze copilul. Aproape 
toată povestirea descria încercările prin care Moartea urmărește 
să-i oprească pe părinţi în călătoria lor disperată; le scoate în 
cale toate creaturile lumii de dincolo, toţi morții vii, vampirii, 
fantomele, zombii, dar părinţii sunt victorioși. In zori, ajung 
lângă mormânt, îl deschid și-și găsesc fiul în viaţă, trezit din 
comă. Ultimul fragment al poveștii desenate îi înfățișa pe băiat 
și pe părinţii lui părăsind cimitirul, în timp ce Moartea îi urmărea 
plecând. Ea le spune: „Este doar o victorie temporară. Mai 
devreme sau mai târziu, cu toţii veţi fi ai mei. Vă veţi întoarce, 
într-o zi. lar eu vă voi aștepta”. 

Tina avea gura uscată și se simțea slăbită. 

Nu știa ce să înțeleagă. 

Era doar o revistă de benzi desenate, o poveste de groază 
absurdă. Și totuși... existau asemănări sinistre între povestea 
aceea și întâmplări teribile din propria ei viaţă. 


VP - 117 


Așeză revista lângă ea, cu fața în jos, să nu fie nevoită să 
vadă privirea incandescentă și viermăânoasă a Morții. 

BAIATUL CARE N-A MURIT 

Era ciudat. . 

Ea visase că Danny era îngropat de viu. In visul ei apăruse 
creatura înspăimântătoare dintr-o poveste de groază, dintr-o 
revistă de benzi desenate din colecţia lui Danny. Povestea era 
despre un băiat de vârstă apropiată de a lui Danny care e din 
greșeală declarat mort și îngropat de viu, apoi dezgropat. 

Coincidență? 

Da, sigur, așa cum coincidenţă e și faptul că răsăritul vine 
după apus. 

Într-un fel ciudat, Tina avea senzaţia că visul, coșmarul ei, nu 
venise din interior, ci de undeva din afara ei, ca și cum o 
persoană sau o forță proiectase visul acela în mintea ei, într-o 
încercare de a... 

De a... ce anume? 

De a-i transmite că Danny fusese îngropat de viu? 

Imposibil. Nu se putea ca Danny să fi fost îngropat de viu. 
Copilul fusese lovit, ars, îngheţat, mutilat sever în accident, mort 
dincolo de orice îndoială. Așa îi spuseseră atât autorităţile, cât și 
reprezentanţii pompelor funebre. În plus, nu mai erau în secolul 
al nouăsprezecelea. Acum, medicii puteau detecta chiar și cea 
mai slabă bataie a inimii, cea mai firavă respiraţie și orice semn, 
oricât de mic, de activitate cerebrală. 

Cu siguranţă, Danny fusese mort când îl îngropaseră. 

Și dacă, printr-o șansă la un milion, fusese îngropat de viu, de 
ce trebuise să treacă mai bine de un an până să primească un 
semn din lumea spiritelor? 

Gândul o șocă, de-a dreptul. Lumea spiritelor? Un semn? 
Experienţe extrasenzoriale? Tina nu credea în lucruri de genul 
acesta, supranaturale. Cel puţin, așa avusese impresia, că nu 
crede. lar acum lua serios în calcul posibilitatea ca visele ei să 
aibă o semnificaţie dincolo de planul realităţii concrete. Dar 
astea erau aberaţii. Prostii. Toate visele își aveau rădăcinile în 
experienţele stocate de psihicul uman; visele nu erau telegrame 
eterice trimise de spirite, de zei sau de demoni. Credulitatea ei 
neașteptată o întristă și o sperie, pentru că-i arăta că decizia de 
a exhuma cadavrul lui Danny nu avea un efect stabilizator 
asupra emoţiilor ei, așa cum sperase. 

Tina se ridică, merse la fereastră și privi afară, spre strada 
pustie, cu palmierii și măslinii ei. 

Trebuia să se concentreze asupra faptelor incontestabile. Să 
nu dea atenție acestei idei absurde, că o forță exterioară îi 
trimite semne în vis. Fusese visul ei, plăsmuirea e. 

Dar atunci, ce era cu revista de benzi desenate? 

Atât cât putea înţelege, exista o singură explicaţie logică. Mai 
mult ca sigur, văzuse coperta revistei atunci când Danny o 
cumpărase și venise cu ea acasă. 

Numai că... știa sigur că n-o mai văzuse până atunci. 

Și chiar dacă ar fi văzut afurisita aceea de copertă înainte, 
știa sigur că nu citise povestea Băiatul care n-a murit. Răsfoise 
doar două dintre revistele lui Danny, primele două pe care le 
cumpărase, atunci când încercase să-și dea seama dacă 
asemenea materiale ar fi putut avea o influenţă nocivă asupra 
lui. Conform datei de pe coperta revistei, era limpede că nu era 
unul dintre primele exemplare din colecţia lui Danny. Apăruse 
cu doi ani în urmă, la multă vreme după ce ea stabilise că 
benzile desenate de groază nu erau dăunătoare. 

Deci ajunsese în același punct din care pornise. 

Visul ei era croit după imaginile din povestea pe care tocmai o 
citise. Asta era un fapt indiscutabil. 

Dar nu citise povestea decât cu câteva minute în urmă. Și 
ăsta era un fapt incontestabil. 

Frustrată și furioasă pe neputinţa ei de-a rezolva misterul, se 
întoarse de la fereastră. Se duse lângă pat, ca să mai privească 
o dată revista. 

Reprezentantul companiei de gaze o strigă, din partea din 
față a casei, făcând-o să tresară speriată. 

Îl găsi așteptând-o lângă ușa de la intrare. 

— Am terminat, spuse el. V-am chemat ca să știți că plec și să 
închideți ușa după mine. 

— E totul în regulă? 

— Oh, da. Cu siguranță. Totul aici funcţionează perfect. Dacă 
este vreo scurgere de gaze în cartier, categoric nu este pe 
proprietatea dumneavoastră. y 

Tina îi mulţumi, iar el răspunse că-și făcuse doar datoria. Işi 
urară amândoi „o zi bună”, apoi Tina încuie ușa după el. 

Reveni în camera lui Danny și ridică revista. Moartea o privi 
flămândă de pe copertă. 

Așezată pe marginea patului, citi încă o dată povestea, 
sperând să descopere ceva important, ceva ce poate-i scăpase 
la prima lectură. 

După trei-patru minute, auzi soneria de la intrare - o dată, de 
două, de trei, de patru ori, insistent. g 

Luând revista cu ea, porni spre ușă, să răspundă. In cele zece 
secunde până când ajunse la ușă, soneria mai sună de trei ori. 

— Nu fi atât de insistent, mormăi ea. 

Spre surprinderea ei, când privi pe vizor, îl văzu pe Elliot. 

Deschise ușa, iar el se repezi pe lângă ea cu umerii aduși în 
faţă, aruncând priviri rapide în stânga și în dreapta, se năpusti în 
camera de zi și de acolo în sufragerie, vorbind repezit în timp ce 
alerga: 

— Eşti bine? Ai păţit ceva? 

— Sunt bine. Ce e cu tine? 

— Ești singură? 

— Nu mai sunt, acum ești tu aici. 

El închise ușa, apoi o încuie. 

— Fă-ţi bagajul. 

— Poftim? 

— Nu cred că ești în siguranţă dacă rămâi aici. 

— Elliot, ăla e un pistol? 

— Da. Am fost... 

— Un pistol adevărat? 

— Da. | l-am luat unuia care a încercat să mă omoare. 

Tina era mai degrabă pregătită să creadă că glumea decât că 
se aflase cu adevărat în pericol de moarte. 

— Cui? Când? 

— Cu câteva minute în urmă. La mine acasă. 

— Dar... 

— Ascultă, Tina, voiau să mă ucidă doar pentru că urma să te 
ajut să obţii exhumarea lui Danny. 

Ea rămase cu gura căscată. 

— Ce tot spui acolo? 

— Crimă. Conspiraţie. Ceva foarte necurat la mijloc. Probabil 
că vor să te omoare și pe tine. 

— Dar asta e... 

— ... nebunie, spuse el. Știu. Dar e adevărat. 

— Elliot... 

— Poţi să-ţi faci repede o valiză? 

Iniţial crezu că e o glumă, că încerca să fie amuzant și că o 
păcălea; era gata să-i spună că nimic din toate astea nu i se 
părea distractiv. Dar privi în ochii lui negri, expresivi, și înțelese 
că fiecare cuvânt pe care i-l spusese fusese adevărat. 

— Dumnezeule, Elliot, cineva chiar a încercat să te ucidă? 

— Îţi povestesc totul mai târziu. 

— Eşti rănit? 

— Nu, nu. Dar trebuie să ne pierdem urma, până când ne vom 
da seama ce se petrece. 

— Ai anunţat poliția? 

— Nu cred că e o idee bună. 

— De ce nu? 

— S-ar putea să fie implicată, cumva. 

— Implicată? Politia? 

— Unde ţii gențile de voiaj? 

Tina simți că o cuprinde amețeala. 

— Unde mergem? 

— Nu știu încă. 

— Dar... 

— Vino, să ne grăbim! Hai să facem bagajul și să plecăm de- 
aici până când nu mai apar și alții. 

— Am valize în dulapul din dormitor. 

Își așeză o mână pe spatele ei, blând, dar ferm, grăbind-o să 
înainteze în hol. 

Tina se îndreptă spre dormitor, descumpănită, cu un început 
de teamă. 

El o urma îndeaproape. 

— A fost cineva aici, în după-amiaza asta? 

— Doar eu. 

— Ai văzut pe cineva dând târcoale? A sunat cineva la ușă? 

— Nu. 

— Nu înţeleg de ce ar fi venit mai întâi la mine. 

— Ei bine, a fost cineva de la compania de gaze, spuse Tina, 
traversând grăbită holul mic, spre dormitor. 

— Cine? 

— Un angajat al companiei de gaze. 

Elliot îi puse o mână pe umăr, oprind-o din drum și întorcând- 
o cu fața spre el. 

— Un angajat al companiei de gaze? 

— Da. Nu-ţi face griji. Am cerut să-i văd legitimaţia. 

El se încruntă. 

— Dar e o zi de sărbătoare. 

— Era de la intervenţii de urgenţă. 

— Ce urgenţă? 

— Nişte pierderi de presiune pe conducte. Au zis că poate e 
vorba de o scurgere de gaze în zona asta. 

Încruntarea lui Elliot se adânci. 

— Ce a vrut să verifice? 

— Centrala. A vrut să se asigure că nu sunt scurgeri de gaze. 

— Doar nu l-ai lăsat să intre? 

— Ba da. Avea legitimaţie, cu fotografie. A verificat centrala și 
a spus că e totul în regulă. 

— Când s-a întâmplat asta? 

— Cu câteva minute înainte să vii tu. 

— Și cât a durat verificarea? 

— Cincisprezece, douăzeci de minute. 

— Atât de mult i-a luat să verifice centrala? 

— A vrut să fie meticulos. A zis că... 

— Ai stat lângă el tot timpul? 

— Nu. Făceam ordine în camera lui Danny. 

— Unde e centrala? 

— In garaj. 

— Arată-mi! 

— Cum rămâne cu valiza? 

— S-ar putea să nu mai avem timp, spuse el. 

Era palid. Broboane de sudoare îi apăruseră pe frunte. 

Tina simţi cum i se scurge sângele din obraji. 

— Dumnezeule, doar nu crezi..., bâigui ea. 

— Centrala! 

— Pe aici. 

Cu revista încă în mână, grăbi pasul, trecu prin bucătărie și 
ajunse în spălătorie. În capătul holului îngust era o ușă. Când 
întinse mâna spre mâner, simţi mirosul de gaz venind din garaj. 

— Nu deschide ușa! strigă Elliot. 

Tina își retrase mâna de parcă ar fi atins o tarantulă. 

— Declicul ar putea genera o scânteie, îi explică el. Hai, să 
ieşim naibii de aici! Pe ușa din față. Grăbește-te! 

Făcură rapid drumul înapoi. 

Trecură pe lângă o plantă, o șeflera de peste un metru pe 
care o avea de când fusese pe sfert din cât era acum, și Tina 

simţi nevoia necugetată să se oprească, riscând să fie prinsă în 
explozie, ca să ia planta cu ea. Fulgerător îi apăru în minte 
imaginea sinistră a Morţii - cu ochii aprinși și faţa îngălbenită - 
și continuă să alerge. 

Strânse mai bine revista pe care o ţinea în mâna stângă. Era 
important să n-o piardă. 

În holul de la intrare, Elliot smuci ușa și o împinse pe Tina 
înaintea lui, pomenindu-se scăldaţi în lumina aurie a după- 
amiezii. 

— În stradă! o zori el. 

O imagine înfiorătoare prinse contur în mintea Tinei: casa 
distrusă de o explozie colosală, așchii de metal, lemn și sticlă 
venind cu viteză spre ea, sute de fragmente străpungând-o din 
cap până în picioare. 

Aleea pietruită din fața casei, care traversa peluza, părea să 
fie ca una dintre potecile acelea din vise, fără sfârșit, lungindu- 
se mai repede decât o ţineau pe ea picioarele să alerge. In cele 
din urmă însă, ajunseră la capătul ei și, de acolo, în stradă. 
Mercedesul lui Elliot era parcat mai departe, lângă trotuar, și 
Tina mai avea doi metri, doi metri și jumătate până la mașină, 
când suflul exploziei o împinse înainte. Se împiedică și se izbi de 
ușa mașinii, lovindu-se rău la genunchi. 

Răsucindu-se îngrozită, îl strigă pe Elliot. Era bine, la mică 
distanţă în spatele ei; forța exploziei îl doborâse, dar reușise să 
se ridice și fugea împleticit spre ea, fără să fie rănit. 

Garajul explodase primul, ușa masivă desprinzându-se din 
balamale și făcându-se ţăndări pe alee; acoperișul fusese 
următorul, descompunându-se într-o ploaie de confetti alcătuită 
din ţiglă și resturi aprinse. Dar în timp ce Tina își muta privirea 
de la Elliot la casă, înainte ca toate ţiglele să cadă pe pământ, o 
a doua explozie bubui și un talaz de flăcări înghiţi restul casei, 
dintr-o parte în alta, făcând ţăndări ferestrele care scăpaseră din 
prima detunătură. 

Tina privea înmărmurită cum flăcările ieșite pe una dintre 
ferestre cuprinseră frunzele unui palmier din apropiere. 

Elliot o împinse, ca să poată deschide portiera din dreapta. 

— Urcă! Repede! 

— Dar casa mea e în flăcări! 

— N-ai ce să-i mai faci! 

— Trebuie să așteptăm pompierii. 

— Cu cât rămânem aici mai mult, cu atât devenim ţinte mai 
sigure. 

O apucă de braţ și o întoarse cu spatele spre casa în flăcări, a 
cărei vedere o fascina precum ceasul de buzunar legănat de un 
hipnotizator. 

— Pentru Dumnezeu, Tina, treci în mașină și hai să plecăm, 
până nu încep împușcăturile! 

Îngrozită, şocată de viteza cu care lumea se prăbușea în jurul 
ei, Tina se supuse. Imediat, Elliot închise portiera, alergă de 
cealaltă parte și urcă la volan. 

— Ești bine? o întrebă. 

Ea înclină din cap, stupefiată. 

— Cel puţin suntem încă în viaţă, spuse el. 

Își așeză pistolul în poală, cu țeava îndreptată spre ușa de pe 
partea lui, departe de Tina. Cheile erau în contact. Le roti cu 
mâna tremurându-i. 

Tina privi pe geam, nevenindu-i să creadă, la flăcările care 
cuprinseseră acoperișul garajului și pe cel al casei ca niște limbi 
lungi, prelingându-se, înghițind totul flămânde, roșii ca sângele 
în lumina portocalie a amiezii târzii. 


19. 


Elliot conducea, îndepărtându-se de casa în flăcări, cu simţul 
instinctiv al pericolului la fel de ascuţit ca în timpul petrecut în 
armată. Se afla la limita fină dintre instinctul animalic și frenezia 
nervoasă. 

Privi în oglinda retrovizoare și văzu o dubiţă neagră, la o 
jumătate de stradă în urma lor, demarând de lângă bordură. 

— Suntem urmăriţi, spuse el. 

Tina privise tot timpul către casă. Se întoarse și se uită pe 
geamul din spate al mașinii sport. 

— Pun pariu că nenorocitul care mi-a aranjat centrala e în 
duba aceea. 

— Probabil. 

— Dacă pun mâna pe el, îi scot ochii. 

Furia ei îl surprinse plăcut pe Elliot. Stupefiată de violența 
neașteptată, de pierderea casei, de faptul că trecuse pe lângă 

moarte, Tina fusese parcă în transă; acum însă își revenise. 
Elliot se simţea încurajat de forța ei. 

— Pune-ţi centura de siguranţă, o îndemnă. O să ne mișcăm 
repede și periculos. 

Tina își îndreptă privirea înainte și își prinse centura. 

— O să încerci să scapi de ei? 

— O să fac mai mult decât să încerc. 

Se aflau într-o zonă rezidenţială, unde limita de viteză era de 
patruzeci de kilometri pe oră. Elliot apăsă pedala acceleratorului 
și Mercedesul mic, suplu, de două locuri, țâșni înainte. 

Duba se pierdu rapid în urma lor, până când rămase la o 
stradă și jumătate distanţă. Apoi acceleră, la rândul ei. 

— Nu poate să ne-ajungă, spuse Elliot. Cel mai bun lucru pe 
care-l poate face este să nu piardă și mai mult teren. 

De-a lungul străzii, oamenii ieșeau din case, atrași de 
zgomotul exploziei. Întorceau capul după Mercedesul în viteză. 

Ajunși la o curbă, două străzi mai jos, Elliot frână ca să reducă 
viteza de peste nouăzeci de kilometri pe oră. Pneurile scrâșniră 
și mașina se lăsă într-o parte, dar suspensiile grozave și 
sistemul de comandă de excepţie controlară mașina, cu 
fermitate, pe toată durata manevrei. 

— Doar nu crezi că vor începe să tragă asupra noastră? 
întrebă Tina. 

— Habar n-am. Au încercat să lase să pară că ai murit într-o 
explozie accidentală. Și cred că mie voiau să-mi însceneze o 
sinucidere. Dar acum, că și-au dat seama că știm ce pun la cale, 
s-ar putea panica, ar putea face orice. Nu știu. Ce știu este că 
nu ne vor lăsa să scăpăm, pur și simplu. 

— Dar cine... 

— Îţi voi spune tot ce știu, dar mai târziu. 

— Ce legătură au ei cu Danny? 

— Mai târziu, replică el, insistent. 

— Dar e nebunie curată! 

— Mie-mi spui! 

Ocoli pe o altă stradă, apoi pe o alta, încercând să dispară din 
raza vizuală a dubei suficient cât să-i inducă în eroare, să nu-și 
dea seama pe ce stradă au luat-o și să renunţe. La cea de-a 
patra intersecție, văzu prea târziu indicatorul STRADA 
ÎNFUNDATĂ, când intraseră deja pe ea, și se pomeniră prinși 
între două rânduri de case modeste, câte zece pe fiecare parte. 

— Fir-ar! 

— la-o înapoi, spuse ea. 

— Și o să dăm peste ei. 

— Ai pistolul. 

— Probabil că ei sunt mai mulți și au arme la rândul lor. 

Cea de-a cincea casă pe partea stângă avea garajul deschis și 
gol. 

— Trebuie să ieșim de pe stradă, să dispărem, spuse Elliot. 

Intră în garaj fără să ezite, ca și cum era al lui. Opri motorul, 
se repezi afară din mașină și alergă spre ușa masivă a garajului. 
Aceasta refuza să se miște. Se luptă câteva secunde cu ea, 
până când își dădu seama că era acționată automat. 

În spatele lui, Tina îi strigă: 

— Dă-te la o parte! 

Coborâse din mașină și găsise butonul, pe peretele garajului. 
Elliot aruncă o privire afară. Duba nu se vedea. 

Ușa garajului cobori cu zgomot, ascunzându-i vederii tuturor 
celor care ar fi trecut pe stradă. 

Elliot veni lângă ea. 

— A fost cât pe ce. 

Tina îi luă mâna într-a ei. Palma îi era rece, dar strânsoarea, 
fermă. 

— Așadar, cine naiba sunt oamenii ăştia? 

— Am vorbit cu Harold Kennebeck, judecătorul despre care ți- 
am spus. El... 

Ușa care făcea legătura între garaj și casă se deschise fără 
niciun avertisment, dar cu un scârțâit de balamale neunse. 

Un bărbat impozant, solid, îmbrăcat în niște pantaloni șifonațţi 
și un tricou alb, aprinse lumina în garaj și-i privi curios. Avea 
braţe groase; circumferința unuia aproape egala coapsa lui 
Elliot. Și nu exista cămașă al cărei guler să fi putut cuprinde cu 
ușurință gâtul lui vânjos și musculos. Avea un aer redutabil, 
chiar și cu burta de bere, proeminentă, revărsată peste elasticul 
pantalonilor. 

Mai întâi Vince, iar acum, acest specimen! Parcă era ziua 
uriașilor. 

— Cine sunteţi? întrebă matahala cu o voce blândă, caldă, 
care nu se potrivea deloc cu înfățișarea lui. 

Elliot se temu că insul avea să întindă mâna spre butonul pe 
care Tina îl apăsase cu doar câteva secunde înainte și că ușa 

garajului se va ridica exact în timp ce dubița neagră trecea încet 
prin dreptul lor. 

Trăgând de timp, răspunse: 

— Oh, salut, eu sunt Elliot, iar ea e Tina. 

— Tom, spuse omul. Tom Polumby. 

Tom Polumby nu părea speriat de prezența celor doi în garajul 
lui. Doar surprins. Un ins de statura lui probabil că nu era mai 
sperios decât ar fi fost Godzilla în fața bieţilor soldaţi care se 
agitau cu aruncătoare de grenade pe străzile din Tokyo. 

— Frumoasă mașină, spuse Tom cu o nuanță clară de 
admiraţie în voce, privind Mercedesul cu ochi pofticioși. 

Elliot aproape că izbucni în râs. Frumoasă mașină! Dăduseră 
buzna în garajul lui, parcaseră și închiseseră ușa ca la ei acasă, 
și tot ce avea el de zis era Frumoasă mașină! 

— O mașinuţă foarte frumoasă, repetă Tom, înclinând din cap 
și lingându-se pe buze, în timp ce studia Mercedesul. 

După toate aparențele, în mintea lui Tom nu putea intra ideea 
că niște tâlhari, criminali, psihopaţi și alţi indivizi de joasă speţă 
puteau cumpăra un Mercedes-Benz dacă aveau bani să-l 
plătească. Era evident că, pentru el, cineva care conducea un 
Mercedes nu putea fi decât un om de treabă. 

Elliot se întrebă cum ar fi reacţionat Tom dacă ar fi dat buzna 
în garajul lui la volanul unui Chevrolet ruginit. 

Dezlipindu-și privirea pofticioasă de mașină, Tom îi întrebă: 

— Ce căutaţi aici? 

Nici acum în vocea lui nu era urmă de agresivitate sau 
suspiciune. 

— Suntem așteptați, răspunse Elliot. 

— Poftim? Nu așteptam pe nimeni. 

— Am venit... pentru barcă, adăugă Elliot, fără să știe unde 
voia s-ajungă cu replica aceea, dar pregătit să spună orice, 
numai să-l împiedice pe Tom să ridice ușa garajului și să-i dea 
afară. 

— Ce barcă? 

— Cea de șase metri. 

— Eu n-am nicio barcă de șase metri. 

— Cea cu motor Evinrude? 

— Nu există așa ceva aici. 

— Cu siguranță, te înșeli, insistă Elliot. 

— Mă gândesc că ați greșit adresa, spuse Tom, intrând în 
garaj și întinzându-se spre butonul care deschidea ușa. 

— Domnule Polumby, așteptați, interveni Tina. Trebuie să fie 
o greșeală. Asta e adresa corectă. 

Mâna lui Tom se opri lângă buton, iar Tina continuă: 

— Doar că... nu cu tine trebuia să ne întâlnim, atâta tot. 
Probabil că pur și simplu a uitat să-ţi spună despre barcă. 

Elliot clipi, uimit de ușurința naturală cu care mintea. 

— Cine e tipul ăsta cu care trebuia să vă întâlniți? întrebă 
Tom, încruntându-se. 

Cu un aer surprins la rândul ei, Tina răspunse fără să stea pe 
gânduri: 

— Sol Fitzpatrick. 

— Nu locuiește aici nimeni cu numele ăsta. 

— Dar el ne-a dat adresa. A zis că vom găsi ușa garajului 
deschisă și să intrăm. 

Lui Elliot îi veni s-o îmbrăţișeze. 

— Da, Sol a zis că putem intra în garaj, ca să găsească aleea 
liberă și să poată lăsa barca, odată ce va ajunge cu ea aici. 

Tom se scărpină pe cap, apoi se trase de o ureche. 

— Fitzpatrick? 

— Da. 

— N-am auzit de el. Și de ce ar aduce o barcă aici? 

— Fiindcă noi o cumpărăm, replică Tina. 

Tom clătină din cap. 

— Nu, altceva vreau să spun: de ce aic? 

— Păi, interveni Elliot, după câte am înţeles noi, aici locuiește 
el. 

— Ba deloc. Eu locuiesc aici. Eu cu soția mea și fetița noastră. 
Ele sunt plecate acum, dar niciodată n-a locuit aici cineva cu 
numele Fitzpatrick. 

— Bun, și atunci de ce ne-ar fi dat adresa asta? se încruntă 
Tina. 

— Doamnă, n-am nici cea mai vagă idee. Doar dacă nu 
cumva... Aţi plătit deja pentru barcă? 

— Păi... 

— Poate un avans? întrebă Tom. 

— E drept că i-am dat două mii, spuse Elliot. 

— Avans rambursabil, adăugă Tina. 

— Da. Ca să reţină barca până puteam veni s-o vedem și să 
ne hotărâm în privinţa ei. 

Zâmbind, Tom spuse: 

— Cred că avansul nu e chiar atât de rambursabil, cum 
credeați. 

Prefăcându-se surprinsă, Tina replică: 

— Doar nu vrei să zici că domnul Fitzpatrick ne-a înșelat? 

Era clar că lui Tom îi făcea plăcere să descopere că posesorii 
de Mercedes nu erau totuși prea isteţi. 

— Dacă i-aţi platit un avans și el v-a dat adresa asta, 
pretinzând că locuiește aici, e foarte probabil că Sol Fitzpatrick 
ăsta nici măcar nu are vreo barcă. 

— La naiba! exclamă Elliot. 

— Am fost păcăliți? bâigui Tina, prefăcându-se surprinsă și 
trăgând de timp. 

Zâmbind cu toată gura acum, Tom răspunse: 

— Ei bine, puteţi să priviţi lucrurile și așa dacă vreţi. Sau 
puteţi considera că tipul ăsta, Fitzpatrick, v-a dat o lecție 
importantă. 

— Păcăliţi! repetă Tina, clătinând din cap. 

— La fel de clar ca răsăritul soarelui, spuse Tom. 

Tina se întoarse spre Elliot. 

— Tu ce părere ai? 

Elliot aruncă o privire spre ușa garajului, apoi se uită la ceas. 

— Cred că putem pleca în siguranţă acum. 

— În siguranţă? întrebă Tom. 

Tina păși repede pe lângă Tom Polumby și apăsă butonul care 
acţiona ușa garajului. Zâmbi, în trecere, către gazda lor uimită și 
se așeză pe scaunul de lângă șofer, în timp ce Elliot deschidea 
portiera ca să urce la volan. 

Polumby privea de la unul la altul, buimac. 

— În siguranţă? 

— Sper din suflet că da, răspunse Elliot. Mulţumim pentru 
ajutor, Tom. 

Apoi urcă la volan și ieși cu spatele din garaj. 

Orice urmă de amuzament stârnit de felul cum îl jucaseră pe 
Polumby dispăru în secunda în care ieși cu grijă din garajul 
protector, pe alee și apoi în stradă. Tinea volanul cu mâinile 
încordate, cu dinţii încleștaţi, întrebându-se dacă nu cumva un 
glonţ va face ţândări geamul și apoi capul lui. 

Nu era obișnuit cu genul ăsta de tensiune. Fizic, era încă în 
formă, dar psihic și emoţional se înmuiase, față de perioada 
tinereţii. Trecuse mult timp de la anii petrecuți în serviciile de 
informaţii, în stres permanent în Golful Persic și în diverse orașe 
din Orientul Mijlociu și Asia. Pe vremea aceea, avea forța 
tinereții de partea lui și nici nu ajunsese să cunoască respectul 
pentru moarte pe care-l simțea acum. li fusese ușor pe atunci să 
joace rolul vânătorului. li făcuse plăcere să urmărească prada 
umană; la naiba, îi făcuse plăcere și să se știe vânat, pentru că 
asta îi dăduse posibilitatea să-și demonstreze valoarea, să se 
dovedească mai abil decât cel aflat pe urmele lui. Dar multe se 
schimbaseră de atunci. El însuși se schimbase, se înmuiase. 
Devenise un avocat de succes, civilizat. Ducea o viaţă ușoară. 
Niciodată nu se așteptase să fie iarăși prins într-un asemenea 
joc. Dar uite că, aproape incredibil, era din nou vânat, 
întrebându-se cât avea să poată supraviețui. 

Tina privi rapid în stânga și-n dreapta, când ieșiră în stradă, 
de pe alee. 

— Nici urmă de dubă, spuse ea. 

— Deocamdată. 

Câteva străzi mai la nord, o coloană urâtă de fum continua să 
se înalțe din ceea ce fusese casa Tinei, în valuri întunecate, 
tivite pe margini de ultimele licăriri roz ale soarelui la asfinţit. 

Traversând stradă după stradă, îndepărtându-se de foc și 
îndreptându-se spre o arteră principală, Elliot se aștepta la 
fiecare intersecţie să dea peste duba neagră. 

Și Tina părea la fel de pesimistă cu privire la șansele lor. De 
câte ori privea spre ea, o vedea fie aplecată înainte, scrutând cu 
privirea fiecare străduță pe lângă care urmau să treacă, fie 
răsucită în spate, să vadă dacă erau iar urmăriţi. Era trasă la 
faţă și-și mușca buza de jos. 

Dar când ajunseră în sfârșit pe Charleston Boulevard - 
trecând prin Maryland Parkway, Sahara Avenue și Las Vegas 
Boulevard -, începură să se relaxeze. Se îndepărtaseră destul de 
mult de cartierul Tinei. Indiferent cine era pe urmele lor, 
indiferent cât de importantă era organizaţia pe care o 
întărâtaseră, orașul era prea mare ca să ascundă pericole în 
fiecare ungher. Cu peste un milion de locuitori permanenți și 
peste douăzeci de milioane de turiști pe an și cu un deșert întins 
în jur, Las Vegas oferea mii de colţișoare ferite, liniștite, în care 

doi fugari puteau să-și tragă sufletul și să hotărască încotro 
aveau să se îndrepte mai departe. 

Cel puţin, asta voia Elliot să creadă. 

— Încotro? întrebă Tina, când intrară pe Charleston 
Boulevard. 

— Hai să mergem în direcţia asta câţiva kilometri și să 
vorbim. Avem multe de discutat. Și planuri de făcut. 

— Ce planuri? 

— Cum să rămânem în viaţă. 


20. 


Conducând, Elliot îi povesti Tinei ce se petrecuse la el acasă: 
despre cei doi bătăuși, despre interesul lor faţă de exhumarea 
lui Danny, despre faptul că lucrau pentru o agenție 
guvernamentală, despre seringile hipodermice... 

Tina îl întrerupse: 

— Poate că ar trebui să ne întoarcem la tine. Dacă tipul ăsta, 
Vince, mai e acolo, putem folosi serul pe el. Chiar dacă nu știe 
de ce e interesată organizaţia aia a lui de exhumarea lui Danny, 
sigur știe cine îi sunt șefii. Vom putea afla niște nume. Și alte 
lucruri, cu siguranţă. 

Când opriră la un semafor, Elliot îi luă mâna într-a lui. 
Atingerea ei îi spori încrederea. 

— Categoric, mi-ar plăcea să-l interogăm pe Vince, dar nu 
putem. Nu cred că mai e acasă. Mai mult ca sigur, și-a revenit și 
a șters-o deja. Și chiar dacă a fost într-o stare mai rea decât mi 
s-a părut mie, cu siguranță au venit după el și l-au luat de acolo 
până acum. În plus, dacă ne întoarcem la mine, intrăm fix în 
gura lupului. Sunt sigur că îmi supraveghează casa. 

Lumina semaforului se făcu verde și Elliot îi lăsă mâna, cu 
greu. 

— N-au cum să ne prindă decât dacă-i lăsăm noi s-o facă. 
Indiferent cine ar fi, sigur nu sunt atoateștiutori. Dacă vrem, ne 
putem ascunde multă vreme de ei. Și dacă nu ne găsesc, nu ne 
pot ucide. 

Își continuară drumul spre vest, pe Charleston Boulevard, iar 
după o vreme Tina spuse: 

— Mai înainte mi-ai zis că nu putem merge la poliţie. 

— Exact. 

— De ce nu? 

— Poliţia ar putea fi implicată, cel puţin în măsura în care șefii 
lui Vince pot face presiuni asupra lor. In plus, avem de-a face cu 
o agenţie guvernamentală, și agenţiile guvernamentale tind să 
coopereze între ele. 

— Mi se pare de-a dreptul paranoic. 

— Aștia au ochi peste tot. lar dacă au un judecător la degetul 
mic, de ce n-ar avea și niște polițiști? 

— Dar spuneai că îl respecţi pe Kennebeck. Că e un judecător 
bun. 

— Este. E foarte bine pregatit și e corect. 

— Și atunci, de ce ar colabora cu niște criminali? De ce și-ar 
încălca jurământul profesional? 

— Odată ce-ai fost agent, rămâi toată viața agent, replică 
Elliot. Așa se spune în branșă, nu e părerea mea, dar, în general, 
e adevărat. Pentru mulți dintre ei, e singura loialitate de care 
sunt capabili. Kennebeck a ocupat mai multe funcţii în câteva 
agenţii de spionaj. A făcut parte din lumea aceea vreme de 
treizeci de ani. Când s-a pensionat, acum zece ani, era încă 
tânăr, avea cincizeci și trei de ani și simţea nevoia să rămână în 
continuare activ. Avea studii de avocatură, dar nu voia să se 
implice în tevatura zilnică a muncii de avocat. A candidat pentru 
un post de judecător și a câștigat. Cred că își ia munca în serios. 
Totuși, a fost spion mult mai mult timp decât a fost judecător, și 
s-ar putea ca asta să-și spună cuvântul. Sau poate nu s-a 
pensionat niciodată cu adevărat. Poate că este încă pe statul de 
plată al vreunei agenţii din umbră și poate că ăsta a fost planul, 
să pretindă că s-a pensionat și să fie ales judecător aici, în 
Vegas, în așa fel încât șefii lui să aibă un tribunal de partea lor, 
în oraș. 

— E posibil așa ceva? Vreau să spun, cum puteau să știe că el 
va câștiga postul? 

— Poate că au măsluit alegerile. 

— Vorbești serios, nu-i așa? 

— Nu-ţi amintești, cu vreo zece ani în urmă, când funcţionarul 
acela din Texas a dezvăluit că primele alegeri locale în care 
candidase Lyndon Johnson fuseseră măsluite? Tipul a zis că voia 
să-și ușureze conștiința, după atâta vreme. Putea la fel de bine 

să fi tăcut. Oricum, dezvăluirea n-a interesat pe nimeni. Lucruri 
de genul ăsta se întâmplă, din când în când. Și la niște alegeri 
de mică însemnătate, cum au fost cele în care a câștigat 
Kennebeck, e ușor să aranjezi lucrurile, când ai bani și o agenţie 
guvernamentală în spatele tău. 

— Dar de ce să-l vrea pe Kennebeck într-un tribunal din 
Vegas, în loc de Washington, sau New York, sau un alt oraș mai 
important? 

— Oh, Las Vegas e un oraș foarte important, replică Elliot. 
Dacă vrei să speli bani, aici e, de departe, cel mai ușor s-o faci. 
Dacă vrei să faci rost de un pașaport fals, de un permis de 
conducere contrafăcut sau orice altceva de genul ăsta, poți 
alege dintre cei mai pricepuţi falsificatori de documente din 
lume, pentru că majoritatea trăiesc aici. Dacă ai nevoie de un 
asasin plătit, un furnizor ilegal de arme sau un mercenar care 
poate să-ţi adune o forță expediţionară pentru o operaţiune 
externă, aici le găsești. Nevada e statul cu cele mai puţine legi 
statale din toată ţara. Taxele sunt mici. Statul nu colectează 
impozit pe venit. Reglementările privind activitatea băncilor, a 
agenţiilor imobiliare și, în general, a oricărei activităţi - cu 
excepţia cazinourilor - sunt mai relaxate decât în oricare alt 
stat, aspect convenabil pentru toată lumea, dar mai ales pentru 
cei interesaţi să cheltuiască sau să investească bani murdari. 
Nevada oferă un grad mai crescut de libertăți personale decât 
oricare alt stat, și asta nu e rău, după părerea mea. Dar oriunde 
există un nivel crescut de libertate personală, există și un 
element de abuz la adresa structurii juridice liberale. Vegas este 
un spațiu important pentru orice structură de spionaj din 
America. 

— Așadar, chiar sunt ochi peste tot. 

— Într-un fel, da. 

— Dar, chiar dacă șefii lui Kennebeck au influenţă asupra 
poliţiei din Vegas, chiar ar permite să fim uciși? Ar lăsa poliţia 
lucrurile să ajungă atât de departe? 

— Nu cred că ar putea mobiliza suficienţi oameni ca să ne 
asigure protecţie. 

— Ce fel de organizaţie guvernamentală are atâta autoritate 
încât să ocolească legea în felul ăsta? Ce fel de agenţie are 
puterea de a ucide oameni obișnuiți doar pentru că-i stau în 
cale? 

— Încă încerc să-mi dau seama. Și chestia asta mă sperie 
îngrozitor. 

Opriră la un alt semafor. 

— Deci, ce încerci să-mi spui, de fapt? întrebă Tina. Că va 
trebui să ne descurcăm pe cont propriu? 

— Cel puţin pentru moment. 

— Dar e imposibil! Cum am putea? 

— Nu e imposibil. 

— Doi oameni obișnuiți împotriva /or? 

Elliot aruncă o privire în oglinda retrovizoare, așa cum făcea 
la fiecare minut sau două, de când intraseră pe Charleston 
Boulevard. Nu-i urmărea nimeni, dar el continua să verifice. 

— Nu e imposibil, repetă. Ne trebuie doar puţin timp ca să ne 
gândim și să venim cu un plan. Poate ne vom da seama cine ne- 
ar mai putea ajuta. 

— Cum ar fi? 

Lumina semaforului se făcu verde. 

— Cum ar fi presa, spuse Elliot, accelerând în intersecție și 
privind în oglinda retrovizoare. Avem dovezi că se întâmplă ceva 
ciudat: pistolul cu amortizor pe care i l-am luat lui Vince, faptul 
că ţi-au aruncat casa în aer... Sunt sigur că putem găsi un 
reporter dispus să scrie despre felul în care o mână de oameni 
fără chip și fără nume încearcă să ne împiedice să deschidem 
mormântul lui Danny și despre faptul că în spatele tragediei din 
munţii Sierra stă ceva bizar. Și atunci, vor fi mai multe glasuri 
care vor începe să ceară exhumarea tuturor băieţilor morţi în 
accident. Vor fi solicitate noi autopsii, se vor face noi 
investigaţii. Șefii lui Kennebeck vor să ne oprească înainte să 
apucăm să împrăștiem vreo sămânță de îndoială cu privire la 
explicaţia oficială. Dar odată ce semințele vor fi fost plantate, 
odată ce părinţii celorlalți copii și întreg orașul vor protesta, 
cerând să aibă loc o nouă investigație, amicii lui Kennebeck nu 
vor mai avea nimic de câștigat din eliminarea noastră. Nu este 
imposibil, Tina, și nu-ţi stă în caracter să renunti așa ușor. 

Ea oftă. 

— Nu renunţ. 

— Bun! 

— Nu mă voi opri până când nu voi afla ce s-a întâmplat de 
fapt cu Danny. 

— Așa e mai bine. Asta e Christina Evans pe care o cunosc eu! 

Înserarea făcea încet loc nopţii. Elliot aprinse farurile. 

Tina continuă: 

— Doar că... în ultimul an am încercat să accept gândul că 
Danny a pierit în accidentul acela stupid, fără sens. lar acum, 
când începeam să cred că am ajuns să mă împac cu situaţia și 
s-o las în urmă, descopăr că e posibil să nu fi fost un accident. 
Brusc, totul a luat-o razna. 

— Lucrurile se vor așeza. 

— Oare? 

— Da. li vom da de capăt. 

Privi în oglinda retrovizoare. Nimic suspect. 

Își dădu seama că ea-l privea și, după o vreme, Tina întrebă: 

— Ştii ceva? 

— Ce anume? 

— Cred că... într-un fel... îţi face plăcere. 

— Ce-mi face plăcere? 

— Urmărirea asta. 

— Oh, nu! Nu-mi face nicio plăcere să dezarmez indivizi încă o 
dată cât mine. 

— Sunt sigură. Dar nu asta am vrut să spun. 

— Și, cu siguranţă, n-aș alege să-mi fie dată peste cap viaţa 
liniștită și confortabilă. Prefer să fiu un cetăţean cumsecade, 
respectabil, plictisitor, nu un fugar. 

— N-am spus nimic despre ce-ai alege, dacă ar fi după tine. 
Dar acum, că s-a întâmplat, că te-ai trezit în situaţia asta, nu 
ești chiar nefericit. Există o parte în tine care răspunde 
provocării cu o anumită plăcere. 

— Aiurea! 

— Ca un instinct animalic... o energie diferită, pe care de 
dimineaţă n-o aveai. 

— Singura diferenţă față de azi-dimineaţă este că atunci nu 
eram îngheţat de frică, iar acum sunt. 

— Frica face și ea parte din experienţă. Pericolul a atins o 
coardă în tine. 

El zâmbi. 

— Vremurile bune de odinioară, ale spionajului și 
contraspionajului? Îmi pare rău, dar nu, nu le duc dorul. Nu sunt 
un om de acţiune, prin natura mea. Sunt tot eu, același care am 
fost dintotdeauna. 

— Oricum ar fi, spuse Tina, mă bucur să te am lângă mine. 

— Eu mă bucur mai mult să te am peste mine, glumi el, 
făcându-i cu ochiul. 

— Dintotdeauna ai avut o minte dezmățată? 

— Nu, a trebuit s-o educ. 

— Glumeţ în mijlocul dezastrului! exclamă ea. 

— „Râsul este alinarea celor suferinzi, cea mai bună apărare 
împotriva deznădejdii și singurul leac pentru tristețe”. 

— Cine a spus asta? Shakespeare? 

— Groucho Marx, cred. 

Tina se aplecă și ridică ceva de pe podeaua mașinii, de la 
picioarele ei. 

— În plus, mai e și afurisenia asta! 

— Ce ai găsit? 

— Am adus-o de acasă, replică ea. 

În graba în care plecaseră, înainte ca explozia să distrugă 
casă, Elliot nu observase că ea avea ceva în mână. Aruncă 
repede o privire, luându-și ochii de la drum, dar nu era 
suficientă lumină ca să vadă bine despre ce era vorba. 

— Nu-mi dau seama ce e. 

— O revistă de benzi desenate, cu povești de groază, explică 
ea. Am găsit-o în timp ce făceam ordine în camera lui Danny. 
Era într-o cutie, împreună cu altele asemenea. 

— Așa, și? 

— Îți amintești de coșmarurile pe care ţi-am spus că le am? 

— Da, desigur. 

— Monstrul din visul meu este pe coperta acestei reviste. 
Până în cele mai mici detalii. 

— Înseamnă că ai mai văzut-o înainte și doar... 

— Nu. Așa am încercat și eu să mă conving, dar nu este 
adevărat. N-am mai văzut-o până astăzi. Știu sigur. M-am uitat 
acum prin toată colecţia lui Danny. Nu verificam niciodată ce 
cumpăra, când venea cu ele de la chioșc. N-am cotrobăit 
niciodată prin lucrurile lui. 

— Poate ai... 

— Așteaptă, îl întrerupse ea. Nu ţi-am spus ce e mai rău. 

Traficul se rărea pe măsură ce se îndepărtau de centrul 
orașului și se apropiau de munţii care se profilau întunecaţi pe 
cerul vestic, sub lumina roșiatică a înserării. 

Tina îi povesti despre Băiatul care n-a murit. 

Asemănările dintre povestea de groază și propriile lor 
încercări de a dezgropa trupul lui Danny îi dădură lui Elliot fiori. 

— După cum vezi, spuse Tina, așa cum Moartea a încercat să- 
i împiedice pe părinţii din poveste, cineva încearcă să mă 
oprească pe mine să deschid mormântul copilului meu. 

Se îndepărtau prea mult de oraș. De o parte și de alta a străzii 
se întindea doar un întuneric flămând. Drumul începea să urce 
către muntele Charleston, unde, la mai puţin de o oră de mers, 
pădurile de pin erau acoperite de zăpadă. Elliot întoarse și porni 
înapoi către luminile orașului, care se întindeau ca un mucegai 
strălucitor peste deșertul vast, întunecat. 

— E drept că sunt unele asemănări, spuse el. 

— Sunt. Prea multe! 

— Dar este și o deosebire majoră. Băiatul din poveste e 
îngropat de viu. Dar Danny e mort deja. Singurul dubiu privește 
felul în care a murit. 

— Adevărat, dar e singura neconcordanţă între subiectul 
poveștii și ceea ce ni se întâmplă nouă. Cum îţi explici cuvintele 
„în viaţă” din titlu? Și faptul că băiatul din poveste are vârsta lui 
Danny? E prea mult! conchise ea. 

Continuară să ruleze în tăcere, o vreme. 

— Ai dreptate. Nu poate fi o coincidenţă, spuse Elliot în cele 
din urmă. 

— Bun, și cum îţi explici? 

— Nu știu. 

— Bun venit în club! 

Pe dreapta se vedea un local și Elliot intră în parcare. Un 
singur stâlp de iluminat cu vapori de mercur arunca o lumină 
purpurie pe o treime din suprafața parcării. Elliot înaintă până în 
partea din spate a restaurantului și opri Mercedesul într-un loc 
întunecat, între o Toyota Celica și o rulotă mică, în așa fel încât 
mașina să nu poată fi văzută din stradă. 

— Ți-e foame? întrebă. 

— Foarte. Dar înainte să intrăm, hai să aruncăm o privire 
asupra listei de întrebări pe care le pregătiseră pentru tine. 

— Mai bine să ne uităm înăuntru, replică Elliot. Lumina e mai 
bună. Nu pare să fie foarte aglomerat, și ar trebui să putem 
vorbi liniștiți, fără teamă că suntem auziţi. la și revista. Vreau să 
văd povestea aia. 

Coborând din mașină, atenţia îi fu atrasă către o fereastră 
laterală a rulotei de alături. Scrută interiorul întunecat cu ochii 
mijiţi și cu sentimentul tulburător că înăuntru se ascundea 
cineva, privindu-l. 

„Nu deveni paranoic”, se avertiză singur. 

Întorcându-se, privirea îi căzu asupra umbrelor din jurul lăzii 
de gunoi din spatele restaurantului și din nou avu sentimentul 
că cineva îl urmărea de acolo. 

Îi spusese Tinei că șefii lui Kennebeck nu erau atoateștiutori. 
Trebuia să-și amintească asta. După toate aparentele, se 
confruntau cu o organizaţie coruptă, puternică, periculoasă și 
extrem de hotărâtă să păstreze secretul cu privire la tragedia 
din Sierra. Dar orice organizaţie era alcătuită din oameni 
obișnuiți și niciunul dintre ei nu avea privirea atotvăzătoare a lui 
Dumnezeu... 

„Și totuși...” 

Traversând parcarea ca să ajungă în restaurant, Elliot nu 
putea scăpa de impresia că cineva sau ceva îi urmărea. Nu 
neapărat o persoană. Dar... ceva... straniu, ciudat. Ceva ce era 
în același timp uman și inuman. Era un gând bizar, unul care nu- 
i era deloc caracteristic, iar asta nu-i plăcea deloc. 

Tina se opri în lumina purpurie a becului cu vapori de mercur. 
Privi înapoi spre mașină, cu o expresie ciudată. 

— Ce e? întrebă Elliot. 

— Nu știu... 

— Ai văzut ceva? 

— Nu. 

Scrutară amândoi umbrele. 

În cele din urmă, ea întrebă: 

— Simţi și tu? 

— Ce să simt? 

— Am un sentiment... straniu. 

Elliot tăcu. 

— Simţi și tu, nu-i așa? insistă ea. 

— Da. 

— Ca și cum n-am fi singuri. 

— E foarte ciudat, dar, adevărat, simt privirile cuiva fixate 
asupra mea. 

Tina se cutremură. 

— Și totuși, nu e nimeni acolo. 

— Nu, cred că nu e nimeni. 

Continuară să fixeze cu privirea umbrele întunecate, căutând 
să distingă ceva, o mișcare. 

— Cedăm amândoi din cauza presiunii? presupuse ea în cele 
din urmă. 

— Suntem un pic agitaţi, recunoscu el, fără să fie totuși 
convins că era vorba doar de imaginaţia lor. 

Vântul se înteți, răcoros, aducând cu el mirosul uscat al 
deșertului și izul alcalin al nisipului. Șuiera prin frunzele unui 
palmier din apropiere. 

— Senzaţia e foarte puternică, insistă Tina. Și știi de ce îmi 
amintește? E aceeași senzaţie smintită pe care am avut-o în 
biroul Angelei, când calculatorul a pornit singur. Simt... nu doar 
că mă urmărește ceva... e mai mult de atât... e ceva ca o 
prezență... ca şi cum ceva invizibil s-ar afla chiar lângă mine. 
Are consistenţă, o greutate în aer... și pândește. 

Elliot înţelegea perfect ce voia să spună, dar refuza să se 
gândească la asta, pentru că nu reușea să înţeleagă. Prefera să 
aibă de-a face cu fapte concrete, reale; de aceea era un avocat 
de succes, știa cum să interpreteze fiecare dovadă și să 
construiască un caz. 

— Suntem amândoi epuizați, sugeră el. 

— Dar asta nu schimbă ceea ce simt. 

— Hai să mâncăm ceva. 

Ea mai rămase pe loc o clipă, continuând să fixeze cu privirea 
locurile întunecate, unde lumina purpurie a becului cu vapori de 
mercur nu ajungea. 

— Tina...? 

O pală de vânt se stârni și rostogoli o grămadă de ciulini 
uscați de-a lungul asfaltului. 

Pe deasupra trecu în zbor o pasăre. Elliot nu o văzu, dar îi auzi 
bătăile aripilor. 

Ea își drese glasul. 

— E ca și cum noaptea însăși ne urmărește... noaptea, 
umbrele, ochii întunericului. 

Vântul ciufuli părul lui Elliot. O balama slăbită a tomberonului 
zornăi, iar firma restaurantului scârțâi, legănată între stâlpii de 
care era prinsă. 

În cele din urmă, intrară amândoi în restaurant, străduindu-se 
să nu privească înapoi, peste umăr. 

21. 


Restaurantul vast, în formă de L, îi întâmpină cu nenumărate 
suprafețe lucioase: crom, sticlă, plastic, blaturi galbene și vinilin 
roșu. La tonomat se auzea o piesă country, interpretată de 
Garth Brooks, și muzica își disputa locul în aer cu aromele 
delicioase de ouă prăjite, șuncă și cârnaţi. In spiritul orașului Las 
Vegas, cineva își începea ziua cu un mic dejun copios. Imediat 
ce intră pe ușa restaurantului, Tina începu să saliveze. 

Pe latura lungă a sălii în formă de L erau așezați, unul lângă 
altul, unsprezece clienţi, alţi cinci ședeau pe scaunele înalte de 
lângă bar și încă șase în separeurile roșii. Elliot și Tina se 
așezară cât mai departe de toată lumea, în ultimul separeu de 
pe latura îngustă a restaurantului. 

Chelneriţa lor era o roșcată pe nume Elvira. Era rotundă la 
față, cu gropiţe în obraji, ochi strălucitori de parcă fuseseră 
proaspăt ceruiți și vorbea tărăgănat, cu accent texan. Le luă 
comanda, hamburgeri cu brânză, cartofi prăjiţi, salată de varză 
și bere Coors. 

După ce Elvira se îndepărtă, Tina spuse: 

— Hai să vedem hârtiile pe care le-ai luat de la tipul acela. 

Elliot scoase paginile din buzunar, le despături și le așeză pe 
masă. Erau trei coli, fiecare dintre ele cu câte zece sau 
douăsprezece întrebări. 

Se aplecară de o parte și de alta a foilor de hârtie și citiră în 
tăcere. 

1. De cât timp o cunoașteți pe Christina Evans? 

2. De ce v-a solicitat Christina Evans dumneavoastră, și nu 
altui avocat, să vă ocupați de exhumarea cadavrului fiului ei? 

3. Ce motive are să pună la îndoială versiunea oficială privind 
condiţiile în care a murit fiul ei? 

4. Are vreo dovadă că versiunea oficială a morţii fiului ei este 
falsă? 

5. Dacă are dovezi, care sunt ele? 

6. De unde a obţinut asemenea dovezi? 

7. Aţi auzit vreodată despre „Proiectul Pandora”? 

8. Vi s-au înmânat vreodată, dumneavoastră sau doamnei 
Christina Evans, materiale privind unităţile de cercetări militare 
din munţii Sierra Nevada? 

Elliot își ridică privirea din hârtii. 

— Ai auzit vreodată despre „Proiectul Pandora”? 

— Nu. 

— Despre laboratoare secrete în munţii Sierra? 

— A, da. Doamna Neddler mi-a vorbit despre ele. 

— Doamna Neddler? 

— Femeia care-mi face curăţenie. 

— lar glumim. 

— În asemenea condiţii! 

— Alinare pentru cei în suferinţă, leac pentru tristeţe. 

— Groucho Marx, glumi ea. 

— Evident, tipii ăia par să creadă că cineva din cadrul 
Proiectului Pandora s-a hotărât să vorbească. 

— Unul dintre ei să fi fost în dormitorul lui Danny? Cineva din 
Proiectul Pandora a intrat și-a scris pe tablă... iar pe urmă a 
umblat și la calculatorul de la birou? 

— Poate, spuse Elliot. 

— Dar tu nu crezi asta. 

— Stau și mă-ntreb: dacă cineva s-a simţit vinovat, de ce n-a 
venit să-ți vorbească direct? 

— Poate că se teme. Probabil că are motive serioase să se 
teamă. 

— Poate, spuse Elliot. Dar cred că este mai mult de-atât. E 
doar o bănuială. 

Citiră rapid restul materialului, dar nu găsiră nimic de ajutor. 
Cam toate întrebările urmăreau să afle câte știa Tina despre 
adevărata natură a accidentului din munți, ce-i spusese lui Elliot, 
cât discutase cu Michael, cu cine altcineva mai vorbise. Nu mai 
era niciun detaliu ciudat, precum „Proiectul Pandora”, niciun alt 
indiciu sau vreo direcţie de explorat. 

Elvira aduse două pahare și sticlele cu bere rece. 

La tonomat se auzea un cântec trist, de Alan Jackson. 

Elliot sorbi din bere, răsfoind paginile revistei lui Danny. 

— Uluitor! exclamă când termină Băiatul care n-a murit. 

— Ţi s-ar părea și mai uluitor dacă ai fi avut coșmarurile mele, 
spuse Tina. Așadar, ce facem în continuare? 

— Înmormântarea lui Danny a fost una cu sicriul închis. La fel 
a fost și în cazul celorlalţi treisprezece cercetași? 

— Aproape jumătate dintre ei au fost înmormântați la fel. 

— Nici părinţii lor n-au văzut cadavrele? 

— Ba da. Tuturor celorlalți părinţi li s-a cerut să identifice 
trupurile copiilor, chiar dacă unele dintre ele erau atât de 
desfigurate încât n-au putut fi cosmetizate. Eu și Michael am 
fost singurii cărora li s-a recomandat insistent să nu vadă 
cadavrul. Danny a fost singurul atât de grav... mutilat. 

Chiar și după atâta timp, când se gândea la ultimele 
momente trăite de Danny - la teroarea pe care trebuie s-o fi 
simţit, la durerea cumplită, chiar dacă de scurtă durată - 
începea să se înece de plâns și de tristeţe. Clipi ca să-și alunge 
lacrimile și luă o înghiţitură de bere. 

— Fir-ar să fie! exclamă Elliot. 

— Ce e? 

— Sperasem că ne-am putea face câţiva aliaţi dintre ceilalţi 
părinţi. Dacă nici ei n-ar fi văzut trupurile copiilor, era posibil să 
fi trăit și ei, la fel ca tine, un an plin de îndoieli, astfel că i-am fi 
putut convinge destul de ușor să ni se alăture și să cerem 
împreună redeschiderea tuturor mormintelor. Dacă s-ar fi ridicat 
atâtea voci, șefii lui Vince n-ar fi riscat să le-nchidă gura tuturor, 
iar noi am fi fost în siguranţă. Dar dacă ceilalţi au văzut trupurile 
copiilor, dacă niciunul dintre ei n-a avut motive să bănuiască ce 
bănuiești tu, înseamnă că ei învață să facă față tragediei și 
nimic mai mult. Dacă am merge la ei cu povești despre o 
conspirație misterioasă, ar refuza să ne asculte. 

— Prin urmare, suntem tot singuri. 

— Da. 

— Ai spus că am putea vorbi cu un reporter, să stârnim 
interesul presei. Te gândești la cineva anume? 

— Cunosc câţiva tipi din presa locală, răspunse Elliot. Dar nu 
cred că e o idee bună să mergem la ei. S-ar putea ca șefii lui 
Vince să se aștepte la asta. lar dacă vom da de ei acolo, la ziar, 
vom fi morţi înainte să apucăm să deschidem gura. Cred că ar 
trebui să mergem cu povestea dincolo de granițele orașului și, 
înainte să facem asta, vreau să mai aflu niște lucruri. 

— Parcă ai zis că avem suficiente date ca să stârnim interesul 
unui reporter bun. Pistolul pe care l-ai luat de la omul acela... 
explozia casei mele... 

— Am zis că ar putea fi de ajuns. Pentru presa din Las Vegas 
ar trebui să fie suficient, cu siguranţă. Orașul își amintește încă 
de grupul Jaborski și de accidentul din Sierra. A fost o tragedie 
locală. Dar dacă mergem cu povestea la presa din Los Angeles, 

sau din New York, sau din oricare alt oraș, reporterii de acolo nu 
vor fi foarte interesaţi, decât dacă le prezentăm un unghi care 
scoate știrea din categoria celor de interes local. Poate avem 
deja destule informaţii încât să-i convingem că e un subiect 
important. Dar nu sunt sigur. Și vreau să fiu a/ naibii de sigur, 
înainte să fac public totul. La modul ideal, aș vrea să am șio 
teorie interesantă cu privire la ceea ce s-a întâmplat cu 
cercetașii aceia, să i-o prezint reporterului - ceva senzaţional, 
care să-i stârnească interesul. 

— Cum ar fi? 

Elliot clătină din cap. 

— Nu am încă nimic conturat. Dar mi se pare că scenariul cel 
mai plauzibil la care trebuie să ne gândim este că grupul de 
cercetași și conducătorii lui au văzut ceva ce n-ar fi trebuit să 
vadă. 

— Proiectul Pandora? 

Elliot sorbi din bere și-și șterse cu un deget spuma de pe buza 
superioară. 

— Un secret militar. Nu văd ce altceva ar fi putut implica atât 
de adânc o organizaţie ca aceea din care face parte Vince. O 
unitate de spionaj de asemenea dimensiuni și complexitate nu- 
și pierde vremea cu prostii. 

— Dar... secrete militare... pare greu de crezut. 

— Dacă nu știai, de când s-a încheiat Războiul Rece și 
California a fost afectată de restructurări masive în industria 
apărării, în Nevada s-au deschis mai multe firme și întreprinderi 
sprijinite de Pentagon decât în oricare alt stat. Și nu mă refer 
doar la cele bine cunoscute, precum Baza Aeriană Nellis și 
Poligonul de Teste Nucleare. Nevada oferă condiţii ideale pentru 
dezvoltarea unor centre de cercetare în domeniul armamentului 
de maximă securitate și discreţie. Sunt o sumedenie de terenuri 
vaste, de mii de kilometri pătraţi, izolate și nepopulate. 
Deșertul. Culmile munţilor. Și cele mai multe dintre aceste zone 
sunt proprietatea guvernului federal. Dacă ridici o unitate 
secretă în mijlocul pustietăţii, e foarte ușor să-i asiguri 
securitatea. 

Cu coatele pe masă și mâinile în jurul paharului cu bere, Tina 
se aplecă spre Elliot. 

— Vrei să spui că domnul Jaborski, domnul Lincoln și băieţii au 
dat, din greșeală, peste un astfel de loc în munţii Sierra? 

— E posibil. 

— Și au văzut ceva ce n-ar fi trebuit să vadă. 

— Poate. 

— Și pe urmă, ce? Fiindcă au văzut ceva ce n-ar fi trebuit să 
vadă, au fost uciși? 

— Este o teorie ce ar capta interesul unui reporter bun. 

Tina scutură din cap. 

— Nu pot crede că guvernul ar aranja să fie uciși niște copii 
doar pentru că au văzut, din întâmplare, o armă sau ceva 
similar. 

— Așa să fie? Amintește-ţi de Waco? - de toți acei copii uciși. 
Ruby Ridge, băiatul de paisprezece ani împușcat în spate de FBI. 
Vince Foster, găsit mort într-un parc din Washington; oficial, au 
susținut că a fost sinucidere, deși cele mai multe dintre probele 
medico-legale conduceau către crimă. Chiar și un guvern în 
mare parte bun tot are câţiva rechini care înoată la mare 
adâncime. Trăim vremuri tulburi, Tina. 

Vântul nopţii se înteţise și lovea cu putere în geamul 
separeului lor. Afară, pe Charleston Boulevard, traficul curgea 
printre valuri de praf și bucăţi de hârtie. 

Scuturându-și un fior, Tina continuă: 

— Dar cât de mult să fi văzut copiii aceia? Tu însuţi ai spus că, 
în locuri atât de izolate, securitatea e ușor de asigurat. Băieții nu 
s-ar fi putut apropia prea mult de un loc atât de bine păzit. Cu 
siguranţă, n-au putut decât să arunce o privire fugară. 

— Poate că o privire a fost suficientă ca să-i condamne. 

— Dar copiii nici măcar nu sunt observatori buni, argumentă 
ea. Sunt impresionabili, surescitaţi, înclinați spre exagerări. 
Dacă ar fi văzut cu adevărat ceva, ar fi venit fiecare cu o altă 
descriere și niciuna dintre ele nu ar fi corespuns adevărului. Un 
grup de băieţei n-ar fi o ameninţare pentru siguranța unei astfel 
de unităţi secrete. 


? Cunoscut și sub denumirea de „Asediul de la Mount Carmel” sau „Asediul de la 
Waco”, se referă la tragedia care a avut loc între 28 februarie și 19 aprilie 1993 la 
Centrul Mount Carmel, care aparţinea sectei Davidienilor. Suspectat de încălcări ale 
reglementărilor privind deținerea armelor, grupul a făcut obiectul unei percheziții din 
partea Biroului Federal pentru Alcool, Tutun și Arme de Foc (ATF). După eșecul 
raidului ATF, în care și-au pierdut viața patru agenţi și șase membri ai grupului 
Davidienilor, FBI a instituit un asediu. După 51 de zile, a urmat un atac cu gaze 
lacrimogene. În timpul atacului, centrul a fost cuprins de un incendiu în care și-au 
pierdut viaţa 76 de oameni, bărbaţi, femei și copii. (n.tr.). 

— Probabil că ai dreptate. Dar e posibil ca niște agenți de 
pază duri să nu fi văzut lucrurile la fel. 

— Ei bine, trebuie să fi fost niște imbecili dacă s-au gândit că 
uciderea unor copii era calea cea mai sigură de a gestiona 
situaţia. Să ucizi atâția oameni și să înscenezi un accident - e 
mult mai riscant decât să-i fi lăsat pe copii să vină cu niște 
povești trăsnite despre ceva ciudat văzut de ei în munţi. 

— Amintește-ţi că erau și doi adulţi împreună cu ei. Lumea 
poate că n-ar fi dat prea multă atenţie lucrurilor spuse de copii, 
dar i-ar fi crezut pe Jaborski și pe Lincoln. Poate că miza era atât 
de mare, încât paznicii au hotărât că Jaborski și Lincoln trebuiau 
să moară. Pe urmă a devenit necesar să-i ucidă și pe copii, ca să 
nu existe martori ai primelor două crime. 

— Așa ceva e... diabolic. 

— Dar nu improbabil. 

Tina privi către cercul umed lăsat pe masă de paharul ei. 
Gândindu-se la cele spuse de Elliot, își înmuie degetul în apă și 
desenă o gură sinistră, un nas și doi ochi în interiorul cercului; 
adăugă două coarne, transformând pata de apă într-un chip 
demonic. Apoi șterse totul cu palma. 

— Nu știu ce să zic... unităţi ascunse... secrete militare... totul 
mi se pare greu de crezut. 

— Mie, nu, replică Elliot. Mie mi se pare nu doar plauzibil, ci și 
probabil. În orice caz, nu spun că așa s-a întâmplat. E doar o 
teorie. Dar o teorie pe care orice reporter inteligent ar urmări-o 
cu entuziasm dacă am veni cu suficiente dovezi în sprijinul ei. 

— Cum rămâne cu judecătorul Kennebeck? 

— Ce-i cu el? 

— Mă gândesc că ne-ar putea spune tot ce dorim să știm. 

— Ar fi sinucidere curată să mergem la Kennebeck, spuse 
Elliot. Mai mult ca sigur, prietenii lui Vince ar fi acolo, 
așteptându-ne. 

— Păi, n-am putea gasi o cale să trecem de ei, neobservaţi, și 
să vorbim cu Kennebeck? 

— Imposibil! 

Tina oftă, lăsându-se pe spate. 

— Pe lângă asta, continuă Elliot, Kennebeck probabil că nu 
știe întreaga poveste. E în aceeași situaţie cu cei doi care au 
venit la mine. Mai mult ca sigur, și lui i s-a spus doar strictul 
necesar. 

Elvira le aduse mâncarea. Burgerii erau făcuți din mușchiuleţ 
proaspăt de vită. Cartofii prăjiţi erau crocanţi și salata de varză, 
acrișoară atât cât trebuie. 

Ca printr-o înţelegere tacită, renunţară să mai discute despre 
problemele lor cât mâncară. De fapt, abia dacă mai vorbiră. 
Ascultară cântecele de la tonomat, privind pe fereastră către 
bulevard, unde furtuna de nisip înceţoșa lumina farurilor și 
încetinea traficul. Amândoi se gândeau la lucrurile despre care 
niciunul din ei nu voia să vorbească: crime din trecut și crime 
din prezent. 

Când terminară de mâncat, Tina fu prima care vorbi. 

— Ai zis că ar trebui să obținem mai multe dovezi înainte să 
vorbim cu reprezentanţi ai presei. 

— N-avem de ales. 

— Dar cum putem face rost de mai multe dovezi? De unde? 
Din partea cui? 

— M-am tot gândit la asta. Cel mai bun lucru pe care-l putem 
face este să deschidem mormântul. Dacă exhumăm cadavrul și 
găsim un medic legist care să refacă autopsia, mai mult ca sigur 
am găsi dovada că alta a fost cauza morţii, nu cea prezentată 
de autorităţi. 

— Dar nu putem deschide mormântul de capul nostru, ripostă 
Tina. Nu putem intra pur și simplu în cimitir, în miez de noapte, 
și să ne punem pe săpat. Pe lângă asta, e un cimitir privat, cu 
ziduri înalte și, mai mult ca sigur, cu un sistem de supraveghere 
pentru prevenirea actelor de vandalism. _ 

— lar acoliţii lui Kennebeck sigur au pus pe cineva de pază. In 
cazul ăsta, dacă nu putem dezgropa cadavrul, trebuie să facem 
următorul cel mai bun lucru. Va trebui să vorbim cu omul care l- 
a văzut ultima oară. 

— Poftim? Cine? 

— Păi, presupun că... medicul legist. 

— Adică medicul care l-a examinat în Reno? 

— Acolo a fost emis certificatul de deces? 

— Da. Cadavrele au fost aduse din munți, în Reno. 

— Dacă mă gândesc mai bine... nu cu el trebuie să vorbim, 
spuse Elliot. Lui i s-a cerut să declare că a fost un accident. De 
fapt, e foarte posibil să facă parte din banda lui Kennebeck. Un 
lucru e cert: cu siguranţă, nu e de partea noastră. Ar fi periculos 
să-l abordăm. S-ar putea, în cele din urmă, să ajungem și la el, 

dar mai întâi ar trebui să mergem să vorbim cu antreprenorul de 
pompe funebre. El ar putea să aibă multe de spus. Este aici, în 
Vegas? 

— Nu. O companie din Reno a pregătit cadavrul și l-a trimis 
aici pentru înmormântare. Sicriul era sigilat când a sosit, iar noi 
nu l-am deschis. 

Elvira trecu pe la masa lor și-i întrebă dacă mai voiau ceva. 
Nu mai voiau. Le lăsă nota de plată și luă farfuriile murdare. 

Elliot se întoarse spre Tina: 

— Îţi amintești numele celui de la pompele funebre din Reno? 

— Da, Bellicosti. Luciano Bellicosti. 

Elliot sorbi și ultima înghiţitură de bere din pahar. 

— Atunci, vom merge la Reno. 

— N-am putea să vorbim cu Bellicosti la telefon? 

— În vremurile astea, telefoanele tuturor par să fie ascultate. 
În plus, dacă discutăm cu el faţă în faţă, ne putem da mai bine 
seama dacă ne minte sau spune adevărul. Nu, nu putem face 
asta de la distanţă. Trebuie să mergem acolo. 

Îi tremurau mâinile când ridică paharul să-și termine și ea 
berea. 

— Ce s-a întâmplat? o întrebă Elliot. 

Tina nu știa sigur. Se simţea cuprinsă de o nouă teamă, una 
mai cumplită decât cea care o stăpânise în ultimele ore. 

— Presupun... presupun că mă tem... să merg la Reno. 

Elliot întinse brațul peste masă și-și așeză mâna peste a ei. 

— Este în regulă. Sunt mai puţine lucruri de care să ne temem 
acolo decât aici. Aici avem ucigași pe urmele noastre. 

— Știu. Sigur, mi-e frică de nemernicii ăștia. Dar și mai frică 
Mi-e... să descopăr adevărul despre moartea lui Danny. Și am 
un sentiment foarte intens că-l vom afla în Reno. 

— Credeam că asta cauţi. 

— Oh, sigur că da. Dar, în același timp, mi-e teamă să aflu. 
Pentru că va fi neplăcut. Adevărul va fi ceva cu adevărat oribil. 

— Poate că nu va fi așa. 

— Ba da. 

— Alternativa este să renunțăm, să dăm înapoi, și atunci nu 
vom ști niciodată ce s-a întâmplat cu adevărat. 

— lar asta ar fi și mai rău, recunoscu ea. 

— În orice caz, trebuie să aflăm ce s-a petrecut cu adevărat în 
munţi. Dacă știm adevărul, ne vom folosi de el ca să rămânem 
în viaţă. Este singura noastră șansă de supravieţuire. 

— Așadar, când pornim spre Reno? întrebă ea. 

— În noaptea asta. Chiar acum. Vom lua avionul meu, Cessna 
Skylane. E foarte drăguţ. 

— Dar ei nu vor afla? 

— Probabil că nu. Abia te-am cunoscut, așa că nu au avut 
timp să afle prea multe despre mine. În orice caz, ne vom 
apropia de aerodrom cu precauţie. 

— Dacă luăm avionul, în cât timp suntem în Reno? 

— În câteva ore. Cred că ar fi bine să rămânem acolo câteva 
zile, chiar și după ce vorbim cu Bellicosti, până când găsim o 
cale să ieșim din încurcătura asta. În Vegas, vor fi în continuare 
pe urmele noastre, așa că ne va fi mai ușor să ne organizăm 
dacă nu suntem aici. 

— Dar n-am apucat să-mi fac bagajul, spuse Tina. Am nevoie 
de niște schimburi, cel puţin o periuţă de dinţi și alte câteva 
lucruri. Niciunul din noi nu are o jachetă și e foarte frig în Reno, 
pe vremea asta. 

— O să cumpărăm tot ce ne trebuie, înainte de plecare. 

— Nu am niciun ban la mine. 

— Am eu ceva, spuse Elliot. Câteva sute de dolari. Plus 
portmoneul plin de carduri. Putem face înconjurul lumii doar cu 
ce am pe carduri. Ne-ar putea da de urmă dacă folosim 
cardurile, dar nu mai devreme de câteva zile. 

— Dar este zi de sărbătoare și... i 

— Suntem în Las Vegas, o întrerupse Elliot. Intotdeauna e un 
magazin deschis pe undeva. Și mai sunt buticurile din hoteluri, 
care nu vor fi închise. Ăsta este sezonul cel mai profitabil pentru 
ele. Vom găsi haine și tot ce ne mai trebuie și le vom găsi foarte 
repede. Haide, cu cât părăsim mai repede orașul, cu atât mă voi 
simţi mai în siguranţă, o îndemnă el, lăsând un bacșiș generos 
pentru chelneriţă și ridicându-se. 

Tina îl urmă spre casa de marcat, așezată lângă intrare. 

Casierul era un individ cu părul alb, cu ochi mari, ca de 
bufniță, în spatele lentilelor groase ale ochelarilor. Omul le 
zâmbi și întrebă dacă le plăcuse mâncarea; Elliot spuse că da și 
bătrânul începu să le pregătească restul cu mișcări încete, din 
cauza degetelor artritice. 

Din bucătărie veni spre ei aroma sosului picant. Ardei gras. 
Ceapă. Ardei iute. Aromele inconfundabile de brânză Cheddar și 
Monterey Jack, topite. 

Aripa lungă a restaurantului era acum ocupată aproape în 
întregime; aproximativ patruzeci de clienți mâncau sau așteptau 
să fie serviţi. Câţiva râdeau. Doi tineri șușoteau conspirativ, 
aplecându-se unul spre altul, într-un separeu, cu frunţile 
aproape atingându-se. Mai toți erau angajaţi în conversații 
animate, perechi și grupuri de prieteni, bucurându-se de timpul 
petrecut împreună, așteptând cu nerăbdare următoarele trei zile 
de sărbătoare. 

Tina se simţi, dintr-odată, invidioasă. Voia să fie și ea unul 
dintre acești norocoși. Să se bucure de o masă obișnuită, într-o 
seară obișnuită, prinsă într-o viaţă obișnuită, având toate 
motivele să se aștepte la un viitor lung, plăcut, obișnuit. Niciunul 
dintre oamenii aceia nu trebuia să-și facă griji cu privire la 
asasini plătiţi, conspirații ciudate, angajaţi ai companiei de gaze 
care nu sunt angajaţi ai companiei de gaze, pistoale cu 
amortizor, exhumări. Oamenii aceia nu știau ce norocoși erau. 
Avea impresia că o mare distanţă o separa de ei și se întrebă 
dacă avea să mai fie vreodată relaxată și lipsită de griji așa cum 
erau cei aflați atunci în restaurant. 

O adiere de vânt rece îi zbârli părul de pe ceafă. 

Se întoarse să vadă cine intrase. 

Ușa restaurantului era închisă. Nu intrase nimeni. 

Și totuși, aerul continua să fie rece - altfel. 

La tonomatul aflat în stânga ușii se auzea o baladă country, la 
modă: 


Scumpo, scumpo, scumpo, încă te iubesc, 
Iubirea noastră va dăinui, știu că așa va fi, 
Si de un lucru poti fi sigură, 

Iubirea noastră n-a murit, 

Nu, iubirea noastră n-a murit, 

n-a murit 

n-a murit 

n-a murit 


Discul se blocase. 
Tina se uită la aparat, nevenindu-i să creadă. 

n-a murit 
n-a murit 
n-a murit 
n-a murit 


Elliot se îndepărtă de casier, veni lângă ea și-și așeză mâna 
pe umărul ei. 

— Ce naiba...? 

Ea nu reuși să vorbească. Nici nu se putea mișca. 

Temperatura în încăpere scădea rapid, iar Tina începu să 
tremure. 

Ceilalţi clienţi își întrerupseseră conversațiile și se întorseseră, 
uitându-se fix la tonomat. 


n-a murit 
n-a murit 
n-a murit 
n-a murit 


Imaginea chipului descărnat al Morţii îi apăru în minte. 

— Încetează! imploră ea. 

Cineva spuse: 

— Împușcaţi pianistul! 

Altcineva adăugă: 

— Loviţi drăcia aia! 

Elliot merse lângă tonomat și-l zgâlţăi ușurel. Cele două 
cuvinte încetară. Cântecul își reluă cursul, dar numai pentru un 
vers. Când Elliot se îndepărtă, repetiţia sinistră se făcu auzită 
din nou: 


n-a murit 
n-a murit 
n-a murit 


Tinei îi venea să se repeadă la fiecare dintre cei așezați la 
mese, să-l înșface de beregată, să-l scuture și să-l amenințe 
până când afla cine aranjase tonomatul. Totuși, își dădea seama 
că gândul ei era nebunesc; explicaţia, oricare ar fi fost ea, nu 
era una simplă. Nimeni nu umblase la tonomat. Cu doar o clipă 

mai devreme, îi invidiase pe oamenii aceia pentru viețile lor 
obișnuite. Ideea că unul dintre ei lucra pentru cei care îi 
aruncaseră în aer casa era ridicolă. Ridicolă. Paranoică. Erau 
oameni obișnuiți, care mâncau într-un restaurant de la marginea 
drumului. 


n-a murit 
n-a murit 
n-a murit 


Elliot scutură iar tonomatul, de data aceasta fără rezultat. 

Temperatura continua să scadă. Tina îl auzi pe unul dintre 
meseni vorbind despre asta. 

Elliot zgâlțâi aparatul mai tare, apoi încă o dată, și mai tare, 
însă cele două cuvinte continuară să răsune, repetate de vocea 
solistului, ca și cum o mână invizibilă blocase discul și-l ţinea cu 
fermitate pe loc. 

Casierul cu părul alb ieși din spatele tejghelei. 

— Mă ocup eu de asta, oameni buni. Jenny, verifică, te rog, 
termostatul! Ar trebui să avem căldură aici, nu aer condiţionat. 

Elliot se dădu într-o parte, făcându-i loc. 

Deși nimeni nu atingea tonomatul, volumul sonor crescu, cele 
două cuvinte auzindu-se din ce în ce mai tare, asurzitor ca un 
tunet, făcând ferestrele să vibreze și tacâmurile să tremure pe 
mese. 


N-A MURIT 
N-A MURIT 
N-A MURIT 


Câţiva oameni se strâmbară și-și acoperiră urechile cu 
mâinile. 

Bătrânul strigă ca să se facă auzit peste zgomotul 
tonomatului: 

— În spate e un buton care eliberează discul. 

Tina nu era în stare să-și astupe urechile; braţele îi atârnau pe 
lângă trup inerte, încremenite, cu pumnii strânși, și n-avea 
puterea sau voinţa să le ridice. Îi venea să urle, dar nu putea 
scoate un sunet. 

Se făcea din ce în ce mai frig. 

Deveni conștientă de prezenţa familiara, ca aceea a unei 
fantome, pe care o simţise în biroul Angelei, atunci când 
calculatorul o luase razna. Avea aceeași senzație că era privită 
pe care o avusese mai devreme, în parcare. 

Bătrânul se aplecă lângă tonomat, căută cu mâna în spatele 
aparatului și găsi butonul. Îl apăsă de câteva ori. 


N-A MURIT 
N-A MURIT 
N-A MURIT 


— Trebuie să-l scot din priză, spuse el. 

Volumul crescu din nou. Cele două cuvinte explodară în 
boxele din colţurile restaurantului, cu o forță incredibilă, care 
ajungea până-n măduva oaselor, încât era greu de crezut că 
tonomatul fusese construit ca să poată reda o asemenea 
intensitate a sunetului. 

Elliot îndepărtă aparatul de perete, astfel încât bătrânul să 
ajungă la cablul de alimentare. 

In aceeași clipă, Tina înțelese că nu avea de ce să se teamă 
de prezenţa aflată în spatele acelei manifestări stranii. Nu-i voia 
răul. Dimpotrivă. Ca într-o revelație, înţelese într-o fracțiune de 
secundă esenţa misterului. Mâinile, strânse pumni, i se relaxară. 
Tensiunea i se scurse din ceafă și din umeri. Bătăile inimii 
începură să i se mai potolească, chiar dacă nu-și regăsiră încă 
ritmul normal. Se simţea cuprinsă de entuziasm, în locul terorii 
de mai devreme. Dacă ar fi încercat să urle acum, ar fi reușit, 
dar nu mai simţea nevoia să o facă. 

In timp ce bătrânul prinse cablul tonomatului cu mâinile 
afectate de artrită și îl scutura, încercând să-l scoată din priză, 
Tina fu cât pe ce să-i spună să renunțe. Ar fi vrut să vadă ce 
avea să se întâmple dacă nimeni n-ar fi interferat cu prezența 
care pusese stăpânire pe aparat. Însă înainte să apuce să-și 
formuleze ciudata rugăminte, bătrânul reuși să decupleze 
tonomatul. 

Venind după repetarea asurzitoare a celor două cuvinte, 
tăcerea instalată era ameţitoare. 

După o secundă de ușurare neașteptată, toată lumea din 
restaurant îl aplaudă pe bătrân. 

Jenny, chelneriţa, îl strigă din spatele tejghelei. 

— Hei, Al, să știi că nu m-am atins de termostat. Afişează că e 
pornită căldura și e setat la 21 de grade. Vino să vezi! 

— l-ai făcut tu ceva, răspunse bătrânul. Începe să se 
încălzească la loc. 

— Nu l-am atins, insistă Jenny. 

Al n-o crezu. Tina, în schimb, da. 

Elliot se îndepărtă de tonomat, privind-o cu îngrijorare. 

— Ești bine? 

— Da. Dumnezeule, da! De mult n-am mai fost așa de bine. 

El se încruntă, descumpănit de zâmbetul ei. 

— Știu ce se întâmplă. Elliot, știu exact ce se întâmplă! Vino, îl 
îndemnă ea, entuziasmată. Să mergem! 

Elliot nu știa cum să interpreteze atitudinea ei, dar Tina nu 
voia să-i explice în restaurant. Deschise ușa și ieșiră. 


22. 


Afară, furtuna încă persista, dar nu mai era la fel de intensă 
ca mai devreme, când o priviseră amândoi prin fereastra 
restaurantului. Un vânt iute sufla peste oraș, dinspre est. 
Încărcat de praf și de nisipul fin, alb, adus din deșert, aerul le 
zgâria obrajii și avea un gust neplăcut. 

Își plecară capetele și grăbiră pasul prin faţa restaurantului, 
apoi prin lateral, trecând prin lumina purpurie a becului 
singuratic, spre umbrele adânci din spatele localului. 

Ajunși în mașină, pe întuneric, cu ușile încuiate, Tina începu 
să-i explice. 

— Nu e de mirare că n-am reușit să ne dăm seama. 

— Dar de ce ești atât de...? 

— Am privit totul dintr-o direcţie greșită... 

— ... atât de entuziasmată, când... 

— ... nu e de mirare că n-am găsit o soluţie. 

— Despre ce vorbești? Tu n-ai văzut ce am văzut și eu acolo? 
N-ai auzit tonomatul? Nu înțeleg cum de te-a înveselit ce s-a 
petrecut acolo. Mie mi-a îngheţat sângele în vene. A fost straniu. 

— Ascultă, replică ea entuziastă, am crezut că cineva îmi 
trimite mesaje că Danny trăiește ca să-mi reamintească de fapt 
că e mort - sau să-mi dea de înţeles, pe o cale ocolită, că 

moartea lui nu s-a petrecut așa cum mi se spusese. Dar 
mesajele nu vin din partea unui sadic. Și nici din partea cuiva 
care caută să demaște ce s-a întâmplat în accidentul din Sierra. 
Nu vin din partea unui străin și nici din partea lui Michael. Sunt 
exact ceea ce par să fie. 

Derutat, Elliot întrebă: 

— Bun, și atunci, ce crezi că sunt? 

— Strigăte de ajutor. 

— Poftim? 

— Din partea lui Danny! 

Elliot o privi cu consternare și milă, în ochii lui negri 
reflectându-se o lumină îndepărtată. 

— Ce vrei să spui? Că Danny a luat legătura cu tine de dincolo 
de mormânt, provocând agitația din restaurant? Tina, doar nu 
crezi că fantoma lui bântuia tonomatul? 

— Nu, nu, nu! Spun că Danny nu e mort. 

— Stai așa, stai așa! 

— Danny al meu trăiește! Sunt convinsă. 

— Am discutat deja posibilitatea asta și am respins-o, îi 
reaminti el. 

— Ne-am înșelat. Poate că Jaborski, Lincoln și ceilalţi băieţi au 
pierit în Sierra, dar nu și Danny. Știu asta. O simt E ca o... 
revelaţie, ca o viziune, dacă vrei. Poate că a avut loc un 
accident, dar nu s-a petrecut așa cum ni s-a spus. A fost cu totul 
altfel, mult mai ciudat. 

— Asta era clar deja. Dar... 

— Guvernul a încercat să ascundă ce s-a petrecut și i-a cerut 
organizaţiei ăleia pentru care lucrează Kennebeck să creeze o 
acoperire. 

— De acord cu tine până aici, spuse Elliot. Are sens. Dar de 
unde până unde ideea că Danny este în viaţă? Nu mi se pare 
logică. 

— Îți spun doar ceea ce știu, ceea ce simt. Un sentiment 
copleșitor de pace, de liniște, m-a cuprins acolo, în restaurant, 
chiar înainte să reușiți să opriți tonomatul. Nu a fost doar un 
sentiment de liniște venit din interior. A fost ceva venit din afara 
mea. Ca un val. Oh, la naiba, nu pot să-ţi explic foarte bine! Știu 
doar ce am simţit. Danny încerca să mă liniștească, încerca să- 
mi transmită că trăiește. O știu. Danny a supravieţuit 
accidentului, dar nu-l puteau lăsa să se întoarcă acasă, pentru 

că ar fi spus tuturor că guvernul e vinovat pentru moartea 
celorlalţi și asta le-ar fi deconspirat secretul privind unitatea 
militară. 

— Exagerezi, te agăţi de orice. 

— Ba nu, ba nu! insistă ea. 

— Și atunci, unde e Danny? 

— E ţinut undeva. Nu știu de ce nu l-au ucis. Nu știu cât timp 
își închipuie că-l vor mai putea ţine ascuns. Dar asta fac. Asta se 
petrece. Poate că lucrurile nu s-au întâmplat exact așa, dar nici 
prea departe de adevăr nu sunt. 

— Tina... 

Ea nu-l lăsă s-o întrerupă. 

— Poliţia asta secretă... oamenii din spatele lui Kennebeck... 
au impresia că cineva implicat în Proiectul Pandora i-a trădat și 
mi-a spus mie ce s-a întâmplat, de fapt, cu Danny. Dar se înșală, 
desigur. N-a fost unul dintre ei. E Danny. Cumva... nu știu cum... 
dar e/ caută să-mi transmită ceva. Cumva... într-un fel... 
încearcă să ia legătura cu mine... mental, presupun. Danny e cel 
care a scris cuvintele acelea pe tablă. Cu puterea minții lui. 

— Și singura dovadă că lucrurile stau așa este ceea ce ai 
simţit... viziunea pe care ai avut-o. 

— N-a fost o viziune... 

— Indiferent ce-a fost. În orice caz, nu poate fi o dovadă. 

— E o dovadă suficientă pentru mine, ripostă ea. Și ar fi și 
pentru tine dacă ai fi simţit ce am simţit eu acolo, în restaurant, 
dacă ai fi trăit aceeași experienţă. Danny a încercat să intre în 
legătură cu mine și atunci, la serviciu... în birou... a încercat să 
se folosească de calculator ca să-mi transmită mesajul lui. Și 
acum, cu tonomatul. Probabil că e un fel de... medium. Medium! 
Asta e! Danny e medium! Are un fel de puteri și încearcă să 
intre în legătură cu mine, să-mi transmită că este în viață, îmi 
cere să-l gasesc și să-l salvez. lar cei care-l ţin prizonier nu știu 
că el face asta! Pun scurgerea de informaţii pe seama unuia 
dintre oamenii lor, pe cineva implicat în Proiectul Pandora. 

— Tina, e o teorie foarte inventivă, dar... 

— O fi inventivă, dar nu este o teorie. E adevărul. E o 
realitate. O simt până în măduva oaselor. Poţi s-o demontezi? 
Poţi să-mi demonstrezi că mă înșel? 

— Întâi de toate, începu Elliot, înainte să meargă în excursia 
aceea cu Jaborski, în toţi anii în care l-ai cunoscut și ați locuit 

sub același acoperiș, a demonstrat vreodată abilităţi 
paranormale? 

Tina se încruntă. 

— Nu. 

— Și atunci cum are așa, din senin, aceste puteri 
extraordinare? 

— Stai puţin! Ba da, îmi amintesc acum de niște lucruri pe 
care le-a făcut și care au fost cumva... ciudate. 

— Ce lucruri? 

— Ca atunci când a vrut să știe cu ce se ocupa tatăl lui. Avea 
opt sau nouă ani și devenise curios cu privire la detaliile 
meseriei de crupier. Michael s-a așezat cu el la masa din 
bucătărie și a făcut cărțile pentru blackjack. Danny era destul de 
mic ca să înțeleagă regulile și nu mai jucase niciodată până 
atunci. Cu siguranţă, nu era destul de mare încât să ţină minte 
ce cărți se distribuiseră și să-și calculeze șansele, așa cum fac 
mulţi jucători buni. Și totuși, a câștigat de fiecare dată. Michael 
folosise un borcan plin cu alune pe post de jetoane, iar Danny 
le-a câștigat până la ultima. 

— Jocul trebuie să fi fost măsluit, spuse Elliot. Michael l-a lăsat 
să câștige. 

— Așa am crezut și eu, la început. Dar Michael mi-a jurat că n- 
o făcuse. Și a părut sincer impresionat de norocul lui Danny. În 
plus, Michael nu e un jucător abil. Nu se pricepe să aranjeze 
cărțile în timp ce le amestecă. Apoi a mai fost și Elmer. 

— Cine-i Elmer? 

— A fost câinele nostru. O potaie tare drăguță. Într-o zi, acum 
vreo doi ani, eram în bucătărie, făceam o plăcintă cu mere, și 
Danny a venit să-mi spună că nu-l găsea pe Elmer. Nu era 
nicăieri în curte. Se pare că potaia se strecurase pe poartă 
afară, când fuseseră grădinarii acolo. Danny mi-a zis că e sigur 
că Elmer nu avea să se mai întoarcă acasă, pentru că fusese 
lovit de un camion și murise. Eu i-am spus să nu-și facă griji. Că 
o să-l găsim pe Elmer teafăr și nevătămat. Dar nu l-am găsit. Nu 
l-am mai găsit deloc. 

— Doar pentru că nu l-aţi găsit... nu înseamnă că a fost ucis 
de un camion. 

— Danny a fost convins că așa s-a întâmplat. L-a jelit 
săptămâni la rând. 

Elliot oftă. 

— Să câștigi câteva runde de blackjack - ăsta e noroc, cum ai 
spus și tu. Și să prezici că un câine care a fugit de-acasă va fi 
ucis în trafic - e o presupunere de bun-simţ, în condiţiile date. Și 
chiar dacă chestiile astea ar fi fost semne ale unei abilităţi ieșite 
din comun... sunt nimicuri pe lângă ceea ce-i atribui tu lui Danny 
acum. 

— Știu. Dar e posibil ca abilităţile lui să se fi dezvoltat. Poate 
tocmai din cauza situaţiei în care se află. Din cauza fricii, a 
stresului. 

— Dacă frica și stresul sunt de natură să-i sporească abilităţile 
extrasenzoriale, de ce n-a încercat să ia legătura cu tine mai 
demult? 

— Poate că atâta i-a luat, un an, ca să-și dezvolte aceste 
calităţi. Nu știu, replică Tina, simțindu-se cuprinsă de un val de 
furie inexplicabilă. lisuse, de unde să știu eu răspunsul la o 
asemenea întrebare?! 

— Liniștește-te, o calmă Elliot, Mi-ai cerut să încerc să-ți 
demontez teoria. Asta fac. 

— Ba nu, replică ea. Din câte văd eu, nici măcar n-ai 
zdruncinat-o. Danny trăiește, este ţinut ostatic undeva și 
încearcă să ajungă la mine cu puterea minții. Telepatic. Nu, nu 
telepatic. Poate să miște obiectele cu puterea minţii. Cum se 
numește asta? Nu există un nume pentru abilitatea asta? 

— Telekinezie. 

— Da, asta e! Danny are această abilitate. Ai vreo explicație 
mai bună pentru ceea ce s-a petrecut în restaurant? 

— Păi... nu. 

— O să-mi spui că a fost o coincidenţă faptul că discul s-a 
blocat la acele două cuvinte? 

— Nu, raspunse Elliot. N-a fost o coincidenţă. Ar fi chiar mai 
neverosimil decât ideea că Danny l-a blocat. 

— Recunoști deci că am dreptate. 

— Nu. Nu mă pot gândi la o explicaţie mai bună, dar nu sunt 
pregătit s-o accept pe a ta. N-am crezut niciodată în 
paranormal. 

Timp de un minut sau două tăcură amândoi. Priveau în gol 
peste parcarea întunecată și la spaţiul de depozitare împrejmuit, 
plin cu bidoane de aproape două sute de litri. Perdele, nori, 
vârtejuri de praf vag fosforescente avansau prin noapte ca niște 
spectre. 

În cele din urmă, Tina vorbi. 

— Am dreptate, Elliot, știu că am dreptate. Teoria mea explică 
totul. Până și coșmarurile. Au fost o altă cale prin care Danny a 
încercat să comunice cu mine. Mi-a tot trimis coșmaruri în 
ultimele săptămâni. Și de asta au fost atât de diferite față de 
visele mele anterioare, mult mai intense, mai vii. 

Elliot păru să găsească această afirmaţie și mai revoltătoare 
decât cele dinainte. 

— Stai așa! Acum vorbești despre încă o putere, pe lângă 
telekinezie. 

— Dacă are o abilitate, de ce n-ar avea și altele? 

— Pentru că, foarte curând, vei spune că este Dumnezeu! 

— Nu, doar telekinezie și puterea de a-mi influenţa visele. Așa 
se explică de ce am visat întruchiparea aceea îngrozitoare a 
Morţii, de pe coperta revistei lui. Dacă Danny îmi trimite mesaje 
în vis, e firesc să se folosească de imagini care-i sunt familiare - 
cum ar fi un monstru dintr-o poveste de groază preferată. 

— Dar dacă îţi poate transmite mesaje prin vis, continuă 
Elliot, de ce nu ţi-ar spune simplu și direct ce i s-a întâmplat și 
unde se află? Nu i-ar aduce asta, mult mai repede, ajutorul pe 
care-l așteaptă? De ce ar alege să fie indirect și vag? Ar putea 
transmite un mesaj clar și concis, un e-mail paranormal din 
Zona Crepusculară, pe care să-l înţelegi cu ușurință. 

— Nu fi sarcastic! exclamă ea. 

— Nu sunt. Îţi pun doar o altă întrebare dificilă. Îţi arăt un alt 
punct slab în teoria ta. 

Dar Tina era neabătută. 

— Nu e deloc un punct slab. Există o explicaţie cât se poate 
de pertinentă. Evident, așa cum ţi-am spus, Danny nu e 
telepatic. E telekinetic, poate deplasa obiectele cu puterea 
minţii. Și, într-o anumită măsură, poate influența visele. Dar nu 
este realmente telepatic. Nu poate transmite gânduri elaborate. 
Nu poate transmite „mesaje clare și concise”, pentru că nu are 
atât de multă putere sau control. Așa că face tot ce poate ca să 
ajungă la mine. 

— Tu ne auzi cum vorbim? 

— Aud, replică ea. 

— Parcă suntem doi candidaţi perfecţi pentru o celulă 
capitonată. 

— Nu. Nu cred. 

— Discuţia asta despre puteri extrasenzoriale... nu e tocmai 
ceva normal, spuse Elliot. 

— Atunci, explică-mi tu ce s-a întâmplat în restaurant. 

— Nu pot. La naiba, nu pot, exclamă el, vorbind ca un preot a 
cărui credință tocmai a fost zdruncinată din temelii; credinţa pe 
care se pregătea să o pună la îndoială nu era însă de natură 
religioasă, ci mai degrabă științifică. 

— Încetează să mai gândești ca un avocat, îi spuse Tina. 
Încetează să mai încerci să îngrămădești faptele în ţarcurile 
strâmte ale logicii. 

— Dar asta am fost pregătit să fac. 

— Știu, răspunse ea, cu înțelegere. Dar lumea e plină de 
lucruri lipsite de sens, fără ca asta să le facă mai puţin reale. Și 
noi avem aici un exemplu. 

Vântul izbi cu putere mașina, gemu pe lângă ferestre, 
căutând un loc pe unde să intre. 

— Dacă Danny are această putere incredibilă, reluă Elliot, de 
ce îţi trimite mesaje doar ţie? De ce nu a încercat să-l 
contacteze și pe Michael? 

— Poate că nu se simte atât de apropiat de Michael încât să 
încerce să comunice cu el. La urma urmei, în ultimii doi ani ai 
căsniciei, Michael își pierdea vremea cu alte femei, departe de 
casă, iar Danny s-a simţit abandonat mai mult decât mine. Eu 
nu l-am vorbit niciodată de rău pe Michael. Am încercat chiar să- 
i justific anumite acţiuni, pentru că n-am vrut ca Danny să-l 
urască. Dar el a suferit, oricum. Cred că i-a venit mai ușor să 
comunice cu mine decât cu tatăl lui. 

Pe mașină se așeză un strat subţire de praf. 

— Continui să crezi ca-mi poţi demonta teoria? 

— Nu. Ţi-ai argumentat foarte bine cazul. 

— Mulţumesc, onorată instanţă. 

— Dar tot îmi vine greu să cred că ai dreptate. Cunosc oameni 
foarte inteligenţi care cred în percepţia extrasenzorială, dar eu 
nu mă număr printre ei. Nu sunt în stare să accept chestiile 
astea paranormale. Cel puţin, nu deocamdată. Voi continua să 
caut explicaţii mai puţin exotice. 

— Și dacă găsești vreuna, îi spuse Tina, o voi asculta cu cea 
mai mare atenţie. 

Elliot puse o mână pe umărul ei. 

— Motivul pentru care te-am contrazis este că... îmi fac griji 
pentru tine, Tina. 

— Pentru sănătatea mea mintală? 

— Nu, nu. Explicaţia asta paranormală mă deranjează în 
primul rând pentru că îţi dă speranţa că Danny trăiește. Și asta 
e periculos. Mi se pare că te pregătești singură pentru o mare 
dezamăgire, pentru și mai multă durere. 

— Nu. Deloc. Pentru că Danny chiar trăiește. 

— Și dacă nu este așa? 

— Danny trăiește. 

— Dacă vei descoperi că e mort, vei avea impresia că îl pierzi 
încă o dată. 

— Dar nu e mort, insistă ea. Simt asta. O simt. O știu, Elliot. 

— Și dacă e? întrebă Elliot, la fel de insistent ca ea. 

Tina ezită. 

— Atunci, voi face faţă. 

— Eşti sigură? 

— Sunt sigură. 

În lumina slabă, unde lucrul cel mai strălucitor erau umbrele 
purpurii, el îi căută privirea și o fixă cu ardoare. Tina avu 
senzația că Elliot nu o privea pur și simplu, ci se uita în sufletul 
ei, se uita prin ea. În cele din urmă, el se aplecă și îi sărută 
colțul gurii, apoi obrajii, ochii. 

Îi spuse: 

— Nu vreau să suferi. 

— Nu voi suferi. 

— Voi face tot ce pot ca asta să nu se întâmple. 

— Știu. 

— Și totuși, nu pot să fac prea multe. Nu depinde de mine. 
Trebuie să urmăm cursul evenimentelor. 

Tina își strecură o mână pe ceafa lui, păstrându-i chipul 
aproape de al ei. Gustul buzelor lui și căldura pe care o simțea 
venind dinspre el o făceau nespus de fericită. 

El oftă, se trase înapoi și porni motorul. 

— Ar trebui să plecăm. Avem cumpărături de făcut. Haine de 
iarnă, periute de dinți. 

Deși Tina era în continuare însuflețită de convingerea că 
Danny era în viață, teama începu să i se strecoare în suflet când 
reveniră pe Charleston Boulevard. Nu se mai temea să înfrunte 
adevărul cumplit care poate că o aștepta în Reno. Era încă 

posibil să descopere că tot ceea ce se întâmplase cu Danny 
fusese un lucru teribil, dar simţea că nu avea să fie la fel de 
greu de acceptat cum fusese „moartea” lui. Singurul lucru care 
o speria acum era posibilitatea să-l găsească pe Danny și să nu 
poată face nimic să-l salveze. Ar putea fi uciși, și ea, și Elliot, 
încercând. Dacă-l găseau pe Danny și mureau încercând să-l 
salveze, asta ar fi fost, cu siguranță, o lovitură urâtă a sorții. Știa 
din experienţă că soarta le putea juca multe feste urâte și ăsta 
era lucrul care o îngrozea. 


23. 


Willis Bruckster își studia biletul keno? cu atenţie, comparând 
numerele lui cu cele câștigătoare, care începuseră să fie afișate 
pe tabela electronică suspendată de tavanul cazinoului. Se 
străduia să pară interesat de rezultatul jocului, deși, în realitate, 
nu-i păsa câtuși de puţin. Biletul din mâna lui n-avea nicio 
valoare; nu-l dusese la operatorul de pariuri, nu jucase nicio 
sumă. Jocul de keno era doar o acoperire. 

Nu voia să atragă atenţia agenţilor de pază, aflaţi peste tot în 
cazinou, și asta era cel mai ușor de făcut dacă trecea drept un 
banal provincial oarecare, din sala aceea încăpătoare. Și cu 
acest ţel în minte, îmbrăcase un costum ieftin, de culoare verde, 
și își luase pantofi negri cu șosete albe. Avea cu el două seturi 
de cupoane de reducere, de genul celor pe care cazinourile le 
distribuie ca să atragă jucătorii pasionaţi de aparatele de joc 
automate, și un aparat foto îi atârna de gât. În plus, jocul de 
keno nu se număra printre cele ce-i atrăgeau pe jucătorii 
importanţi sau pe trișori, cele două categorii de public care-i 
interesau cu prioritate pe agenţii de pază. Willis Bruckster era 
atât de sigur că trecea drept un personaj obișnuit și anost, încât 
nu s-ar fi mirat dacă un agent de pază l-ar fi privit și ar fi căscat, 
plictisit. 

Era hotărât să nu dea greș în misiunea lui. Era un pas decisiv 
în carieră. Rețeaua încerca din răsputeri să-i elimine pe toţi cei 
care ar fi încercat să obţină exhumarea cadavrului lui Danny 


3 Joc de noroc asemănător cu loteria clasică, oferit de unele cazinouri moderne. 
(n.red.). 

Evans, iar agenţii trimiși să-i înlăture pe Elliot Stryker și pe 
Christina Evans eșuaseră. Incompetenţa lor îi oferea lui Willis 
Bruckster ocazia să strălucească. Dacă dădea o lovitură curată 
acolo, în cazinou, avea promovarea ca și asigurată. 

Bruckster stătea în capul scărilor ce duceau din zona 
comercială la etaj, în cazinoul hotelului Bally's. Pe durata 
scurtelor pauze pe care le luau de la mesele de joc, ca să-și 
relaxeze gâturile înțepenite, umerii dureroși și braţele grele, 
crupierii obosiţi se retrăgeau într-o sală - o combinaţie între 
salon și vestiar - amplasată în capătul de jos și în dreapta 
scărilor rulante. Un grup era deja acolo, de ceva timp, și se 
pregătea să revină pentru ultima rundă a zilei, înainte să 
sosească tura cealaltă. Bruckster îl aștepta pe unul dintre acești 
crupieri: Michael Evans. 

Nu sperase să-l găsească la serviciu. Crezuse că Evans avea 
să fie lângă casa distrusă de flăcări, în timp ce pompierii căutau, 
printre resturile încă fumegânde, rămășițele femeii pe care se 
așteptau s-o găsească sub dărâmături. Dar când intrase în hotel, 
cu treizeci de minute în urmă, îl văzuse pe Evans la masa lui de 
blackjack, glumind cu jucătorii și zâmbind ca și cum în ultima 
vreme nu se întâmplase nimic important în viaţa lui. 

Poate că Evans nici nu știa de explozia care avusese loc la 
fosta lui locuință. Sau poate știa, dar nu-i mai păsa de fosta 
nevastă. Poate că trecuse printr-un divorț urât. 

Bruckster nu reușise să se apropie de Evans la începutul 
pauzei, când acesta își părăsise locul de la masă. Drept urmare, 
se instalase în capul scărilor și se prefăcea interesat de tabela 
de keno. Era încrezător că-l va prinde în următoarele minute, 
când Evans avea să revină din salonul crupierilor. 

Ultimele numere keno tocmai se afișau pe tabelă. Willis 
Bruckster le privi, apoi mototoli biletul de joc, cu o expresie 
vizibilă de dezamăgire și dezgust, ca și cum pierduse niște bani 
câștigați muncind din greu. 

Aruncă o privire în josul scării. Crupierii îmbrăcaţi în pantaloni 
negri, cu cămăși albe și cravate subţiri urcau. 

Bruckster se trase într-o parte și își desfăcu biletul mototolit. 
Mai compară o dată numerele cu cele de pe tabelă, ca și cum se 
ruga să fi făcut o greșeală la prima verificare. 

Michael Evans era cel de-al șaptelea pe scară. Era un tip 
arătos, relaxat, cu un mers legănat. Se opri să schimbe o vorbă 

cu o chelneriță uimitor de frumoasă, care-i zâmbi. Ceilalţi 
crupieri trecură pe lângă el și, când, în sfârșit, se întoarse, 
îndepărtându-se de chelneriță, Evans era ultimul din șir, 
îndreptându-se spre masa lui. 

Bruckster se plasă într-o parte și ușor în spatele țintei lui, 
avansând prin mulțimea care mișuna în sala vastă a cazinoului. 
Își strecură mâna în buzunar, de unde scoase un tub de spray 
doar puţin mai mare decât cele pentru împrospătarea 
respirației, destul de mic încât să încapă, nevăzut, în palma lui. 

Se opriră în dreptul unui grup de oameni râzând. Nimeni din 
grupul vesel nu părea să-și dea seama că blocau culoarul 
principal. Bruckster profită de ocazie ca să-și bată prada ușor pe 
umăr. 

Evans se întoarse și Bruckster îi spuse: 

— Cred că ţi-a căzut ceva. 

— Poftim? 

Bruckster își ridică mâna la patruzeci de centimetri sub ochii 
lui Michael Evans, în așa fel încât acesta să fie nevoit să-și plece 
privirea, ca să vadă ce-i arăta. 

Stropii fini, pulverizaţi cu presiune drept în faţă, peste nas și 
gură, îi pătrunseră adânc pe nări. Perfect. 

Evans reacţionă cum ar fi făcut oricine în locul lui. Icni, 
realizând că fusese stropit. 

Icnetul facilită aspirarea stropilor ucigași pe căile nazale, unde 
otrava activă - o neurotoxină cu acţiune rapidă - fu absorbită 
instantaneu de membranele sinusale. În două secunde îi 
ajunsese în fluxul sangvin și primul atac îi lovi inima. 

Expresia de surpriză de pe chipul lui Evans se transformă 
rapid în șoc, într-o grimasă chinuită, în momentul în care se 
instală durerea. Icni iar și o șuviţă de salivă spumoasă începu să 
i se prelingă din colțul gurii pe bărbie. Dădu ochii peste cap și se 
prăbuși. 

Băgând spray-ul în buzunar, Bruckster strigă: 

— l s-a făcut rău cuiva! 

Câţiva oameni se întoarseră spre el. 

— Faceţi puţin loc! Pentru numele lui Dumnezeu, chemaţi un 
doctor! 

Nimeni n-avusese cum să vadă crima. Se petrecuse într-un loc 
închis, la adăpostul oferit de mulţime, camuflată de trupul 

victimei și al agresorului. Chiar dacă spaţiul era supravegheat 
video, o cameră suspendată nu ar fi dezvăluit prea multe. 

Willis Bruckster îngenunche precipitat lângă Michael Evans și-i 
verifică pulsul, ca și cum se aștepta să găsească unul. Bătăile 
inimii încetaseră. 

Un strat fin de umezeală acoperea nasul, buzele și bărbia 
victimei, dar acesta era doar agentul inofensiv care distribuise 
toxina. Otrava activă pătrunsese deja în organism, acționase și 
începuse să se descompună într-o serie de substanţe chimice 
întâlnite în mod natural în corp, în așa fel încât, mai târziu, când 
medicul legist avea să studieze rezultatele obișnuitului set de 
analize, să nu descopere nimic îngrijorător. În câteva secunde, 
agentul purtător avea să se evapore și el, nelăsând în urmă 
nimic de natură să stârnească suspiciunea medicului sosit la 
faţa locului. 

Un agent de pază în uniformă își făcu loc prin mulţimea 
spectatorilor curioși, oprindu-se lângă Bruckster. 

— Oh, la naiba, e Mike Evans! Ce s-a întâmplat? 

— Nu sunt doctor, spuse Bruckster, dar pare să fie un atac de 
cord, după felul în care s-a prăbușit ca un bolovan, exact ca 
unchiul Ned pe 4 iulie, chiar în mijlocul focurilor de artificii. 

Paznicul îi luă pulsul, dar nu simţi nimic. Încercă manevre de 
resuscitare, dar renunţă rapid. 

— Cred că e inutil. 

— Dar e atât de tânăr, cum să fi făcut un infarct? se miră 
Bruckster. lisuse, uite că nu se știe niciodată, nu-i așa? 

— Nu se știe niciodată, încuviinţă paznicul. 

După examinarea cadavrului, medicul hotelului avea să 
declare drept cauză a morții un atac de cord. La fel și medicul 
legist. Și tot asta avea să apară în certificatul de deces. 

O crimă perfectă. 

Willis Bruckster își înăbuși un zâmbet. 


24. 


Judecătorul Harold Kennebeck construia machete desăvârșite 
de ambarcaţiuni, în interiorul sticlelor. Nenumărate exemple ale 
pasiunii lui acopereau pereții camerei de zi. Macheta delicată a 

unei șalupe olandeze din secolul al șaptesprezecelea avea să 
plutească la nesfârșit sub acoperământul albastru-deschis al 
unei sticle. O goeletă cu patru vele umplea interiorul unei 
damigene de aproape douăzeci de litri. Alături, o ambarcaţiune 
cu pânzele întinse pentru totdeauna; iar în altă parte, un galion 
suedez de la mijlocul secolului al șaisprezecelea. O caravelă 
spaniolă, din secolul al cincisprezecelea. O navă comercială 
britanică. Un cliper din Baltimore. Fiecare model fusese creat cu 
talent și cu deosebită grijă, multe dintre ele aflându-se în 
interiorul unor recipiente cu forme unice, lucru care făcea 
asamblarea lor cu atât mai dificilă și mai admirabilă. 

În faţa unei vitrine, Kennebeck studia velatura elaborată a 
unei fregate franceze de la sfârșitul secolului al optsprezecelea. 
Pierdut în contemplare, nu era purtat înapoi în timp pe aripile 
unor trecute aventuri marine; de fapt, reflecta preocupat asupra 
elementelor recent apărute în cazul Evans. Ambarcaţiunile 
sigilate în lumile lor de sticlă aveau asupra lui un efect relaxant; 
îi plăcea să fie în preajma lor atunci când avea de deslușit o 
problemă sau când era agitat, pentru că vederea lor îl liniștea, 
ajutându-i mintea să funcţioneze la capacitate maximă. 

Cu cât se gândea mai mult, cu atât mai greu îi venea să 
creadă că femeia aceea, Evans, știa adevărul despre fiul ei. 
Firește, dacă cineva din cadrul Proiectului Pandora i-ar fi spus ce 
se întâmplase cu cercetașii aceia, n-ar fi primit veștile cu calm. 
Ar fi fost speriată, îngrozită... și al naibii de furioasă. Ar fi mers 
direct la poliţie, la presă... sau la amândouă. 

În schimb, ea se dusese la Elliot Stryker. 

Și aici paradoxul situației îl luase prin surprindere. Pe de o 
parte, femeia se purta ca și cum nu cunoștea adevărul. Dar, pe 
de altă parte, încerca, ajutată de Stryker, să obţină deschiderea 
mormântului, lucru care arăta că știa totuși ceva. 

Dacă era să-l creadă pe Stryker, justificările femeii erau destul 
de inocente. După spusele avocatului, doamna Evans se simțea 
vinovată că nu avusese curajul să privească trupul mutilat al 
fiului ei, înainte de înmormântare. Simţea că nu reușise să-și ia 
rămas-bun de la răposat. Sentimentul de vinovăţie crescuse în 
timp, degenerând într-o adevărată problemă psihologică. Era 
copleșită de durere și ajunsese să fie bântuită de coșmaruri 
teribile în fiecare noapte. Cel puţin, așa susţinuse Stryker. 

Kennebeck era înclinat să-l creadă. Sigur că era vorba și de 
un element surprinzător de coincidenţă, dar nu orice coincidență 
avea, în mod necesar, un sens ascuns. Acesta era un aspect pe 
care cineva implicat de atât timp în lumea spionajului avea 
tendinţa să-l ignore. Christina Evans, cel mai probabil, nu avea 
nicio îndoială cu privire la explicaţia oficială oferită de autorităţi 
pentru accidentul din Sierra; probabil n-avusese nici cea mai 
vagă idee despre Proiectul Pandora atunci când solicitase 
exhumarea, dar momentul n-ar fi putut fi mai prost de atât. 

Dacă femeia nu știa nimic despre mușamalizare, Reţeaua se 
putea folosi de fostul ei soţ și de mijloacele oferite de sistemul 
juridic ca să întârzie redeschiderea mormântului. Între timp, 
membrii Reţelei ar fi făcut rost de cadavrul unui băiat, aflat într- 
o stare de descompunere similară cu cea în care trebuia să fi 
fost trupul lui Danny după un an petrecut sub pământ. Ar fi 
deschis mormântul în secret, noaptea, când cimitirul era închis, 
și ar fi pus cadavrul fals în locul pietrelor aflate în sicriu. Apoi 
mamei neconsolate i s-ar fi permis o ultimă privire terifiantă 
asupra rămășițelor fiului ei. 

Ar fi fost, desigur, o operaţiune complexă, ameninţată de 
riscul descoperirii. Era însă un risc acceptabil și n-ar mai fi fost 
nevoie să fie nimeni ucis. 

Din păcate, George Alexander, șeful biroului din Nevada al 
Reţelei, nu avea nici răbdarea și nici abilităţile necesare pentru 
a afla adevăratele motive ale femeii. Presupusese ce era mai 
rău și apoi acţionase în virtutea acelei presupuneri. Când 
Kennebeck îl informase cu privire la solicitarea lui Elliot Stryker 
privind redeschiderea mormântului, șeful biroului răspunsese 
prompt și cu violenţă extremă. Plănuise sinuciderea lui Stryker, 
o moarte accidentală pentru femeie și un atac de cord pentru 
fostul ei soț. Două dintre aceste crime planificate atât de grăbit 
eșuaseră. Stryker și femeia dispăruseră. Acum, întreaga Reţea 
era în încurcătură, într-o mare încurcătură. 

În timp ce Kennebeck se întorcea să plece de lângă fregata 
franceză, întrebându-se dacă nu cumva era cazul să se retragă 
din Reţea înainte ca aceasta să se prăbușească peste el, George 
Alexander deschise ușa ce dădea din holul de la parter în birou. 
Șeful era un individ suplu, elegant, cu un aer distins. Purta 
pantofi Gucci, un costum scump, cămașă de mătase lucrată 
manual și un ceas Rolex din aur. Părul castaniu, aranjat într-o 

frizură modernă, era ușor grizonant la tâmple. Ochii îi erau verzi, 
limpezi, vioi și - pentru cine-și făcea timp să-i privească atent - 
ameninţători. Avea trăsături bine definite, pomeţi reliefați, un 
nas îngust, drept și buze subţiri. Când zâmbea, colţul stâng al 
gurii i se înălța mai mult, dându-i o expresie ușor arogantă; când 
intră în birou însă, nu zâmbea. 

Kennebeck îl știa pe Alexander de cinci ani și-l detesta din 
ziua în care-l cunoscuse. Bănuia că sentimentul era reciproc. 
Parţial, antipatia dintre ei își avea rădăcinile în faptul că 
proveneau din lumi complet diferite și amândoi erau la fel de 
mândri de originile lor - și în aceeași măsură disprețuitori cu 
privire la originile celorlalţi. Harry Kennebeck se trăgea dintr-o 
familie săracă lipită pământului și, după propria lui părere, cel 
puţin, ajunsese destul de realizat. Alexander, pe de altă parte, 
descindea dintr-o familie înstărită și influentă, cu rădăcini adânci 
în Pennsylvania, veche de o sută cincizeci de ani, dacă nu și mai 
mult. Kennebeck scăpase de sărăcie prin muncă grea și o 
ambiţie de fier. Alexander habar n-avea ce însemna să 
muncești; ajunsese în vârful domeniului lui întocmai ca un prinţ 
moștenitor dăruit cu drepturi divine. 

Pe Kennebeck îl irita, totodată, ipocrizia celuilalt. Întreaga 
familie a acestuia era o adunătură de ipocriţi. Se mândreau cu 
istoricul familiei lor în domeniul serviciilor publice. Mulţi se 
bucuraseră de numiri prezidenţiale, ocupând poziţii înalte în 
guvernul federal; câțiva lucraseră în cabinetul președintelui, în 
șase administrații, deși niciunul nu îndrăznise vreodată să 
candideze pentru vreun post. Numele celebrei familii Alexander 
din Pennsylvania era în mod excepţional asociat cu lupta pentru 
drepturile civile ale minorităţilor, cu Amendamentul pentru 
Drepturi Egale, cu lupta împotriva pedepsei capitale și cu 
idealism social de toate felurile. Totuși, numeroși reprezentanți 
ai familiei prestaseră servicii - unele dintre ele îndoielnice - 
către FBI, CIA, alte agenţii de spionaj și de poliţie, deseori 
aceleași organizaţii cărora, în public, le aduceau acuzații și 
insulte. lar acum, George Alexander era șeful biroului din 
Nevada al primei poliţii cu adevărat secrete a statului - lucru 
care, după toate aparențele, nu îi apăsa conștiința liberală. 

Afinităţile politice ale lui Kennebeck erau, mai degrabă, de 
extremă dreaptă. Era un fascist nereformat și nu se rușina de 
asta. Când, tânăr fiind, se lansase într-o carieră în domeniul 

spionajului, Harry fusese surprins să descopere că nu toți colegii 
de breaslă îi împărtășeau vederile politice ultraconservatoare. 
Se așteptase ca aceștia să fie patrioţi convinși, de dreapta. Insă 
cei mai mulţi erau de stânga. În cele din urmă, Harry înţelesese 
că atât extremiștii de stânga, cât și cei de dreapta împărtășeau 
aceleași două obiective de bază: voiau să obţină o societate mai 
ordonată decât era aceasta în mod natural și un control 
centralizat asupra populaţiei, prin intermediul unui guvern 
puternic. Extremiștii de stânga și extremiștii de dreapta aveau, 
desigur, opinii diferite în privinţa anumitor detalii, dar principalul 
lor subiect de dispută îl constituia identitatea celor cărora avea 
să li se permită să facă parte din această clasă conducătoare 
privilegiată, odată ce puterea avea să fie suficient de 
centralizată. 

„Cel puţin, eu sunt sincer cu privire la motivele mele”, gândi 
Kennebeck, privindu-l pe Alexander cum traversează biroul. 
„Opiniile pe care le fac publice sunt aceleași pe care le exprim în 
particular, o virtute care lui îi lipsește. Eu nu sunt ipocrit. Nu 
sunt deloc ca el. lisuse, ce încrezut, ticălos cu două feţe!” 

— Tocmai am vorbit cu cei care supraveghează casa lui 
Stryker, începu Alexander. N-a apărut încă. 

— Ți-am spus că nu se mai întoarce. 

— Mai devreme sau mai târziu, o va face. 

— Nu. Nu, până când nu va fi sigur că pericolul a trecut. Până 
atunci, va sta ascuns. 

— Va merge la poliţie la un moment dat și atunci vom pune 
mâna pe ei. 

— Dacă ar fi crezut că poliţia îl poate ajuta cu ceva, ar fi mers 
deja, spuse Kennebeck. Dar n-a făcut-o. Și n-o va face. 

Alexander aruncă o privire la ceas. 

— Ei bine, este încă posibil să apară aici. Sunt convins că are 
multe întrebări pentru tine. 

— Oh, și eu sunt convins că are. Îmi vrea pielea, replică 
Kennebeck. Dar nu va veni. Nu în noaptea asta. Poate, în cele 
din urmă, dar asta nu se va întâmpla curând. Știe că îl 
așteptăm. Cunoaște jocul. Nu uita că a făcut parte din el. 

— Asta a fost demult, îl întrerupse Alexander, nerăbdător. Nu 
mai face parte din sistem de cincisprezece ani, și-a pierdut 
îndemânarea. Chiar dacă o fi fost talentat la vremea lui, nu are 
cum să mai fie la fel de abil. 

— Dar tocmai asta am tot încercat să-ți spun, ripostă 
Kennebeck, înlăturându-și o șuviţă de păr alb de pe frunte. Elliot 
nu e prost. A fost cel mai capabil și mai inteligent agent pe care 
l-am avut în subordine. Era talentat. Și asta, când era tânăr și 
lipsit de experienţă. Dacă a evoluat așa cum mi se pare miecăa 
făcut-o, e posibil ca acum să fie chiar mai abil. 

Alexander nu voia s-audă așa ceva. Deși două dintre loviturile 
comandate de el eșuaseră, continua să afișeze o încredere 
nestrămutată; era convins că vor izbândi în cele din urmă. 

„Întotdeauna e al naibii de sigur pe el”, își zise Kennebeck. 
„ȘI, de cele mai multe ori, fără motiv. Dacă și-ar da seama de 
defectele pe care le are, ticălosul s-ar prăbuși strivit de propriul 
lui orgoliu”. 

Alexander se îndreptă către biroul masiv din lemn de arțar al 
lui Kennebeck și se așeză în scaunul acestuia. 

Judecătorul îl privi încruntat. 

Alexander se prefăcu a nu observa nemulţumirea lui. 

— O să-i găsim pe Stryker și pe femeie, până în zori. Nu am 
nicio îndoială. Acoperim toate pistele. Avem oameni care 
verifică toate hotelurile și motelurile... 

— Este o pierdere de vreme, spuse Kennebeck. Elliot este 
prea inteligent ca să meargă la un hotel și să se cazeze cu 
numele lui real. În plus, în Vegas sunt mai multe hoteluri și 
moteluri decât în oricare alt oraș din lume. 

— Sunt conștient de complexitatea misiunii. Dar am putea 
avea noroc. Între timp, luăm legătura cu asociaţii lui Stryker de 
la cabinetul de avocatură, cu prietenii femeii, cu toţi cei la care 
s-ar fi putut adăposti. 

— Nu ai destui oameni ca să verifici toate pistele astea, spuse 
Kennebeck. Chiar nu-ţi dai seama? Ar trebui să foloseşti 
resursele cu mai mult discernământ. Te întinzi prea mult. Ceea 
ce ar trebui să faci... 

— Eu hotărăsc ce fac, replică Alexander cu răceală. 

— Care e situaţia la aeroport? 

— Ne-am ocupat și de asta. Avem oameni care verifică listele 
de pasageri ale tuturor plecărilor, îl înștiință șeful biroului, luând 
între degete un cuţitaș pentru scrisori, din fildeș, pe care începu 
să-l întoarcă pe toate părţile. In orice caz, chiar dacă ne-am 
întins un pic cam mult, nu contează. Știu deja unde vom pune 
mâna pe Stryker. Aici. În casa ta. De asta mai stau acum aici. 

Oh, da, știu, tu nu crezi că va veni. Dar cu ceva timp în urmă ai 
fost mentorul lui, un om pe care-l respecta, de la care a învăţat, 
iar acum l-ai trădat. Va veni aici să te înfrunte, chiar dacă știe că 
riscă. Sunt sigur că va veni. 

— E ridicol, spuse judecătorul sec. Relaţia noastră n-a fost 
niciodată așa. El... 

— Eu mă pricep la oameni, îl întrerupse Alexander - deși, 
după părerea lui Kennebeck, era omul cu cel mai slab spirit de 
observație și de analiză pe care-l cunoștea; în ultima vreme, 
rareori se mai evidenția cineva în rândurile serviciilor secrete; 
nătărăii, în schimb, erau peste tot. 

Furios și frustrat, judecătorul reveni lângă fregata franceză. 
Brusc, își aminti ceva important despre Elliot Stryker. 

— Ah! exclamă el. 

Alexander lăsă din mână tabachera emailată pe care o studia. 

— Ce e? 

— Elliot e pilot. Are propriul lui avion. 

Celălalt se încruntă. 

— Ai verificat și plecările aeronavelor private? 

— Nu, doar zborurile companiilor aeriene și cursele charter. 

— Ah. 

— Ar trebui să zboare noaptea, spuse Alexander. Are licenţă 
pentru zbor fără vizibilitate? Majoritatea piloților de profesie și a 
celor de agrement sunt licenţiaţi exclusiv pentru zboruri pe timp 
de zi. 

— Ai face bine să iei legătura cu oamenii tăi de la aeroport. 
Dar eu știu deja ce vor afla. Pun pariu că Elliot a părăsit orașul 
sub nasul tău. 

e 

Avionul Cessna Turbo Skylane RG despică întunericul, la peste 
trei mii de metri deasupra deşertului Nevadei, survolând o 
pătură de nori, cu aripile argintate de lumina lunii. 

— Elliot? 

— Hmm? 

— Îmi pare rău că te-am amestecat în povestea asta. 

— Nu-ţi place compania mea? 

— Ştii ce vreau să spun. Imi pare rău. 

— Hei, nu m-ai amestecat tu. Nu mi-ai forțat mâna. M-am 
oferit să te ajut cu exhumarea și de aici totul a luat-o razna. Nu 
e vina ta. 

— Totuși... iată, acum fugi ca să-ţi salvezi viaţa, și totul se 
întâmplă din cauza mea. 

— Prostii. Nu aveai de unde să știi ce turnură vor lua lucrurile, 
după discuţia mea cu Kennebeck. 

— Nu mă pot împiedica să mă simt vinovată pentru că te-am 
implicat. 

— Dacă nu eram eu, era un alt avocat. Care poate n-ar fi știut 
cum să se descurce cu Vince. Situaţie în care amândoi ați fi 
putut fi morţi acum. Dacă privești lucrurile din perspectiva asta, 
a ieșit cum nu se putea mai bine. 

— Eşti cu adevărat un tip deosebit, spuse ea. 

— În ce fel? 

— În multe feluri. 

— Cum ar fi? 

— Formidabil. 

— Aiurea! Altceva? 

— Curajos. 

— Curajul este virtutea nebunilor. 

— Inteligent. 

— Nu atât de inteligent pe cât mă cred. 

— Dur. 

— Plâng la filmele triste. Vezi, nu sunt așa de grozav! 

— Ştii să gătești. 

— Aici ai dreptate! 

Avionul intră într-un gol de aer, căzu aproximativ o sută de 
metri cu o smucitură dureroasă, apoi reveni la altitudinea 
corectă. 

— Un bucătar grozav, dar un pilot de doi bani, adăugă ea. 

— Dumnezeu a cauzat turbulenta aia. Lui să te plângi. 

— Cât mai avem până să ajungem în Reno? 

— Optzeci de minute. 

e 

George Alexander închise telefonul. Era așezat în continuare 
în scaunul lui Kennebeck. 

— Stryker și femeia au plecat de pe aeroportul internaţional 
McCarran, acum două ore. Cu avionul lui, Cessna. A completat 
documentele de zbor cu destinaţia Flagstaff. 

Judecătorul se opri din măsurat biroul la pas. 

— Arizona? 

— Acolo este singurul Flagstaff pe care-l știu. Dar de ce ar 
pleca tocmai acolo? 

— Probabil că n-a făcut-o, spuse Kennebeck. Mă gândesc că 
Elliot a completat un plan de zbor fals, ca să te abată de pe 
urmele lor. 

Într-un mod perfid, era mândru de mișcarea inteligentă a lui 
Stryker. 

— Dacă au pornit realmente spre Flagstaff, continuă 
Alexander, ar trebui să fi aterizat deja. Îl voi suna pe managerul 
aeroportului și îi spun că sunt de la FBI, să vedem ce zice. 

Dat fiind că Rețeaua nu exista în mod oficial, nu se putea 
folosi de autoritatea ei pentru a aduna informaţii. Așa se face că 
agenţii Reţelei pretindeau de obicei că sunt agenţi federali, 
folosindu-se de legitimaţii contrafăcute ale unor agenţi FBI reali. 

Așteptându-l pe Alexander să termine convorbirea cu 
managerul de noapte al aeroportului Flagstaff, Kennebeck 
trecea de la o machetă la alta. Pentru prima dată de când se 
știa, vederea flotei sale îmbuteliate nu-l liniștea. 

Cincisprezece minute mai târziu, Alexander lăsă telefonul jos. 

— Stryker nu a aterizat pe Flagstaff. Și nici nu a fost 
identificat în spaţiul lor aerian. 

— Ah! Așadar, planul lui de zbor chiar a fost o diversiune. 

— Doar dacă nu s-a prăbușit undeva, pe traseu, ripostă 
Alexander, cu speranţă. 

Kennebeck se strâmbă. 

— Nu s-a prăbușit. Dar unde naiba poate fi? _ 

— Probabil într-o direcţie opusă, sugeră Alexander. În sudul 
Californiei. 

— Ah! Los Angeles? 

— Sau Santa Barbara. Burbank. Long Beach. Ontario. Orange 
County. Sunt foarte multe aeroporturi accesibile pentru un mic 
Cessna. 

Tăcură amândoi, gânditori. Apoi Kennebeck reluă: 

— Reno. Acolo s-au dus. La Reno. 

— Erai convins că habar nu au despre laboratoarele din 
Sierra, ripostă Alexander. Te-ai răzgândit? 

— Nu. Și sunt în continuare de părere că nu trebuia să emiţi 
ordinele acelea de asasinare. Ascultă, nu au cum să meargă în 
munţi, pentru că nu au idee unde se află laboratoarele. Nu știu 

despre Proiectul Pandora nimic altceva decât ce-au găsit în lista 
de întrebări pe care au luat-o de la Vince Immelman. 

— Atunci, de ce Reno? 

Reluându-și mersul nervos, Kennebeck răspunse: 

— Acum, că am încercat să-i ucidem, știu amândoi că 
povestea accidentului din munţi a fost născocită. Și-au dat 
seama că trebuie să fie ceva nelalocul lui în legătură cu trupul 
copilului, ceva foarte ciudat, un lucru pe care ei nu trebuie să-l 
afle. Așa că acum sunt și mai nerăbdători să-i dea de capăt. 
Dacă ar putea, ar deschide ilegal mormântul, însă nu se pot 
apropia de cimitir, cu noi acolo. lar Stryker știe sigur că avem 
oameni de pază. Așa că, dacă nu pot dezgropa sicriul să vadă 
ce-am făcut cu Danny Evans, ce altceva le rămâne? Cel mai bun 
lucru e să discute cu ultima persoană care a văzut cadavrul, 
înainte să fi fost sigilat sicriul. Îi vor cere să le descrie în detaliu 
starea cadavrului. 

— Richard Pannafin este  legistul din Reno. El a emis 
certificatul de deces, spuse Alexander. 

— Nu, nu vor merge la Pannafin. Işi vor da seama că a fost 
implicat în mușamalizare. 

— Așa cum a fost. Împotriva voinţei lui. 

— Deci vor merge la antreprenorul de pompe funebre care a 
pregătit cadavrul pentru înmormântare. 

— Bellicosti. 

— Așa îl chema? 

— Luciano Bellicosti, confirmă Alexander. Dar dacă într-acolo 
se îndreaptă, înseamnă că nu s-au retras undeva să-și lingă 
rănile. Sfinte Dumnezeule, au pornit o adevărată ofensivă! 

— Asta-i pregătirea militară a lui Stryker în acţiune, spuse 
Kennebeck. Ceea ce am tot încercat să-ți spun. Nu va fi o ţintă 
ușoară. Ar putea distruge Reţeaua cu mai puţin de-atât. Și, după 
cum se vede, nici femeia nu e genul care să se ascundă sau să 
fugă din faţa dificultăţilor. Va trebui să fim foarte atenţi cu ei. 
Care e treaba cu acest Bellicosti? O să-și țină gura? 

— Nu știu, spuse Alexander, neliniștit. Îl avem destul de ferm 
sub control. Este un imigrant italian. A locuit aici opt sau nouă 
ani, până să solicite cetățenia. Nu-i veniseră încă documentele, 
când ne-am trezit că avem nevoie de un antreprenor de pompe 
funebre cooperant. l-am blocat dosarul la Biroul de Imigrări și l- 
am ameninţat cu deportarea dacă nu ne ajută. Nu i-a convenit. 

Dar cetăţenia a fost un element destul de motivant. În orice 
caz... nu cred că ne mai putem baza pe asta prea mult. 

— Este o chestiune extrem de importantă, spuse Kennebeck. 
Și mi se pare că Bellicosti știe deja prea multe. 

— Să-l eliminăm pe nemernic, decise Alexander. 

— În cele din urmă, dar nu chiar acum. Dacă se adună prea 
multe cadavre în timp atât de scurt, vom atrage atenţia... 

— Nu ne putem asuma riscul, interveni Alexander. ÎI 
eliminăm. Și pe medicul legist. Ștergem toate urmele. 

Se întinse să ia telefonul. 

— Cu siguranţă nu dorești să iei asemenea măsuri drastice 
înainte să te asiguri că Stryker chiar e în drum spre Reno. Și nu 
vei ști înainte să ajungă acolo. 

Alexander ezită, cu telefonul în mână. 

— Dar dacă aştept, îi dau ocazia să rămână cu un pas înaintea 
noastră. 

ingrijorat, nesigur cu privire la ce trebuia să facă, își mușca 
buzele. 

— Putem afla dacă se îndreaptă spre Reno. Când ajunge 
acolo, va avea nevoie de o mașină. Poate că a aranjat deja să 
aibă una pregătită. 

Alexander încuviinţă. 

— O să sunăm la companiile de închirieri mașini din aeroport. 

— Nu e necesar. Colegii de la departamentul de informatică 
pot accesa de la distanţă bazele de date. 

Alexander ridică telefonul și transmise ordinul. 

Cincisprezece minute mai târziu, cineva reveni cu informaţia. 
Elliot Stryker rezervase o mașină la aeroportul din Reno, pentru 
o oră târzie. Era programat să o ridice cu puţin înainte de miezul 
nopții. 

— Asta e o dovadă de neglijență din partea lui, comentă 
Kennebeck, dat fiind cât de atent a fost până acum. 

— S-o fi gândit că vom urmări pista din Arizona. 

— Tot neglijenţă e, repetă Kennebeck, dezamăgit. Trebuia să 
fi construit două piste false, să se protejeze. 

— Așadar, am avut dreptate, spuse Alexander, zâmbetul 
înfumurat făcându-și din nou apariţia pe chipul lui. Chiar nu mai 
e la fel de abil ca pe vremuri. 

— Să nu ne lăudăm prea devreme, i-o tăie Kennebeck. Nu l- 
am prins încă. 

— O vom face, răspunse Alexander, cu calmul restabilit. 
Oamenii noștri din Reno vor trebui să intervină rapid, dar se vor 
descurca. Nu cred că este o idee bună să-i atace într-un loc 
public, cum e aeroportul. 

„Ce mostră atipică de comportament reţinut!”, comentă 
Kennebeck în sinea lui, cu amărăciune. 

— Cred că nici n-ar trebui să punem pe cineva să-i 
urmărească imediat ce ajung acolo, continuă Alexander. Stryker 
s-ar putea aștepta la asta. Apoi ar scăpa de urmăritor și l-am 
pierde din nou. 

— Trimite-i la mașină înaintea lui. Să instaleze un emiţător. 
Așa îl poţi urmări nevăzut. 

— Vom încerca. Avem mai puţin de o oră, așa că s-ar putea să 
nu fie timp suficient. Chiar dacă nu reușim să facem asta, tot 
stăm bine. Știm care le este planul. Îi facem felul lui Bellicosti și 
le întindem o cursă la firma de pompe funebre. 

Inhăţă iar telefonul și sună biroul din Reno al Reţelei. 


25. 


În Reno, care se autointitula „Cel mai mare oraș mic din 
lume”, temperatura se menținea pe la 2-3 grade chiar și 
aproape de miezul nopţii. Deasupra luminilor care învăluiau 
aeroportul în sclipiri înghețate, cerul înnorat, lipsit de lună și de 
stele, era negru ca smoala. Vântul învolbura rafalele de 
ninsoare. 

Elliot era fericit că apucaseră să-și ia haine călduroase înainte 
să părăsească Las Vegas. Işi dorea să-și fi amintit și de mănuși, 
fiindcă îi îngheţaseră mâinile. 

_ Aruncă singura lor valiză în portbagajul Chevroletului închiriat. 
In aerul rece, gazele ce ieșeau din ţeava de eșapament îi 
învăluiau picioarele ca niște nori alburii. 

Trânti capota și aruncă un ochi asupra mașinilor acoperite de 
zăpadă, din parcare. Niciuna nu părea să fie ocupată. Nu avea 
sentimentul că era urmărit. 

Fuseseră atenţi, la aterizare, să surprindă semne de activitate 
neobișnuită pe pistă sau pe platforma de încărcare - mașini 
suspecte sau un număr neobișnuit de muncitori -, dar nu 

observaseră nimic ieșit din comun. Apoi, când semnase pentru 
preluarea mașinii și ridicase cheile de la funcţionarul din 
schimbul de noapte, Elliot ţinuse tot timpul mâna în buzunar, 
strânsă pe pistolul pe care i-l luase lui Vince, în Vegas, dar nu 
avuseseră nicio problemă. 

Poate că planul fals de zbor fusese suficient ca să-i deturneze 
pe copoii aflaţi pe urmele lor. Ocoli mașina ca să ajungă pe 
partea șoferului și urcă. Tina încerca să regleze căldura. 

— Imi îngheaţă sângele, spuse ea. 

Elliot ridică o mână în dreptul ventilatorului. 

— Intră deja aer cald. 

Scoase pistolul din haină și-l așeză pe scaun, între el și 
Christina, cu vârful îndreptat spre bord. 

— Chiar crezi că e bine să mergem la Bellicosti la ora asta? 
întrebă ea. 

— Sigur. Nu e chiar atât de târziu. 

Tina găsise adresa Companiei Funerare Luciano Bellicosti într- 
o carte de telefoane, în aeroport. Funcţionarul de la care 
preluaseră cheile mașinii știa exact unde anume era și le 
marcase drumul cel mai scurt pe harta orașului, oferită odată cu 
mașina. 

Elliot aprinse lumina și studie harta, apoi i-o dădu Tinei. 

— Cred că o voi găsi cu ușurință. Dar dacă mă rătăcesc, tu 
ești copilotul. 

— Am înţeles, căpitane! 

Stinse plafoniera și întinse mâna spre schimbătorul de viteze. 

Cu un „clic” audibil, lumina pe care abia o stinsese se aprinse 
singură. 

Elliot se uită la Tina, iar ea îi întoarse privirea. 

Stinse din nou becul. 

Acesta se reaprinse imediat. 

— Uite că începe iar! exclamă Tina. 

Apoi radioul porni singur. Indicatorul digital începu să schimbe 
frecvențele. Secunde de muzică, reclame, voci ale Dj-lor 
năvăliră gălăgios și fără noimă din boxe. 

— E Danny, spuse ea. 

Ștergătoarele începură și ele să se miște dintr-o parte în alta, 
zbaterea lor ritmată alăturându-se haosului din interiorul 
mașinii. 

Farurile se aprindeau și se stingeau cu o asemenea viteză 
încât creau un efect stroboscopic, intermitenta cu care 
expuneau ninsoarea făcând să pară că fulgii veneau spre 
pământ în salturi. 

Aerul din interiorul mașinii devenise tăios și se răcea tot mai 
mult. 

Elliot își ridică mâna în dreptul ventilatorului de pe bord. Aerul 
emis era cald, dar temperatura în jurul lor continua să scadă. 

Torpedoul se deschise. 

Scrumiera se desprinse din locul ei. 

Tina râse, vizibil încântată. 

Auzind-o, Elliot tresări speriat, dar apoi trebui să recunoască: 
nu se simţea deloc amenințat de activitatea acestui poltergeist. 
Dimpotrivă. Îşi dădu seama că asistau la primirea jucăușă, 
caldă, exaltată a unui copil-fantomă. Se simţi copleșit de 
sentimentul uluitor că aerul era încărcat de bunăvoință, de o 
undă tangibilă de iubire și afecţiune. Un fior plăcut îi urcă de-a 
lungul spinării. Părea să realizeze același lucru care o făcuse pe 
Tina să râdă, că erau asaltaţi de valuri de iubire. 

Ea spuse: 

— Venim, Danny! Sper că mă poţi auzi, puiule. Venim la tine. 
Venim! 

Radioul se opri, iar lumina din plafon se stinse. 

Ștergătoarele își încetară legănarea frenetică. 

Farurile se stinseră și rămaseră așa. 

Nemișcare. 

Tăcere. 

Fulgii se loveau lin de parbriz. 

În interiorul mașinii, aerul începu să se încălzească. 

— De ce se face frig ori de câte ori își folosește... abilităţile 
psihice? întrebă Elliot. 

— Cine știe? Poate că așa reușește să miște obiectele, 
mobilizând energia termică din jur, pe care, cumva, o alterează. 
Sau poate că există o cu totul altă explicaţie. Probabil nu vom ști 
niciodată. Poate că nici el nu știe cum face. In orice caz, nu asta 
contează. Important e că Danny trăiește. Nu mai am nicio 
îndoială. Acum nu mai am. Și înțeleg din întrebarea ta că te-ai 
convins și tu. 

— Mda, răspunse Elliot, încă ușor derutat de felul surprinzător 
în care se răzgândise. Da, presupun că ai dreptate. 

— Sunt sigură că am. 

— Ceva ieșit din comun s-a întâmplat în excursia aceea a 
cercetașilor. Și ceva de-a dreptul straniu s-a petrecut cu fiul tău. 

— Dar cel puţin este în viaţă, spuse Tina. 

Elliot văzu lacrimi de fericire strălucind în ochii ei. 

— Hei, replică el îngrijorat, ar fi bine să nu-ţi faci încă 
speranțe prea mari. În regulă? Mai avem un drum lung până 
acolo. Nu știm unde se află Danny și nici în ce stare e. Mai avem 
de trecut prin multe înainte să-l găsim și să-l salvăm. Am putea 
muri amândoi cu mult înainte de asta. 

Părăsiră aeroportul. Din câte își dădea el seama, nu erau 
urmăriţi. 


26. 


Cuprins de unul dintre atacurile lui de claustrofobie, doctorul 
Carlton Dombey se simţea de parcă diavolul îl înghiţise de viu și 
acum era captiv în pântecul lui. 

În adâncurile complexului secret Sierra, la trei niveluri sub 
pământ, încăperea în care se afla măsura aproape șaptezeci și 
cinci de metri pătraţi. Tavanul scund era acoperit de un material 
galben, spongios, denivelat, cu rol de antifonare, care-i dădea 
un aspect cât se poate de organic. Tuburi fluorescente 
împrăștiau o lumină rece asupra șirurilor de calculatoare și 
asupra birourilor acoperite cu jurnale, grafice, dosare, 
instrumente de laborator și două căni de cafea. 

Pe peretele dinspre vest - pe latura scurtă a încăperii, faţă în 
față cu ușa - era o fereastră de un metru optzeci pe nouăzeci de 
centimetri, care dădea spre o altă încăpere, pe jumătatea celei 
în care se afla. Fereastra era de tip sandvici: două foi de geam 
de câte 2,5 centimetri grosime, din sticlă securizată, încadrau 
un spaţiu de alţi 2,5 centimetri, umplut cu gaz inert. Două 
panouri indestructibile. Rame din oţel inoxidabil. Patru garnituri 
etanșe din cauciuc - câte una de fiecare parte a celor două 
panouri din sticlă. Fereastra era construită ca să reziste oricărei 
agresiuni - de la focuri de armă la cutremure. Era, practic, 
inexpugnabilă. 

Pentru că era important ca persoanele care lucrau în 
încăperea mai mare să aibă, permanent, vizibilitate perfectă 
asupra celei mici, în tavanele ambelor încăperi erau instalate 
patru suflante care direcţionau către ochiul de geam un flux 
neîntrerupt de aer cald, uscat, astfel încât să prevină condensul 
sau aburirea. Momentan, sistemul nu funcţiona, pentru că trei 
sferturi din suprafaţa geamului erau acoperite de brumă. 

Doctorul Carlton Dombey, un individ cu părul creț și o 
mustață stufoasă, stătea lângă fereastră, tamponându-și 
mâinile transpirate de halat și privind neliniștit printr-o porţiune 
de geam neobturată. Deși se străduia din răsputeri să alunge 
criza provocată de claustrofobie, deși făcea eforturi să pretindă 
că tavanul care semăna cu interiorul unui intestin nu se apropia 
de el și că deasupra lui era cerul nesfârșit, nicidecum tone de 
ciment și metal, propriul lui atac de panică îl preocupa mai puţin 
decât ceea ce se petrecea dincolo de fereastră. 

Doctorul Aaron Zachariah, mai tânăr decât Dombey, proaspăt 
bărbierit și cu părul castaniu, drept, era aplecat deasupra unui 
calculator și citea informaţiile afișate pe ecran. 

— Temperatura a scăzut cu douăzeci și trei de grade în 
ultimul minut și jumătate, spuse Zachariah, îngrijorat. Asta nu 
are cum să fie bine pentru băiat. 

— Dar niciodată când se întâmplă nu pare să-l deranjeze, 
observă Dombey. 

— Știu, și totuși... 

— Verifică-i semnele vitale. 

Zachariah se deplasă către un alt set de calculatoare, care 
afișau permanent ritmul cardiac, tensiunea arterială, 
temperatura corpului și activitatea cerebrală a lui Danny Evans. 

— Ritmul inimii este normal, poate uşor încetinit. Tensiunea 
arterială este în regulă. Temperatura corpului, neschimbată. Dar 
electroencefalograma semnalează o activitate neobişnuită. 

— Ca de fiecare dată în timpul acestor scăderi de 
temperatură, spuse Dombey. Activitate cerebrală neobişnuită. 
Dar niciun semn de disconfort. 

— Dacă mai stă mult în frig, dincolo, va trebui să ne punem 
costumele de protecție, să intrăm și să-l mutăm într-o altă 
încăpere, decise Zachariah. 

— Nu există nicio altă încăpere disponibilă, replică Dombey. 
Toate celelalte sunt ocupate cu diverse experimente pe 
animale. 

— Atunci, va trebui să mutăm animalele. Copilul e mult mai 
important decât ele. Mai avem încă multe informaţii de cules, în 
ceea ce-l privește. 

„E mai important fiindcă este un om, nu pentru că e o sursă 
de informaţii”, își zise Dombey înfuriat, dar nu rosti gândul cu 
voce tare, știind că asta l-ar fi identificat drept un potenţial risc 
de securitate. 

In schimb, spuse: 

— Nu va fi nevoie să-l mutăm. Perioada rece nu va dura. 

Strânse din ochi ca să vadă mai bine dincolo, în cealaltă 
încăpere, unde băiatul zăcea pe un pat de spital, acoperit cu un 
cearșaf alb și o pătură galbenă, și atașat cu cabluri de un 
monitor. Grija lui Dombey faţă de copil era mai mare decât 
teama de-a fi îngropat de viu, așa încât atacul de anxietate 
provocat de claustrofobie scăzu. 

— Cel puţin, niciunul n-a durat mult până acum, continuă el. 
Temperatura scade brusc, rămâne scăzută două, trei minute, cel 
mult cinci, apoi revine la normal. 

— Ce naiba fac inginerii? De ce nu rezolvă odată problema 
asta? 

Dombey răspunse: 

— Ei insistă că nu e nimic în neregulă cu sistemul. 

— Prostii! 

— Nu există nicio defecțiune. Asta spun ei. 

— Pe naiba nu există! exclamă Zachariah, care se ridică de 
lângă monitoare, veni lângă fereastră și-și căută un loc pe unde 
să poată privi la rândul lui. Când nebunia asta a început, cu o 
lună în urmă, nu era așa de rău. Schimbarea era de doar câteva 
grade. O dată pe noapte. Niciodată în timpul zilei. Niciodată atât 
de mult încât să afecteze starea de sănătate a copilului. Dar în 
ultimele zile, a luat-o razna. Înregistrăm frecvent scăderi de 
temperatură de douăzeci și chiar treizeci de grade. Nicio 
defecţiune, pe naiba! 

— Am înţeles că-i vor aduce pe cei care au proiectat sistemul, 
spuse Dombey. Ei vor identifica problema imediat. 

— Idioţi, fu de părere Zachariah. 

— În orice caz, nu înţeleg de ce te necăjești atât! Treaba 
noastră este să-l testăm până-l distrugem, nu-i așa? De ce te 
agiţi așa pentru sănătatea lui? 

— Doar nu vorbești serios! răspunse Zachariah. Când va muri, 
până la urmă, vrem să știm sigur că a fost din cauza injecțiilor. 
Dacă va mai fi expus de multe ori la astfel de fluctuații de 
temperatură, nu vom ști dacă nu cumva ele au contribuit la 
moartea lui. Ar compromite integritatea cercetării. 

Carlton Dombey nu-și putu reține un hohot de râs scurt și sec, 
în timp ce-și luă privirea de la fereastră. Oricât de riscant era să- 
și exprime îndoielile în faţa unui coleg, acum nu se putu stăpâni. 

— Integritatea? Povestea asta n-a avut niciodată ceva integru 
în ea! A fost o afacere murdară de la bun început. 

Zachariah se întoarse să-l privească. 

— Ştii bine că nu mă refer la aspectul moral. 

— Dar eu o fac. 

— Eu vorbesc despre standardele medicale. 

— Nu cred că vreau să-ţi cunosc părerea în niciuna dintre 
privinţe, replică Dombey. Imi crapă capul de durere. 

— Încerc doar să-mi fac treaba cu conștiinciozitate, continuă 
Zachariah, aproape bosumflat. Nu mă acuza pe mine că treaba 
e necurată. N-am eu multe de spus în privinţa politicilor de 
cercetare de-aici! 

— Nu ai nimic de spus, i-o reteza Dombey. Așa cum nu am 
nici eu. Suntem oamenii care fac munca de jos. De-aia suntem 
obligaţi să lucrăm în schimbul de noapte, veghind un copil. 

— Chiar dacă aș fi avut vreun cuvânt de spus, insistă 
Zachariah, aș fi urmat același traseu pe care l-a ales doctorul 
Tamaguchi. La naiba, a fost nevoit să-și asume acest proiect! N- 
a avut de ales, a fost obligat să cedeze total laboratorul pentru 
cercetările astea, când a descoperit cât de implicaţi erau 
afurisiții de chinezi. Și rușii, cum îi ajutau să pună mâna pe 
valută. Noii noștri prieteni, rușii. Ce farsă! Uraţi bun venit noului 
Război Rece. Nu uita că ăsta-i micul proiect abject al Chinei. Tot 
ce facem noi e să-i prindem din urmă. Dacă vrei să dai vina pe 
cineva pentru că te simţi vinovat în legătură cu ce facem aici, dă 
vina pe chinezi, nu pe mine. 

— Știu, știu, răspunse Dombey obosit, trecându-și o mână 
prin coama de păr ondulat. 

Zachariah avea să raporteze discuţia lor, așa că trebuia să ia 
o poziţie mai echilibrată, și adăugă: 

— Sigur că mă sperie și pe mine. Dacă există vreun guvern 
capabil să folosească o astfel de armă, al lor e, fără îndoială. 
Sau al nord-coreenilor, ori al irakienilor. Mereu se găsesc 
regimuri politice demente. Nu avem altă soluţie decât să ne 
menţinem pe o poziţie de apărare puternică. Cred asta cu tărie. 
Dar uneori... mă întreb. În timp ce încercăm din greu să fim cu 
un pas înaintea dușmanilor noștri, nu cumva devenim din ce în 
ce mai mult ca ei? Nu ne transformăm oare într-un stat totalitar 
- exact lucrul pe care-l dispreţuim? 

— Poate. 

— Poate, spuse și Dombey, deși era convins. 

— Și ce putem face? 

— Nimic, presupun. 

— Uite! exclamă Zachariah. 

— Ce e? 

— Se limpezește geamul. Înseamnă că temperatura revine la 
normal. 

Cei doi oameni de știință își întoarseră din nou atenţia asupra 
ferestrei, privind în camera de izolare. _ 

Copilul, foarte slab, se mișcă ușor. Intoarse capul spre ei și-i 
privi printre zăbrelele patului de spital în care zăcea. 

— Afurisiţii ăia de ochi! murmură Zachariah. 

— Te străpung, nu-i așa? 

— Felul în care te fixează... mă înfioară câteodată. E ceva 
tulburător în ei. 

— E doar sentimentul tău de vină, replică Dombey. 

— Nu. E mai mult de-atât. Ochii lui sunt ciudaţi. Nu sunt la fel 
ca acum un an, când a fost adus aici. 

— Acum sunt încărcaţi de durere, spuse Dombey cu tristețe. 
Multă durere și singurătate. 

— E ceva mai mult. E ceva în ochii lui... ceva pentru care nu 
există cuvinte. 

Zachariah se îndepărtă de fereastră. Se întoarse lângă 
calculatoare, unde se simţea confortabil și în siguranţă. 

VINERI, 2 IANUARIE 


27. 


În cea mai mare parte, străzile din Reno erau practicabile, în 
ciuda zăpezii proaspăt căzute, deși, din loc în loc, câte o 
porţiune acoperită de polei îi pândea pe șoferii neatenţi. Elliot 
Stryker conducea cu precauţie și nu-și lua ochii de la drum. 

— Ar trebui să fim foarte aproape, spuse Tina. 

După încă patru sute de metri, văzură casa și biroul lui 
Luciano Bellicosti pe partea stângă, în spatele unui panou tivit 
cu negru, care informa cu grandoare asupra naturii exacte a 
serviciilor pe care le oferea firma: POMPE FUNEBRE ȘI 
CONSILIERE TERAPEUTICA. Era o clădire imensă, în stil 
pseudocolonial, cocoțată pe un deal și întinsă pe un teren de 
aproape șaisprezece mii de metri pătraţi, amplasat convenabil 
în apropierea unui cimitir vast, fără denominaţie religioasă. 
Aleea care ducea spre casă șerpuia la dreapta, ca o panglică 
funerară drapată de-a lungul peluzei acoperite de zăpada 
proaspătă. Coloane de piatră și lămpi electrice cu un licăr 
delicat marcau drumul până la ușă; o lumină caldă răzbătea prin 
ferestrele de la primul etaj. 

Elliot fu gata să intre pe alee, dar în ultima clipă se răzgândi și 
trecu mai departe. 

— Hei, exclamă Tina, aici e! 

— Știu. 

— De ce n-ai oprit? 

— Să dăm buzna așa, la ușa lui Bellicosti, cerând răspunsuri 
ar fi satisfăcător din punct de vedere emoţional, curajos și... 
stupid. 

— Doar nu crezi că ne așteaptă cineva aici, nu-i așa? Ei nu 
știu că suntem în Reno. 

— Niciodată să nu-ți subestimezi inamicul. Ei ne-au 
subestimat pe noi și de aceea suntem încă în viață. N-o să 
facem greșeala pe care au făcut-o ei, să le picăm drept în brațe. 

Trecu de cimitir și întoarse pe o străduţă rezidenţială. Parcă 
lângă trotuar, stinse farurile și opri motorul. 

— Ce facem acum? întrebă Tina. 

— Mă duc pe jos până la casa de pompe funebre. O iau prin 
cimitir, ocolesc casa și mă apropii de ea venind din spate. 

— Noi ne vom apropia de casă prin spate, replică ea. 

— Nu. 

— Ba da. 

— Mă aștepți aici, insistă el. 

— Nici vorbă. 

Lumina slabă a unui bec stradal străbătea prin parbriz, 
dezvăluind hotărârea categorică de pe chipul ei, determinarea 
oțelită din privire. 

Deși știa că va pierde lupta, Elliot spuse: 

— Fii rezonabilă! Dacă apar probleme, s-ar putea să încurci. 

— Serios, Elliot, ce vorbești acolo? Sunt eu genul de femeie 
care provoacă încurcături? 

— Zăpada are aproape douăzeci de centimetri. Nu ești 
încălțată corespunzător. 

— Nici tu. 

— Dacă au anticipat venirea noastră și ne-au întins o 
capcană... 

— În cazul ăsta, vei avea nevoie de ajutorul meu, spuse ea. Și 
dacă nu ne-au întins o capcană, trebuie să fiu acolo, când 
vorbești cu Bellicosti. 

— Tina, pierdem timpul stând aici și discutând... 

— Pierdem timpul, exact. Mă bucur că ești de acord cu mine. 

Tina deschise portiera și cobori din mașină. 

În clipa aceea, Elliot știu dincolo de orice umbră de îndoială că 
o iubea. 

Îndesând pistolul cu amortizor într-unul din buzunarele adânci 
ale hainei, ieși la rândul lui din mașină. Nu încuie ușile, 
gândindu-se că era posibil să revină în grabă, să fie nevoie să 
plece rapid. i 

În cimitir, zăpada îi ajungea până la jumătatea pulpelor. Îi udă 
pantalonii, se lipi de șosete și i se topi în pantofi. 

Tina, care era încălțată în teniși, suferea probabil la fel ca 
Elliot. Dar nu se plânse și ţinu pasul cu el. 

Vântul umed, rece, se întețise față de când aterizaseră, la 
aeroport. Sufla printre pietrele funerare, printre monumente, 

șoptind promisiunea unei ninsori mai intense, cu mult mai multă 
zăpadă decât fulguiala delicată pe care o învolbura acum. 

Cimitirul era separat de proprietatea lui Bellicosti printr-un zid 
scund, din piatră, și un șir de molizi înalți cât casa. Elliot și Tina 
trecură peste zid și se opriră în umbra copacilor, studiind 
spatele clădirii și felul în care aveau să se apropie. 

Tinei nu trebuia să i se spună să păstreze tăcerea. Rămase 
lângă el așteptând, cu brațele încrucișate și palmele ascunse la 
subsuori, ca să le încălzească. 

Elliot își făcea griji pentru ea, se temea pentru ea, dar, în 
același timp, se bucura să o știe alături. 

Se aflau la aproape o sută de metri de spatele casei lui 
Bellicosti. Chiar și în lumina slabă, se vedeau ţurțurii atârnând 
de streașină terasei lungi. Câţiva arbuști veșnic verzi formau un 
pâlc în apropiere, dar nu era suficient ca să poată ascunde un 
om. Ferestrele din spatele casei erau întunecate, tăcute; în 
dosul lor, nevăzut, cineva ar fi putut sta la pândă. 

Elliot strânse pleoapele, forțându-se să vadă dincolo de 
geamuri, ca să surprindă vreo mișcare, dar nu zări nimic. 

Nu părea să-i aștepte vreo surpriză, era prea curând să li se fi 
pregătit o capcană. În plus, dacă asasinii erau acolo, s-ar 
aștepta ca prada să se apropie cu încredere și curaj. Prin 
urmare, atenţia lor ar fi îndreptată, în primul rând, asupra 
intrării din față. 

In orice caz, nu puteau rămâne acolo toată noaptea, stând pe 
gânduri. Elliot ieși de sub adăpostul oferit de crengile copacilor. 
Tina se mișcă odată cu el. y 

Vântul aspru era dezlănțuit. Involbura zăpada de pe jos, 
azvârlind fulgi reci în obrajii lor înroșiţi de frig. 

Traversând câmpul strălucitor, Elliot se simţea complet 
descoperit. Işi dorea să nu fi purtat haine închise la culoare. 
Dacă totuși era cineva în dosul ferestrelor din spate, i-ar fi zărit 
imediat. 

Trosnetul și scârțâitul zăpezii sub picioarele lor i se păreau 
asurzitoare, deși în realitate făceau foarte puţin zgomot. Era el 
agitat. 

Ajunseră la firma de pompe funebre fără incidente. 

Se opriră pentru câteva secunde, atingându-se scurt unul pe 
altul, adunându-și curajul. 

Elliot scoase pistolul din buzunar și-l ţinu în mâna dreaptă. Cu 
stânga, căută piedica și o ridică. Degetele îi erau îngheţate. Se 
întrebă dacă va putea folosi pistolul cum trebuie, la nevoie. 

Ocoliră un colț al casei, îndreptându-se, tiptil, spre ușa din 
față. 

În dreptul primei ferestre luminate, Elliot se opri. Îi făcu semn 
Tinei să rămână în spatele lui, aproape de peretele casei. Se 
aplecă să privească înăuntru printre șipcile unui oblon venețian, 
închis doar parţial. Când reuși să cuprindă încăperea cu privirea, 
aproape cât scăpă un strigăt de șoc. 

Un om mort. Dezbrăcat. Așezat în cada plină cu apă sângerie, 
cu privirea îngrozită, încremenită dincolo de vălul care desparte 
lumile. Un braț îi atârna peste marginea căzii; pe podea, ca și 
cum îi alunecase dintre degete, era o lamă de ras. 

Elliot fixă privirea înghețată a cadavrului și știu că se uita la 
Luciano Bellicosti. Știu, totodată, că antreprenorul de pompe 
funebre nu se sinucisese. Buzele învineţite ale bietului om 
rămăseseră întredeschise, într-o expresie care parcă încerca să 
infirme toate acuzaţiile de sinucidere ce aveau să-i fie aduse. 

Dădu să o prindă pe Tina de braţ și să o tragă înapoi la 
mașină, dar ea înţelesese deja că văzuse ceva important și nu 
voia să plece înainte să afle ce anume. Trecu în faţa lui. Elliot își 
puse o mână pe spatele ei și simţi cum trupul i se crispează la 
vederea omului mort. Când se întoarse către el, era limpede că 
voia să plece naibii cât mai repede, fără întrebări, fără discuţii, 
fără întârziere. 

Nu făcuseră decât doi pași de lângă fereastră, când Elliot văzu 
zăpada mișcându-se, la nici șase metri de ei. Nu era mișcarea 
delicată a fulgilor stârniţi de adierea vântului, ci o înălţare 
neobișnuită și controlată a stratului de zăpadă. Instinctiv, ridică 
pistolul și trase patru gloanțe. Amortizorul era atât de eficient, 
încât nu se auzi niciun zgomot peste foșnetul uscat al vântului. 

Ghemuindu-se, încercând să facă din trupul lui o ţintă cât mai 
mică, Elliot alergă spre locul unde se mișcase zăpada. Găsi un 
bărbat îmbrăcat într-un costum de schi, alb. Individul stătuse 
acolo la pândă, așteptând; acum, avea o gaură în piept. Și o 
bucată din gât lipsă. Chiar și așa, în lumina slabă, amăgitoare, a 
zăpezii dimprejur, Elliot văzu că ochii îi erau încremeniţi în 
aceeași expresie oarbă pe care o avea privirea lui Bellicosti, 
îndreptată către fereastra camerei de baie. 

Cel puțin încă un asasin era în casă, lângă trupul lui Bellicosti. 
Poate chiar mai multi. 

Cel puţin unul îi așteptase afară, în zăpadă. 

Oare câţi alții mai erau? 

Și unde? 

Elliot scrută noaptea, cu inima strânsă. Se aștepta să vadă 
întreaga peluză mișcând și ridicându-se, luând forma a zece, 
cincisprezece, douăzeci de asasini. 

Dar totul era nemișcat în jur. 

Rămase încremenit o clipă, surprins de viteza și violenţa cu 
care reacționase. Simţi cum se ridică în el o senzaţie caldă, 
animalică, de satisfacţie, care nu-i făcu deloc plăcere, fiindcă se 
considera un om civilizat. În același timp, fu lovit de un val de 
repulsie. Gâtul i se strânse și un gust amar îl năpădi. Se întoarse 
cu spatele către omul pe care-l ucisese. 

Tina era o apariţie lividă, proiectată pe zăpadă. 

— Au aflat că suntem în Reno, șopti ea. Știau că vom veni 
aici. 

— Dar ne-au așteptat la intrarea din faţă, răspunse el și o luă 
de braţ. Să plecăm de-aici! 

Făcură grăbiţi drumul înapoi, îndepărtându-se de casă. La 
fiecare pas, Elliot se aștepta să audă foc de arme, un strigăt de 
alarmă și zgomotul oamenilor porniţi pe urmele lor, ca la 
vânătoare. 

O ajută să treacă peste zidul cimitirului, apoi, când dădu să se 
caţere la rândul lui, fu convins că cineva îl prinsese de haină. 
Icni surprins și se smuci să se elibereze. Când ajunse de cealaltă 
parte a zidului, privi în urma lui, dar nu văzu pe nimeni. 

Era clar că nimeni dintre cei aflaţi în casă nu-și dăduse seama 
că omul lor din curte fusese eliminat. Așteptau în continuare, 
liniștiți, să le pice prada în capcană. 

O luară la fugă amândoi printre morminte, stârnind norișori de 
zăpadă. Dâre gemene de abur pluteau în aer în spatele lor, ca 
niște fantome. 

Când ajunseră pe la jumătatea cimitirului, iar Elliot se 
convinse că nu erau urmăriţi, se opri, se sprijini de un 
monument funerar înalt și încercă să nu tragă prea intens în 
piept aerul dureros de rece. Imaginea gâtului sfâșiat al victimei 
sale îi explodă în creier și i se făcu greață. 

Tina îi așeză o mână pe umăr. 

— Ești bine? 

— L-am ucis. 

— Dacă n-o făceai, ne omora el pe noi. 

— Știu. Și totuși... Mi se pare oribil. 

— Credeam că... timpul petrecut în armată... 

— Da, spuse el domol. Așa e, am mai ucis înainte. Dar așa 
cum ai zis și tu, asta se întâmpla când eram în armată. Era 
altceva. Asta însemna să fii soldat. Ce-am făcut acum... e crimă. 
Dar o să îmi revin, adăugă el, scuturând din cap și punându-și 
pistolul înapoi în buzunar. Sunt doar șocat. 

Se îmbrăţișară, apoi ea întrebă: 

— Dacă știau că suntem în Reno, de ce nu ne-au urmărit de la 
aeroport? Ar fi aflat că nu vom veni la Bellicosti pe ușa din faţă. 

— Poate și-au zis că m-aș fi prins că suntem urmăriți și aș fi 
schimbat planurile. Și presupun că au fost atât de siguri că 
încoace ne îndreptam, încât nu li s-a mai părut necesar să pună 
pe cineva pe urmele noastre. Și-au dat seama că nu aveam 
unde altundeva să mergem, decât la Bellicosti. 

— Hai să ne întoarcem la mașină! Am îngheţat. 

— Și eu. Şi ar fi bine să părăsim zona înainte să-l găsească pe 
tipul ăla în zăpadă. 

Se întoarseră pe propriile urme spre mașina parcată pe 
străduța liniștită, sub lumina slabă a becului stradal. 

În timp ce deschidea portiera, Elliot surprinse o mișcare cu 
coada ochiului și privi, știind deja ce avea să descopere. O 
berlină albă, marca Ford, intra încet pe stradă. Mașina se 
îndreptă spre bordură și frână brusc. Ușile se deschiseră și doi 
bărbaţi înalţi, îmbrăcaţi în haine de culoare închisă, coborâră. 

Elliot își dădu seama ce erau. Urcă în Chevrolet, trânti portiera 
și vâri cheia în contact. 

— Am fost urmăriţi, spuse Tina. 

Elliot porni motorul și băgă în viteză. 

— Da. Cu un emiţător. Probabil că abia acum ne-au localizat. 

Nu auzi împușcătura, dar imediat un glonț spulberă luneta și 
se înfundă în tetiera scaunului din faţă, împrăștiind cioburi de 
sticlă securizată peste tot în jur. 

— Capul jos! strigă Elliot. 

Privi în spate. 

Cei doi se apropiau în fugă, alunecând pe strada acoperită de 
zăpadă. 

Apăsă pedala de acceleraţie. Cu scârţâit de cauciucuri, 
Chevroletul se depărtă de bordură. 

Alte două gloanţe ricoșară din caroseria mașinii, cu un șuierat 
ascuţit. 

Elliot se aplecă peste volan, așteptându-se la un nou glonţ 
prin geamul din spate. Ajuns la colț, ignoră indicatorul de oprire 
și viră brusc spre stânga, abia atingând frâna și punând 
suspensiile Chevroletului la o dură încercare. 

Tina își înălţă capul, aruncă o privire în spate, la strada pustie, 
apoi îl privi pe Elliot. 

— Un emiţător? Ce-i asta? Vrei să zici că ne-au pus un 
microfon? Asta înseamnă că trebuie să abandonăm mașina, așa- 
i? 

— Nu, până când nu scăpăm de clovnii de pe urmele noastre, 
răspunse el. Dacă o abandonăm aşa de aproape de ei, ne vor 
prinde imediat. Nu putem ajunge prea departe, pe jos. 

— Și pe urmă? 

Intrară într-o altă intersecție și Elliot viră la dreapta. 

— După următorul colț, opresc și cobor. Să fii pregătită să te 
strecori la volan. 

— Și tu unde te duci? 

— Mă ascund în tufișuri și-i aştept să vină după noi. Tu 
continui să mergi pe stradă, dar nu foarte repede. Să-i lași să te 
vadă, când vor apărea și ei după colț. Așa, vor sta cu ochii pe 
tine și nu mă vor observa pe mine. 

— N-ar trebui să ne despărțim. 

— Nu se poate altfel. 

— Dar dacă te prind? 

— N-o vor face. 

— Aş rămâne singură. 

— Nu vor pune mâna pe mine. Dar trebuie să te miști repede. 
Dacă ne oprim mai mult de câteva secunde, emițătorul le va 
semnala și vor ști că punem ceva la cale. 

Întoarse la dreapta în intersecţie și opri în mijlocul străzii. 

— Elliot, nu... 

— N-avem de ales! replică el, după care deschise portiera și 
sări din mașină. Grăbește-te, Tina! 

Trânti ușa și fugi în desișul de conifere care mărginea peluza 
unei case din cărămidă roșie. Ghemuindu-se la adăpostul lor, în 
umbră, lângă cercul îngheţat de lumină pe care-l proiecta un 

bec stradal, scoase pistolul din buzunarul hainei, privind cum 
Tina demarează. 

În vreme ce zgomotul Chevroletului se îndepărta, auzi 
freamătul crescând al unei alte mașini apropiindu-se în viteză. 
Câteva secunde mai târziu, berlina albă intră pe stradă. 

Elliot se ridică, ţinând pistolul cu ambele mâini, și slobozi trei 
gloanţe, unul după altul. Primele două se izbiră de metal, dar cel 
de-al treilea perforă cauciucul roții din dreapta, faţă. 

Fordul luase curba în viteză. Smucită de lovitura glonțului, 
mașina scăpă de sub control. Se răsuci în stradă, tăie colțul, 
intră într-un gard viu și izbi o mică fântână din ipsos, oprindu-se, 
în cele din urmă, în mijlocul unei peluze acoperite de zăpadă. 

Elliot alergă la Chevroletul pe care Tina îl oprise la o sută de 
metri distanţă. Lui i se părură mai degrabă o sută de kilometri. 
Pașii lui grei răsunau ca bubuiturile de tobă în atmosfera calmă 
a nopţii. Ajunse, în sfârșit, lângă mașină. Tina deschisese 
portiera. El sări înăuntru, o închise cu un bufnet și strigă: 

— Dă-i drumul, dă-i drumul! 

Tina apăsă pedala de acceleraţie până la podea și mașina 
răspunse cu o trepidaţie, apoi se lansă în viteză. 

Două străzi mai departe, Elliot spuse: 

— Să faci la dreapta, în următoarea intersecţie. 

După alte două viraje și încă trei străzi parcurse, adăugă: 

— Oprește, vreau să găsesc emițătorul. 

— Dar acum nu ne mai pot urmări, replică ea. 

— Totuși, încă mai au receptorul. Pot vedea unde mergem și, 
chiar dacă nu ne mai pot urmări ei, vor trimite o altă mașină pe 
urmele noastre. Nu vreau să știe nici măcar încotro ne 
îndreptăm. 

Ea frână și Elliot cobori. Pipăi de-a lungul pragurilor, pe lângă 
aripile roţilor, acolo unde un emiţător ar fi putut fi plantat rapid 
și discret. Nu găsi nimic. Și bara de protecţie din faţă era curată, 
în cele din urmă, îl dibui. De dimensiunile unui pachet de ţigări, 
era atașat magnetic în interiorul barei de protecţie din spate. Il 
desprinse, îl zdrobi cu piciorul, călcându-l de câteva ori, și-l 
azvârli din drum. 

Urcară înapoi în mașină, închiseră ușile și, cu motorul pornit și 
căldura la maximum, rămaseră câteva clipe în tăcere, lăsându- 
se învăluiţi de aerul cald, dar continuând să tremure. 

În cele din urmă, Tina vorbi. 

— Dumnezeule, rapid s-au mai mobilizat! 

— Suntem în continuare cu un pas înaintea lor, replică Elliot, 
cu vocea nesigură. 

— Cu o jumătate de pas. 

— Cam așa ceva, admise el. 

— Bellicosti ar fi trebuit să ne dea informaţii cu care să putem 
stârni interesul unui reporter bun. 

— Acum nu mai e cazul. 

— Așadar, cum vom face rost de informațiile acelea? 

— Intr-un fel sau altul, răspunse el, vag. 

— Cum ne construim cazul? 

— Ne vom gândi noi la ceva. 

— Și la cine mai apelăm acum? 

— Situaţia nu e disperată, Tina. 

— Nici n-am spus că este. Dar încotro ne îndreptăm? 

— Nu putem să stabilim în seara asta, replică el, obosit. Nu în 
starea în care ne aflăm. Suntem epuizați amândoi, susținuți 
doar de disperare. lar asta e periculos. Cea mai bună decizie 
acum este să nu luăm nicio decizie. Trebuie să ne punem la 
adăpost și să ne odihnim puţin. Mâine-dimineaţă vom avea 
mintea limpede și vom ști ce avem de făcut. 

— Chiar crezi că vei putea dormi? 

— La naiba, da. A fost o noapte grea. 

— Și unde vom putea fi în siguranţă? 

— Vom apela la o șmecherie. In loc să ne furișăm la cine știe 
ce motel discret, ne vom duce la cel mai bun hotel din oraș. 

— Harrah's? 

— Exact. Nimeni nu se așteaptă să fim atât de îndrăzneţi. Ne 
vor căuta oriunde în altă parte. 

— Dar e riscant. 

— Ai vreo idee mai bună? 

— Nu. 

— Tot ce facem e riscant. 

— Ai dreptate. Atunci, să mergem! 

Tina conduse înapoi în oraș. Abandonară Chevroletul într-o 
parcare publică, la patru străzi de hotel. 

— Aș vrea să nu fi fost nevoiţi să renunţam la mașină, spuse 
ea, scoțând singura lor valiză din portbagaj. 

— O vor căuta. 

Merseră pe jos spre hotel, pe străzile bătute de vânt, sub 
lumina becurilor. Deși era 1:45 dimineaţa, din cazinouri 
răzbăteau valuri de muzică, râsete și clinchetul aparatelor de 
joc; la ora aceea, zgomotul nu era unul plăcut, ci o cacofonie de 
sunete. 

Deși Reno nu era un oraș la fel de activ precum Las Vegas, și 
numeroși turiști se retrăseseră deja în camere, cazinoul 
hotelului Harrah's era încă destul de aglomerat. Se părea că un 
tânăr marinar avusese noroc la una dintre mesele de barbut și 
jucătorii gălăgioși îl îndemnau acum să dea un opt și să le arate 
de ce era în stare. 

Fiind sărbătoare, hotelul era ocupat la capacitate maximă, dar 
Elliot știa că mereu se găseau niște camere de rezervă. La 
solicitarea administratorilor de cazinou, hotelierii păstrau câteva 
camere pentru eventualitatea în care unii dintre clienţii lor 
obișnuiți - mari jucători, firește - apăreau pe nepusă masă, fără 
rezervări în prealabil, dar cu bani mulţi în buzunare. În plus, 
uneori se anulau rezervări în ultimul minut și întotdeauna erau 
câţiva clienţi care nu se prezentau. O bancnotă de douăzeci de 
dolari, împăturită corespunzător și plasată discret 
recepționerului, conducea aproape de fiecare dată la 
constatarea surprinzătoare că mai erau camere disponibile. 

Informat fiind că exista totuși o cameră disponibilă pentru 
două nopţi, Elliot semnă formularul de cazare cu numele Hank 
Thomas - o modificare amuzantă a numelui unuia dintre actorii 
săi preferaţi; înscrise și o adresă falsă, din Seattle. Funcţionarul 
îi solicită un act de identitate sau un card de credit, dar Elliot 
reuși să-l impresioneze cu o poveste lacrimogenă, în care se 
dădu drept victima unui furt la aeroport. Incapabil să-și 
dovedească identitatea, fu nevoit să achite numerar, în avans, 
pentru ambele nopţi, ceea ce și făcu, scoțând banii dintr-un 
teanc pe care-l ţinea în buzunar, nu din portofelul așa-zis furat. 

Li se dădu o cameră frumoasă, la etajul al nouălea. 

După plecarea valetului, Elliot încuie ușa, puse lanţul de 
siguranţă și fixă scaunul greu, cu spătar drept, sub mânerul ușii. 

— E ca o închisoare, remarcă Tina. 

— Cu deosebirea că noi suntem închiși, în vreme ce asasinii 
zburdă liberi, afară. 

Puțin mai târziu, erau amândoi în pat, îmbrățișaţi, dar niciunul 
nu se gândea la sex. Nu voiau decât să fie aproape și să simtă 

atingerea celuilalt, ca o confirmare că erau încă în viaţă, să se 
știe în siguranță, protejaţi și iubiţi. Nevoia lor era una de 
afecțiune și de companie, venită din instinct, o reacţie la 
moartea și la distrugerile la care asistaseră peste zi. După ce 
întâlniseră atâţia oameni cu prea puţin respect pentru viaţa 
altora, aveau nevoie să se convingă că erau mai mult decât 
biete fire de praf în bătaia vântului. 

După câteva minute, Elliot spuse: 

— Ai avut dreptate. 

— În ce privinţă? 

— În legătură cu ce ai spus aseară, în Vegas. 

— Amintește-mi. 

— Ai zis că îmi face plăcere urmărirea. 

— Unei părți din tine... una îngropată adânc. Da, cred că da. 

— Așa e, spuse el. Acum îmi dau seama. Deși n-am vrut să 
recunosc, la început. 

— De ce nu? N-am zis-o într-un mod negativ. 

— Știu că nu. Este vorba doar despre faptul că, de mai bine 
de cincisprezece ani, am trăit o viaţă obișnuită, viaţa unui om de 
rând. Eram convins că nu mai aveam nevoie și că nu-mi mai 
doream emoţiile intense pe care le trăisem în tinerețe. 

— Nu cred că ai nevoie de ele sau că le dorești, spuse Tina. 
Dar acum, pentru că te afli pentru prima dată după atâţia ani în 
faţa unui pericol real, o parte din tine răspunde provocării. Ca un 
fost sportiv înapoi pe teren, testându-și reflexele, mândru să 
descopere că abilităţile nu l-au părăsit. 

— E mai mult de-atât, răspunse Elliot. Cred că... undeva, 
adânc în sufletul meu, am simţit un soi de fior bolnav când l-am 
ucis pe omul acela. 

— Nu fi atât de dur cu tine! 

— Nu sunt. De fapt, poate că fiorul acela n-a fost chiar atât de 
adânc. Ci mai aproape de suprafaţă. 

— Ar trebui să fii mulțumit că l-ai ucis pe nemernic, rosti ea 
încet, strângându-i mâna. 

— Ar trebui? 

— Ascultă, dacă aș pune mâna pe cei care încearcă să mă 
împiedice să-l găsesc pe Danny, n-aș avea niciun scrupul să-i 
ucid. Niciunul. Poate chiar mi-ar face plăcere. Sunt ca o leoaică, 
iar ei mi-au răpit puiul. Poate că uciderea lor e cel mai firesc și 
mai admirabil lucru pe care-l pot face. 

— Cu alte cuvinte, în fiecare dintre noi zace o fiară sălbatică. 
Asta vrei să spui? 

— Nu sunt eu singura cu o latură sălbatică. 

— Dar asta face oare o crimă acceptabilă? 

— Ce este de acceptat? întrebă ea. Așa ne-a lăsat Dumnezeu. 
Așa trebuie să fim, cine poate spune că nu e acceptabil? 

— Poate că da. 

— Dacă cineva ucide din plăcere sau în virtutea unui ideal, 
precum revoluționarii aceia ţăcăniţi despre care citeşti în cărți, 
asta da, este o barbarie... o nebunie. Ceea ce ai făcut tu e cu 
totul altceva. Autoconservarea este una dintre cele mai 
puternice motivații pe care ni le-a dăruit Dumnezeu. Suntem 
construiți pentru supravieţuire, chiar dacă pentru asta trebuie să 
ucidem. 

Tăcură o vreme. Apoi el spuse: 

— Mulţumesc. 

— Dar n-am făcut nimic. 

— Ai ascultat. 


28. 


Kurt Hensen, mâna dreaptă a lui George Alexander, își 
petrecu zborul turbulent de la Las Vegas la Reno moţăind. Erau 
într-un avion de zece locuri, aparţinând Reţelei, și fuseseră 
scuturaţi serios de curenţii de mare altitudine care suflau pe 
culoarul lor de zbor. Hensen, un individ bine făcut, cu păr de un 
blond spălăcit și ochi galbeni că ai unei pisici, se temea de zbor. 
Nu reușea să urce la bordul unui avion decât după ce lua 
medicamente. De obicei, adormea în câteva minute după 
decolare. 

Alături de el mai călătorea un singur pasager, George 
Alexander, care considera că rechiziţionarea acestui avion era 
cea mai importantă realizare a sa în cei trei ani de când 
devenise șeful biroului din Nevada al Reţelei. Deși își petrecea 
cea mai mare parte a timpului la sediul din Las Vegas, uneori 
era nevoit să întreprindă călătorii neprevăzute, în locuri 
îndepărtate: Reno, Elko, chiar și în afara statului, în Texas, 
California, Arizona, New Mexico, Utah. In primul an, apelase la 

zborurile comerciale sau închiriase serviciile unui pilot de 
încredere, ce putea opera o aeronavă standard cu două motoare 
pe care predecesorul lui Alexander reușise s-o achiziționeze din 
bugetul Reţelei. Insă i se păruse o absurditate și dovada unei 
viziuni limitate din partea directorului să oblige un om de 
importanţa lui Alexander să călătorească într-un mod atât de 
primitiv. Timpul lui era preţios pentru ţară; munca lui era una de 
o sensibilitate extremă și necesita adesea decizii bazate pe 
examinarea directă a dovezilor aflate la distanţe mari. În urma 
unui lobby îndelungat și susținut, Alexander primise, în cele din 
urmă, această mică aeronavă; imediat adăugase doi piloţi cu 
normă întreagă, foști militari, pe statul de plată al biroului din 
Nevada. 

Uneori, Reţeaua făcea economii în propriul său dezavantaj. lar 
George Lincoln Stanhope Alexander, moștenitor atât al averii 
familiei Alexander din Pennsylvania, cât și al averii familiei 
Stanhope din Delaware, nu avea pic de indulgență pentru 
zgârciţi. 

Era adevărat că fiecare ban investit trebuia să merite, pentru 
că fiecare ban care ajungea în bugetul Reţelei era greu obținut. 
Dat fiind că era o organizaţie secretă, fondurile sale se 
constituiau din sume redirecţionate, destinate iniţial altor 
agenţii guvernamentale. Trei miliarde de dolari, partea cea mai 
consistentă a bugetului anual al Reţelei, proveneau de la 
Departamentul de Sănătate. Reţeaua avea un agent sub 
acoperire, pe nume Jacklin, infiltrat adânc în rândurile 
personalului decizional din cadrul Departamentului. Jacklin avea 
datoria de a concepe noi programe de sănătate, de a-l convinge 
pe secretarul Departamentului de Sănătate că programele 
respective erau necesare, de a face astfel încât să fie votate în 
Congres, urmând ca apoi să caute acoperiri birocratice 
convingătoare, care să ascundă faptul că programele cu pricina 
erau imaginare; și când fondurile federale erau vărsate în aceste 
operaţiuni false, banii erau deviaţi către Reţea. Să ciupească 
fonduri de trei miliarde de dolari din bugetul Departamentului 
de Sănătate era cea mai puţin riscantă dintre operaţiunile de 
finanţare a Reţelei, întrucât Departamentul era imens și nu 
resimțea lipsa unei sume atât de modeste. Departamentul 
Apărării, care nu se mai bucura acum de aceeași abundență 
financiară ca acela al Sănătăţii, era totuși și el vinovat de risipă, 

contribuind cu cel puţin încă un miliard pe an. Sume mai mici, 
cuprinse între o sută de milioane și o jumătate de miliard, erau 
extrase pe ascuns de la departamentele Educaţiei, Energiei și 
de la alte instituţii guvernamentale, în fiecare an. 

Reţeaua, deși finanțată cu unele dificultăţi, era, fără îndoială, 
finanțată generos. Un avion pentru directorul importantului 
birou din Nevada nu era o extravaganță, și Alexander considera 
că performanţele sale notabile din anul anterior îl convinseseră 
pe bătrânul de la Washington că banii erau cheltuiţi cu 
înțelepciune. 

Alexander era mândru de importanţa poziţiei sale. Dar era, 
totodată, frustrat, pentru că atât de puţini oameni erau 
conștienți de ea. Avea momente în care îi invidia pe tatăl și pe 
unchii lui. Ei își slujiseră patria în mod evident, bucurându-se de 
o vizibilitate extremă, în așa fel încât oricine putuse să vadă și 
să admire spiritul lor de dăruire publică. Secretar al apărării, 
secretar de stat, ambasador în Franţa... în astfel de posturi, un 
om era apreciat și respectat. 

George, pe de altă parte, nu deținuse un post de o reală 
semnificaţie până în urmă cu șase ani, când avea deja treizeci și 
șase de ani. Până atunci ocupase diverse posturi fără prea mare 
importanță în guvern. Acele misiuni de natură diplomatică sau 
de spionaj nu reprezentaseră niciodată o insultă la adresa 
numelui său, dar fuseseră întotdeauna posturi modeste, în 
ambasade din ţări mici precum Islanda, Ecuador sau Tonga, 
nimic pentru care The New York Times să se deranjeze să-i 
acorde atenție. 

Apoi, cu șase ani în urmă, fusese înființată Reţeaua, iar 
președintele îi încredinţase lui sarcina dezvoltării unui birou al 
noii agenţii de spionaj în America de Sud. Aceasta era, cu 
adevărat, o activitate importantă, provocatoare și interesantă. 
George răspundea în mod direct de cheltuieli de zeci de 
milioane de dolari și controla sute de agenţi în douăsprezece 
țări. După numai trei ani, președintele se declarase încântat de 
realizările din America de Sud și-i ceruse lui George să preia 
conducerea unuia dintre birourile interne ale Reţelei - cel din 
Nevada, care fusese anterior gestionat teribil de inadecvat. 
Poziţia era una dintre cele mai puternice șase din eșalonul 
superior al Reţelei. Președintele îi dăduse de înțeles că avea să 
fie promovat șef de birou peste întreaga regiune vestică, 

urmând să ajungă până în vârful organizaţiei dacă reușea să 
facă divizia problematică din Nevada să funcţioneze la 
parametrii celei din America de Sud. În timp, putea ajunge să 
preia scaunul de director de la Washington și să răspundă de 
toate operațiunile de spionaj interne și externe. Astfel, ar fi 
devenit unul dintre cei mai puternici oameni ai Americii, o 
poziţie de forță mult peste cea la care putea spera un secretar 
de stat sau un secretar al apărării. 

Dar nu se putea lăuda nimănui cu realizările sale. Nu se putea 
aștepta niciodată la recunoașterea și onoarea publică de care 
alți bărbați din familia lui se bucuraseră din belșug. Reţeaua era 
clandestină și așa trebuia să rămână, pentru a-și păstra 
valoarea. Cel puţin jumătate dintre cei care lucrau pentru ea nu 
știau de existenţa organizaţiei; unii credeau că erau angajaţi de 
FBI; alţii erau convinși că lucrau pentru CIA, sau că activau în 
cadrul diverselor ramuri ale Trezoreriei, inclusiv în Serviciile 
Secrete. Niciunul dintre acești oameni nu putea compromite 
Rețeaua. Doar șefii de birouri, angajaţii personali ai acestora, 
șefii de filiale din marile orașe și agenţii operativi cu vechime, 
care-și demonstraseră abilităţile și loialitatea - doar ei 
cunoșteau natura adevărată a angajatorilor și a muncii lor. Din 
clipa în care reprezentanţi ai presei ar fi aflat despre existenţa 
Reţelei, totul ar fi fost pierdut. 

Așezat în cabina slab luminată a avionului, contemplând fuga 
norilor de sub el, Alexander se întreba ce-ar fi spus tatăl și 
unchii lui dacă ar fi știut că serviciul lui în slujba patriei 
presupunea, de multe ori, să emită ordine de asasinare. Mai 
șocant chiar pentru sensibilitatea unor veritabili patricieni ca ei 
era faptul că în trei cazuri, în America de Sud, Alexander fusese 
nevoit să apese el însuși pe trăgaci. Îi plăcuse atât de mult, 
fusese atât de delicios tulburat de fiorii resimţiţi, încât se oferise 
voluntar pentru încă alte șase misiuni de eliminare. Ce ar fi 
gândit bătrânii familiei Alexander, renumiţii demnitari, dacă ar fi 
știut că mâinile lui erau mânjite de sânge? Cât despre faptul că 
uneori era obligat să le ordone altora să ucidă, presupunea că 
asta ar fi fost mai ușor de acceptat pentru familia lui. Membrii 
clanului Alexander erau cu toţii idealiști când venea vorba 
despre felul în care ar trebui să stea lucrurile, dar, în același 
timp, erau pragmatici convinși când aveau de-a face cu lucrurile 
așa cum stăteau ele cu adevărat. Știau că domeniul securităţii 

militare și cel al spionajului internaţional nu erau un loc de joacă 
pentru copii. lar lui George îi plăcea să creadă că l-ar fi putut 
ierta pentru faptul că apăsase el însuși pe trăgaci. 

La urma urmei, n-a ucis niciodată un cetăţean obișnuit sau un 
om de reală valoare. Țintele lui au fost, întotdeauna, spioni și 
trădători; mulţi dintre ei fuseseră, la rândul lor, ucigași cu sânge 
rece. Scursuri umane. Nu ucisese decât scursuri umane. Nu era 
o meserie frumoasă, dar avea măsura ei de demnitate și de 
eroism. Cel puţin, așa privea George situaţia; se considera un 
erou. Da, era convins că ar fi avut binecuvântarea tatălui și pe a 
unchilor săi - numai dacă le-ar fi putut spune! 

Aeronava întâlni o turbulenţă severă, scuturându-se, săltând 
și zdruncinându-se. 

Kurt Hensen pufni în somn, dar nu se trezi. 

După ce avionul se mai liniști, Alexander își îndreptă din nou 
privirea pe fereastră, asupra norilor albi ca laptele, compacţi, cu 
forme rotunde, feminine, și se gândi la femeia aceea, Evans. Era 
foarte drăguță. Avea dosarul ei pe scaun, alături. Il ridică, îl 
deschise și se uită la fotografia ei. Cu adevărat, foarte drăguță. 
Hotări să o ucidă chiar el, când va veni momentul, și gândul îi 
provocă instantaneu o erecţie. 

li plăcea să ucidă. Pe sine nu încerca să se mintă, indiferent 
ce mască trebuia să poarte în public. Intreaga viaţă, din motive 
pe care nu reușise niciodată să le înțeleagă pe deplin, fusese 
fascinat de moarte, intrigat de forma, de natura și de multiplele 
ei posibilităţi, subjugat de studiul și de sensul acesteia. Se 
considera un mesager al morţii, un călău divin. Din multe puncte 
de vedere, crima era pentru el mai excitantă decât sexul. 
Aplecarea spre violenţă nu ar fi fost tolerată în rândurile fostelor 
structuri ale FBI - poate nici în rândurile celor noi, complet 
politizate - și nici în multe alte structuri polițienești monitorizate 
de Congres. Insă în cadrul acestei organizaţii neștiute, în acest 
loc secret și incomparabil mai confortabil, Alexander se simțea 
perfect. 

Inchise ochii și continuă să se gândească la Christina Evans. 

29. 


În visul Tinei, Danny era în capătul îndepărtat al tunelului. Era 
înlănţuit, așezat în mijlocul unei grote mici, bine iluminate, dar 
culoarul de acces către el era întunecat și înțesat de pericole. 
Danny o striga fără încetare, implorând-o să vină să-l salveze 
înainte ca tavanul temniţei lui subpământene să se 
prăbușească, îngropându-l de viu. Tina porni de-a lungul 
tunelului, spre el, hotărâtă să-l scoată de-acolo, când ceva se 
întinse spre ea, dintr-o despicătură îngustă în peretele stâncos. 
Cu coada ochiului, văzu o lumină caldă, ca strălucirea unui foc, 
răzbătând de dincolo de crăpătură, precum și silueta unui 
personaj misterios, profilată pe fundalul roșiatic. Se întoarse și 
se pomeni că privește drept în faţa rânjită a Morţii, ca și cum 
aceasta o pândise din măruntaiele iadului. Ochii stacojii. Pielea 
scorojită. Dantelăria viermănoasă de pe obraz. Țipă, dar apoi își 
dădu seama că Moartea nu avea cum s-o ajungă. Crăpătura din 
zid nu era suficient de largă pentru ca hârca să poată trece pe 
acolo în tunelul în care era ea; putea doar să-și strecoare un 
braţ, și degetele ei osoase, lungi, erau la nici patru centimetri de 
ea. Danny începu iar să strige și Tina își continuă drumul către 
el, prin tunelul întunecos. Trecu de mai multe ori pe lângă 
spărturi în zid, iar Moartea o urmărea cu privirea din spatele 
fiecăreia, urlând, proferând blesteme la adresa ei, dar niciuna 
dintre găuri nu era destul de mare încât s-o poată Înhăţa. Ajunse 
lângă Danny și, când îl atinse, lanţurile dispărură ca prin farmec 
din jurul braţelor și picioarelor lui. 

— Mi-a fost frică, îi spuse ea. 

— Eu am micșorat spărturile din pereţi. M-am asigurat că nu 
poate ajunge la tine, că nu te poate răni, îi răspunse el. 

Era opt și jumătate în dimineaţa de vineri și Tina se trezi 
zâmbind, încântată. Îl scutură pe Elliot până când îl trezi. 

Clipind somnoros, el se ridică. 

— Ce s-a întâmplat? 

— Danny mi-a trimis un vis nou. 

— După cum se vede după zâmbetul tău, n-a fost un coșmar. 

— Nici vorbă. Danny vrea să mergem la el. Vrea să intrăm în 
locul în care e ţinut prizonier și să-l luăm de acolo. 

— Am fi uciși înainte să ajungem la el. Nu putem da buzna, 
precum cavaleria. Trebuie să ne folosim de presă și de justiţie 
ca să-l eliberăm. 

— Nu cred. 

— Noi doi nu ne putem pune cu organizaţia din spatele lui 
Kennebeck, plus personalul unui centru secret de cercetare al 
armatei. 

— Danny o să facă în așa fel încât să putem intra în siguranţă, 
îi spuse ea cu încredere. Se va folosi de puterile lui ca să ne 
ajute să ajungem la el. 

— Așa ceva nu e posibil. 

— Ai spus că mă crezi! 

— Sigur, replică Elliot, căscând și întinzându-se alene. Te 
cred, dar... cum ne-ar putea ajuta el? Cum ne-ar putea garanta 
siguranţa? 

— Nu știu. Dar asta mi-a transmis în vis. Sunt convinsă. 

li povesti visul și Elliot fu nevoit să recunoască, spăsit, că 
interpretarea ei nu era forțată. 

— Chiar dacă Danny ne-ar putea ajuta să intrăm, spuse el 
apoi, nu știm unde este ţinut. Unitatea aceea secretă ar putea fi 
oriunde. Sau poate că nici nu există. Și dacă există, e posibil să 
nu-l ţină acolo. 

— Există și acolo este ţinut, ripostă ea, încercând să pară mai 
sigură pe sine însăși decât era în realitate. 

Ajunsese foarte aproape de Danny. Simţea că mai avea puţin 
și-l va ţine în braţe și nu voia să audă că exista chiar și cea mai 
firavă posibilitate să nu poată da de el. 

— OK, spuse Elliot, frecându-și ochii  somnoroși. Să 
presupunem că această unitate secretă există. Dar asta nu ne 
ajută prea mult. Ar putea fi oriunde, în munţi. 

— Ba nu. Ar trebui să fie pe o rază de câţiva kilometri în jurul 
locului în care intenţionase Jaborski să-i ducă pe cercetași. 

— Corect. Probabil că așa e. Dar tot vorbim despre o 
suprafață foarte mare de teren accidentat. Nu avem cum să 
întreprindem o căutare amănunţită. 

Încrederea Tinei era de nezdruncinat. 

— Danny o să ne indice locul. 

— Danny o să ne spună unde e ţinut? 

— Cred că va încerca. Am simţit asta în vis. 

— Dar cum o va face? 

— Nu știu. Dar am sentimentul că, dacă am găsi o cale... o 
modalitate de a-i capta energia, de a o canaliza... 

— Cum ar fi? 

Tina privi așternuturile șifonate ca și cum căuta inspiraţia în 
faldurile cearșafurilor. Expresia ei și-ar fi găsit locul pe fața unei 
ţigănci ghicitoare care studia concentrată dispunerea frunzelor 
de ceai. 

— Hărţi, rosti ea brusc. 

— Poftim? 

— Nu există hărţi ale zonelor sălbatice? Excursioniștii și alţi 
iubitori ai naturii ar avea nevoie de ele. Nu unele foarte 
detaliate. Hărţi de bază, care indică formele de relief - dealuri, 
văi, cursuri de apă, cărări, drumuri forestiere abandonate, genul 
ăsta de informaţii. Sunt sigură că Jaborski avea hărţi. Știu că 
avea. Le-am văzut la întâlnirea cu părinţii, când ne-a explicat că 
excursia avea să se desfășoare în condiţii de perfectă siguranţă. 

— Presupun că toate magazinele de articole sportive din Reno 
vând hărţi, cel puţin cu zonele din apropierea munţilor Sierra. 

— Poate că, dacă luăm o hartă și o deschidem... ei bine, poate 
că Danny va găsi o cale prin care să ne arate cu exactitate locul 
în care se află. 

— Cum? 

— Nu știu încă, replică ea și dădu cearșafurile la o parte, 
coborând din pat. Hai să facem rost de hărți mai întâi. Restul, o 
să vedem mai târziu. Haide! Să facem duș și să ne pregătim! 
Magazinele se deschid într-o oră. 

e 

Din cauza încurcăturii de la casa Bellicosti, George Alexander 
nu ajunse în pat, să se culce, decât abia la cinci și jumătate, în 
dimineaţa de vineri. Fiind încă furios pe subordonații săi, pentru 
că îi lăsaseră iar pe Stryker și pe femeia aceea să le scape 
printre degete, nu reuși decât cu greu să se relaxeze. Intr-un 
sfârșit, adormi în jurul orei șapte. 

La zece, îl trezi telefonul. Era directorul, care-l suna din 
Washington. Foloseau un dispozitiv de bruiaj, motiv pentru care 
întotdeauna vorbeau liber, iar bătrânul era furios și, după cum îi 
era obiceiul, foarte direct. 

În timp ce asculta acuzaţiile și solicitările directorului, 
Alexander înțelese că viitorul lui în cadrul Reţelei era în joc. 

Dacă nu reușea să-i oprească pe Stryker și pe Evans, visul lui de 
a prelua peste câţiva ani postul de director avea să se năruie. 
După ce bătrânul închise, Alexander sună la birou, sperând să 
nu audă că Elliot Stryker și Christina Evans erau încă în libertate. 
Dar tocmai asta i se spuse. Ordonă ca mai mulţi oameni să fie 
retrași din alte misiuni, pentru a participa la urmărirea celor doi. 
— Vreau să-i găsiţi până mâine, ceru Alexander. Ticălosul ăla 
ne-a ucis acum un om. Nu-l putem lăsa să scape nepedepsit. 
Vreau să-l ucideţi. Și pe nemernică. Pe amândoi. Îi vreau morţi! 


30. 


Nu departe de hotel erau două magazine de articole sportive 
și două de arme. Primul magazin de articole sportive nu ţinea și 
hărţi, iar al doilea, deși vindea hărți, nu le avea pe stoc. Elliot și 
Tina găsiră ce căutau într-unul dintre magazinele de arme: un 
set alcătuit din douăsprezece hărți ale zonelor sălbatice ale 
munților Sierra, întocmite pentru uzul excursioniștilor și al 
vânătorilor. Setul era prezentat într-o casetă din piele și costa o 
sută de dolari. 

Întorși la hotel, întinseră una dintre hărți pe pat. 

— Și acum, ce facem? întrebă Elliot. 

Tina se gândi un moment. Apoi se duse la birou, trase sertarul 
din mijloc și scoase din el un dosar cu articole de papetărie cu 
însemnele hotelului. În dosar era și un pix din plastic 
inscripţionat cu numele hotelului. Luă pixul, reveni lângă pat și 
se așeză lângă harta întinsă. 

— Oamenii care cred în ocultism fac o chestie numită „scriere 
automată”, spuse ea. Ai auzit de așa ceva? 

— Sigur. Ține de spiritism. Se presupune că un spirit îţi 
ghidează mâna, ca să notezi un mesaj transmis din lumea de 
dincolo, întotdeauna mi s-a părut o scrânteală maximă. 

— Ei bine, scrânteală sau nu, voi încerca ceva asemănător. 
Doar că eu nu am nevoie de un spirit care să-mi conducă mâna. 
Sper că Danny o va face. 

— Nu ar trebui să fii în transă, ca un medium în cadrul unei 
ședințe de spiritism? 

— Voi încerca să mă relaxez complet, ca să devin deschisă și 
receptivă. Voi sta cu pixul deasupra hărţii și poate că Danny va 
trasa ruta, pentru noi. 

Elliot își trase un scaun mai aproape de pat și se așeză. 

— Nu cred nici măcar pentru o clipă că va funcţiona. E 
nebunie curată. Dar voi sta aici în liniște, ca să încercăm. 

Tina fixă harta cu privirea, încercând să nu se gândească la 
nimic altceva, concentrându-se pe nuanțele atrăgătoare de 
verde, albastru, galben și roz, pe care cartografii le folosiseră 
pentru configurarea terenului. Își lăsă privirea să rătăcească, 
nefocalizată. 

Trecu un minut. Două. Trei. 

Încercă apoi cu ochii închiși. 

Încă un minut. Două. 

Nimic. 

Întoarse harta pe partea cealaltă, încercând și acolo. 

Tot fără rezultat. 

— Dă-mi o altă hartă, ceru ea. 

Elliot scoase încă una din caseta din piele și i-o întinse. O 
împături pe prima, în timp ce ea o desfăcea pe cea de-a doua. 

O jumătate de oră și cinci hărţi mai târziu, mâna Tinei sări pe 
suprafaţa hărţii, ca și cum cineva o izbise peste braţ. 

Simţi o senzaţie ciudată, ca și cum mâna îi era trasă, dar 
senzaţia venea din interior, și încremeni, surprinsă. 

Imediat, puterea care pusese stăpânire pe ea dispăru. 

— Ce a fost asta? întrebă Elliot. 

— Danny. A încercat. 

— Eşti sigură? 

— Sunt convinsă. Dar m-a luat prin surprindere și presupun că 
rezistența pe care am manifestat-o fără să vreau a fost 
suficientă ca să-l îndepărteze. Cel puţin, știm că asta e harta. 
Lasă-mă să mai încerc o dată. 

Așeză iarăși pixul la marginea hărţii și-și lăsă privirea să 
alunece în gol. 

Temperatura aerului în cameră scăzu drastic. 

Tina încercă să ignore frigul. Încercă să-și alunge orice gând. 

Mâna ei dreaptă, în care ţinea pixul, deveni rapid mai rece 
decât restul corpului. Simţi din nou tragerea aceea interioară 
neplăcută. O dureau degetele de frig. Dintr-odată, mâna ei 
zvâcni de-a latul hărţii, apoi încă o dată, înapoi, după care 

descrise o serie de cercuri; pixul făcea semne nedeslușite pe 
suprafaţa hărţii. După o jumătate de minut, simţi cum puterea 
aceea îi părăsește mâna. 

— N-are rost! exclamă ea. 

Harta țâșni în aer, ca aruncată de cineva într-un moment de 
furie sau de frustrare. 

Elliot se ridică de pe scaun și se întinse după ea, dar harta 
zvâcni iar în aer. Se prăbuși cu zgomot în cealaltă parte a 
camerei, apoi zbură încă o dată înapoi, căzând, în cele din urmă, 
la picioarele lui Elliot, ca o pasăre moartă. 

— Dumnezeule! murmură el. Data viitoare când citesc în ziar 
povestea unuia care spune că a fost luat cu farfuria zburătoare 
și a dat o tură prin univers, n-o să mă mai grăbesc să râd. Dacă 
mai văd multe obiecte lipsite de viaţă dansând prin aer, o să 
ajung să cred în orice, indiferent cât de bizar ar fi. 

Tina se ridică de pe pat, frecându-și mâna dreaptă îngheţată. 

— Presupun că încă opun prea multă rezistenţă, spuse ea. Dar 
se simte atât de ciudat, când preia el controlul... nu mă pot 
stăpâni și mă crispez puţin. Cred că ai avut dreptate când ai zis 
că ar trebui să fiu într-un fel de transă. 

— Mă tem că în privința asta nu te pot ajuta. Sunt un bun 
bucătar, dar nu mă pricep la hipnoză. 

Tina clipi. 

— Hipnoză! Firește! Probabil că asta va rezolva situația. 

— Poate că da. Dar unde te aștepți să găsești un hipnotizator? 
Nu prea i-am văzut la colț de stradă. 

— Billy Sandstone, spuse ea. 

— Cine? 

— E un hipnotizator. Locuiește aici, în Reno. Are un număr, 
într-un spectacol. E genial! Am vrut să-l folosesc și eu în 
Magyck!, dar era angajat într-un contract de exclusivitate cu un 
lanţ hotelier din Reno. Dacă reușim să ajungem la el, m-ar putea 
hipnotiza. Apoi poate că voi reuși să mă relaxez suficient încât 
să funcţioneze scrierea automată. 

— Îi știi numărul de telefon? 

— Nu. Și probabil că nu este în cartea de telefoane. Dar îl știu 
pe al impresarului lui. Pot ajunge așa la el. 

Tina dădu fuga la telefon. 

31. 


Billy Sandstone se apropia de patruzeci de ani, era suplu și 
micuţ, ca un jocheu, iar cuvântul lui de ordine părea să fie 
„curăţenia”. Pantofii îi străluceau ca niște oglinzi negre. Dungile 
de la pantalon erau ascuţite ca niște lame, iar cămașa sport, 
albastră, impecabil apretată. Părul îi era tuns scurt și mustaţa 
atât de îngrijită, încât lăsa impresia că fusese desenată 
deasupra buzei. 

Și sufrageria lui Billy era impecabilă. Masa, scaunele, dulapul 
și bufetul emanau o strălucire caldă, dobândită în urma 
straturilor generoase de lac pentru mobilă, aplicate, cu încă și 
mai mult sârg decât cel depus pentru lustruirea pantofilor. În 
mijlocul mesei, trandafiri proaspeţi erau așezați într-o vază din 
cristal, materialul de o calitate excepţională reflectând raze 
imaculate de lumină. Draperiile cădeau în falduri perfect 
măsurate. O armată de cârcotași și de pretenţioşi n-ar fi găsit, 
oricât ar fi încercat, vreun fir de praf. 

Elliot și Tina întinseseră harta pe masă și stăteau de o parte și 
de alta a acesteia. 

Billy spuse: 

— Christina, scrisul automat este o prostie. Doar știi asta. 

— Știu, Billy, știu. 

— Atunci? 

— Tot vreau să mă hipnotizezi. 

— Tu ești o persoană echilibrată, Tina, insistă Billy. Chestia 
asta nu-ţi stă în caracter. 

— Știu, repetă ea. 

— Măcar spune-mi pentru ce! Dacă aș ști despre ce e vorba, 
te-aș putea ajuta mai bine. 

— Billy, dacă aș încerca să-ţi explic, am sta aici toată după- 
amiaza. 

— Mai mult, interveni Elliot. 

— Și nu avem mult timp la dispoziţie, continuă Tina. Sunt 
multe în joc, Billy. Mai multe decât îţi poţi imagina. 

Nu-i povestiseră nimic despre Danny. Sandstone n-avea nici 
cea mai vagă idee de ce veniseră în Reno sau ce căutau în 
munţi. 

Elliot spuse: 

— Sunt sigur că ţi se pare ridicol, Billy. Probabil te-ntrebi dacă 
nu cumva sunt vreun nebun. Dacă nu m-am jucat cu mintea 
Tinei. 

— Ceea ce, categoric, nu este adevărat, interveni ea. 

— Exact, confirmă Elliot. Era cu mintea dusă dinainte s-o 
Cunosc. 

Gluma păru să-l relaxeze pe Sandstone, așa cum sperase el. 
Nebunii și oamenii fără judecată nu făceau glume intenţionat. 

— Te asigur, Billy, că nu ne-am pierdut minţile. Și chiar e o 
chestiune de viaţă și de moarte. 

— Chiar e, întări Tina. 

— În regulă. Nu aveţi timp să-mi explicaţi acum. Accept 
situația. Dar o veţi face cândva, când nu veți mai fi așa pe 
grabă? 

— Sigur că da, răspunse Tina. Îţi voi povesti totul. Dar acum, 
te rog, te rog, te rog, pune-mă în transă. 

— Bine, acceptă Billy Sandstone. 

Purta un inel de aur, cu sigiliu, pe care îl răsuci pe deget în 
așa fel încât sigiliul să vină spre palmă. Ridică mâna în faţa 
Tinei. 

— Ține privirea fixată pe inel și concentrează-te asupra vocii 
mele. 

— O secundă, îl întrerupse ea. 

Scoase capacul unei carioci roșii, pe care Elliot o cumpărase 
de la standul de ziare al hotelului, chiar înainte să ia taxiul spre 
casa lui Sandstone. El sugerase să folosească o altă culoare, 
pentru a distinge mai ușor între mâăzgălelile deja existente pe 
hartă și noile informaţii pe care sperau să le obţină. 

Așezând vârful cariocii pe hartă, Tina spuse: 

— În regulă, Billy, fă ce ai de făcut. 

Elliot nu-și dădu seama când alunecă Tina în transă, nici cum 
se petrecuse această trecere subtilă. Tot ce făcuse Sandstone 
fusese să-și plimbe mâna, încet, înainte și înapoi în faţa ei, în 
timp ce îi vorbea cu voce joasă, ritmată, rostindu-i frecvent 
numele. 

Elliot aproape că alunecă el însuși în transă. Clipi și căută să 
ignore vocea melodioasă a lui Sandstone, imediat ce-și dădu 
seama că-i cădea pradă. 

Tina privea în gol. 

Hipnotizatorul își cobori mâna și răsuci inelul la loc pe deget. 

— Tina, ești într-un somn adânc. 

— Da. 

— Ai ochii deschiși, dar ești cufundată într-un somn foarte, 
foarte adânc. 

— Da. 

— Vei rămâne în această stare până în momentul în care îţi 
voi spune eu să te trezești. Inţelegi? 

— Da. 

— Vei continua să fii relaxată și receptivă. 

— Da. 

— Nimic nu te va speria. 

— Nu. 

— Tu nu ești, de fapt, implicată în ceea ce se întâmplă. Ești un 
instrument de transmisie - ca un telefon. 

— Telefon, îngână ea. 

— Vei rămâne cu totul pasivă, până când vei simţi nevoia să 
folosești carioca din mâna ta. 

— În regulă. 

— Când vei simţi nevoia să folosești carioca, o vei face. Nu-i 
vei rezista. Te vei lăsa condusă. Ai înțeles? 

— Da. 

— Nu vei fi deranjată de nimic din ceea ce vorbesc eu cu 
Elliot. Îmi vei răspunde doar atunci când îţi voi vorbi ţie, direct. 
Este clar? 

— Da. 

— Acum... fii receptivă pentru cel care dorește să comunice 
prin intermediul tău. 

Așteptară. 

Trecu un minut, apoi încă unul. 

Billy Sandstone o privi cu atenţie o vreme, apoi începu să se 
foiască neliniștit în scaun. Se uită la Elliot și spuse: 

— Nu cred că treaba asta cu scrisul ghidat de spirit o să... 

Harta foșni, atrăgându-le atenţia. Colţurile acesteia se 
curbară, apoi se desfăcură, se răsuciră, apoi se întinseră iar și 
iar, pulsând, ca o fiinţă vie. 

Aerul se răci. 

Harta se potoli. Foșnetul încetă. 

Tina își cobori privirea asupra hărții și mâna ei începu să se 
miște. De data aceasta, mișcarea nu mai era smucită și 

necontrolată; mâna luneca șovăielnic pe suprafaţa hărții, lăsând 
în urmă o linie subţire, ca o dâră de sânge. 

Sandstone își fricționa braţele, ca să ţină la distanţă frigul din 
ce în ce mai pătrunzător. Încruntat, privi în sus către gurile de 
ventilaţie și dădu să se ridice. 

— Nu te deranja să verifici aerul condiţionat, îi spuse Elliot. Nu 
este pornit. Şi nici sistemul de încălzire n-a cedat. 

— Poftim? 

— Frigul vine de la... spirit, continuă Elliot, alegând să 
păstreze terminologia ocultă, fără să se complice cu povestea 
adevărată, despre Danny. 

— De la spirit? 

— Da. 

— Al cui spirit? 

— Ar putea fi al oricui. 

— Vorbești serios? 

— Cam da. 

Sandstone se holbă la el cu o privire care parcă spunea: „E 
clar că ești scrântit, dar ești cumva și periculos?” 

Elliot îi făcu semn spre hartă: 

— Vezi? 

În timp ce mâna Tinei își continua drumul pe suprafaţa hărții, 
colţurile acesteia începură iar să se strângă și să se desfacă. 

— Cum face asta? întrebă Sandstone. 

— Nu ea o face. 

— Atunci, fantoma, presupun. 

— Exact. 

Pe chipul lui Billy apăru o expresie chinuită, ca și cum credința 
lui Elliot în fantome îi provoca un disconfort palpabil, fizic. După 
toate aparențele, Sandstone și-ar fi dorit ca viziunea lui asupra 
lumii să rămână la fel de curată și de ordonată ca toate celelalte 
aspecte ale vieţii lui; dacă începea să creadă în fantome, va fi 
nevoit să-și reexamineze opiniile asupra multor alte lucruri, iar, 
în felul ăsta, viaţa ar fi devenit intolerabil de dezordonată. 

Elliot îl înţelegea. În momentul acela, îi era și lui dor de rutina 
rigid structurată a muncii la cabinetul de avocatură, de 
paragrafele ordonate ale textelor legale și de regulile imuabile 
ale sălii de judecată. ă 

Tina lăsă carioca să-i alunece dintre degete. Işi ridică privirea 
de pe hartă, la fel de nefocalizată. 

— Ai terminat? o întrebă Billy. 

— Da. 

— Eşti sigură? 

— Da. 

Cu ajutorul câtorva propoziții scurte și o bătaie din palme, o 
scoase apoi din transă. 

Ea clipi confuză și își cobori privirea spre hartă, unde văzu 
ruta pe care o trasase. Zâmbi către Elliot. 

— A funcţionat! Pe Dumnezeul meu, a funcționat! 

— Se pare că da. 

— Acolo e, adăugă ea arătând spre capătul liniei roșii. Acolo îl 
ţin. 

— Nu va fi ușor să ajungem într-o zonă ca aia, spuse Elliot. 

— Putem s-o facem. Avem nevoie de haine potrivite, 
impermeabile. De ghete. De rachete de zăpadă, pentru situaţia 
în care va trebui să mergem mult în câmp deschis. Tu știi să le 
folosești? Nu poate fi chiar atât de greu. 

— Așteaptă puţin, replică Elliot. Tot nu sunt convins că visul 
tău înseamnă ceea ce crezi tu că înseamnă. Bazat pe ceea ce 
mi-ai spus că s-a petrecut în vis, nu văd cum ai ajuns la 
concluzia că Danny ne va ajuta să pătrundem în unitate. Ne 
putem trezi că ajungem acolo și n-avem cum să trecem de 
mijloacele lor de apărare. 

Billy Sandstone se uita nedumerit când la Tina, când la Elliot. 

— Danny? Fiul tău, Tina? Dar nu a...? 

Ea continuă, ca și cum nu l-ar fi auzit: 

— Elliot, nu numai ceea ce s-a petrecut în vis m-a făcut să 
ajung la concluzia asta. Ceea ce am simtit este mult mai 
important. Partea asta e mai greu de explicat. Singurul mod în 
care ai putea înțelege este să fi visat tu însuţi visul meu. Sunt 
sigură că mi-a transmis că ne poate ajuta să ajungem la el. 

Elliot întoarse harta către el, ca să o poată vedea mai bine. 
Din capul mesei, Billy întrebă: 

— Dar Danny nu e...? 

— Elliot, ascultă, continuă Tina. Ti-am spus că ne va arăta 
unde e ţinut și iată că ne-a indicat traseul. Până acum, am avut 
dreptate de fiecare dată. Acum simt că ne va ajuta să intrăm și 
nu văd niciun motiv pentru care ar trebui să mă îndoiesc de 
asta. 

— Spun doar că... ne vom duce direct în mâinile lor, replică 
Elliot. 

— În mâinile cui? întrebă Billy Sandstone. 

— Elliot, continuă Tina, ce se va întâmpla dacă stăm aici și ne 
ascundem, așteptând să ne vină o altă idee? Cât timp avem la 
dispoziție? Nu prea mult. Mai devreme sau mai târziu ne vor 
găsi, și atunci ne vor ucide. 

— Vă vor ucide? ricana Billy Sandstone. lată un cuvânt care 
nu-mi place. Este trecut acolo, pe lista cuvintelor rele, lângă 
„broccoli”. 

Tina nu se lăsă distrasă: 

— Am ajuns până aici pentru că n-am stat pe loc și pentru că 
am avut iniţiativă. Dacă ne schimbăm acum abordarea, dacă 
devenim  dintr-odată excesiv de precauţi, acesta ne va fi 
sfârșitul, nu salvarea. 

— Voi doi vorbiți de parcă v-aţi afla în război, interveni Billy 
Sandstone, neliniștit. 

— Probabil că ai dreptate, îi răspunse Elliot Tinei. Un lucru pe 
care l-am învățat în armată este că trebuie să te oprești din 
când în când, ca să te regrupezi, dar dacă te oprești prea mult, 
se întoarce roata și te trezești prins sub ea. 

— Ar trebui oare să mă duc să mă uit la știri? insistă Billy 
Sandstone. A început cumva un război? Am invadat Franţa? 

Elliot vorbi mai departe, adresându-se Tinei: 

— Ce altceva ne mai trebuie, în afară de haine călduroase, 
ghete și rachete de zăpadă? 

— O mașină de teren, spuse ea. 

— Asta o să fie greu de rezolvat. 

— Ce părere aveţi de un tanc? întrebă Billy Sandstone. Dacă 
tot mergeţi la luptă, s-ar putea să fie mai bun un tanc. 

— Nu te prosti, Billy, îl mustră Tina. Ne trebuie doar o mașină 
de teren. 

— Nu încercam decât să fiu de ajutor, scumpo. Șicţi 
mulțumesc că ţi-ai amintit că mai sunt și eu pe-aici. 

— Un jeep sau un Explorer - ceva cu tracţiune integrală, îi 
spuse Tina lui Elliot. Nu vrem să mergem pe jos mai mult decât 
e necesar. Dacă s-ar putea, ar fi bine să nu mergem pe jos 
deloc. Trebuie să existe un drum de acces, chiar dacă este 
ascuns. Dacă avem noroc, vom pleca de acolo împreună cu 

Danny, iar el probabil că nu va putea să meargă pe jos, prin 
munti, în toiul iernii. 

— Am eu un Explorer, se oferi Billy. 

— Presupun că pot cere băncii mele, din Vegas, să-mi 
transfere niște bani, spuse Elliot. Dar dacă îmi sunt 
supravegheate conturile? Asta i-ar aduce foarte repede la noi. Și 
cum băncile sunt închise acum, nu putem face nimic până 
săptămâna viitoare. lar până atunci, ne-ar putea găsi ei. 

— Dar dacă folosești cardul American Express? 

— Adică să cumpăr un jeep cu cardul? 

— Nu ai limită de credit, nu-i așa? 

— Nu, dar... 

— Am citit cândva într-un ziar despre un tip care a cumpărat 
un Rolls-Royce cu cardul. Poţi face asta, atât timp cât ei au 
garanția că vei putea achita factura o lună mai târziu, când va 
veni scadenţa. 

— Pare o nebunie! exclamă Elliot. Dar cred că putem încerca. 

— Am eu un Explorer, repetă Billy Sandstone. 

— Hai să găsim adresa reprezentanţei locale, spuse Tina. Să 
vedem dacă acceptă plata cu cârdul. 

— Am eu un Explorer! 

Se răsuciră amândoi spre Billy, surprinși. 

— În fiecare iarnă, timp de câteva săptămâni, mă duc la Lake 
Tahoe, pentru un spectacol, le explică el. Știţi cum e acolo pe 
timp de iarnă. Zăpada îţi ajunge până la fund. Detest să zbor pe 
ruta Reno Tahoe. Avionul e îngrozitor de mic. Și știți ce aeroport 
amărât au în Tahoe. Așa că de obicei merg acolo cu mașina, cu 
o zi înainte de spectacol. Un Explorer este singurul vehicul cu 
care m-aș încumeta la drum prin munţi, pe vreme rea. 

— Și trebuie să pleci curând spre Tahoe? întrebă Tina. 

— Nu. Nu înainte de sfârșitul lunii. 

— Ai nevoie de Explorer în următoarele câteva zile? îl descusu 
și Elliot. 

— Nu. 

— L-am putea împrumuta? 

— Păi... cred că da. 

Tina se aplecă peste colţul mesei, îi prinse capul în mâini, îl 
trase spre ea și-l sărută. 

— Billy, ne-ai salvat viaţa! La propriu. 

— Sunt o bomboană mică și dulce? 

— Poate că lucrurile încep să se aranjeze în favoarea noastră, 
constată Elliot. Poate că vom reuși, într-adevăr, să-l salvăm pe 
Danny. 

— Vom reuși, replică Tina. Știu că vom reuși. 

Trandafirii din vază se răsuciră ca un grup de balerine 
roșcate. Speriat, Billy Sandstone sări în picioare, răsturnând 
scaunul. 

Draperiile începură să se desfacă și să se închidă în mod 
repetat, deși nu era nimeni lângă ele care să le acţioneze. 

Candelabrul începu să se rotească încet, scuturând ţurţurii din 
cristal și proiectând lumina în reflexii prismatice pe pereți. 

Billy se holba, cu gura căscată. Elliot își dădu seama cât de 
nedumerit era și-i păru rău pentru el. 

După o jumătate de minut, toată această agitaţie nefirească 
încetă și camera începu să se încălzească treptat. 

— Cum aţi făcut asta? întrebă Billy. 

— Nu noi am făcut-o, răspunse Tina. 

— Doar n-a fost o fantomă! 

— N-a fost nicio fantomă, confirmă Elliot. 

— Puteţi lua mașina, spuse Billy, oftând. Dar înainte de asta, 
trebuie să-mi spuneţi ce naiba se petrece. Nu-mi pasă cât de 
grăbiţi sunteţi. Trebuie să-mi spuneţi ceva. Altfel, o să mă usuc 
pe picioare și o să mor de curiozitate. 

Tina se consultă cu Elliot: 

— Ce zici? 

— Billy, cred că este mai bine pentru tine să nu știi. 

— Imposibil! 

— Avem de-a face cu niște indivizi extrem de periculoși. Dacă 
află că știi ceva... 

— Uite ce-i, insistă Billy. Eu nu sunt doar hipnotizator. Sunt un 
fel de magician. Asta mi-am dorit cu adevărat să fac, dar nu 
sunt suficient de talentat. Așa că mi-am construit spectacolul în 
jurul hipnozei. Dar magia... magia e marea mea pasiune. 
Trebuie să știu cum aţi făcut trucul cu draperiile. Și cum ați 
făcut colțurile hărţii să se răsucească. Pur și simplu, trebuie să 
știu! 

Mai devreme, Elliot își dăduse seama că el și Tina erau 
singurele persoane care știau că versiunea oficială a 
accidentului din Sierra era o minciună. Dacă ei ar fi fost uciși, 
adevărul ar fi dispărut odată cu ei și mușamalizarea ar fi 

continuat. Ținând seama de prețul mare pe care-l plătiseră deja 
pentru puţinele informaţii pe care le obţinuseră, nu suporta 
ideea ca toată suferința, teama și neliniștea pe care le trăiseră 
să fi fost în zadar. Așa că întrebă: 

— Billy, ai un reportofon? 

— Sigur. Nimic prea grozav. E unul mic, pe care-l port mereu 
cu mine. Am inclus în program și câteva glume și îl folosesc ca 
să-mi dezvolt materialul, să  corectez problemele de 
sincronizare. 

— Nu trebuie să fie nimic special, îl linişti Elliot. Doar să 
funcţioneze. Îţi vom oferi varianta prescurtată a poveștii din 
spatele a ceea ce se întâmplă și, în același timp, o vom 
înregistra. Apoi voi trimite înregistrarea unuia dintre colegii mei, 
la birou. Nu e cine știe ce asigurare, dar tot e mai mult decât 
nimic. 

— Aduc reportofonul, replică Billy, repezindu-se afară din 
sufragerie. 

Tina împături harta. 

— E plăcut să te văd zâmbind din nou, îi spuse Elliot. 

— Probabil că mi-am pierdut minţile, răspunse ea. Ne 
așteaptă în continuare încercări grele. Asasinii sunt încă pe 
urmele noastre. Nu știm peste ce vom da acolo, în munți. Și 
atunci de ce mă simt grozav așa, dintr-odată? 

— Te simţi bine pentru că nu mai suntem pe fugă. Avem un 
plan de atac. Și, oricât de riscant ar fi, ne întărește încrederea în 
noi înșine. 

— Dar au doi oameni obișnuiți, ca noi, vreo șansă împotriva 
unui adversar de o asemenea anvergură cum este guvernul? 

— Ei bine, spuse Elliot, eu sunt de părere că persoanele 
individuale au o mai mare capacitate de a acţiona în mod etic și 
responsabil decât au instituţiile, ceea ce măcar ne plasează de 
partea dreptăţii. Şi mai cred că indivizii sunt întotdeauna mai 
inteligenţi și mai bine pregătiţi să supravieţuiască, cel puţin pe 
termen lung, decât orice instituţie. Să sperăm că teoria mea e 
corectă. 

e 

La ora unu și jumătate, Kurt Hensen intră în biroul lui George 
Alexander, în Reno. 

— Au găsit mașina închiriată de Stryker. E într-o parcare 
publică, la trei străzi de-aici. 

— Folosită recent? 

— Nu. Motorul e rece. Ferestrele sunt acoperite de gheață. A 
fost lăsată peste noapte. 

— Tipul nu e prost, spuse Alexander. Probabil că a abandonat- 
O. 

— Vrei să instalăm un echipament de urmărire, pentru orice 
eventualitate? 

— Da, ar fi bine, spuse Alexander. Mai devreme sau mai 
târziu, va face o greșeală. Ar putea să revină la mașină. Nu cred 
că o vor face, dar e o posibilitate. 

Hensen părăsi încăperea. 

Alexander scoase o pastilă de Valium dintr-o cutie mică, 
metalică, pe care o avea în buzunarul sacoului și o înghiţi cu o 
gură de cafea fierbinte, pe care și-o turnă din cafetiera de argint 
de pe birou. Era a doua pastilă de când se trezise în dimineaţa 
aceea, cu trei ore și jumătate în urmă, dar tot se simţea agitat. 

Stryker și femeia se dovedeau adversari de temut. 

lar lui nu-i plăcea să aibă adversari de temut. Îi prefera pe cei 
slabi și lipsiţi de apărare. 

„Unde ar putea fi?” 


32. 


Pădurea de foioase, despuiată acum de frunze, lăsa impresia 
unor copaci carbonizaţi, ca și cum iarna ar fi fost mai aspră 
decât toate celelalte dinainte și la fel de nimicitoare ca un foc. 
Copacii veșnic verzi - pini, molizi, zade, brazi - erau îngreunaţi 
de zăpadă. Sub cerul încărcat și ameninţător, cu orizontul tivit 
de crestele munţilor, un vânt iute spulbera totul împrejur, izbind 
parbrizul mașinii de teren cu rafale de zăpadă îngheţată. 

Tina era impresionată - și ușor înfricoșată - de pădurea 
impunătoare care se strângea în jurul lor în timp ce înaintau pe 
drumul îngust de ţară, spre nord. Chiar dacă n-ar fi știut că 
aceste locuri împădurite ascundeau secrete cu privire la Danny 
și la moartea celorlalţi cercetași, tot i s-ar fi părut pline de 
mister și tulburător de arhaice. 

leșiseră de un sfert de oră de pe autostrada 80, urmând 
traseul indicat de Danny, la marginea sălbăticiei. Pe hartă, ruta 

urma încă latura acesteia, mărginit pe partea stângă de vaste 
întinderi albastre și verzi. In curând aveau să părăsească 
șoseaua asfaltată, cu două benzi, și să intre pe un alt drum, 
marcat ca „nepavat, practicabil” - indiferent ce însemna asta. 

După ce plecaseră de la Billy Sandstone, în Explorerul 
acestuia, Tina și Elliot nu reveniseră la hotel. Aveau amândoi 
sentimentul că în camera de acolo pândea cineva care nu le 
dorea binele. 

Se opriseră mai întâi la un magazin de articole sportive, de 
unde-și cumpăraseră două costume de schi Gore/Tex- 
Thermolite, ghete, rachete de zăpadă, cutii cu raţii de mâncare 
pentru excursioniști, canistre cu combustibil pentru gătit și alte 
câteva echipamente de supravieţuire. Dacă tentativa lor de 
salvare avea să se desfășoare fără probleme, așa cum părea să 
prevadă visul Tinei, multe dintre lucrurile cumpărate nici n- 
aveau să le fie necesare. Dar dacă se strica mașina sau apăreau 
alte situații neprevăzute, voiau să fie pregătiţi. 

Elliot mai cumpărase o sută de cartușe expandabile pentru 
pistol. Nu făcuse asta ca pe o asigurare împotriva 
neprevăzutului; era o mișcare înțeleaptă, pentru situații 
neplăcute pe care se așteptau să le întâlnească. 

De la magazinul sportiv, se îndreptaseră spre marginea 
orașului și apoi spre vest, către munţi. Opriseră la un restaurant 
de pe marginea drumului ca să-și schimbe hainele. Salopeta lui 
era verde cu dungi albe; a ei era albă cu dungi negre și verzi. 
Arătau ca o pereche de schiori în drum spre pârtie. 

Apropiindu-se de munţii semeţi, își dăduseră seama că, foarte 
curând, avea să se lase întunericul peste văile adăpostite și 
peste văgăuni, și se întrebaseră dacă era înțelept să continue. 
Poate că era mai bine să facă drumul întors, înapoi în oraș, să 
meargă la un alt hotel și să pornească iar la drum, odihniţi, 
dimineaţa. Dar niciunul din ei nu dorea să mai amâne. Poate că 
ora târzie și lumina în scădere acționau împotriva lor, dar, pe de 
altă parte, să se apropie de obiectiv pe întuneric putea constitui 
un avantaj. Important era că erau plini de elan. Simţeau 
amândoi că lucrurile mergeau bine și nu voiau să ispitească 
norocul, amânând călătoria. 

Inaintau pe un drum îngust de țară, urcând pe o pantă 
înclinată, către nord. Plugurile curăţaseră drumul, cu excepţia 
unor porţiuni pe care zăpada umpluse gropile și se întărise, iar 

de o parte și de alta drumul era mărginit de mormane de 
zăpadă înalte de aproape doi metri. 

— Nu mai avem mult, spuse Tina, privind harta pe care o 
ținea deschisă pe genunchi. 

— Pustii locuri, nu-i așa? 

— Ai sentimentul că civilizaţia ar putea dispărea complet, și 
nici măcar n-ai afla. 

Nu văzuseră nicio casă sau vreo altă clădire, de peste trei 
kilometri. Nu mai trecuseră pe lângă vreo mașină, de aproape 
cinci. 

Se lăsa amurgul peste pădurea îngheţată și Elliot aprinse 
farurile. 

Puțin mai în faţă, pe partea stângă, în grămezile de zăpadă 
lăsate de pluguri pe marginea drumului era o breșă. In dreptul 
acesteia, Elliot ieși de pe drum și opri. O potecă îngustă și 
amenințătoare ducea în pădure, proaspăt curățată de pluguri, 
dar tot înșelătoare. Era doar puţin mai lată decât o bandă de 
circulaţie și copacii de pe margine își uneau crengile formând un 
tunel, astfel că, la numai douăzeci de metri înaintea lor, drumul 
dispărea, înghiţit de o noapte prematură. Nu era asfaltat, dar 
aplicările repetate de pietriș, de-a lungul anilor, creaseră o 
suprafaţă solidă. 

— Conform hărţii, ne așteaptă un drum „nepavat, practicabil”, 
spuse Tina. 

— Presupun că despre ăsta e vorba. 

— O fi un drum forestier? 

— Seamănă mai mult cu potecile alea care, în filme, duc la 
castelul lui Dracula. 

— Mulţumesc, glumi ea. 

— Scuze! 

— Chiar n-ajută faptul că ai dreptate. Seamănă, într-adevăr, 
cu drumul care duce la castelul lui Dracula. 

Porniră mai departe, pe sub bolta grea de verdeață, spre 
inima pădurii. 

33 


În încăperea de formă dreptunghiulară, trei niveluri sub 
pământ, calculatoarele băzâiau și huruiau. 

Doctorul Carlton Dombey, care își începuse tura de douăzeci 
de minute, era așezat la una dintre mese, lângă peretele 
dinspre nord. Studia un set de encefalograme, radiografii și 
ecografii mărite digital. 

După o vreme, întrebă: 

— Ai văzut noile imagini cu creierul copilului, cele pe care le- 
au luat de dimineaţă? 

Doctorul Aaron Zachariah se întoarse spre el, de lângă setul 
de monitoare. 

— Nu știam că i-au făcut altele. 

— Da. O serie întreagă. 

— Ceva interesant? 

— Da, răspunse Dombey. Pata pe care am observat-o pe lobul 
parietal, cu șase săptămâni în urmă... 

— Ce-i cu ea? 

— E mai mare, mai întunecată. 

— Atunci, sigur e o tumoare malignă? 

— Nu, încă nu e clar. 

— Benignă? 

— Nici asta nu pot spune cu certitudine. Pata nu prezintă 
toate caracteristicile spectrografice ale unei tumori. 

— Ar putea fi ţesut cicatrizat? 

— Nu tocmai. 

— Cheag de sânge? 

— Categoric, nu. 

— Ne arată ceva util? 

— Poate, spuse Dombey. Nu sunt sigur dacă ne e util sau nu. 
Dar e, cu siguranţă, ciudat. 

— Nu mă mai ţine în suspans! exclamă Zachariah, apropiindu- 
se să privească el însuși testele. 

— Conform analizei computerizate, continuă  Dombey, 
excrescenţa corespunde  caracteristicilor țesutului cerebral 
normal. 

Zachariah făcu ochii mari. 

— Mai spune o dată! 

— Ar putea fi un fragment nou de ţesut cerebral, preciză 
Dombey. 

— Dar nu are niciun sens! 

— Știu. 

— Creierul nu se apucă să genereze, dintr-odată, noduli 
cerebrali noi, așa cum n-a mai văzut nimeni până acum. 

— Știu. 

— Ar fi bine să verifice cineva calculatorul acela. Trebuie să 
fie vorba de o defecțiune. 

— L-au verificat chiar în după-amiaza asta, spuse Dombey, 
atingând un teanc de materiale tipărite de pe birou. Se pare că 
funcţionează impecabil. 

— Așa cum funcţionează și sistemul de încălzire din camera 
de alături, ricană Zachariah. 

Fără să-și ridice privirea din foile de hârtie, mângâindu-și 
mustata cu o mână, Dombey spuse: 

— Fii atent la asta... viteza de creștere a petei din cortexul 
parietal e direct proporţională cu numărul de injecții care i-au 
fost făcute. A apărut acum șase săptămâni, după prima serie de 
injectii administrate. 

— În acest caz, trebuie să fie vorba despre o tumoare. 

— Probabil. Vor face o explorare mâine-dimineaţă. 

— Intervenţie chirurgicală? 

— Da. Vor preleva o probă de țesut pentru biopsie. 

Zachariah aruncă o privire spre fereastra despărțitoare. 

— La naiba, iar începe! 

Dombey văzu cum geamul se acoperea cu un strat îngheţat. 

— Știi ceva? spuse el, privind gânditor sticla care devenea 
opacă. Problema asta cu fereastra... Dacă nu mă înșel, a început 
cam în aceeași perioadă în care a apărut și pata din zona 
parietală pe radiografii. 

Zachariah se întoarse spre el. 

— Și? 

— Și nu ți se pare că e o coincidență? 

— Ba tocmai asta mi se pare că e. O coincidență. Nu văd 
legătura. 

— Ei bine... ar putea avea pata aceea o legătură directă cu 
frigul? 

— Cum adică? Vrei să spui că băiatul e responsabil de 
schimbările de temperatură? 

— Ar putea fi? 

— Cum? 

— Nu știu. 

— Ei bine, tu ești cel care a întrebat. 

— Nu știu, repetă Dombey. 

— Nu are niciun sens! Absolut niciunul. Dacă mai vii cu multe 
astfel de sugestii ciudate, va trebui să-ţi facem fie o verificare, 
Carl. 


34. 


Cărarea pietruită avansa adânc în pădure. Era, în mod 
remarcabil, lipsită de șanțuri și de gropi, deși de câteva ori 
autoturismul își zgârie scutul la trecerea peste câteva dâmburi 
neașteptate. 

Crengile copacilor erau joase, din ce în ce mai joase, astfel că, 
până la urmă, ramuri îngheţate începură să zgârie capota 
mașinii, cu zgomot ca de unghii trecute peste o tablă de scris. 

Întâlniră de câteva ori indicatoare care-i informau că se aflau 
pe un drum destinat exclusiv funcţionarilor și cercetătorilor 
silvici federali și statali. Accesul era permis numai vehiculelor 
autorizate, avertizau indicatoarele. 

— Oare unitatea pe care o căutăm funcţionează sub 
acoperirea acestui centru de cercetare? se întrebă Elliot. 

— Nu, răspunse ea. Conform hărţii, centrul se află la 
paisprezece kilometri mai departe, pe drumul pe care mergem 
acum. Instrucţiunile lui Danny spun să o luăm spre nord, după 
opt kilometri. 

— Am parcurs deja aproape opt kilometri de când am ieșit de 
pe drumul de ţară, spuse Elliot. 

Crengile zgăriară din nou mașina, scuturând o ploaie de pudră 
albă peste parbriz. 

În timp ce ștergătoarele înlăturau zăpada, Tina se aplecă în 
față, mijindu-și ochii ca să vadă mai bine în lumina farurilor. 

— Oprește! Cred că asta căutăm! 

Elliot nu mergea decât cu șaisprezece kilometri la oră, dar 
avertismentul Tinei veni prea târziu, astfel că trecu de locul cu 


VP - 219 


pricina. Opri, puse mașina în marșarier și merse înapoi șase 
metri, până când farurile iluminară poteca pe care o zărise ea. 

— N-au intrat cu plugul aici, spuse el. 

— Da, dar privește urmele de cauciucuri. 

— Se vede că e circulată intens. 

— Aici e, repetă Tina cu încredere. Pe aici vrea Danny să 
mergem. 

— Noroc că avem tracţiune integrală! 

Viră și se pregăti să intre pe poteca acoperită de zăpadă. 
Mașina, echipată cu lanţuri peste cauciucurile de iarnă, mușcă 
din stratul alb și înaintă fără ezitare. 

Continuară să ruleze cam o sută de metri, după care poteca 
viră brusc la dreapta, pe lângă o creastă abruptă. După viraj, 
copacii de pe marginea drumului se răriră, astfel că zăriră cerul 
pentru prima dată de când părăsiseră șoseaua. 

Înserarea trecuse, noaptea era deplină. 

Începuse să ningă abundent și totuși în faţa lor, pe jos, nu era 
niciun fulg. În mod surprinzător, cărarea acoperită de zăpadă îi 
dusese până la un drum asfaltat; fuioare de abur se ridicau din 
el și unele secțiuni erau chiar uscate. 

— Sistem de încălzire îngropat în asfalt, spuse Elliot. 

— Aici, în mijlocul pustietăţii?! 

Oprind mașina, Elliot luă pistolul de pe scaun, dintre ei, și-i 
ridică piedicile. Îl încărcase mai devreme, iar acum băgă un 
glonț pe ţeavă. Când îl așeză înapoi, era gata de folosire. 

— Încă ne mai putem întoarce, spuse Tina. 

— Asta vrei să faci? 

— Nu. 

— Nici eu. 

După încă o sută cincizeci de metri, ajunseră la o nouă curbă 
strânsă. Drumul cobora, făcea brusc la stânga de această dată, 
apoi continua din nou drept, iar după alţi douăzeci de metri, se 
oprea în fața unei porţi din fier. De o parte și de alta a porţii, 
ziduri înalte de aproape trei metri, înclinate și acoperite cu 
spirale de sârmă ghimpată, se întindeau cât vedeai cu ochii, 
dispărând vederii odată ce intrau în pădure. Și poarta era 
acoperită, în partea de sus, cu sârmă ghimpată. 

Pe partea dreaptă a drumului, între doi stâlpi din lemn, pe un 
panou mare stătea scris: 

PROPRIETATE PRIVATĂ 
INTRAREA EXCLUSIV PE BAZA CARDULUI DE ACCES 
ÎNCĂLCAREA SE PEDEPSEȘTE 


— Vor să lase impresia că e cabana de vânătoare a cuiva, 
spuse Tina. 

— In mod deliberat, cu siguranţă. Și acum, ce facem? Nu cred 
că se-ntâmplă să ai un card de acces, nu-i așa? 

— Danny ne va ajuta. Visul a fost clar. 

— Cât va trebui să așteptăm? 

— Nu mult, spuse Tina în timp ce poarta începuse deja să se 
deschidă spre interior. 

— Să fiu al naibii! 

Șoseaua încălzită se așternea înaintea lor, în întuneric. 

— Venim, Danny! șopti Tina. 

— Dar dacă altcineva a deschis poarta? întrebă Elliot. Dacă nu 
a fost Danny? Poate că sunt ei - ne lasă înăuntru, ca să ne 
înhaţe. 

— Danny a fost. 

— Ești convinsă. 

— Da. 

Elliot oftă și apăsă acceleraţia. Mașina trecu de poartă, care 
se închise în urma lor. 

Mergeau pe un drum în pantă, mărginit de stânci înalte 
acoperite cu glugi de zăpadă, așezate de vânt. Din loc în loc, 
asfaltul se lărgea la două benzi și continua sinuos printre pâlcuri 
mai dense de copaci mari. Explorerul urca din ce în ce mai sus 
în munţi. 

Intâlniră cea de-a doua poartă la aproximativ opt sute de 
metri după prima, pe o porţiune îngustă de drum drept, imediat 
peste culmea unui deal. Nu era doar o poartă acolo, ci și un 
punct de control. Ghereta paznicului se înălța în partea dreaptă. 

Elliot ridică pistolul în timp ce opri mașina în dreptul barierei 
de acces. 

Erau la aproximativ doi metri de ghereta iluminată, suficient 
de aproape încât puteau vedea fața paznicului, care-i privea 
încruntat pe fereastra largă. 

— Incearcă să-și dea seama cine naiba suntem, spuse Elliot. 
Nu ne-a mai văzut, nici pe noi, nici mașina, iar aici sigur nu vin 
prea des persoane necunoscute sau neanunţate. 

În gheretă, paznicul ridică receptorul unui telefon prins în 
perete. 

— La naiba! Va trebui să-l elimin. 

Dădu să deschidă portiera, dar Tina observă ceva care-o făcu 
să-l oprească, apucându-l de braţ. 

— Stai! Telefonul nu funcţionează. 

Paznicul trânti receptorul. Apoi se ridică, luă o haină de pe 
spătarul scaunului, se îmbrăcă, o închise bine și ieși. Avea sub 
braț un pistol-mitralieră. 

De acolo de unde se afla, pierdut în noapte, Danny deschise 
poarta. 

Paznicul se opri la jumătatea drumului spre mașină, se 
întoarse spre poartă când o văzu mișcându-se, nevenindu-i să-și 
creadă ochilor. 

Elliot apăsă pedala accelerației și porni în viteză. 

Paznicul ridică arma în poziţie de tragere, în timp ce mașina 
țâșni pe lângă el. 

Tina ridică brațele, într-o încercare involuntară și complet 
inutilă de a se feri de gloanțe. 

Dar nu veni niciun glonţ. 

Niciun zgomot de metal lovit. Niciun ciob de sticlă sfărâmată. 
Nicio picătură de sânge și nici durere. 

Nici măcar un foc de armă. 

Mașina își continuă goana de-a lungul porțiunii de drum drept 
și urcă apoi panta, printre fuioarele de abur ce se înălțau din 
asfalt. 

Încă nu se auzise niciun foc de armă. 

Luând în viteză o altă curbă, Elliot se lupta să controleze 
volanul, în timp ce, alături, Tina își dădu seama că dincolo de 
marginea drumului se căsca un hău întunecat. Elliot reuși să 
menţină mașina cu roţile pe asfalt, în curbă, după care ieșiră, în 
sfârșit, din bătaia armei. Cale de vreo două sute de metri, până 
când drumul cotea din nou, nu se mai vedea nimic amenințător. 

Mașina reveni la o viteză mai sigură. 

— Danny a făcut toate astea? întrebă Elliot. 

— El trebuie să fi fost. 

— A stricat telefonul paznicului, a deschis poarta și a blocat 
pistolul-mitralieră. Ce soi de copil e Danny ăsta al tău?! 

În timp ce își continuară drumul prin noapte, ninsoarea se 
înteţi, căzând, în falduri fine de fulgi mari. 

După ce se gândi un minut, Tina răspunse: 

— Nu știu. Nu mai știu ce e. Habar n-am ce s-a întâmplat cu el 
și nu înțeleg ce a devenit. 

Gândul o neliniști. Începu să se întrebe ce fel de copil aveau 
să găsească acolo, pe vârful muntelui. 


35. 


Oamenii lui George Alexander mergeau din hotel în hotel, în 
centrul orașului Reno, cu fotografii ale Christinei Evans și ale lui 
Elliot Stryker, vorbind cu recepţioneri, valeţi și alţi angajaţi. La 
ora patru și jumătate, obţinură o identificare sigură din partea 
unei cameriste, la hotelul Harrah's. 

În camera cu numărul 918, agenţii Reţelei găsiră o valiză 
ieftină, haine murdare, periuţe de dinţi, diverse articole de 
toaletă și unsprezece hărţi într-o casetă din piele, pe care Tina și 
Elliot, din grabă și din oboseală, le lăsaseră în urmă. 

Alexander primise informaţia la ora 5:05. La 5:40, tot ceea ce 
lăsaseră Stryker și femeia în camera de hotel fusese deja adus 
în biroul lui. 

Când văzu hărţile și înţelese că una dintre ele lipsea și că era 
exact cea de care Stryker avea nevoie ca să găsească 
laboratoarele Proiectului Pandora, Alexander simţi cum i se 
aprind obrajii de furie și amărăciune. 

— Ce tupeul! 

Kurt Hensen stătea în fața lui, de cealaltă parte a biroului, 
cercetând grămada de lucruri aduse de la hotel. 

— Ce s-a întâmplat? 

— Au plecat în munți. Vor încerca să intre în laborator, spuse 
Alexander. Cineva, un afurisit de turnător din cadrul Proiectului 
Pandora, trebuie să le fi dat suficiente detalii încât să-l poată 
descoperi singuri pe urmă. Pentru numele lui Dumnezeu, au 
cumpărat hărți! 

Alexander era înfuriat de gândirea calculată și meticuloasă pe 
care o dovedea cumpărarea hărților. Cine erau oamenii ăștia 
doi? Cum de nu se ascunseseră undeva, la adăpost? De ce nu 
erau speriaţi din cale-afară? Christina Evans era o femeie 
obișnuită. O fostă dansatoare! Alexander refuza să creadă că o 

dansatoare putea avea o inteligență peste medie. Și chiar dacă 
Stryker fusese implicat în câteva activităţi militare complexe, 
asta se întâmplase cu mulţi ani în urmă. De unde le venea 
curajul, stăpânirea de sine, rezistenţa? Păreau să se bucure de 
un avantaj care scăpa înţelegerii lui. Asta trebuia să fie! Aveau 
un avantaj pe care el nu-l cunoștea. Dar ce putea fi? Care era 
atuul lor? 

Hensen ridică una dintre hărți și o răsuci în mâini. 

— Nu văd de ce te agiţi atât de mult. Chiar dacă ajung la 
poarta principală, nu vor putea trece de ea. Dincolo de gard 
sunt mii de hectare de teren, iar laboratorul se află în mijlocul 
lui. N-au nici cum să se apropie de el, darămite să intre! 

Alexander își dădu brusc seama care era atuul lor, ce-i motiva 
să continue, și își îndreptă spatele în scaun. 

— Pot să intre foarte ușor dacă au un prieten înăuntru. 

— Poftim? 

— Asta e! exclamă Alexander, sărind în picioare. Nu numai că 
cineva din Proiectul Pandora i-a spus femeii Evans despre fiul ei. 
Trădătorul nemernic este acolo chiar acum, gata să le deschidă 
porţile și ușile. Am fost înjunghiaţi pe la spate. O va ajuta să-și ia 
copilul de acolo! 

Alexander formă numărul de telefon de la serviciul de pază 
militară al laboratorului din Sierra. Nu primi însă nici ton de apel, 
nici de linie ocupată; doar un zgomot de fond. Închise și încercă 
încă o dată, cu același rezultat. 

Formă repede numărul de la biroul șefului de laborator, 
doctorul Tamaguchi. Nici aici nu primi ton de apel. Și nici de 
ocupat. Doar același zgomot de fond enervant. 

— Se întâmplă ceva acolo, spuse, trântind receptorul. 
Telefoanele nu funcţionează. 

— S-a anunţat o nouă furtună de zăpadă, răspunse Hensen. 
Probabil că ninge deja în munţi. Poate că liniile... 

— Gândeşte, Kurt! Liniile lor telefonice sunt subterane. Și au 
acoperire mobilă. Nicio furtună nu poate anula comunicațiile. la 
legătura cu Jack Morgan și spune-i să pregătească elicopterul. 
Ne întâlnim la aeroport, imediat ce ajungem acolo. 

— Va avea nevoie de cel puţin o jumătate de oră, spuse 
Hensen. 

— Niciun minut în plus. 

— S-ar putea să refuze. Vremea este destul de urâtă acolo. 

— Nu mă interesează, poate să fie grindină cât mingile de 
baschet! Mergem acolo cu elicopterul. N-avem timp de drum cu 
mașina. N-avem timp deloc. Sunt sigur de asta. Ceva nu e-n 
regulă. Se întâmplă ceva acolo, chiar în timp ce noi vorbim aici. 

Hensen se încruntă. 

— Dar să plecăm cu elicopterul pe timp de noapte... în 
mijlocul viscolului... 

— Morgan este cel mai bun. 

— Nu va fi ușor. 

— Dacă Morgan voia să-i fie ușor, spuse Alexander, trebuia să 
facă zboruri de agrement la Disneyland! 

— Dar pare o acţiune sinucigașă... 

— Și dacă tu voiai să-ţi fie ușor, nu trebuia să vii să lucrezi 
pentru mine! Aici nu e Societatea de Ajutor a Doamnelor 
Vârstnice, Kurt! 

Obrajii lui Hensen își schimbară culoarea. 

— Îl sun pe Morgan, spuse el. 

— Așa să faci! 


36. 


Cu ștergătoarele înlăturând neîntrerupt zăpada, cu lanţurile 
zornăind pe asfaltul încălzit, Explorerul trecu peste coama 
ultimului deal. Ajunseseră pe un platou, o platformă vastă, 
săpată în coasta muntelui. 

Elliot apăsă frâna, opri mașina și privi nemulţumit terenul din 
fața lor. 

Deși platoul era opera naturii, se vedea și influenţa omului. 
Platforma pe care stăteau nu putea să fi devenit atât de netedă 
și de bine definită doar prin acţiunea forţelor naturii: lungă de 
trei sute de metri și lată de două sute, forma un dreptunghi 
aproape perfect. Pământul fusese tasat ca pe un aerodrom, apoi 
acoperit cu asfalt. Nu exista niciun copac, niciun obstacol 
natural, în umbra căruia s-ar fi putut ascunde un om. De-a 
lungul acestei întinderi pustii, din loc în loc se ridicau stâlpi de 
iluminat care împrăștiau o lumină slabă, roșiatică, orientată în 
jos, astfel încât să nu atragă atenţia aeronavelor care ar fi 
deviat de la culoarele de zbor obișnuite și a drumeţilor care s-ar 

fi aventurat în zonele acelea izolate din munți. Lumina lor slabă 
era suficientă pentru camerele de supraveghere; prinse pe 
fiecare stâlp, înregistrau imagini clare ale fiecărui centimetru de 
pe suprafaţa platoului. 

— Angajaţii de la securitate probabil că ne privesc chiar 
acum, spuse Elliot sumbru. 

— Dacă nu cumva Danny le-a dat peste cap echipamentele, 
replică Tina. Și dacă a putut bloca un pistol-mitralieră, de ce n-ar 
putea perturba și sistemul de supraveghere cu circuit închis? 

— Probabil că ai dreptate. 

La două sute de metri distanță, în celălalt capăt al platformei 
asfaltate, se vedea o clădire cu un singur etaj, lipsită de 
ferestre, lungă de aproape o sută de metri și cu un acoperiș 
ascuțit, acoperit cu ardezie. 

— Acolo trebuie să-l ţină, spuse Elliot. 

— Mă așteptasem la o construcţie gigantică, un complex vast. 

— Probabil că este enorm. Noi vedem doar peretele din faţă. 
Locul ăsta avansează în miezul muntelui. Cine știe cât de adânc 
au săpat? Și coboară, probabil, câteva niveluri sub pământ. 

— Până în fundul iadului. 

— Foarte posibil. 

Elliot ridică piciorul de pe frână și avansă încet prin stratul 
subţire de zăpadă pătat de lumina ciudată, roșiatică. 

Mașini de teren, opt în total, erau parcate una lângă alta în 
fața clădirii scunde, în ninsoare. 

— Nu pare să fie multă lume înăuntru, zise Tina. Mă aşteptam 
la un personal numeros. 

— Ba sunt mulți, cu siguranţă. Ai dreptate și în privinţa asta. 
Guvernul nu ar fi făcut atâtea eforturi ca să construiască o 
unitate ascunsă doar pentru o mână de cercetători sau ce-or fi 
ei. Cei mai mulţi probabil că locuiesc în cadrul unităţii vreme de 
săptămâni sau luni la rând. Nu vor să aibă parte de trafic zilnic 
aici și pe drumul acela forestier care, teoretic, ar trebui să fie 
utilizat doar de angajaţii centrului de cercetare silvică. Ar atrage 
prea multă atenţie. Poate că unii dintre ei, cei de la vârf, vin și 
pleacă în mod regulat, cu elicopterul. Dar dacă asta e o unitate 
militară, atunci cei mai mulţi angajaţi sunt încartiruiţi aici, în 
condiții similare celor de pe submarine. Au permisii din când în 
când, dar cea mai mare parte a timpului și-o petrec aici. 

Parcă lângă un jeep, stinse farurile și opri motorul. 

Pe platou era o liniște deplină. 

Nu ieșise încă nimeni din clădire ca să-i ia la întrebări, ceea ce 
însemna, probabil, că Danny bruiase sistemul de supraveghere. 

Faptul că ajunseseră cu bine până aici nu-l liniștea pe Elliot cu 
privire la ceea ce-i aștepta. Oare cât avea să mai poată copilul 
să le elibereze drumul? Băiatul părea să aibă puteri speciale, dar 
nu era Dumnezeu. Mai devreme sau mai târziu, avea să-i scape 
ceva. Să facă o greșeală. Una singură. Și atunci, ar fi fost morți. 

— Ei bine, spuse Tina încercând să-și ascundă propria 
neliniște. Se pare că n-am avut nevoie de rachetele de zăpadă. 

— Dar s-ar putea să avem nevoie de colacul acela de 
frânghie, replică Elliot, care se răsuci, se aplecă peste spătarul 
scaunului și apucă frânghia din grămada de echipamente pe 
care le pregătiseră. Mai mult ca sigur vom întâlni câţiva agenţi 
de securitate, indiferent cât de abil e Danny. Trebuie să fim 
pregătiţi să-i ucidem sau să-i imobilizăm, într-un fel sau altul. 

— Dacă avem de ales, aș prefera să folosim frânghia în locul 
gloanțelor. 

— Și eu la fel. Hai să vedem dacă putem intra, decise el, 
luându-și pistolul. 

leșiră amândoi din mașină. Vântul era o prezenţă sălbatică, 
urlând înfundat. Avea dinţi și-i ciupea de obraji. Fulgii de zăpadă 
din suflarea lui erau ca stropii de salivă îngheţată. 

Singurul element care întrerupea fațada clădirii de o sută de 
metri, cu un singur nivel și nicio fereastră, era o ușă largă, 
metalică. Nu avea nici yală, nici sistem electronic de acţionare. 
Nu exista nicio fantă pe unde să treacă un card de acces. După 
toate aparențele, ușa se deschidea numai din interior, după ce 
vizitatorii erau examinaţi de camera de supraveghere instalată 
deasupra ei. 

În timp ce Elliot și Tina priveau în ochiul camerei, ușa masivă 
din oțel se deschise înaintea lor. 

Oare Danny o deschisese? se întrebă Elliot. Sau un paznic, 
care acum își freca mâinile, așteptând să facă o arestare 
ușoară? 

Dincolo de ușă era o încăpere cu pereţii îmbrăcaţi în oţel. 
Avea dimensiunile unei cabine de lift încăpătoare, era intens 
luminată și nu se afla nimeni înăuntru. 

Tina și Elliot trecură pragul. Ușa exterioară se închise etanș în 
spatele lor, cu un fâsâit. 

O cameră de supraveghere și un monitor cu două căi de 
comunicare video erau fixate pe peretele din stânga. Ecranul 
era plin de linii ondulate, ca și cum ar fi fost defect. 

Lângă monitor era fixată o placă din sticlă, pe care vizitatorii 
ar fi trebuit să-și așeze mâna dreaptă, cu palma în jos, în 
conturul trasat. Sistemul de monitorizare scana, evident, 
amprentele astfel obţinute, pentru a verifica dacă nou-veniţii 
aveau dreptul să intre. 

Elliot și Tina nu-și așezară mâinile pe placă, dar ușa holului se 
deschise, cu pufăitul specific al aerului comprimat. Intrară în 
sala următoare. 

Doi bărbaţi în uniforme manevrau agitaţi consolele de 
comandă de sub un șir de douăzeci de monitoare instalate pe 
perete. Toate ecranele redau imaginea acelorași linii ondulate. 

Cel mai tânăr auzi zgomotul făcut de ușă și se întoarse, șocat. 

Elliot îndreptă arma către el: 

— Nu mișca! 

Dar tânărul paznic era genul de erou. Avea o armă în suportul 
lateral - un revolver masiv - și se dovedi foarte rapid. Scoase 
arma, ţinti spre șold și trase. 

Din fericire, Danny interveni ca un adevărat campion. 
Revolverul refuză să elibereze glonţul. 

Elliot ar fi preferat să nu împuște pe nimeni. 

— Armele nu vă vor fi de niciun folos, le spuse celor doi; 
transpira în salopeta groasă, rugându-se ca Danny să nu-i 
dezamăgească. Hai să nu complicăm situaţia! 

Când văzu că arma nu-i funcționează, tânărul paznic o azvârli 
către el. 

Elliot se feri, dar nu suficient de rapid. Arma îl lovi în cap și-l 
făcu să se tragă înapoi împleticit, lovindu-se de ușă. 

Tina ţipă. 

Printre lacrimile de durere, Elliot îl văzu pe tânărul paznic 
repezindu-se spre el și trase un foc, tăcut ca o șoaptă. 

Glonţțul îi pătrunse omului în umărul stâng și-l răsuci în spate. 
Paznicul se prăbuși peste un birou, împrăștiind un teanc de 
hârtii albe și roz, apoi căzu peste harababura pe care o făcuse. 

Clipind ca să-și înlăture lacrimile, Elliot îndreptă pistolul spre 
celălalt paznic, care își scosese deja arma și descoperise la 
rândul lui că nu funcţiona. 

— Lasă arma, așază-te, și nu ne face probleme! 

— Cum aţi intrat? întrebă omul, lăsând pistolul din mână, 
ascultător. Cine sunteţi? 

— N-are importanţă, replică Elliot. Așază-te! 

Dar paznicul era insistent. 

— Cine sunteţi voi, oameni buni? 

— Justiţia! răspunse Tina. 

e 

La cinci minute vest de Reno, elicopterul întâlni zăpada. Fulgii 
erau grei, uscați și granulaţi; loveau parbrizul Perspex al 
elicopterului cu un zgomot ca de nisip. 

Jack Morgan, pilotul, îi aruncă o privire lui George Alexander 
și-i spuse: 

— O să fie complicat. 

Purta ochelari pentru vedere nocturnă, care-i ascundeau ochii. 

— E doar puţină zăpadă, răspunse Alexander. 

— Un viscol, îl corectă pilotul. 

— Ai mai zburat pe timp de viscol. 

— În munţii ăștia, tirajul invers și curenţii încrucișaţi sunt 
fatali. 

— O să reușim, replică Alexander sec. 

— Poate că da, poate că nu, spuse Morgan și zâmbi. Dar sigur 
o să ne distrăm încercând! 

— Ești nebun, declară Hensen, așezat în scaunul din spatele 
pilotului. 

— Când conduceam operaţiuni împotriva lorzilor drogurilor, în 
Columbia, mi se spunea „Sticletele”, pentru că am sticleţi la 
cap, râse Morgan. 

Hensen avea pe genunchi o armă semiautomată. Își plimbă 
mâinile pe deasupra ei, încet, ca și cum ar fi mângăiat o femeie. 
Inchise ochii și o dezasamblă, apoi reasamblă din memorie. 
Avea un stomac sensibil. Făcea tot posibilul să nu se gândească 
la elicopter, la vremea rea și la posibilitatea unei prăbușiri 
catastrofale în cine știe ce văgăună a muntelui. 


37. 


Tânărul paznic gemea de durere, dar, din câte își dădea Tina 
seama, nu era rănit mortal. Glonţul cauterizase parţial rana pe 

care o făcuse în trecere. Plaga din umăr era curată și nu 
sângera abundent. 

— O să supraviețuiești, îi spuse Elliot. 

— Mor aici! lisuse! 

— Ba deloc. Știu că doare, dar nu e grav. Glonţul n-a secţionat 
niciun vas de sânge important. 

— De unde naiba știi tu? întrebă omul rănit, rostind cuvintele 
cu greu printre dinţii încleștaţi. 

— Dacă stai liniștit, o să fie bine. Dar dacă te mai zbați mult, 
ai putea să rupi un vas de sânge care a fost atins și să sângerezi 
până mori. 

— La naiba! exclamă tânărul, tremurând. 

— Ai înţeles? insistă Elliot. 

Omul înclină din cap. Era palid și transpira. 

Elliot îl legă bine pe celălalt paznic, pe un scaun. Nu voia să-i 
imobilizeze mâinile celui rănit, așa că-l transportară cu grijă într- 
o debara și-l închiseră acolo. 

— Cum te simţi? îl întrebă Tina, atingând cucuiul urât care-i 
apăruse deja pe frunte, acolo unde îl lovise arma. 

— Ustură, se strâmbă Elliot. 

— O să se învineţească. 

— O să-mi treacă. 

— Te simţi ameţit? 

— Nu. 

— Vezi dublu? 

— Nu, spuse el. Sunt bine. Nu m-a lovit chiar atât de tare. Nu 
e o contuzie. Am doar o mică durere de cap. Hai să-l găsim pe 
Danny și să-l luăm de aici! 

Traversară încăperea, trecând pe lângă paznicul legat, căruia 
îi puseseră și căluș în gură. Tina luă restul de sfoară și Elliot 
strânse mai bine pistolul în mână. 

Faţă în față cu ușa masivă pe care intraseră se afla o altă ușă, 
de dimensiuni și aspect normale. Dădea câtre două holuri 
intersectate, pe care Tina le descoperise cu câteva minute în 
urmă, după ce Elliot îl împușcase pe tânărul agent, când privise 
într-acolo ca să vadă dacă venea cineva. 

Atunci, holurile fuseseră pustii. La fel erau și acum. Liniște. 
Pardoseală de gresie albă. Pereţi zugrăviți în alb. Lumină 
puternică, fluorescentă. 

Un culoar se întindea cincisprezece metri la stânga și 
cincisprezece la dreapta; de fiecare parte se aflau alte uși, toate 
închise, și un grup de patru lifturi, pe partea dreaptă. Culoarul 
care îl intersecta pe acesta începea chiar din faţa lor, vizavi de 
sala agenţilor de securitate, și se adâncea pe aproape o sută 
douăzeci de metri în miezul muntelui; șiruri lungi de uși se 
vedeau de o parte și de alta, împreună cu alte coridoare. 

— Crezi că Danny e la nivelul ăsta? șopti Elliot. 

— Nu știu. 

— De unde începem? 

— Nu putem deschide fiecare ușă ca să verificăm. 

— Mai mult ca sigur, în spatele unora sunt oameni. 

— Și cu cât întâlnim mai puţini... 

— ... cu atât avem mai multe șanse să ieșim de-aici în viață. 

Rămaseră nehotărâţi pe loc, privind în stânga, în dreapta și 
apoi drept în faţă. 

La trei metri de ei, ușile unui lift se deschiseră. 

Tina se trase speriată lângă perete. 

Elliot îndreptă pistolul spre lift. 

Nu ieși nimeni. 

Din locul unde stăteau, nu puteau vedea cine era înăuntru. 

Ușile se închiseră. 

Tina avu sentimentul înnebunitor că cineva fusese gata să 
pășească pe coridor, le simţise prezenţa și plecase să aducă 
ajutoare. 

Înainte ca Elliot să apuce să coboare pistolul, ușile liftului se 
deschiseră din nou. Apoi se închiseră. Se deschiseră. Se 
închiseră. Se deschiseră. Se închiseră. Se deschiseră. 

Aerul începu să se răcească. 

Tina răsuflă ușurată și spuse: 

— E Danny. Ne arată drumul. 

Chiar și așa, tot se apropiară cu atenţie și priviră înăuntru cu 
teamă. Liftul era gol, așa că urcară. Ușile se închiseră în urma 
lor. 

Conform  afișajului din cabină, se aflau la etajul patru din 
patru. Primul nivel era la baza clădirii, adânc sub pământ. 

Liftul era acţionat prin intermediul unui card de acces special, 
care trebuia inserat într-o fantă din panoul de comandă, însă 
Tina și Elliot nu aveau nevoie de permisiunea vreunui computer 
- nu cu Danny de partea lor. Cifrele de pe afișajul electronic se 

schimbară, de la patru la trei, apoi la doi, iar aerul în cabină se 
răci atât de mult, încât respiraţia Tinei începu să plutească în 
nori de abur în aer. Ușile se deschiseră la etajul doi, penultimul. 

Pășiră într-un hol identic cu cel pe care îl părăsiseră. 

Ușile liftului se închiseră în spatele lor și aerul din jur începu 
să se încălzească. 

La un metru și jumătate de ei, o ușă era întredeschisă și din 
încăpere răzbătea o discuţie însufleţită. Se auzeau voci de 
bărbaţi și femei. Trei sau mai multe persoane, după toate 
aparențele. Nu se înțelegea ce spun. Răsunară râsete. 

Tina știa că erau terminati dacă ieșea cineva din încăperea 
aceea și-i vedea. Danny era capabil să înfăptuiască miracole 
când era vorba despre obiecte, dar nu putea controla oamenii, 
așa cum se întâmplase cu agentul de securitate pe care Elliot 
fusese nevoit să-l împuște. Dacă erau descoperiţi și se 
pomeneau în faţa unei echipe de agenţi de securitate furioși, 
pistolul lui Elliot n-ar fi fost de ajuns ca să respingă un atac. Intr- 
un asemenea caz, chiar și cu ajutorul lui Danny, care ar fi blocat 
armele celorlalţi, ea și Elliot tot ar fi trebuit să-și facă drum 
printre agenţi hăcuind în stânga și-n dreapta, și niciunul dintre 
ei nu avea apetit pentru atâtea crime, nici măcar din nevoia de 
autoapărare. 

Hohote de râs se auziră iar din încăpere și Elliot întrebă în 
șoaptă: 

— Încotro acum? 

— Nu știu. 

Nivelul acesta avea aceleași dimensiuni cu cel pe la care 
intraseră în complex: peste o sută douăzeci de metri lungime și 
ceva mai mult de treizeci lăţime. Peste trei mii de metri pătrați 
de cercetat. Oare câte încăperi? Patruzeci? Cincizeci? Șaizeci? O 
sută, dacă includeau spaţiile de depozitare? 

Exact când Tina începea să se lase cuprinsă de disperare, 
aerul începu să se răcească din nou. Privi în jur, în căutarea unui 
semn din partea copilului ei, și tresăriră amândoi văzând cum 
tubul de neon de deasupra lor se stinse, apoi se reaprinse. 
Neonul din stânga acestuia făcu la fel. Apoi cel de-al treilea și 
tot așa, spre stânga lor. 

Urmară semnalul luminos până când ajunseră în capătul aripii 
înguste, unde erau lifturile. Culoarul se termina în faţa unei uși 

metalice etanșe, de tipul celor de pe submarine; metalul lustruit 
lucea ușor și niturile groase reflectau lumina. 

Ajunși în dreptul acestui obstacol, Tina și Elliot văzură cum 
mânerul rotund ca un volan din centrul ușii începe să se 
răsucească. Ușa se deschise. Pentru că el avea pistolul, Elliot 
intră primul, dar Tina îl urma îndeaproape. 

Ajunseseră într-o încăpere dreptunghiulară, cam de 
doisprezece pe șase metri. În capătul opus, în mijlocul peretelui, 
o fereastră părea să ofere acces vizual către o cameră 
frigorifică, fiindcă era în întregime acoperită de brumă. La 
dreapta ferestrei era o altă ușă etanșă, ca aceea pe care tocmai 
intraseră. În stânga lor, șiruri de calculatoare și alte 
echipamente se întindeau de-a lungul peretelui. Erau mai multe 
monitoare decât putea număra Tina la o singură privire; mai 
toate erau pornite și derulau informații sub formă de tabele, 
grafice și șiruri de numere. De-a lungul celui de-al patrulea 
perete erau mese acoperite cu cărţi, dosare și numeroase 
instrumente pe care Tina nu le putea identifica. 

Un bărbat cu păr cârlionţat și o mustață stufoasă şedea la una 
dintre mese. Era înalt, lat în umeri, cam la cincizeci de ani, 
îmbrăcat în halat alb. Răsfoia o carte când intrară ei. Un altul, 
mai tânăr, proaspăt bărbierit, de asemenea îmbrăcat în alb, era 
așezat în faţa unui calculator, citind informaţiile afișate pe 
monitor. Amândoi își ridicară privirile, muţi de uimire. 

Cu pistolul cu amortizor îndreptat spre ei, Elliot îi spuse Tinei: 

— Închide ușa în urma noastră. Încui-o, dacă poţi. Dacă 
agenţii de securitate descoperă că suntem aici, cel puţin îi vom 
ţine la distanţă pentru o vreme. _ 

Tina împinse ușa din metal, închizând-o. In ciuda aspectului ei 
masiv, aceasta se mișcă mai ușor și mai repede decât o ușă 
normală de apartament. Răsuci mânerul și văzu un buton care, 
dacă era apăsat, bloca ușa. 

— Gata, spuse ea. 

Omul din faţa calculatorului se răsuci cu fața spre monitor și 
începu să tasteze grăbit ceva. 

— Nu face asta, îl sfătui Elliot. 

Însă bărbatul nu avea de gând să se oprească înainte de a da 
comanda de declanșare a alarmelor. 

Poate că Danny ar fi reușit să împiedice declanșarea lor, dar 
poate că nu, așa că Elliot trase un foc de armă, făcând ţăndări 
monitorul. 

Omul strigă, împinse scaunul cu rotile în spate, îndepărtându- 
se de tastatură, și sări în picioare. 

— Cine naiba ești tu? 

— Sunt cel care are arma, se răsti Elliot. Dacă nu-ţi convine 
răspunsul, o să ai aceeași soartă ca afurisitul de calculator. 
Acum, treci în scaunul ăla și rămâi acolo înainte să-ţi zbor capul 
de pe umeri! 

Tina nu-l mai auzise niciodată vorbind pe un asemenea ton, 
iar expresia lui de furie îi dădu chiar și ei fiori. Părea plin de 
cruzime și capabil de orice. 

Tânărul în halat alb se arătă și el impresionat. Se așeză, 
galben la față. 

— În regulă, continuă Elliot, adresându-li-se. Cooperaţi și nu 
veţi păți nimic. 

Flutură ţeava pistolului către cel mai vârstnic. 

— Cum te cheamă? 

— Carl Dombey. 

— Și ce faci aici? 

— Lucrez, răspunse omul, descumpănit de întrebare. 

— Cu ce te ocupi? 

— Sunt cercetător. 

— În ce domeniu? 

— Specializările mele sunt în biologie și biochimie. 

Elliot arătă apoi spre cel tânăr. 

— Și tu? 

— Ce-i cu mine? întrebă acesta moale. 

Elliot întinse braţul, îndreptând ţeava armei spre fruntea lui. 

— Sunt doctorul Zachariah, răspunse tânărul. 

— Biologie? 

— Da. Specializat în bacteriologie și virusologie. 

Elliot își cobori braţul, dar îl menţinu îndreptat spre ei. 

— Avem niște întrebări, la care aţi face bine să aveţi 
răspunsuri. 

Dombey, care în mod evident nu împărtășea nevoia colegului 
său de-a face pe eroul, rămase cuminte pe scaun. 

— Ce fel de întrebări? 

Tina veni lângă Elliot. 

— Vrem să știm ce i-aţi făcut și unde e. 

— Cine? 

— Fiul meu. Danny Evans. 

Nimic altceva din tot ce-ar fi putut spune n-ar fi avut impactul 
pe care aceste câteva cuvinte îl avură asupra celor doi. Dombey 
făcu ochii mari. Zachariah o privea ca și cum tocmai se ridicase 
din morți. 

— Dumnezeule! exclamă cel dintâi. 

— Cum de sunteţi aici? întrebă Zachariah. E imposibil! N-aveţi 
cum să fiți aici! 

— Ba mie mi se pare posibil, replică Dombey. De fapt, acum 
mi se pare chiar inevitabil. Am știut că toată povestea e prea 
împuţită ca să se sfârșească altfel decât dezastruos. Oftă ca și 
cum o greutate uriașă i se ridicase de pe umeri și continuă: O să 
vă răspund la toate întrebările, doamnă Evans. 

Zachariah se răsuci spre el. 

— Nu poţi face una ca asta! 

— Nu pot? ripostă Dombey. Ei bine, dacă așa crezi, stai 
frumos și ascultă. Te așteaptă o surpriză. 

— Ai depus un jurământ de loialitate, continuă Zachariah. Ai 
jurat să păstrezi secretul! Dacă le spui ceva despre asta... 
scandalul... indignarea publică... dezvăluirea unor secrete 
militare..., bâigui el, siderat. Îţi trădezi ţara! 

— Nu, îl corectă Dombey. Trădez laboratorul ăsta. Îmi trădez 
colegii, poate. Dar nu ţara. Țara mea este departe de-a fi 
perfectă, dar ţara mea nu ar accepta ceea ce i-am făcut lui 
Danny Evans. Întreg proiectul Danny Evans este opera unor 
megalomani! 

— Doctorul Tamaguchi nu e megaloman! răspunse Zachariah, 
părând sincer insultat. 

— Ba sigur că e. Se consideră un mare om de știință, destinat 
nemuririi, un om al realizărilor măreţe. Și mulţi dintre cei care îl 
înconjoară, mulţi dintre cei care îl protejează, cercetători și 
agenţi de securitate, sunt și ei megalomani. Ce i-au făcut lui 
Danny Evans nu intră în categoria „lucrurilor măreţe”. Nu vor 
rămâne în istorie pentru așa ceva. E dezgustător și nu mai vreau 
să am nimic de-a face cu toată treaba asta, declară Dombey și 
se întoarse spre Tina: Intreabă-mă! 

— Nu, strigă Zachariah! Idiot scrântit! 

Elliot luă restul frânghiei din mâinile Tinei, dându-i în schimb 
pistolul. 

— Va trebui să-l leg și să-i pun căluș ăstuia, ca să-l putem 
asculta liniștiți pe Dombey. Dacă mișcă vreunul, trage! 

— Nu-ţi face griji, replică ea. N-o să ezit. 

— N-ai să mă legi tu pe mine, strigă Zachariah. 

Zâmbind, Elliot se apropie de el cu frânghia. 

e 

Un val de aer îngheţat se abătu asupra elicopterului, forțându- 
| să piardă din altitudine. Jack Morgan se luptă cu vântul, 
stabiliză aeronava și reuși s-o ridice în ultimul moment, evitând 
vârfurile unor copaci. 

— luhuuu! exclamă pilotul. Este ca și cum ai îmblânzi un 
armăsar sălbatic. 

Lumina reflectoarelor puternice ale elicopterului nu dezvăluia 
prea multe, decât zăpada. Morgan își scosese ochelarii de 
vedere nocturnă. 

— Asta e nebunie curată, protestă Hensen. Nu zburăm pe o 
furtună obișnuită. E un viscol în toată regula! 

Ignorându-l, Alexander se întoarse spre pilot: 

— Morgan, al naibii să fii, știu că poţi s-o faci! 

— Posibil, răspunse acesta. Aș vrea să fiu și eu la fel de 
convins. Dar cred că s-ar putea să reușesc. Incerc să nu mă 
îndrept direct spre platou, voi merge pe direcția vântului, în loc 
să trec prin el. O să traversez valea următoare, apoi ocolesc și 
revin spre unitate, ca să evit curenţii ăștia încrucișaţi. Sunt ceva 
de groază. O să ne ia puţin mai mult timp, dar măcar ne cresc 
șansele de reușită. Asta dacă nu ne îngheaţă rotoarele. 

O pală de vânt extrem de puternică aruncă zăpadă în parbriz 
cu o asemenea forţă, încât Kurt Hensen avu impresia că cineva 
trage în ei cu mitraliera. 


38. 


Zachariah, întins pe podea, legat și cu căluș, privea în sus 
către ei cu ură și furie. 

— Hai să-ţi vezi băiatul întâi, spuse Dombey. Pe urmă îţi voi 
spune cum a ajuns aici. 

— Unde e? întrebă Tina, tremurând. 

Dombey arătă spre fereastra de pe peretele din spate. 

— În camera de izolare. Vino! 

Se îndreptă spre ochiul de geam pe care se mai vedeau doar 
câteva pete de îngheț. 

Pentru o clipă, Tina nu îndrăzni să se miște, temându-se să 
vadă ce-i făcuseră copilului ei. Frica i se răspândi în trup ca niște 
lujeri, fixând-o cu rădăcini în podea. 

Elliot o atinse pe umăr. 

— Nu-l lăsa pe Danny să aștepte. Deja așteaptă de multă 
vreme. Te cheamă de mult timp. 

Tina făcu un pas, apoi încă unul și, înainte să-și dea seama, 
ajunsese lângă fereastră, alături de Dombey. 

În mijlocul camerei de izolare se afla un pat tipic de spital. Era 
înconjurat de diverse dispozitive medicale și de câteva 
monitoare electronice ciudate. 

Danny era în pat, întins pe spate. Trupul îi era învelit, iar 
capul, înălţat pe o pernă, era întors către fereastră. O fixa pe 
Tina cu privirea, printre zăbrelele patului. 

— Danny! șopti ea. 

Avea o teamă iraţională că, dacă-i va rosti numele cu voce 
tare, vraja se va rupe și el va dispărea pentru vecie. 

Chipul copilului era tras și palid. Părea să aibă mai mult de 
doisprezece ani. De fapt, arăta ca un bătrânel. 

înțelegând șocul Tinei, Dombey îi explică: 

— A slăbit foarte mult. În ultimele șase, șapte săptămâni, 
stomacul lui n-a mai suportat decât lichidele. Și nu în cantitate 
mare. 

Ochii lui Danny erau stranii. Întunecaţi, ca întotdeauna. Mari și 
rotunzi, ca întotdeauna. Dar erau duși în fundul capului, 
înconjurați de piele învineţită, bolnăvicioasă, așa cum nu 
fuseseră niciodată. Nu-și dădea seama ce altceva le dădea un 
aer mai straniu decât orice alţi ochi pe care îi văzuse vreodată, 
dar când îi întâlni privirea, fu străbătută de un fior și un 
sentiment de milă pentru el o copleși. 

Copilul clipi și, cu un efort ce păru uriaș, cu preţul unei dureri 
considerabile, scoase o mână de sub pătură și o întinse către ea. 
Braţul îi era piele și os, ca o creangă uscată. Il strecură printre 
barele patului și-și deschise palma mică și slăbită, implorând, 
cerând iubire, căutând cu disperare să ajungă la ea. 

Cu vocea tremurând, Tina îi spuse lui Dombey: 

— Vreau să merg la el. Vreau să-mi iau copilul în braţe. 

Se îndreptară toți trei spre ușa etanșă din oţel care dădea în 
încăperea de dincolo de fereastră, iar Elliot întrebă: 

— De ce e ţinut într-o cameră de izolare? E bolnav? 

— Acum nu mai e, răspunse Dombey oprindu-se în dreptul 
ușii și întorcându-se către ei vizibil tulburat de ceea ce avea să 
le dezvăluie. Acum e în pragul morţii din cauza subnutriţiei, 
pentru că a trecut prea mult timp de când stomacul lui nu mai 
suportă hrana. Dar n-are nimic infecțios. A avut o infecție foarte 
puternică, în accese intermitente, dar acum e bine. A avut o 
boală nouă, una creată în laborator. Și e singurul care i-a 
supravieţuit. Are un anticorp natural care l-a ajutat să lupte 
împotriva virusului, cu toate că vorbim despre ceva creat 
artificial. Asta l-a fascinat pe doctorul Tamaguchi. El e șeful 
acestei unităţi. Doctorul Tamaguchi ne-a muncit pe toți pe rupte 
până când am reușit să izolăm acest anticorp și să ne dăm 
seama ce-l făcea atât de eficient împotriva bolii. Firește, odată 
acest obiectiv îndeplinit, Danny n-a mai avut nicio valoare 
științifică. Pentru Tamaguchi, asta însemna că nu mai are 
absolut nicio valoare, de niciun fel... cu o singură excepţie 
cinică. A decis să experimenteze pe el, să vadă cât rezistă. De 
aproape două luni deja, îl reinfectează iar și iar cu virusul, 
urmărind să vadă de câte ori corpul lui îl poate elimina, înainte 
să fie e/ eliminat. Trebuie să înțelegeţi că imunitatea la această 
infecţie nu e permanentă. Ca la infecția cu streptococ, ca la o 
banală răceală sau ca la un cancer, te poţi îmbolnăvi iar și iar... 
dacă ai norocul să scapi cu viaţă prima dată. Astăzi, Danny 
tocmai a învins virusul pentru a paisprezecea oară. 

Tina icni, îngrozită. 

Dombey continuă: 

— Deși e tot mai slăbit pe zi ce trece, reușește, nu știm din ce 
motiv, ca după fiecare infectare să elimine virusul mai repede 
decât înainte. Insă fiecare victorie îl epuizează. Boala îl ucide, 
chiar dacă indirect. Il ucide lăsându-l fără puteri. Acum e 
sănătos, nu prezintă nici urmă de infecţie. Mâine au de gând să-l 
reinfecteze iar. 

— Dumnezeule! șopti Elliot. Dumnezeule! 

Cuprinsă de revoltă și dezgust, Tina nu-și putea lua privirea 
de la Dombey. 

— Nu pot să cred! 

— Ține-te bine, răspunse cercetătorul, fiindcă nu știi încă nici 
măcar jumătate. 

Întinse mâna, răsuci mânerul ușii din oţel și o împinse. 

Cu câteva minute înainte, când privise pentru prima dată pe 
fereastra de observaţie și își văzuse copilul atât de slăbit, Tina 
își promisese că nu va plânge. Danny nu trebuia s-o vadă 
plângând. Băiatul avea nevoie de iubire, de atenţie și de 
protecție. Lacrimile ei l-ar fi tulburat prea mult. Și judecând 
după starea lui, era posibil ca orice tulburare emoţională 
profundă să-l distrugă efectiv. 

Apropiindu-se de patul lui, își mușcă buza de jos atât de tare, 
încât simţi gustul sângelui. Încercă să-și stăvilească lacrimile, 
dar avu nevoie de toată voinţa de care era capabilă ca să și le 
înăbușe. 

Danny începu să se agite când o văzu că se apropie și, în 
ciuda slăbiciunii extreme, se chinui să se ridice în șezut, 
agăţându-se cu o mână tremurândă de barele patului și 
întinzând-o pe cealaltă spre ea, nerăbdător. 

Tina făcu ultimii pași până la el împleticiţi, cu inima bubuindu- 
i în piept și cu gâtul sugrumat de emoție. Era copleșită de 
bucuria revederii și, în același timp, de frică, văzându-l în ce 
stare de degradare fizică era. 

Când mâinile li se atinseră, degetele lui mici se răsuciră 
strâns în jurul degetelor ei. Se agăţă de ea cu o forță 
surprinzătoare, disperată. 

— Danny, rosti ea aproape nevenindu-i să creadă. Danny, 
Danny! 

Din adâncurile fiinţei sale, de sub toată durerea și frica pe 
care le trăise, copilul reuși să smulgă un zâmbet pentru ea. Sau 
aproape un zâmbet; îi tremură pe buze ca și cum efortul de a-l 
menţine era echivalent cu cel cerut de ridicarea unei poveri 
uriașe. Un zâmbet fragil, ca o fantomă a zâmbetelor largi și 
calde pe care și le amintea, iar Tina simţi că i se frânge inima. 

— Mama... 

Tina abia dacă recunoscu vocea spartă, vlăguită. 

— Mama... 

— Aici sunt, spuse ea. 

Copilul fu scuturat de un fior. 

— S-a terminat, Danny. Totul e bine acum. 

— Mama... mama... Faţa i se schimonosi, zâmbetul curajos 
dispăru și un geamăt agonizant îi scăpă de pe buze: Ooohhhh, 
mamiiii... 

Tina cobori grilajul de protecţie de la marginea patului, se 
așeză și-l trase cu grijă în braţele ei. Era ca o păpușă de cârpe 
cu o brumă de umplutură, o creatură fragilă și speriată, o umbră 
a copilului vioi, fericit, plin de energie care fusese. La început, îi 
fu frică să-l îmbrăţișeze, temându-se că se va sfărâma în braţele 
ei. Dar el o cuprinse strâns, strâns de tot, cu o forță 
surprinzătoare pentru trupul acela devastat. Scuturat violent de 
frisoane, suspinând, își ascunse fața la gâtul ei și Tina îi simţi 
lacrimile calde pe piele. Nu se mai putu controla, așa că izbucni 
și ea în plâns, cu șiroaie, râuri de lacrimi. li puse o mână pe 
spate și fu șocată să descopere cât era de slab: coastele și 
vertebrele îi erai atât de proeminente, încât avea senzaţia că 
îmbrăţișa un schelet. Când îl trase spre ea, văzu firele care 
conectau electrozii de pe pielea lui cu echipamentele de 
monitorizare din jurul patului, făcându-l să semene cu o 
marionetă abandonată. Picioarele îi ieșiră de sub pătură și, când 
cămașa i se ridică, Tina văzu că erau mult prea emaciate pentru 
a-l putea susţine. Hohotind, îl strânse lângă ea, îl legănă, îi 
murmură și-i repetă cât îl iubește. 

Danny era în viață. 


39. 


Strategia lui Jack Morgan de a zbura la nivelul terenului se 
dovedea un adevărat succes. Alexander era din ce în ce mai 
încrezător că vor ajunge la laborator nevătămaţi și era conștient 
că până și Kurt Hensen, care detesta să zboare cu Morgan, era 
mai liniștit acum decât fusese cu zece minute mai înainte. 

Elicopterul zbura aproape de fundul văii, îndreptându-se spre 
nord, la trei metri deasupra unui râu înghețat; era încă nevoit să 
treacă prin furtuna de zăpadă care le anula aproape complet 
vizibilitatea, dar pereţii înalţi de arbori ce flancau râul îi protejau 
de efectele devastatoare ale viscolului. Argintat, aproape 
strălucitor, râul înghețat era ușor de urmat. Din când în când, 
vântul se abătea asupra aeronavei și o izbea, dar elicopterul 

făcea eschive și manevre ca un boxer experimentat și părea să 
fi depășit riscul de a fi doborât. 

— Cât mai avem? întrebă Alexander. 

— Zece minute. Poate cincisprezece, răspunse Morgan. Doar 
dacă nu... 

— Dacă nu ce? 

— Dacă palele elicei nu se acoperă de gheaţă. Dacă nu 
îngheaţă arborele de transmisie sau articulațiile rotorului. 

— E posibil? 

— E, cu siguranţă, ceva ce trebuie să luăm în considerare, 
spuse Morgan. Și există întotdeauna posibilitatea să nu apreciez 
corect relieful pe întuneric și să ne izbim de vreun deal. 

— N-o să ne izbim, zise Alexander. Ești prea bun. 

— Ei bine, replică Morgan, e suficient să greșesc o dată. Asta 
face ca totul să fie palpitant. 

e 

Tina îl pregăti pe Danny pentru a ieși din închisoarea lui. Unul 
câte unul, îi desprinse electrozii atașați de cap și de corp. Când 
desfăcu banda adezivă, cu mișcări delicate, copilul scânci și ea 
tresări la vederea rănilor de sub bandaj. Nu luaseră nicio măsură 
pentru a-i preveni iritaţiile. 

În timp ce ea se ocupa de Danny, Elliot îl interoga pe Dombey. 

— Ce faceţi de fapt aici? Cercetări militare? 

— Da. 

— Mai precis, arme biologice? 

— Biologice și chimice. Experimente de recombinare a ADN- 
ului. Desfășurăm, în paralel, între treizeci și patruzeci de 
proiecte. 

— Credeam că Statele Unite s-au retras din cursa armelor 
chimice și biologice, cu mult timp în urmă. 

— Pentru ochii publicului, da, spuse Dombey. Asta i-a pus pe 
politicieni într-o lumină bună. Însă în realitate activitatea a 
continuat. A trebuit să continue. Asta este singura unitate de 
profil de care dispunem. Chinezii au trei. Rușii... Sigur, se 
presupune că acum ne sunt prieteni, dar continuă să dezvolte 
arme bacteriologice, tulpini de virusuri noi și virulente, pentru că 
sunt faliţi, iar aceste metode sunt mult mai ieftine decât 
dezvoltarea altor tipuri de arme. Irakul are un proiect amplu de 
dezvoltare a unor arme biologice și chimice, la fel și Libia și 
Dumnezeu mai știe cine altcineva. Sunt mulţi cei care cred în 

tipul ăsta de armament - aici și peste tot în lume. Nu li se pare 
nimic imoral în asta. Dacă consideră că au obţinut un nou 
microb nemaipomenit, de care noi n-avem cunoștință, ceva 
împotriva căruia n-am avea cum să reacţionăm, sigur l-ar folosi 
împotriva noastră. 

— Dar dacă nevoia de a ţine pasul cu chinezii - sau cu rușii, 
sau cu irakienii - duce la situaţii ca asta de acum, care implică 
un copil nevinovat, nu înseamnă că devenim și noi niște 
monștri? Nu înseamnă că lăsăm ca frica de dușmani să ne 
transforme în ceea ce sunt ej de fapt? Și nu este asta o cale 
sigură de a pierde? 

Dombey înclină din cap. Își mângâie mustaţa și reluă: 

— Asta mă frământă și pe mine de când a fost Danny prins în 
mecanismul ăsta nebun. Problema este că niște indivizi dubioși 
sunt atrași de această activitate ca urmare a naturii ei secrete și 
a sentimentului de putere pe care ţi-l dă faptul că produci arme 
capabile să ucidă milioane de oameni. Asta-i face pe 
megalomanii de teapa lui Tamaguchi să se implice în așa ceva. 
Oameni ca Aaron Zachariah. Abuzează de putere, își pervertesc 
responsabilitatea care le revine. Nu ai cum să-ţi dai seama din 
timp ce fel de oameni sunt. Dar dacă am renunţa cu totul, dacă 
am opri această cercetare de teamă că oameni ca Tamaguchi 
ajung în fruntea ei, am ceda prea mult teren în fața adversarilor 
noștri, periclitându-ne supraviețuirea. Presupun că trebuie să 
învăţăm să trăim cu răul cel mai mic. 

Tina desprinse un electrod de pe ceafa lui Danny, dezlipindu-i 
cu blândeţe plasturele de pe piele. Copilul ședea încă agăţat de 
ea, dar ochii lui adânciţi în orbite erau fixaţi asupra lui Dombey. 

— Pe mine nu mă interesează filosofia sau moralitatea din 
spatele războiului biologic, spuse ea. Deocamdată vreau să știu 
cum a ajuns Danny aici. 

— Ca să înţelegi asta, trebuie să ne întoarcem cu douăzeci de 
luni în urmă, răspunse Dombey. Cam pe atunci, un om de știință 
chinez pe nume Li Chen a fugit în Statele Unite având asupra lui, 
pe o dischetă, datele privind cea mai importantă și mai 
periculoasă armă biologică creată în China în ultimul deceniu. 
Au numit virusul „Wuhan-400”, pentru că fusese dezvoltat în 
centrul lor de cercetare de la periferia orașului Wuhan și era 
tulpina cu numărul 400 dintre cele viabile ale microorganismelor 
create artificial în laboratorul respectiv. Wuhan-400 este o armă 

perfectă. Afectează doar oamenii. Nicio altă ființă nu poate fi 
purtător. Și, asemenea sifilisului, nu supraviețuiește în afara 
organismului uman mai mult de un minut, ceea ce înseamnă că 
nu poate contamina suprafeţe și obiecte, așa cum o fac antraxul 
sau alte microorganisme virulente similare. lar atunci când 
gazda moare, virusul Wuhan-400 din corpul ei moare și el la 
scurtă vreme, imediat ce temperatura cadavrului scade sub 30 
de grade Celsius. Vă daţi seama de avantaje? 

Tina era mult prea atentă la Danny ca să se gândească la 
spusele lui Dombey, dar Elliot prinse mesajul. 

— Dacă am înţeles corect, chinezii pot folosi Wuhan-400 ca să 
distrugă un oraș sau o ţară întreagă, fără să fie nevoiţi să 
întreprindă ulterior acțiuni complexe și scumpe de 
decontaminare, înainte de a trece la cucerirea unui nou 
teritoriu. 

— Exact, confirmă Dombey. lar Wuhan-400 prezintă și alte 
avantaje, la fel de importante, comparativ cu mulți alţi agenți 
biologici. De exemplu, devii purtător la doar patru ore de la 
contactul cu virusul - o perioadă de incubație extrem de scurtă. 
Odată infectată, persoana moare în cel mult douăzeci și patru 
de ore. Majoritatea, în douăsprezece. E mai rău decât virusul 
Ebola din Africa, mult mai rău. Rata mortalităţii în cazul Wuhan- 
400 este de sută la sută. Nimeni nu ar trebui să-i 
supraviețuiască. Chinezii l-au testat pe Dumnezeu știe câţi 
prizonieri politici. Și n-au reușit să găsească un anticorp sau un 
antibiotic eficient. Virusul migrează câtre trunchiul cerebral și, 
ajuns acolo, începe să secrete o toxină care consumă efectiv 
țesutul cerebral, așa cum acidul de baterie dizolvă o bucată de 
pânză. Distruge acea parte a creierului care controlează funcţiile 
autonome ale organismului. Victima încetează pur și simplu să 
mai aibă puls, organe funcţionale, sau nevoia de a respira. 

— Și asta e boala căreia i-a supraviețuit Danny. 

— Da. Și din câte știm, e singurul. 

Tina luase pledul de pe pat și îl împăturise, ca să-l înfășoare 
pe Danny în el pentru drumul înapoi la mașină. Acum își ridică 
privirea și-l întrebă pe Dombey: 

— Dar cum de-a ajuns să fie infectat? 

— A fost un accident. 

— Am mai auzit asta! 

— Doar că acum e adevărat, replică Dombey. După ce a fugit 
din China cu toate informaţiile despre Wuhan-400, Li Chen a fost 
adus aici. Am început imediat colaborarea cu el, încercând să 
replicăm virusul. Și am reușit destul de repede. Apoi am început 
să-l studiem, căutând să identificăm aspecte care, poate, le 
scăpaseră chinezilor. 

— Și cineva a fost neglijent, presupuse Elliot. 

— Mai rău, spuse Dombey. Cineva a fost neglijent și idiot. Cu 
vreo treisprezece luni în urmă, când Danny și colegii lui erau în 
excursia aceea în munți, unul dintre cercetătorii noștri, o javră 
pe nume Larry Bollinger, s-a contaminat din greșeală în timp ce 
lucra în laborator. 

Mâna lui Danny o strânse mai tare pe a Christinei, iar ea îl 
mângâie pe cap, încercând să-l liniștească. 

— Cu siguranţă există proceduri, măsuri de siguranţă pe care 
le implementaţi când... 

— Sigur, confirmă Dombey. Ești pregătit pentru astfel de 
situaţii încă din prima zi în care începi să lucrezi aici. În caz de 
contaminare accidentală, ţi se cere să activezi imediat o alarmă. 
Este primul lucru pe care trebuie să-l faci. Apoi trebuie să 
sigilezi încăperea în care te afli. Dacă există o cameră de izolare 
adiacentă, trebuie să intri acolo și să încui ușa în urma ta. 
Echipa de decontaminare intervine de urgență, pentru a curăța 
laboratorul. Dacă infecția este tratabilă, ți se administrează 
antidotul. Dacă nu există tratament... rămâi în izolare până la 
sfârșit. De asta suntem plătiţi atât de bine. Datorită riscurilor. 
Riscul este o parte nelipsită a acestei profesii. 

— Doar că acest Larry Bollinger n-a văzut lucrurile așa, spuse 
Tina cu amărăciune. 

Nu reușea să-l învelească pe Danny în pătură, fiindcă băiatul 
nu voia să-i dea drumul. Zâmbind, șoptindu-i cuvinte de 
îmbărbătare și depunând nenumărate sărutări pe mâinile lui 
plăpânde, reuși, în cele din urmă, să-l înfășoare în pled. 

— Bollinger a cedat. A luat-o razna, răspunse Dombey, vizibil 
stânjenit de faptul că unul dintre colegii lui și-a putut pierde 
controlul în asemenea circumstanţe; începu să pășească încolo 
și-ncoace, continuându-și explicaţiile: Bollinger știa cât de 
repede ucide virusul Wuhan-400 și s-a panicat. Și-a zis, se pare, 
că poate scăpa de infecţie fugind. Și exact asta a încercat să 
facă. N-a activat alarma. A părăsit laboratorul, s-a dus la el în 

cameră, s-a îmbrăcat în hainele de exterior și a părăsit 
complexul. Nu avea programată o permisie și, pe moment, n-a 
găsit un motiv bun să justifice solicitarea unei mașini, așa că s-a 
gândit să fugă plecând pe jos. Le-a spus paznicilor că merge să 
facă o plimbare prin zăpadă. Așa facem mulţi dintre noi, iarna. 
Este un bun exerciţiu fizic și ne mai scoate din gaura asta, de 
sub pământ. In orice caz, Bollinger nu era interesat să facă 
mișcare. Cu rachetele de zăpadă sub braț, a pornit pe drumul pe 
care presupun că aţi venit voi. Insă înainte să ajungă la ghereta 
de securitate, s-a căţărat pe creasta de pe marginea drumului, 
și-a pus rachetele de zăpadă ca să ocolească zona în care se 
afla paznicul, apoi a revenit pe șosea și a aruncat rachetele. In 
cele din urmă, agenţii de pază le-au găsit. Bollinger ajunsese 
probabil aproape de poarta de jos, la două ore și jumătate de 
când părăsise complexul și la trei de când se infectase. Intre 
timp, un alt cercetător a intrat în laboratorul lui, a văzut culturile 
de Wuhan-400 împrăștiate pe podea și a declanșat alarma. Intre 
timp, Bollinger reușise să escaladeze poarta, în ciuda sârmei 
ghimpate. Apoi luase drumul pe care îl folosesc cei de la centrul 
silvic. Căuta să iasă din pădure, să ajungă pe drumul de ţară, la 
aproximativ opt kilometri de aleea de acces către laborator și, 
după numai cinci kilometri... 

— A dat peste Jaborski și grupul lui de cercetași, încheie Elliot 
în locul lui. 

— Și deja îi putea contamina, interveni Tina, reușind să-l 
înfofolească bine pe Danny în pătură. 

— Da, spuse Dombey. Probabil că i-a întâlnit la cinci ore, cinci 
ore și jumătate după ce se infectase. Era epuizat. Obosise după 
atâta mers și începuseră, totodată, să se manifeste primele 
simptome ale infecţiei. Ameţeală. Greaţă ușoară. Șeful 
cercetașilor parcase microbuzul la vreo doi kilometri depărtare, 
după care împreună cu asistentul lui și cu copiii mai parcursese 
aproape un kilometru, când l-au întâlnit pe Larry Bollinger. Se 
pregăteau să părăsească drumul și să se afunde în pădure, unde 
intenționau să-și instaleze tabăra pentru prima noapte petrecută 
în sălbăticie. Când a aflat că aveau un vehicul, Bollinger a 
încercat să-i convingă să-l ducă până în Reno. La ezitările lor, a 
inventat o poveste despre un prieten rămas în urmă, în munţi, 
cu piciorul rupt. Jaborski nu l-a crezut nicio clipă, dar, până la 
urmă, a fost de acord să-l ducă la centrul silvic, unde putea fi 

alertată o echipă de salvare. Propunerea nu a fost pe placul lui 
Bollinger, care a devenit isteric. Jaborski și colegul lui au înţeles 
că aveau de-a face cu un individ problematic. Între timp, a 
apărut și echipa de securitate. Bollinger a dat să fugă. Apoi a 
încercat să rupă costumul de protecție al unui agent. Au fost 
nevoiți să-l împuște. 

— Astronauții, spuse Danny. 

Cu toţii se întoarseră spre el. 

Se strânse mai tare în pătura lui galbenă, tremurând la 
rememorarea acelor momente. 

— Astronauții au venit și ne-au luat. 

— Da, spuse Dombey. Presupun că arătau ca niște astronauți, 
în costumele lor de protecţie. l-au adus pe toţi aici și i-au izolat. 
O zi mai târziu, erau morţi cu toţii... cu excepţia lui Danny. Ei 
bine... acum știți cam tot ce a urmat. 


40. 


Elicopterul își continuă zborul urmând cursul râului îngheţat 
spre nord, prin valea acoperită de zăpadă. 

Peisajul de iarnă, fantomatic și strălucitor, îl trimise pe 
Alexander cu gândul la cimitire. Îl atrăgeau. Îi plăcea să facă 
plimbări lungi printre monumentele funerare. De când ţinea 
minte, moartea îl fascinase mereu, mecanismele și sensul ei, și 
își dorise întotdeauna să știe cum e dincolo - firește, fără să fie 
nevoit să facă el însuși călătoria fără de întoarcere. Nu-și dorea 
să moară. Doar să știe. De fiecare dată când ucidea pe cineva, 
simţea că stabilea o nouă legătură cu lumea de dincolo; și spera 
că, odată stabilite suficient de multe legături, avea să fie 
recompensat cu o viziune de dincolo de văl. Spera că într-o zi, în 
timp ce se afla în cimitir, în fața mormântului uneia dintre 
victimele sale, aceasta avea să-l contacteze și-i va permite să 
vadă, ca într-o clarviziune, cum era moartea. Și atunci ar fi știut. 

— Mai avem puţin, anunţă Jack Morgan. 

Alexander scrută nerăbdător zăpada învolburată prin care 
elicopterul avansa ca un nebun care aleargă cu toată viteza 
înainte, prin întuneric. Atinse arma din tocul de la umăr și se 
gândi la Christina Evans. 

| se adresă lui Kurt Hensen: 

— Să-l ucizi pe Stryker imediat. Nu avem nevoie de el. Dar să 
nu rănești femeia. Vreau s-o interoghez. Trebuie să-mi spună 
cine ne-a trădat. Vreau să aflu cine i-a ajutat să intre în 
laborator, chiar dacă va trebui să-i frâng os cu os ca s-o fac să 
vorbească. 

e 

În camera de izolare, Tina spuse: 

— Danny arată foarte rău. Dar dacă nu mai are virusul, o să-și 
revină? 

— Cred că da, răspunse Dombey. Trebuie doar să înceapă să 
mănânce. Stomacul lui nu a mai putut reţine alimentele din 
cauză că l-au tot reinfectat, căutând să-i testeze rezistența până 
la distrugere. Dar odată ieșit de-aici, ar trebui să ia rapid în 
greutate. Ar mai fi totuși ceva... 

Tina încremeni la auzul notei de îngrijorare din tonul vocii lui 
Dombey. 

— Ce? Ce-ar mai fi? 

— În urma infectărilor repetate, i-a apărut o pată pe lobul 
parietal. 

Tina simți că i se face rău. 

— Nu! 

— Dar nu pare să-i pună viaţa în pericol, se grăbi Dombey să 
adauge. Din câte ne-am putut da seama, nu este o tumoare. Cel 
puţin, nu are caracteristicile unei tumori. Nu este nici țesut 
cicatrizat. Și nici cheag de sânge. 

— Atunci, ce e? întrebă Elliot. 

Dombey își trecu o mână prin părul cret. 

— Analizele recente par să indice că noul ţesut este similar cu 
structura țesutului cerebral normal. Lucru care n-are niciun 
sens. Dar am verificat informaţiile de sute de ori și rezultatul 
este același. Exceptând faptul că e imposibil. N-am mai văzut 
niciodată ce apare acum pe radiografiile lui. De aceea, să-l duci 
la un specialist după ce scăpaţi de aici. Du-l la zece specialiști, 
până când vei afla care e problema. Nu pare să fie nimic letal, 
dar ar fi bine să-i urmăriţi evoluţia. 

Tina întâlni privirea lui Elliot și știu că amândoi se gândeau la 
același lucru. Oare pata aceea din creierul lui Danny era 
responsabilă pentru puterile lui parapsihice? Fuseseră abilităţile 
lui latente scoase la suprafață de infectările repetate cu acel 

virus artificial? Părea ceva fantastic, dar nu mai mult decât era 
faptul că devenise victima Proiectului Pandora. Și, atât cât putea 
ea să înțeleagă, era singurul lucru apt să explice puterile 
fenomenale ale lui Danny. 

Temându-se ca Tina să nu cumva să spună cu glas tare ceea 
ce gândea, atrăgând astfel atenţia lui Dombey cu privire la 
adevărul incredibil, Elliot își privi ceasul și spuse: 

— E cazul să plecăm de-aici. 

— Înainte, interveni Dombey, luaţi cu voi câteva dosare 
privitoare la cazul lui Danny. Sunt pe masa de lângă ușă, în 
cutia neagră, plină cu dischete. Vă vor ajuta să vă susţineți 
povestea când veți merge cu ea la presă. Și, pentru numele lui 
Dumnezeu, răspândiţi-o cât mai repede! Atât timp cât rămâneţi 
singurii care știu ce s-a întâmplat, sunteţi adevărate ţinte. 

— Știm foarte bine, replică Stryker. 

— Elliot, va trebui să-l duci pe Danny în braţe, îi ceru Tina. Nu 
e-n stare să meargă singur. Il pot duce eu, așa slăbit cum e, dar 
mi-ar fi mai greu decât ţie. 

Elliot îi dădu pistolul și se apropie de pat. 

— Îmi puteţi face o favoare, înainte să plecaţi? întrebă 
Dombey. 

— Ce anume? 

— Hai să-l aducem pe Zachariah aici și să-i scoatem călușul. 
Apoi mă legaţi pe mine, îmi puneţi călușul și mă lăsaţi dincolo, 
în cealaltă încăpere. li voi face să creadă că el este cel care a 
cooperat cu voi. De fapt, când veți face dezvăluirile în presă, 
poate întoarceţi povestea în direcţia asta. 

Tina clătină din cap, bulversată. 

— Dar după tot ce-ai zis despre locul ăsta, că este condus de 
megalomani, după ce ai spus răspicat că nu ești de acord cu 
ceea ce se întâmplă aici, de ce vrei să rămâi? 

— Viaţa asta retrasă îmi priește și se plătește bine, răspunse 
Dombey. lar dacă nu rămân, dacă plec și mă angajez într-un 
centru de cercetare civil, atunci aici va fi cu o voce raţională mai 
puțin. Există încă destui oameni care mai au un oarecare simţ 
etic. Dacă am pleca toţi, am lăsa totul pe mâna celor ca 
Tamaguchi și Zachariah și n-ar mai rămâne nimeni care să 
aducă un pic de echilibru. Ce fel de cercetări credeţi că ar face 
atunci? 

— Dar odată ce povestea va apărea în presă, probabil că 
laboratorul va fi închis, spuse Tina. 

— Nici vorbă, o contrazise Dombey. Fiindcă munca trebuie să 
continue. Trebuie să păstrăm echilibrul de putere în relaţia cu 
state totalitare precum China. Poate vor pretinde că ne-au 
închis, dar n-o vor face. Tamaguchi și unii dintre apropiații lui 
vor fi concediați. Se va isca un scandal, ceea ce e bine. lar dacă 
reușesc să-i conving că Zachariah a fost cel care v-a povestit 
totul, îmi pot proteja poziţia, poate chiar aș fi avansat și aș avea 
mai multă influenţă. Și măcar voi primi mai mulţi bani, zâmbi el. 

— În regulă, spuse Elliot. Vom face cum dorești. Dar trebuie 
să ne mișcăm repede. 

Îl aduseră pe Zachariah în camera de izolare și îi scoaseră 
călușul. Acesta se zbătu în frânghiile care-l ţineau imobilizat și-l 
înjură pe Elliot. Apoi îi blestemă pe Tina, pe Danny și pe 
Dombey. Abia după ce ieșiră și închiseră în urma lor ușa 
camerei de izolare izbutiră să nu-i mai audă invectivele. 

În timp ce Elliot folosea ultima bucată de sfoară ca să-l lege 
pe Dombey, acesta spuse: 

— Vă rog să-mi lămuriţi o curiozitate. 

— Ce anume? 

— Cine v-a spus că Danny e aici? Cine v-a ajutat să intraţi? 

Tina clipi, neștiind ce să-i răspundă. 

— În regulă, înţeleg, continuă Dombey, nu vreţi să-l turnaţi pe 
cel care v-a informat. Spuneţi-mi doar un lucru: a fost unul 
dintre agenţii de pază sau cineva din personalul medical? Mi-ar 
plăcea să cred că a fost unul dintre cercetători, un coleg de 
breaslă care s-a hotărât să facă ceea ce e corect. 

Tina se uită spre Elliot. El scutură din cap: nu. 

Tina era de aceeași părere, nu era înţelept să povestească 
nimănui despre puterile lui Danny. Lumea l-ar fi privit ca pe o 
ciudățenie, s-ar fi holbat la el, l-ar fi urmărit peste tot. Și, firește, 
dacă cercetătorii de aici ar fi bănuit că abilităţile lui erau 
rezultatul petei parietale cauzate de infectările repetate cu 
Wuhan-400, ar fi vrut să continue testele și studiile asupra lui. 
Nu, nu va dezvălui nimănui ce putea Danny să facă. Nu încă. Nu 
înainte ca ea și Elliot să-și dea seama ce efect ar avea asta 
asupra vieții copilului ei. 

— A fost cineva din personalul medical, minţi Elliot. Un doctor 
ne-a ajutat să intrăm. 

— Bun, replică Dombey. Mă bucur. Mi-aș dori să fi avut eu 
curajul să fi făcut asta, cu mult timp înainte. 

Elliot îi îndesă în gură o batistă mototolită. 

Tina deschise ușa, iar el îl ridică pe Danny în brațe. 

— Puștiule, ești ușor ca o pană. Trebuie să te ducem la 
McDonald's și să te îndopăm cu niște hamburgeri și cartofi 
prăjiţi. 

Copilul îi zâmbi slab. 

Cu pistolul ridicat, Tina ieși în hol, urmată fiind de ei. În 
încăperea de lângă lifturi, lumea continua să discute și să râdă, 
dar nu ieși nimeni. 

Danny deschise unul dintre lifturi și îi comandă mintal să urce. 
Fruntea îi era încreţită, în semn de concentrare, dar ăsta părea 
să fie singurul indiciu că avea vreo legătură cu deplasarea 
liftului. 

La ultimul etaj, holurile erau pustii. 

În sala monitoarelor de securitate, agentul mai vârstnic era în 
continuare așezat în scaunul lui, legat și cu căluș. Îi privi cu furie 
și cu teamă. 

Tina, Elliot și Danny traversară holul și pășiră în noapte. 
Zăpada se năpusti asupra lor. 

Peste urletele vântului se suprapuse un alt zgomot și Tinei îi 
luă ceva timp până să-și dea seama ce era. 

Un elicopter. 

Miji ochii printre fulgii care cădeau și văzu aeronava 
apropiindu-se peste culme, dinspre capătul vestic al platoului. 
Ce nebun ieșea cu elicopterul pe o astfel de vreme? 

— La mașină! Repede! strigă Elliot. 

Alergară la Explorer, unde Tina îl luă pe Danny din braţele lui 
și-l așeză pe bancheta din spate. Apoi urcă și ea. 

Elliot se așeză la volan și bâjbâi cu cheile. Motorul nu porni 
imediat. 

Elicopterul se năpusti spre ei. 

— Cine e-n elicopter? întrebă Danny, privind pe geamul lateral 
al mașinii. 

— Nu știu, răspunse Tina. Dar nu sunt oameni buni, puiule. 
Sunt ca monstrul din benzile tale desenate. Cel pe care mi l-ai 
trimis în vis. Nu vor să te luăm de aici. 

Copilul rămase cu privirea fixată asupra elicopterului și pe 
frunte îi apărură iar cute. 

Motorul mașinii porni în sfârșit. 

— Slavă Domnului! exclamă Elliot. 

Dar cutele nu se șterseră de pe fruntea lui Danny. 

Tina înţelese ce voia să facă și interveni: 

— Danny, stai! 

e 

Aplecându-se pe hubloul elicopterului, ca să le poată vedea 
mai bine mașina, George Alexander ordonă: 

— Aterizează drept în faţa lor, Jack! 

— Am înţeles, răspunse pilotul. 

Lui Hensen, care ţinea pe genunchi arma semiautomată, 
Alexander îi reaminti: 

— Ti-am zis, elimină-l pe Stryker pe loc, dar să nu te atingi de 
femeie. 

Elicopterul se înălță brusc. Zburase la nu mai mult de șase 
metri deasupra solului, dar începu să se înalțe rapid, la 
doisprezece, cincisprezece, optsprezece metri. 

— Ce se întâmplă? întrebă Alexander. 

— Manșa! exclamă Morgan și în glas îi răsună o notă de 
spaimă pentru prima dată în zborul acela de coșmar prin munți. 
N-o pot controla! S-a blocat! 

Douăzeci și patru de metri, douăzeci și șapte, treizeci, tot mai 
sus în întunericul nopţii. 

Apoi motorul se opri. 

— Ce naiba? bâigui Morgan. 

Hensen urlă. 

Alexander văzu moartea apropiindu-se în viteză și înţelese că 
nu mai era mult până când curiozitatea lui privind lumea de 
dincolo avea să fie satisfăcută. 

e 

În vreme ce traversau platoul în viteză, ocolind resturile 
cuprinse de flăcări ale elicopterului, Danny spuse: 

— Erau oameni răi. Este în regulă, mami. Erau oameni foarte 
răi. 

Există întotdeauna un motiv, își spuse Tina. Și un timp pentru 
toate. Un timp să ucizi și un timp să vindeci. 

Își cuprinse copilul în braţe, privi în ochii lui întunecaţi, dar nu- 
și găsi alinare în miezul acelor cuvinte din Biblie. Ochii lui Danny 
închideau în ei prea multă durere, prea multă cunoaștere. Era în 

continuare băieţelul ei drag, dar se schimbase. lar când se gândi 
la viitor, Tina nu putu să nu se întrebe ce anume-i aștepta. 

Nota autorului 


Ochii întunericului este unul dintre cele șase romane pe care 
le-am scris sub pseudonimul Leigh Nichols, pe care acum nu-l 
mai folosesc. A fost al doilea dintre cele șase și ultimul din seria 
care urmează să vadă din nou lumina tiparului, de această dată 
sub numele meu real. Celelalte cinci sunt: The Servants of 
Twilight, Shadowfires, The Door to December, The House of 
Thunder şi The Key to Midnight. Toate sunt retipărite la cererea 
cititorilor și le sunt recunoscător tuturor pentru interes. 

Cei care au citit postfeţele romanelor The Funhouse și The 
Key to Midnight știu că îmi place să vă povestesc despre 
dispariţiile tragice ale diverselor pseudonime pe care le-am 
folosit la începuturile carierei mele. Spre rușinea mea, trebuie să 
recunosc că nu întotdeauna am spus adevărul în această 
privinţă. V-am mărturisit cu ceva timp în urmă că într-o seară, 
aflat într-o croazieră în Caraibe, Leigh Nichols a băut prea multă 
șampanie și a sfârșit decapitat într-un accident bizar, în timpul 
unui dans limbo. Am fost impresionat de mesajele voastre de 
condoleanţe și de slujbele de comemorare pe care mi-ați 
povestit că le-aţi organizat, dar acum, că puteţi avea în faţă și 
acest al șaselea - și ultimul - roman scris de Nichols, trebuie să 
vă mărturisesc că v-am minţit pentru că nu voiam să vă dezvălui 
adevăratul - și mult mai tulburătorul - lui sfârșit. Intr-o noapte 
mohorâtă de iarnă, Nichols a fost răpit de extratereștri, plimbat 
în jurul sistemului solar, prezentat extraterestrei regine Nest și 
supus unor intervenții chirurgicale terifiante. Deși Nichols a 
revenit, în cele din urmă, pe Pământ, era mult prea traumatizat 
pentru a-și relua cariera de scriitor, însă a reușit să-și 
construiască o nouă viaţă în persoana unui cunoscut dictator 
irakian. 

Ochii întunericului a fost una dintre primele mele încercări de 
a combina mai multe genuri literare: acţiune, suspans, dragoste 
și un dram de supranatural. Deși nu are intensitatea, 
profunzimea personajelor, complexitatea subiectului sau ritmul 
debordant al unor romane ulterioare ca Watchers sau Mr Murder 
și cu toate că acţiunea nu curge cu viteza sufocantă din 
Intensity, cititorii care au descoperit romanul în vreun anticariat, 

sub numele lui Nichols, au fost plăcut impresionați. Presupun că 
le-a plăcut fiindcă ideea copilului dispărut - și a mamei gata de 
orice pentru a afla ce i s-a întâmplat cu adevărat băieţelului ei - 
atinge o coardă sensibilă în fiecare dintre noi. 

Revizuind textul în vederea republicării, am rezistat cu greu 
tentaţiei de a-l transforma în genul de roman pe care l-aș scrie 
astăzi. Am actualizat trimiterile politice și culturale, am cizelat 
câteva imperfecţiuni stilistice flagrante și am mai simplificat 
textul, pe ici, pe colo. Mi-a făcut plăcere să revizuiesc acest 
roman, care rămâne o povestire simplă și, pentru a-i captiva pe 
cititori, se bazează în mare măsură pe intrigă și pe caracterul 
straniu al premisei. Sper că și dumneavoastră ați fost captivați 
și că v-a făcut plăcere această călătorie, preţ de șase romane, 
prin cariera lui Leigh Nichols. Dacă ajungeţi vreodată în Irak, 
autorul, cu înfățișarea total schimbată graţie chirurgiei plastice, 
va fi fericit să vă dea câte un autograf... sau să vă denunțe ca 
necredincioși și să vă arunce într-o celulă de închisoare abjectă 
ca o cloacă. Acţionaţi pe riscul vostru. 

